 CURS NR.1 OBIECTUL ŞI PROBLEMATICA PEDAGOGIEI STRUCTURA CURSULUI: Conceptul şi definiţiile pedagogiei Caracteristicile şi rolul pedagogiei Raportul pedagogiei cu alte ştiinţe Sistemul ştiinţelor pedagogice 1.1. CONCEPTUL ŞI DEFINIŢIILE PEDAGOGIEI Discursul asupra pedagogiei şi a delimitării sale conceptuale ţine mai mult de planul epistemologic-metateoretic, mai exact de dimensiunea reflexivă pe care o presupune această disciplină şi nu exclusiv de caracterul său aplicativ, existând multe opinii care ar favoriza această dimensiune în raport cu prima. Pedagogia, în calitate de ştiinţă, şi-a structurat obiectul în funcţie de problematica supusă analizei şi investigaţiei, fără însă a ignora datul concret, adică educaţia prin structurile şi formele sale de manifestare. După cum este bine ştiut statutul de ştiinţă este asigurat prin existenţa unui obiect propriu de investigaţie, educaţia, de legile şi principiile care reglementează acest domeniu în coroborare cu metodele specifice de cercetare care îi permit aprofundarea şi dezvoltarea acestui domeniu prin structurile şi funcţiile sale. Pedagogia şi-a conturat astfel un obiect de interogaţie şi analiză, acesta constituindu-se din fenomenul educativ prin multiplele sale dimensiuni şi forme de manifestare în plan ştiinţific şi empiric. De aceea în cea mai succintă formulare pedagogia s-ar defini ca ştiinţă a educaţiei. După cum rezultă din definiţia dată, numele ei a luat naştere prin compunerea a două cuvinte greceşti: substantivele „pais-paidos” = copil-tânăr şi „agoge” = creştere, conducere, educaţie; sau din verbele „ago” care înseamnă, printre altele, conduc, duc şi chiar educ; „agogein” = care înseamnă a creşte, a cultiva şi „agoghi” = a conduce, a educa, care prin extindere şi generalizare ar putea semnifica creşterea copilului, tinerilor sau, mai adaptabil zilelor noastre, conducerea, educaţia copilului. Termenul de „paideia” este plurisemantic şi capătă mai multe semnificaţii printre care cea de cultură, educaţie şi copilărie – educaţie, învăţământ şi cel de „paidagogos” – îndrumător, educator, pedagog, completează etimologia conceptului analizat conferindu-i o structură şi o arhitectonică conceptuală care se păstrează şi în zilele noastre. Definiţia dată pedagogiei, aceea de a fi ştiinţă a educaţiei îşi are începuturile sale relativ târziu, în secolul al XVIII-lea, datorită unor nume predominante germane, între care şi cel al filosofului iluminist I. Kant (curs apărut după moartea autorului sub denumirea de „Tratat de pedagogie” şi care a fost predat la Universitatea din Konigsberg), dar preocupări asupra acestui domeniu existând şi în Antichitate. Incursiune istorică asupra conceptului de pedagogie Vom face în continuare câteva trimiteri la această problematică surprinsă în cadrul conceptului de pedagogie. Chiar dacă în antichitate nu se distingea această ştiinţă, preocupări asupra omului şi educaţiei acestuia au existat şi atunci. Cea dintâi preocupare în acest sens ar fi aşa numita „pedagogia populară” sau, după alţii „pedagogie a înţelepţilor” care nu erau altceva decât acei indivizi care posedau aptitudinea de a pătrunde tainele şi problemele vieţii oamenilor şi de a le găsi o dezlegare iscusită, originală. Sunt acei indivizi remarcaţi printr-o capacitate de intuiţie ce depăşeşte media celorlalţi, oferind totodată sfaturi legate de viaţă. Lor le datorăm primele cunoştinţe intuitive despre educaţie, profesori, elevi, cu alte cuvinte germenii primelor idei pedagogice regăsindu-se în aceste discursuri ale înţelepţilor şi pedagogiei acestora. Se evidenţiază în acest sens nume cum ar fi: Isocrate, Isus (fiul lui Sira), Plutarch sau autorii „Ecleziastului şi deuteronomului” din Biblie. Faza următoare este cea de constituire a sistemelor 1 pedagogice, unde se realizează deosebirea dintre filosofii şi înţelepţii citaţi mai sus. Dacă înţelepţii se limitau la observaţii sporadice şi spontane, filosofii îşi elaborau gândurile numai pe baza unei meditaţii îndelungi şi profunde asupra vieţii. Se evidenţiază în acest sens în Grecia şi Roma antică nume marcante ale filosofiei cum ar fi: Pitagora, Socrate, Xenophon, Platon, Aristotel, Cicero, Seneca, Marcus Aurelius Quintilian, iar ulterior părinţii bisericii din Evul Mediu, continuând cu Rabelais, Fenelon, Francke, Basedow, Rousseau, Kant şi Pestalozzi, pentru epoca modernă, între aceştia din urmă evidenţiindu-se numele lui Jan Amos Komenski sau Comenius. Prin aceste nume se deschide seria marilor pedagogic clasici sau, cum este cunoscut în istoria pedagogiei, pedagogia clasică, ca a doua perioadă a pedagogiei. De numele lui Komenski este legată lucrarea devenită clasică „Didactica magna”, publicată în 1657, aducând o nouă concepţie despre copil şi educaţie: copilul este un mugure, educatorul este „grădinarul”, iar educaţia este opera de grădinărit, adică de îngrijire, de creştere a copilului. În stabilirea principiilor şi metodelor educaţiei, Komenski invoca analogia cu natura, formulând principiile educaţiei conform naturii, ca principiu suprem al formării omului. Se resimt influenţele filosofiei naturaliste şi umaniste moştenite de la gânditorii renaşterii, dar care depăşeşte etapa filosofică a pedagogiei, el fiind considerat întemeietorul pedagogiei moderne. Spre deosebire de Komenski, ulterior se afirmă prin lucrările filosofice dar şi pedagogice John Locke, lucrarea sa de pedagogie intitulându-se „Câteva idei asupra educaţiei”. El accentuează teza conform căreia nu există idei înnăscute şi că ideile se dobândesc prin intermediul simţurilor, la care participă şi raţiunea. De aici rolul acordat educaţiei de a fi o mare putere, binom regăsit Fr. Bacon care substituia educaţia cu ştiinţa: ştiinţa = putere. Educaţia este, în concepţia filosofului amintit, aceea care creează diferenţele dintre oameni, idee regăsită într- un mod contrastant şi la J.J. Rousseau, gânditor de mare originalitate filosofică şi cu o contribuiţie deosebită în plan pedagogic prin lucrarea devenită clasică „Emil sau Despre educaţie”, lucrare care se vrea un adevărat tratat de pedagogie, unde elaborează ideea educaţiei naturale, care înseamnă creşterea copilului în cadrul naturii şi în conformitate cu legile dezvoltării acesteia. Este primul dintre pedagogii care demonstrează în chip magistral că, copilul este un factor activ în procesul propriei sale formări, devenind astfel promotorul aşa-numitei pedagogii active sau al „şcolii active”. În contrast cu pedagogia naturalistă promovată de J.J. Rousseau se deschide prin I.H. Pestalozzi epoca pedagogiei sociale, acesta susţinând că în procesul educaţiei trebuie avute în vedere condiţiile sociale în care va trăi omul şi pe care este chemat să le amelioreze. Are o contribuţie mai ales în domeniul pedagogiei aplicative, dintre lucrările pedagogice evidenţiindu- se „Leonhard şi Gertruda”, „Cum îşi învaţă Gertruda copiii” şi „Metodica”, ultima reprezentând lucrarea de bază pentru organizarea şi desfăşurarea învăţământului elementar. În secolul XIX se desprinde perioada pedagogiei ştiinţifice, deschizător de drum fiind J. Fr. Herbard, meritul lui constând nu în cercetările şi rezultatele obţinute ci în influenţa pe care a exercitat-o asupra studiilor ulterioare şi, mai ales, în activitatea ce a desfăşurat-o pentru fundamentarea ştiinţei educaţiei pe domeniul psihologic – al psihologiei exacte. Apare interpusă aici şi o fază a aşa-numitei pedagogii noi, fază prin care se realizează interfaza dintre secolele XIX şi XX şi ca un protest faţă de perioada în care pedagogia era influenţată de filosofie, fiind considerată mai mult o filosofie a educaţiei decât o pedagogie propriu-zisă. Se evidenţiază contribuţia pedagogului amintit prin lucrările „Pedagogie generală” şi „Prelegeri pedagogică”. Această periodizare reflectă mai mult raportul pedagogiei cu alte discipline, în speţă cu filosofia. Din punct de vedere diacronic există şi alte periodizări şi tipologii asupra pedagogiei, una dintre acestea este cea realizată de C. Narly în lucrarea de referinţă „Pedagogie generală” şi I. Nicola în lucrarea „Pedagogie”. În opinia lui C. Narly s-ar desprinde mai multe etape istorice ale pedagogiei pe care le vom reproduce în schema de mai jos. 2 Istoria educaţiei Istorică: şi a doctrinelor pedagogice Pedagogia Problema idealului pedagogic Problema Problema Sistematică: posibilităţii comunităţii educaţiei pedagogice Problema mijloacelor educaţiei Problematica expusă mai sus face referinţă asupra istoriei pedagogiei surprinzând, desigur, atât etapele cât şi conţinutul propriu-zis ale pedagogiei, desprinzându-se în mod deosebit problematica idealului pedagogic – educaţional alături de problema mijloacelor educaţionale, posibilităţilor educaţiei şi ale comunităţii pedagogice. I. Nicola în lucrarea anticipată desprinde următoarele faze ce ar caracteriza evoluţia pedagogiei, în coroborare cu ştiinţele şi disciplinele cu care relaţionează pedagogia:  faza filosofică;  faza marilor sisteme pedagogice sau faza pedagogiei moderne;  faza psihosociologizării şi sociologizării educaţiei;  faza pedagogiei experimentale;  faza interdisciplinarităţii. Nu vom insista asupra problematicii şi particularităţilor acesteia raportate la aceste faze ci vom evidenţia doar faptul că în fiecare dintre aceste faze pedagogia nu este interpretată în mod independent şi izolat faţă de alte ştiinţe şi discipline ştiinţifice. Se subînţelege că în faza filosofică aportul filosofiei în interpretarea problematicii pedagogice este determinant, fiecare dintre marii filosofi şi chiar sistemele filosofice începând cu antichitatea şi până la filosofia modernă şi contemporană au preocupări legate de pedagogie şi, implicit, de educaţie. Platon, spre exemplu, se remarcă chiar ca un precursor al pedagogiei preşcolare. La fel şi J.J. Rousseau sau alţi mari gânditori. În ceea ce priveşte faza marilor sisteme pedagogice, limbajul şi problematica pedagogică sunt mai nuanţate desprinzându-se parţial de filosofie, pedagogia având un caracter prescriptiv şi normativ dincolo de cel strict interpretativ. S-a desprins astfel conceptele fundamentale precum şi principiile şi regulile pedagogiei care, ulterior au fundamentat o ramură de bază a pedagogiei – didactica. Faza psihologizării şi sociologizării surprinde primordialitatea unor ştiinţe şi chiar a unei metodologii ştiinţifice în raport cu pedagogia, fie psihologia, fie sociologia. Psihologia plasează în centrul său copilul cu trebuinţele şi interesele sale, educaţia fiind centrată pe individ, pe când sociologia pune un mai mare accent asupra socialului subordonând educaţia trebuinţelor sociale şi nu strict individuale. Se desprind în acest context mai multe orientări şi curente psihologice individualiste cum ar fi: pedagogia experimentală reprezentată de A. Binet, E. Meumann, J. Dewey, M. Montessori, E. Claparede, O. Decroly şi E. Key, iar la noi N. Vaschide, V. Ghidionescu, G. Tabacaru, D. Todoran. Orientările sociologizante sunt susţinute de reprezentanţii sociologiei franceze, în mod deosebit de E. Durkheim, iar în Anglia de H. Spencer, sau în Germania de G. Kerschensteiner. Pedagogia sociologică este reprezentată în ţara noastră de D. Gusti, I.C. Petrescu, S. Stoian şi Şt. Bârsănescu ş.a. În cadrul pedagogiei experimentale un accent mai mare este pus asupra evaluării cantitative şi a controlului fenomenului educaţional, educaţia putând fi provocată şi supusă 3 observării şi studierii din exterior. Ea are ca obiect verificarea experimentală a ipotezelor pedagogice şi randamentul metodelor educaţiei. Prin intermediul pedagogiei experimentale se realizează saltul de la preştiinţific la ştiinţific în investigarea fenomenului educaţional ea devenind o disciplină pozitivă prin aceea că fenomenul de educaţie poate fi supus unui control ştiinţific şi explicat în acelaşi timp. Pedagogia presupune nu numai un obiect propriu ci şi tehnicile investigaţionale şi educative în scopul eficientizării şi a creşterii randamentului educaţional. Faza interdisciplinară presupune un salt calitativ în domeniul pedagogiei şi a concepţiei sale interdisciplinare în cercetarea şi interpretarea fenomenului educaţional. Se desprind noi sinteze calitativ superioare privitoare la educaţie şi mai ales la diferitele sale aspecte concrete interdisciplinaritatea impunând depăşirea unor graniţe, făcând astfel posibil transferul unor cunoştinţe dintr-un domeniu relativ apropiat în alt domeniu, conferindu-i ulterior pedagogiei un caracter sistemic. În raport cu această periodizare, prin formă şi conţinut, a pedagogiei şi obiectului său de studiu – educaţia – s-ar putea evidenţia şi o fază modernă a pedagogiei şi a ştiinţelor educaţiei , fază pe care am denumi-o faza informatizării şi internatizării. În prezent pedagogia ca ştiinţă beneficiază de aportul informaticii atât prin caracterul acumulării informaţiilor – a dimensiunii cognitive, cât şi în domeniul practic - aplicativ, al didacticii propriu-zise. Învăţământul asistat de calculator sau învăţământul informatizat a devenit o realitate pe care pedagogia nu o poate ignora. Definiţii ale pedagogiei După această incursiune istorică asupra pedagogiei, din care rezultă obiectul propriu-zis, vom reveni asupra principalelor definiţii acordate acestei ştiinţei. Dacă cercetăm literatura de specialitate pedagogică vom constata că această definiţie a prilejuit un lanţ considerabil de încercări, care au angajat oameni cu cele mai diverse preocupări. Din domeniul literelor, francezul E. Littre definea pedagogia drept educaţia morală a copiilor, iar H. Marion în al său „Dicţionar de pedagogie” definea pedagogia ca a fi ştiinţa educaţiei fizice, intelectuale şi morale, între pedagogie şi educaţie realizându-se anumite delimitări semantice. Acelaşi punct de vedere îl regăsim şi la germanii Fr. Paulsen şi P. Barth sau, ulterior, la noi la I. Găvănescu, G.G. Antonescu, C. Narly care au interpretat pedagogia ca a fi o ştiinţă a educaţiei fizice, intelectuale şi morale. O încercare de depăşire a acestui punct de vedere, în fapt de extindere a semanticii conceptului şi preocupărilor ştiinţifice, se realizează în jurul anului 1900 în pedagogia europeană, când obiectul de studiu devine întregul fenomen educativ, această disciplină devenind atât o ştiinţă normativă, cât şi una teoretic-explicativă. Se deschide astfel un câmp teoretic al pedagogiei, aceasta devenind o ştiinţă explicativ-teoretică, dincolo de a fi numai o ştiinţă normativă având implicaţii şi efecte atât asupra descrierii cât şi asupra transformărilor omului şi societăţii în coroborare cu alte ştiinţe care, ulterior, devin ştiinţe ale educaţiei. Pedagogi de marcă, cum ar fi: Ov. Decroly, E. Planchard elaborează noi „construcţii” în plan conceptual şi semantic încercând să considere pedagogia o psihologie aplicată sau chiar biologie şi sociologie aplicată ajungând până la înlocuirea termenului de pedagogie prin acela de pedotehnie sau, cum ar fi astăzi, de inginerie educaţională (termen cu totul impropriu şi altor domenii de activitate şi, cu atât mai mult, educaţiei). Aspectul polemic şi competitiv din acest punct de vedere se evidenţiază prin predominanţa unor discipline în raport cu ştiinţa propriu-zisă a educaţiei care este pedagogia. De exemplu, E. Durkheim făcea distincţie între „ştiinţa educaţiei” concepută ca sociologie a faptelor de educaţie şi „pedagogia” propriu-zisă concepută ca o „teorie practică menită să îmbunătăţească activitatea educaţiei”. Se subînţelege poziţia partizană şi sociologizantă expusă de către sociologul francez în raport cu tendinţele pedagogice faţă de obiectul revendicat de pedagogie. Pedagogia cunoaşte şi alte interpretări şi, evident, definiţii printre care evidenţiem pentru relevanţa sa definiţia dată de filosoful american W. James considerând-o nu numai o ştiinţă sau, 4 în primul rând, o ştiinţă ci şi o artă şi anume arta educaţiei, iar alţi autori prin sinteză defineau pedagogia chiar ca ştiinţă şi artă ale educaţiei. Revenind la alte definiţii date acestei ştiinţe, vom prezenta contribuţiile unor pedagogi români cum ar fi Şt. Bârsănescu (profesor al Universităţii din Iaşi) care definea pedagogia dintr-o perspectivă duală sub raport funcţional: „se descrie educaţia ca pe un proces natural, aşa cum procedează ştiinţele descriptive, apoi să fixeze un ideal de educaţie şi să dea norme pentru urmărirea acestuia deci să procedeze ca ştiinţele normative” ceea ce era de demonstrat. De aici rezultă caracterul de ştiinţă descriptivă şi normativă al pedagogiei, ambele fiind obligatorii în delimitarea statutului acestei discipline. Continuând contribuţia pedagogiei româneşti remarcăm şi aportul adus de G.G. Antonescu, după care „pedagogia este ştiinţa care, bazându-se pe cunoaşterea naturii omeneşti şi ţinând seama de idealul către care tinde, să ţină omenirea stabileşte un sistem de principii după care se va îndruma influenţa intenţionată a educatorului asupra celui educat”. Alte definiţii, cum ar fi spre exemplu cea a lui R. Hubert, ar atribui pedagogiei o funcţie mai mult doctrinară, în opinia autorului această disciplină având ca obiect „elaborarea unei doctrine a educaţiei, în acelaşi timp teoretică şi practică precum doctrina moralităţii a cărei prelungire este şi care nu este exclusiv nici ştiinţă, nici tehnică, nici filosofie, nici artă ci toate acestea la un loc şi ordonate după articulaţiile logice”. Rezultă din această definiţie compozită caracterul pluri şi interdisciplinar, teoretic şi practic al pedagogiei, centrându-şi obiectul, în ultimă instanţă, asupra omului şi educaţiei acestuia. Din acest punct de vedere se desprinde dimensiunea filosofică – axiologică, pedagogia devenind o ştiinţă complexă, teoretică, descriptivă, normativă şi praxiologică. Ca ştiinţă a educaţiei, pedagogia are domeniul său propriu de cercetare, depăşind caracterul reflexiv şi contemplativ asupra fenomenului educaţional. Delimităm în acest sens idealul şi scopurile educaţiei, valoarea şi limitele educaţiei, conţinutul, principiile, metodele şi formele educaţiei. În acest sens ea trebuie să dispună atât de un aparat conceptual propriu sau de interferenţă, de teorii explicative şi, deci, de o anumită metodologie, cât şi de anumite metode şi tehnici investigaţionale, din acest punct de vedere raportându-se şi resimţindu-se, totodată, influenţele sociologiei, după cum afirma şi Durkheim. Nu studiază numai faptele de educaţie ci şi mecanismele psihologice şi psihosociologice ale acesteia într-un context istoriceşte constituit. Sintetizând explicaţiile de mai sus am putea caracteriza şi defini pedagogia în felul următor: este acea ştiinţă a educaţiei care constă dintr-un sistem de noţiuni, teorii, legi şi norme despre educaţie, concepută ca un fenomen istorico-social determinat în mod obiectiv de nivelul de civilizaţie şi de gradul de organizare a societăţii în care se produce acest fenomen. În opinia altor autori (I. Bontaş), pedagogia studiază esenţa, idealul, conţinutul, metodele, mijloacele şi formele educaţiei, urmărindu-se formarea pe baze ştiinţifice şi eficiente a personalităţii şi pregătirea profesională a tinerei generaţii, a omului în general pentru activitatea social-utilă. Întrebarea care se pune, depăşindu-se desigur anumite judecăţii asertorice legate de pedagogie ca ştiinţă a educaţiei, este la ce categorie se adresează şi cât contribuie totodată în dezvoltarea obiectului său ? Din răspunsurile date la această problematică pusă se desprinde faptul că nu numai pedagogia generală – ca ştiinţă a educaţiei – poate contribui la fundamentarea obiectului propriu-zis, ci şi anumite ramuri sau nuanţe ale pedagogiei cum ar fi: după criteriul vârstei – pedagogia adulţilor sau andragogia, sau pedagogia copilului şi alte ramuri asupra cărora vom reveni. 1.2. Caracteristicile şi rolul pedagogiei Caracteristicile pedagogiei a) Pedagogia este o ştiinţă socio-umană. Educaţia este un fenomen social specific uman. Educaţia fiind obiectul de studiu al pedagogiei, face ca pedagogia să fie o ştiinţă socio-umană, încadrându-se astfel în grupa ştiinţelor socio-umane. 5 b) Pedagogia este o ştiinţă cu caracter teoretic, gnoseologic (de cunoaştere). Pedagogia răspunde la întrebarea ce este educaţia şi, descoperind legile educaţiei şi elaborând teoria pedagogică, îşi aduce astfel contribuţia la dezvoltarea cunoaşterii umane în general. c) Pedagogia este o ştiinţă şi cu caracter acţional, praxiologic (practic). Pedagogia răspunde şi la întrebarea cum se realizează educaţia şi astfel, bazându-se pe legile educaţiei, pe teoria pedagogică, ea elaborează strategiile (metodele, mijloacele şi formele) de instrucţie şi educaţie ale tinerei generaţii, manifestându-se astfel ca o ştiinţă a acţiunii educative eficiente. d) Pedagogia este artă. În acest context, ea urmăreşte să adapteze principiile şi strategiile pedagogice la particularităţile de vârstă şi individuale ale tinerelor generaţii, la condiţiile concrete ale actului educaţional. De asemenea, ea urmăreşte să asigure condiţiile efectuării actului instructiv-educativ cu măiestrie şi tact, în care să se îmbine seriozitatea, răspunderea, voinţa, priceperea şi competenţa profesională, cu vocaţia şi talentul educaţional ale cadrelor didactice, interesul, plăcerea, frumuseţea şi satisfacerea actului învăţării, orientând şi mobilizând tineretul studios la propria-i dezvoltare şi pregătire, la o activitate competentă, eficientă şi frumoasă, plină de iniţiativă şi creativitate. e) Pedagogia este o ştiinţă cu caracter prospectiv. Pedagogia nu poate şi nici nu se consideră că ar fi ştiinţa care descoperă legile şi elaborează strategiile o dată pentru totdeauna. Ea se consideră o ştiinţă cu caracter dinamic, deschis schimbărilor şi înnoirilor intervenite în domeniul educaţiei, răspunzând astfel nu numai la întrebările cum să fie concepută şi cum să fie realizată educaţia prezentului, ci şi la întrebările cum vor fi şi cum vor acţiona educaţia şi şcoala viitorului, proiectând prospectiv teoriile şi strategiile educaţionale adecvate, desigur cu unele elemente de probabilitate, care vor primi corecţiile corespunzătoare la timpul potrivit. Rolul şi sarcinile pedagogiei Concomitent cu îndeplinirea rolului gnoseologic de descoperire a legilor, de elaborare a teoriilor educaţionale şi de elaborare a strategiilor educaţionale, pedagogia contribuie la pregătirea specialiştilor pentru activitatea instructiv-educativă, la pregătirea cadrelor didactice pentru predarea disciplinelor de specialitate. Pedagogia pregăteşte pe studenţi, viitori profesori, pentru a doua profesie, aceea de dascăl, de educator, de profesor. Sunt cunoscute aprecierile ca personalitatea unui profesor este data în primul rând de pregătirea de specialitate. Dar având în vedere că activitatea de dascăl, de profesor este o profesie specifică, ea trebuie obţinută prin studii, ca orice profesie de: inginer, filolog, istoric, matematician, chimist, medic, biolog, economist, ziarist, manager etc. Un dascăl, un profesor, ca orice specialist, obţin eficienţă şi prestigiu în primul rând prin competenţă profesională de specialitate. Această competenţă de specialitate, deşi deosebit de valoroasă, pentru profesia de educator, de profesor nu este însă şi suficientă. Sunt cunoscute aprecierile că anumite calităţi de personalitate, anumite valenţe înnăscute, cum sunt cele de temperament sau aptitudinale, dar şi calităţile obţinute în dezvoltarea generală a personalităţii şi a pregătirii profesionale, trăsăturile de voinţă, de caracter etc., pot să contribuie la realizarea cu un anumit randament a profesiei de educator, de profesor. Deşi sunt valoroase aceste calităţi, nici ele nu sunt suficiente pentru munca de profesor. Este de luat în seamă şi este apreciată pozitiv experienţa pedagogico-metodică obţinută după un anumit număr de ani în calitate de educator, de profesor. Deşi valoroasă, nici aceasta „calificare la locul de muncă” nu este suficientă pentru realizarea unei profesii de dascăl competente şi suficiente, căci aceasta se constituie adesea ca o experienţă empirică, de dobândire doar a unor deprinderi şi tehnici didactice de rutină, fără un suport ştiinţifico-pedagogic. O astfel de experienţă empirică lasă neacoperite o serie de fundamente şi cerinţe psihopedagogice şi metodice, care pot aduce prejudicii muncii didactice, pot duce chiar la insuccese (eşecuri) pentru tineretul studios, fapt ce nu trebuie acceptat în nici un fel, ci din contra trebuie prevenit. 6 Pentru a avea prestigiu şi succes în învăţământ, pentru a dovedi măiestrie şi tact pedagogic este imperios necesar ca profesia de educator, de dascăl, de profesor să fie învăţată aşa cum s-a spus, ca oricare altă profesie. Profesia de cadrul didactic implică pe lângă pregătirea înaltă de specialitate şi o pregătire psihopedagogică şi metodica obţinută pe baze ştiinţifice într- un cadru instituţionalizat de profil, în timpul studiilor universitare. Numai astfel profesia de profesor va dovedi competenţă, prestigiu, creativitate şi eficienţă. Numeroşi pedagogi şi alţi oameni de ştiinţă şi cultură legaţi de învăţământ, ca de altfel şi mulţi profesori proveniţi din rândul specialiştilor fără pregătire pedagogică, au subliniat necesitatea pregătirii pedagogice, susţinând obţinerea ei prin studii pedagogice. În acest sens, am menţiona pe profesorul universitar inginer Gh. Secară care apreciază că, lipsa de cunoştinţe pedagogice constituie o greutate în ridicarea nivelului pregătirii şi în munca de învăţare, în realizarea măiestriei pedagogice. De asemenea, omul de ştiinţă american B.F. Skinner a susţinut că nu se poate organiza un proces instructiv-educativ într-adevăr eficace, dacă acesta este lăsat la bunul-plac al experienţei, şi ca succesul activităţii didactice necesită în mod obiectiv cunoaşterea teoriei pedagogice a instruirii şi învăţării. În acelaşi spirit s-a pronunţat şi savantul elveţian Jean Piaget, care susţine că trebuie să renunţăm la experienţa didactică după bunul-simţ, justificând necesitatea ca oricare specialist care a devenit sau va deveni cadru didactic trebuie să studieze în mod aprofundat teoria instrucţiei şi educaţiei, sau cu alte cuvinte să studieze pedagogia. Practica şcolară a confirmat pe deplin că specialiştii cu pregătire pedagogică, deveniţi cadre didactice, obţin prestigiu şi rezultate superioare în activitatea instructiv-educativă, în comparaţie cu colegii lor care nu au obţinut prin studii o astfel de pregătire. În ceea ce priveşte sarcinile pedagogiei, şi în mod deosebit ale unei ramuri pe care este centrată această ştiinţă, anume pedagogia şcolară, aceasta ar avea următoarele sarcini – obiective de îndeplinit: ♦ studierea activităţii şi comportamentului profesorului ca agent al acţiunii educaţionale din şcoală; ♦ studierea tehnologiei educaţionale, respectiv a strategiilor didactice, mijloacelor de predare – învăţare, formelor de organizare a procesului de învăţământ, relaţia profesori – elevi; ♦ investigarea activităţii şi comportamentul elevilor în activitatea de învăţare din şcoală şi în mod diferenţiat în funcţie de obiectivele de învăţământ; ♦ studierea sistemului de învăţământ, a diferitelor sale componente prin prisma eficienţei lor pedagogice şi a relaţiilor dintre ele. Sarcinile pedagogiei şi în mod deosebit ale pedagogiei şcolare se înscriu, după cum afirma I. Nicola în lucrarea citată, în limitele unei arii destul de extinse începând cu organizarea sistemului de învăţământ şi terminând cu activitatea de învăţare a elevului, implicând în mod deosebit în cadrul didacticii activitatea de predare, deci a subiectului educaţional în raport cu obiectul educaţional care este elevul. 1.3. Raportul pedagogiei cu alte ştiinţe Caracterul interdisciplinar şi pluridisciplinar al pedagogiei evidenţiază conexiunea acestei ştiinţe cu alte domenii ale vieţii sociale şi ştiinţe ale acesteia. În acest context pedagogia abordează fenomenul educaţional din mai multe perspective, educaţia fiind influenţată în structura şi formele sale de manifestare de mai mulţi factori obiectivi şi subiectivi, generali şi particulari, ceea ce evidenţiază cu atât mai mult caracterul sistemic al ştiinţelor educaţionale. Relaţiile pedagogiei cu alte ştiinţe au determinat apariţia unor noi discipline ştiinţifice ca rezultat al influenţelor reciproce, al ştiinţelor şi disciplinelor de bază, în acest mod fiind posibilă apariţia ramurilor sau disciplinelor de graniţă cum mai sunt denumite. Vom evidenţia în continuare conexiunile existente între pedagogie cu alte discipline ştiinţifice, printre acestea mai relevante ar fi. filosofia, psihologia, sociologia, logica, statistica matematică, cibernetica, biologia, 7 antropologia, grafologia, disciplinele umaniste – etice, tehnologia, irenologia, deontologia etc. Nu vom întreprinde o analiză de profunzime a acestor raporturi ci vom desprinde câteva esenţe şi particularităţi. a) din relaţiile pedagogiei cu filosofia s-a dezvoltat „filosofia educaţiei” sau pedagogia filosofică având desigur un caracter mai abstract şi cu o notă de generalitate, specifică acestei discipline de graniţă fiindu-i legile, principiile şi alte aspecte de ordin general, chiar concepţia asupra educaţiei şi învăţământului comportând anumite nuanţe filosofice, deci de ordin general. b) relaţia pedagogie-psihologie este foarte profundă, din această conexiune desprinzându- se psihologia pedagogică sau pedagogia psihologică, evidenţiindu-se faptul că procesele psihice, conştiinţa şi personalitatea individuală se dezvoltă şi se manifestă exclusiv în procesul educaţional. La rândul său şi educaţia se diferenţiază în funcţie de procesele psihice de la nivelul individului şi/sau colectivului, un rol deosebit revenind psihosociologiei. Asupra acestui raport vom reveni în partea a doua a cursului, când vom trata problematica psihologiei şcolare. c) relaţia pedagogie – sociologie este evidenţiată prin faptul că, aşa cum arăta Durkheim, educaţia este un fenomen social surprinzând printre altele relaţiile interpersonale şi anumite instituţii – structuri prin intermediul cărora se realizează educaţia ca fenomen şi practică socială. Din acest raport s-a desprins sociologia pedagogică (sociologia educaţiei) sau pedagogia sociologică. d) raportul pedagogie – logică este exprimat prin faptul că legile gândirii umane şi ale gândirii ştiinţifice, precum şi operaţiile logice se dezvoltă în contextul unei educaţii prin intermediul predării şi învăţării, logica contribuind totodată la raţionalizarea fenomenului educaţional. Se desprinde în acest sens o ştiinţă de interferenţă, logica educaţiei. e) raportul pedagogie – ergonomie este derivat din etimologia grecescului „ergon” care înseamnă muncă, la fel ca şi orice altă activitate şi pedagogia fiind în ultimă instanţă o activitate – ştiinţă care studiază legile şi condiţiile unei munci educaţionale eficiente, învăţătura fiind un proces de muncă. Din relaţiile acestor două discipline a apărut ergonomia învăţământului în strânsă legătură cu pedagogia muncii. f) raportul pedagogie – matematică se desprinde prin surprinderea cantitativă a fenomenului educaţional, pedagogia pornind de la datele statisticii matematice devenind ştiinţă doar prin intermediul acestei discipline. Prin ea este posibilă desprinderea unor legităţi, fenomenul educaţional devenind un fenomen probabilistic predictibil şi prognozabil. g) raportul pedagogie – cibernetică este conex raportului anterior evidenţiind sub raport matematic legăturile, comenzile şi controlul în cadrul diverselor sisteme prin intermediul principiului conexiunii inverse. Procesul de învăţământ poate şi trebuie abordat din punct de vedere cibernetic şi, la rândul său, pedagogia capătă tot mai mult un caracter cibernetic, din relaţiile acestor discipline apărând pedagogia cibernetică sau cibernetica pedagogică, astăzi tot mai mult instruirea fiind realizată pe calculator, fiind binecunoscut în acest sens învăţământul asistat de calculator sau instruirea programată pe calculator. h) raportul cu biologia, anatomia şi fiziologia evidenţiază faptul că orice copil se dezvoltă mai întâi din punct de vedere fizic şi biologic dar şi prin intermediul activităţii educaţionale. Aceste ştiinţe oferă date în legătură cu obiectul educaţional – elevul cu referinţă la aspectul fizic exterior, structura morfologică şi fiziologia diverselor organe cu ajutorul cărora pot fi explicate o serie întreagă de aspecte legate de cauza unor insuccese şcolare pe fondul solicitărilor şi influenţelor exercitate asupra învăţării din partea acestor dimensiuni biologice. Dintre acestea un loc important îl ocupă fenomenele legate de maturizarea sistemului nervos şi a celui endocrin care se constituie în factori esenţiali ai dezvoltării psihice. În relaţiile pedagogiei cu ştiinţele 8 naturii în generale au apărut unele discipline de graniţă cum ar fi pedagogia biologică şi igiena şcolară. i) raportul pedagogie – antropologie surprinde conexiunea dintre evoluţia şi variabilitatea biologică a omului în corelaţie cu influenţa unor factori socio – culturali, în speţă cu educaţia şi socializarea. Din relaţiile acestor discipline a apărut pedagogia antropologică. j) raportul dintre pedagogie – grafologie surprinde caracteristicile şi particularităţile individuale ale personalităţii prin intermediul scrisului şi, ca urmare a nivelului educaţional în coroborare cu anumite particularităţi de ordin psihologic. Din relaţia acestor discipline se desprinde o ştiinţă de interferenţă mai puţin cunoscută grafopsihopedagogia. k) raportul dintre pedagogie şi disciplinele socio - umane (dreptul, arta – literatura, teatrul, cinematograful, dansul, muzica etc.) se evidenţiază prin influenţa condiţiilor istorico – sociale în care se desfăşoară educaţia, deci prin rolul factorilor sociali şi psihosociali care intervin în orice fenomen şi activitate educaţională, atât societatea ca întreg cât şi anumite sfere şi domenii de preocupări din cadrul acesteia. În acelaşi timp prin intermediul acestui raport sunt evidenţiate influenţele educaţiei în raport cu structurile şi substructurile sociale, educaţia sensibilizând fiinţa umană în plan emoţional, moral, juridic, estetic, având un rol modelator în formarea personalităţii umane. l) raportul pedagogie – politologie se evidenţiază prin evoluţia obiectului pedagogiei, adică a educaţiei în raport cu sistemul politic existent în societate şi idealul educaţional al acesteia în funcţie de strategiile puterii politice; m) raportul pedagogie – tehnologie este relevat prin aportul adus de unele tehnici didactice moderne cum sunt simulatoarele didactice, mijloacele didactice autovizuale, calculatorul în procesul de învăţământ contribuind astfel la creşterea calităţii şi eficienţei educaţiei şi învăţământului; n) raportul pedagogie – irenologie este evidenţiat mai ales între pedagogia militară şi ştiinţa păcii care este irenologia. Din interferenţa acestor discipline a apărut pedagogia păcii în opoziţie desigur cu polemologia – ştiinţa războiului sau pedagogia războiului (educaţia în spirit războinic). o) raportul pedagogie – deontologie se desprinde prin caracterul moral şi ştiinţific al pedagogiei, această disciplină implicând o serie de obligaţii şi îndatoriri de ordin moral, precum şi direcţiile şi finalităţile educaţionale într-un anumit domeniu de activitate al vieţii sociale. Spiritul deontologic trebuie să caracterizeze atât educaţia cât şi viitoarea profesie realizată prin intermediul instruirii şi educaţiei. Din relaţia pedagogiei cu deontologia se desprinde deontologia pedagogică sau deontologia didactică. Din sumara prezentare făcută se desprinde caracterul interdisciplinar şi sistemic al pedagogie şi realităţii pedagogice, aspecte pe care le prezentăm în schema de mai jos. 9 COMUNITATEA PEDAGOGICĂ Voinţă de desăvârşire EDUCATUL Fiinţă umană în RAPORTUL EDUCATORUL devenire EDUCAT-EDUCATOR Natural/De vocaţie individuală/colectivă Puterea şi limitele POLITICA ŞCOLARĂ FACTORII PĂRTAŞI LA EDUCAŢIE MIJLOACELE MEDIUL IDEALUL Nemijlocit Mijlocit Inanimat/Animat Artistic/Cultural/Social ŞTINŢA EDUCAŢIEI STATUL Punctul de vedere Punctul de vedere STATIC DINAMIC Probleme de Probleme de REALITATEA ORGANIZARE ŞCOLARĂ ORGANIZARE ŞCOLARĂ ŞCOLARĂ (EDUCATIVĂ) (EDUCATIVĂ) Concentrarea materiei de Tendinţe şi proiecte de învăţământ reformă Legislaţie şi instituţii şcolare existente ŞCOALAVIITORULUI Din schema prezentată, influenţată de modalitatea de reprezentare a societăţii de către D. Gusti, rezultă caracterul complex al educaţiei şi al ştiinţei care se ocupă cu acest fenomen – pedagogia – atât din perspectivă structurală cât şi funcţională. Din celelalte cursuri se va desprinde complexitatea şi caracterul dinamic al pedagogiei, însuşi obiectul ei fiind în continuă schimbare şi transformare. 1.4. Sistemul ştiinţelor pedagogice 10 Raportul dintre pedagogie şi celelalte ştiinţe socio-umane şi nu numai evidenţiază caracterul interdisciplinar şi sistemic al pedagogiei, fapt ce surprinde conexiunile dintre părţi în cadrul unui întreg, după cum rezultă şi din etimologia termenului grecesc „systema” (i) – care semnifică ansamblul părţilor şi corelaţia dintre ele. Asemănător tuturor fenomenelor socio-umane, la început şi fenomenul educaţional a fost relativ simplu, fapt ce a determinat şi o cunoaştere educaţională redusă şi relativ nediferenţiată, ceea ce a făcut să fie încorporată într-o singură disciplină - pedagogia. Dezvoltarea şi diversificarea educaţiei, asemănător altor domenii ale realităţii, a determinat în mod obiectiv studierea fenomenului educaţional în funcţie de stadiile realizării lui, de diversele laturi sau aspecte ale acestuia, conducând la apariţia diverselor discipline pedagogice, ca atare la formarea sistemului ştiinţelor pedagogice, asemănător formării sistemului ştiinţelor fizice, chimice, mecanice, tehnice etc. Deci, sistemul ştiinţelor pedagogice reprezintă ansamblul disciplinelor (ramurilor) pedagogice, care, în baza legităţilor şi strategiilor educaţionale generale, studiază în mod adecvat diferitele laturi, stadii, profile sau aspecte educaţionale specifice. Sistemul ştiinţelor pedagogice cuprind următoarele discipline (ramuri) pedagogice mai importante: a) Pedagogia generală: este o disciplină teoretică ce studiază acţiunea educaţională, legile, problemele şi strategiile esenţiale şi generale ale fenomenului instructiv- educativ în ansamblul şi varietatea lui, surprinzând legităţile şi fenomenul educaţional indiferent de locul şi de timpul în care se desfăşoară. b) Pedagogia preşcolară - studiază legile şi strategiile educaţionale în raport cu specificul pregătirii educatoarelor şi al procesului instructiv-educativ al preşcolarilor în grădiniţele de copii, aria ei limitându-se şi corelându-se, totodată, în funcţie de vârsta obiectului educaţional, deci cu problematica şi tehnologia acţiunii educaţionale, cu copii de vârstă preşcolară. c) Pedagogia şcolară - studiază legile şi strategiile educaţionale în raport cu specificul pregătirii personalului didactic şi al procesului instructiv-educativ al şcolarilor în şcolile primare, gimnazii şi licee, precum şi şcolile profesionale şi postliceale. Totodată, se preocupă cu problematica şi tehnologia acţiunii educaţionale în cadrul şcolii ca principală structură – instituţie educaţională, deci cu copiii normal dezvoltaţi din punct de vedere fizic şi psihic. d) Pedagogia specială sau defectologia pedagogică - studiază legile şi strategiile specifice pregătirii personalului didactic şi al conducerii procesului instructiv-educativ al celor ce prezintă devieri de la normal, de natură senzorială, mentală, de vorbire şi comportament. Se delimitează în funcţie de anumite particularităţi ale obiectului educaţional, având ca subramuri: surdo-tiflo-oligofreno-pedagogia; surdopedagogia - pentru surzi, hipoacuzici; tiflopedagogia – pentru orbi (gr. „typhilos” - orb); oligofrenopedagogia - pentru înapoiaţi (întârziaţi) mintal (grecescul „oligos” - puţin; phren - minte); logopedia - pentru copiii normali mental, dar cu tulburări de vorbire (bâlbâiţii) - grecescul „logos” - vorbire, pais-paidos – copil; pedagogia corectivă – pentru copiii cu tulburări (devieri) de conduită comportament) – care sunt educaţi în şcolile de corecţie. e) Pedagogia inginerească sau a învăţământului tehnic-ingineresc – studiază legile şi strategiile educaţionale în raport cu specificul pregătirii psihopedagogice a profesorilor-ingineri şi procesului de învăţământ în care aceştia activează ca educatori în învăţământul profesional şi tehnic - mediu, postliceal şi superior tehnic. Strâns legate de pedagogia inginerească sau a învăţământului tehnic-ingineresc se poate vorbi de o serie de subramuri ale acesteia, cum ar fi: pedagogia profesională, pedagogia industrială, pedagogia tehnică, pedagogia învăţământului profesional, tehnic mediu şi tehnic superior, pedagogia muncii ş.a. 11 f) Pedagogia învăţământului superior - studiază legile şi strategiile educaţionale în raport cu specificul pregătirii specialiştilor (cadrelor cu calificare superioară), corespunzător diverselor profile ale acestui grad de învăţământ, fapt care conduce la dezvoltarea unor subramuri ale acestuia cum sunt: pedagogia universitară, pedagogia învăţământului tehnic superior - care este şi o subramură a pedagogiei inginereşti pedagogiile învăţământului superior agricol, medical, economic, artistic, juridic, de management etc. g) Pedagogia adulţilor (socială, educaţiei permanente) - studiază legile specifice şi strategiile educaţiei adulţilor. h) Pedagogia perfecţionării pregătirii profesionale - studiază problematica perfecţionării profesionale a tuturor salariaţilor prin forme instituţionalizate postşcolare şi postuniversitare sau forme de reciclare. Pentru profesori se realizează perfecţionarea profesională şi psihopedagogică, prin forme speciale de obţinere a definitivatului, gradelor II şi I şi reciclări periodice. i) Pedagogia sexelor - studiază problematica educaţiei sexuale. j) Pedagogia timpului liber (loisir-ului) - studiază problematica folosirii raţionale şi eficiente a timpului ce îl au oamenii la dispoziţie. k) Pedagogia familiei (familială) - studiază problemele educaţiei în familie. l) Pedagogia conducerii învăţământului (managementul educaţional) – studiază problematica complexă a conducerii şcolii de toate gradele. m)Pedagogia comparată - studiază comparativ sistemele de educaţie şi gândire pedagogice, fiind acea ramură a ştiinţei educaţiei care se ocupă şi cu studierea particularităţilor naţionale ale educaţiei în vederea relevării a ceea ce este tipic şi universal. Comparaţia se poate face urmărind diverse aspecte, transversal sau longitudinal, individual sau global din două sau mai multe ţări făcând referinţă asupra conţinutului învăţământului, a organizării acestuia, a modului de evaluare a sistemului de pregătire a cadrelor didactice etc. n) Pedagogia istorică (istoria pedagogiei) - studiază educaţia şi gândirea pedagogică de-a lungul istoriei. o) Pedagogia prospectivă - studiază anticipativ educaţia şi şcoala viitorului. p) Metodicile – reprezintă pedagogia aplicată la predarea obiectelor (disciplinelor) de învăţământ şi activităţilor didactice, cum ar fi: metodica predării fizicii, chimiei, matematicii, tehnologiei etc. În contextul sistemului ştiinţelor educaţiei un rol important îl are sociologia educaţiei, aceasta devenind o ramură aplicativă a sociologiei şi care are ca obiect studiul:  relaţiei dintre educaţie şi alte mari instituţii sociale (şcoala prin diversele sale forme);  sociologic ce face referinţă la principala instituţie educaţională care este şcoala şi substructurile sale aparţinătoare (clasa, grupul de elevi, grupul de cadre didactice);  comportării clasei şi sociologia predării (E. Houyle). Sintetizând problematica ce vizează perspectiva sistemică a ştiinţelor pedagogice, C. Bârzea ne propune în lucrarea „Arta şi ştiinţa educaţiei” clasificarea ştiinţelor pedagogice în baza a trei criterii de analiză – sinteză a educaţiei, după cum urmează: A. După nivelul de generalitate reflectat: 1. Ştiinţe pedagogice fundamentale: - Teoria educaţiei - Teoria procesului de învăţământ (Didactica generală) 2. Ştiinţe pedagogice aplicative: a) pe domenii de aplicabilitate: - pedagogia specială: pedagogia deficienţelor/defectologie pedagogia ocrotirii pedagogia aptitudinilor speciale 12 - pedagogia socială: pedagogia familiei pedagogia muncii pedagogia mass-media - pedagogia artei - pedagogia sportului - pedagogia militară - pedagogia medicală, etc. b) pe perioade de vârstă: - pedagogia preşcolară - pedagogia şcolară - pedagogia universitară - pedagogia adulţilor c) pe discipline de învăţământ: - metodica predării limbii române/matematicii/biologiei/istoriei… B. După metodologia de cercetare predominantă: - istoria pedagogiei - pedagogia comparată - pedagogia experimentală - pedagogia cibernetică - pedagogia educaţiei, etc. C. După tipul de interdisciplinaritate activat: 1. Interdisciplinaritate clasică: - pedagogia psihologică (psihologia educaţiei) - pedagogia sociologică (sociologia educaţiei) - filosofia educaţiei - pedagogia antropologică - pedagogia axiologică, etc. 2. Transdisciplinaritate: - management educaţional - pedagogia curriculumului - pedagogia învăţării, etc. 13 CURS NR.2 EDUCAŢIA – FENOMEN ŞI ACŢIUNE SOCIALĂ Structura cursului: Delimitarea şi definirea conceptului de educaţie Perspectivele analitice în abordarea conceptului de educaţie Paradigme în interpretarea fenomenului şi a acţiunii educaţionale Caracteristicile educaţiei 2.1. Delimitarea şi definirea conceptului de educaţie Problematica educaţiei este foarte amplă şi complexă, devenind obiect de studiu disciplinar şi pluridisciplinar, punct referenţial şi cu valoare axiologică în cadrul ştiinţelor educaţionale şi a celor socio-umane în general. Educaţia există şi se manifestă ca fenomen şi acţiune într-un spaţiu ontologic bine delimitat, însoţind întreaga viaţă activă a omului şi a umanităţii. Este o componentă a existenţei socio-umane, dar, în acelaşi timp, şi o acţiune a acesteia. Poate fi abordată atât în limitele - spaţiul filosofiei sociale, cât şi a praxiologiei şi axiologiei, ca ramuri ale filosofiei. Educaţia nu este numai o realitate-fenomen sau acţiune. Ea este, totodată, un schimb şi raport dintre om şi societate-realitate. Aşa cum afirma P.H. Chombart de Lauwe (1982, p.75), “Educaţia poate fi concepută într-un mod mai larg ca o întâlnire între individ şi societate şi întreaga viaţă socială poate fi marcată de acest schimb permanent.” Această perspectivă psihosociologică o regăsim şi la J.M. Monteil (1997). Prin educaţie se realizează un transfer continuu de informaţii de la societate la individ prin intermediul socializării, aspect de care ne vom ocupa în altă parte a lucrării, nereducându-şi însă funcţiile doar la dimensiunea instructivă şi informativă. Ea are atribuţii mult mai complexe: de a informa şi, mai ales, de a forma personalităţi. În cadrul lucrării vom insista mai mult asupra funcţiei formative şi modelatoare în raport cu procesele psihice enunţate, decât asupra funcţiei informative. Asupra definirii şi delimitării semanticii şi funcţiilor educaţiei nu există un consens, preocupările referitoare la această problematică fiind regăsite încă din antichitate, culminând cu epoca renascentistă din Evul Mediu. Spre exemplu, la Platon, educaţia ar fi “arta de a forma bunele deprinderi sau de a dezvolta aptitudinile native pentru virtute ale acelora care dispun de ele“. Tot acelaşi filosof grec avea să-i acorde educaţiei un rol determinant în devenirea umană: “omul poate să devină om numai prin educaţie.” Spre deosebire de discipolul său, Aristotel, în lucrarea sa “Politica“, considera că educaţia “trebuie să fie un obiect al supravegherii publice, iar nu particulare.” Într-o altă etapă istorică, asemenea opinii radicale despre educaţie le regăsim şi la J.J. Rousseau, care afirmă că rolul educaţiei este de a “forma omul şi, prin el, întreaga societate“ (cf. Todoran, D. la prefaţa Rousseau, 1973). Educaţiei îi revine din acest punct de vedere şi misiunea de a realiza reforma societăţii care, aşa cum sublinia Rousseau, începe cu reforma omului: “Homo educandus constituie centrul de convergenţă al tuturor mişcărilor şi punctul arhimedic al constituirii unei noi ordini“, pornind de la “ordinea naturală a lucrurilor“ (cf. Todoran, D, op. cit.). În analiza şi interpretarea fenomenului educaţional şi a educaţiei, în general, şi-au adus contribuţia foarte mulţi gânditori. La început, această preocupare s-a constituit în obiect de analiză şi interpretare pentru filosofii umanişti, din secolul luminilor, şi nu numai, iar ulterior a intrat în obiectivul cercetărilor ştiinţifice şi a practicilor educaţionale. Vom reproduce unele puncte de vedere asupra educaţiei ale celor mai autorizate personalităţi din domeniu: 14 “Educaţia este activitatea de disciplinare, cultivare, civilizare şi moralizare a omului, iar scopul educaţiei este de a dezvolta în individ toată perfecţiunea de care este susceptibil” Kant (1992); “Educaţia este o activitate complexă pentru formarea unui om pregătit în vederea îndeplinirii cerinţelor practice ale societăţii şi a sporirii profitului său personal” Locke (1962); “Educaţia este acţiunea de formare a individului prin el însuşi , dezvoltându-i-se o mulţime de interese“ Herbart (1976); “Educaţia constituie acţiunea generaţiilor adulte asupra celor tinere, cu scopul de a forma acestora din urmă anumite stări fizice, intelectuale şi mentale necesare vieţii sociale şi mediului special pentru care sunt destinate” Durkheim (1930). O definiţie clasică a acestui autor este cea care raportează educaţia la socializare: “Educaţia este socializarea metodică a tinerei generaţii”; “Educaţia este acea reconstrucţie sau reorganizare a experienţei care se adaugă la înţelesul experienţei precedente şi care măreşte capacitatea de a dirija evoluţia celei care urmează” Dewey (1972); ”Educaţia este o voinţă de iubire generoasă faţă de sufletul altuia pentru a i se dezvolta întreaga receptivitate pentru valori şi capacitatea de a realiza valori” Spranger (1930, Apud. Cucoş, 1996); “Educaţia este o integrare: integrarea forţelor vieţii în funcţionarea armonioasă a corpului, integrarea aptitudinilor sociale în vederea adoptării la grupuri, integrarea energiilor spirituale, prin mijlocirea fiinţei sociale şi corporale, pentru dezvoltarea completă a personalităţii individuale” Hubert (1965). Contribuţii deosebite în evaluarea şi delimitarea conceptului de educaţie au adus şi pedagogii români. Astfel, după unii : “Educaţia este activitatea conştientă de a-l influenţa pe om printr-o triplă acţiune: de îngrijire, de îndrumare şi de cultivare, în direcţia creării valorilor culturale şi a sensibilizării individului faţă de acestea“ Bârsănescu (1934); “Educaţia este un act complex de influenţare conştientă, deci prin mijloace cât mai adecvate, întreprinsă de un om sau un grup de oameni asupra altora, cu intenţia de a desăvârşi în ei un ideal, a cărui ultimă esenţă gândită conştient sau nu, este personalitatea“ Narly (1980); “Educaţia este acţiunea modelatoare căreia i se supune fiecare individ, indiferent de celelalte condiţii“ Salade (1995); “Educaţia constituie un ansamblu de acţiuni care urmăresc transformarea sau modelarea naturii umane în sensul dobândirii atributelor necesare satisfacerii nevoilor vieţii sociale” Mihăieşti (1995). Vom insista în continuare asupra trei perspective ce vizează educaţia şi actul educativ: 1. Perspectiva acţionalistică-praxiologică ; 2. Perspectiva structuralistă; 3. Perspectiva funcţionalistă . 2.2. Perspectivele analitice în abordarea conceptului de educaţie Perspectiva acţionalistă-praxiologică Subsumată ideii de acţiune socială, educaţia este în primul rând un complex organizat de activităţi cu o structură şi infrastructură specifică. În consens cu autorii unei lucrării intitulată “Psihologie socială”, Keneth J. Georgen, Mary M. Georgen, Sylvie Jutras, apărută în anul 1992, ca traducere în limba franceză din engleză, am spune că educaţia este o acţiune socială pozitivă, deosebit de necesară şi utilă societăţii şi membrilor acesteia. Aceşti autori susţin în acest sens că: “acţiunea socială pozitivă nu este decât unul din mijloacele prin care oamenii pot încerca să obţină recompense, cum ar fi o favoare, dragostea unei persoane sau o motivaţie“ (op. cit.). Ea se concretizează deci prin aşa-numitele comportamente prosociale, adică prin ceea ce întreprinde o persoană în interesul alteia în mod mai mult sau mai puţin dezinteresat. Cu alte cuvinte, 15 acţiunea socială pozitivă se concretizează prin efectele benefice atât ale celui care o întreprinde - a agentului acţiunii (în cazul nostru a agenţilor educaţiei - a cadrelor didactice), cât şi a obiectului acţiunii, adică a elevilor şi studenţilor. Educaţia, percepută ca acţiune, surprinde o relaţie socială între cei doi termeni, implicând şi alte elemente care, într-o formă matematică s-ar putea reda prin următoarea ecuaţie: P = A + Op + S + R de unde: P = acţiune educaţională; A = agent; Op = obiect al acţiunii; S = situaţia; R = realizare. Întrucât pentru analiza noastră această perspectivă analitică asupra educaţiei şi acţiunii educaţionale presupune un interes deosebit, vom adânci această analiză, adaptând-o totodată unor situaţii, particularităţi şi parametri psihologici şi psiho-sociali implicaţi în actul educaţional. După cum se ştie, atât agentul acţiunii educaţionale, cât mai mult obiectul educaţiei, prezintă o seamă de particularităţi, implicând elemente motivaţional-afective şi coroborate cu însuşirile şi trăsăturile specifice ale acestei categorii. Dacă la variabilele prezentate anterior adăugăm şi altele, cum ar fi interesul (I), motivaţia (D), scopul (T), obiectul transformat (Ot), valorizarea (V), ecuaţia iniţială ar putea căpăta următoarea formă: P = A ( I + D + T ) + Op +S + R +R (Ot +V ) Surprinzând şi anumite particularităţi ale membrilor implicaţi în acţiunea educaţională, ecuaţia ar putea fi dezvoltată după următoarea formulă: P = A ( t + m + s + a ) + Op (ex + d + ap + sc ) + S (i + c+cle ) + R(if + at + o + de+co) , Sub o formă desfăşurată această ecuaţie se poate prezenta astfel: - trebuinţe (t) - experienţă - instrucţ. – informaţii (if) Praxismul - motive (m) educaţională (ex) logistice (i) - atitudini (at) = A - scop (s) + Op - deprinderi (d) +S - condiţii (c) + R - opinii (o) educaţional - acţiuni (a) - aptitudini (ap) - climat - decizii (de) - structuri educaţional - comenzi (co) cognitive(sc) (de) Dintr-o perspectivă configuraţională, interacţiunile şi interdependenţele pot fi prezentate schematic, ca în schema de mai jos, reprodusă după I. Tudosescu, din lucrarea “Structura acţiunii sociale” şi în care introduce şi implică, totodată, dihotomia componentei motivaţionale prin intermediul dimensiunilor sociale şi individuale. - nomologică (cunoaşterea cauzalităţii şi - social legităţii obiective ) Agent interes motivaţie - psihosociologică (mobiluri psihice - individual individuale şi colective - axiologică (criterii de valorizare – individuale şi sociale – şi stări de atitudine) - condiţii - decizie scop obiect al acţiunii situaţie - mijloace realizare - conducere - norme - comandă (reguli) - execuţie obiect transformat valorizare - apreciere - atitudine 16 Din toate relaţiile şi ecuaţiile prezentate rezultă că acţiunea educaţională presupune elemente motivaţionale, atât la nivelul subiectului acţiunii - al cadrelor didactice, cât şi a obiectului - al elevilor şi studenţilor. Se impun câteva precizări legate de variabila situaţia acţională (surprinsă în configuraţia prezentată) şi care presupune condiţii, norme, reguli şi mijloace. În cadrul acţiunii şi situaţiei educaţionale acestea fac, în general, referinţă la baza logistică, instrumentele teoretice – curriculum-ul (axiome, teorii, sisteme, paradigme) asupra gradului de formalizare şi algoritmizare, asupra regulilor de asertare logică şi a regulilor deontologice şi pedagogice. În ceea ce priveşte condiţiile, ele se pot clasifica în condiţii obiective şi subiective, naturale şi artificiale, necesare şi întâmplătoare. Un rol deosebit revine climatului educaţional şi psiho- social, alături de cultura organizaţională, variabile asupra cărora vom reveni în alt capitol al lucrării. Câteva precizări se impun şi în legătură cu obiectul transformării, care, în cazul nostru, se concretizează prin elevii şi studenţii cuprinşi în activitatea educaţională, cu particularităţile motivaţional-afective şi atitudinale diferenţiate. Pe parcursul acţiunii educaţionale şi în derularea acesteia, în circuitul praxiologic obiectul se prezintă în dublă ipostază: sau ca obiect al acţiunii şi ca obiect transformat sau ca obiect al transformării. Ca obiect al acţiunii, se intervine asupra sa la începutul activităţii educaţionale, iar ca obiect transformat şi care este, totodată, obiect al transformării, ca rezultat al practicii educaţionale este rezultatul transformării şi al impactului acţiunii educaţionale. În acelaşi timp, obiectul transformării , devenit ulterior obiect transformat, devine deci obiectul cunoaşterii, deţinând o dublă ipostază: cognitivă şi practică, ambele ipostaze fiind stimulate şi consolidate prin intermediul educaţiei. Conceptul de acţiune socială şi perspectiva acţionalistă în abordarea educaţiei oferă modelul cel mai eficient în surprinderea raportului dintre educaţie-motivaţie-afectivitate. Pe lângă modelul analitic prezentat şi reprodus după I. Tudosescu, opinii pertinente asupra acestei perspective praxiologice le găsim şi la binecunoscuţii pedagogi I. Nicola (1994) şi I. Cerghit (1988). Primul defineşte educaţia ca “o activitate socială complexă care se realizează printr-un lanţ nesfârşit de acţiuni exercitate în mod conştient sistematic şi organizat, în fiecare moment un subiect -individual sau colectiv - acţionând asupra unui obiect - individual sau colectiv, în vederea transformării acestuia din urmă într-o personalitate activă şi creatoare, corespunzătoare atât condiţiilor istorico-sociale prezente şi de perspectivă, cât şi potenţialului său biopsihic individual”. Din definiţia prezentată rezultă că educaţia poate fi interpretată ca activitate socială ce se desfăşoară pe coordonatele unor permanente interacţiuni dintre un subiect-agent al educaţiei şi un obiect-receptor, având drept finalitate transformarea obiectului educaţiei, ţinându-se seama de factorii exogeni şi endogeni ai obiectului, de gradul său de educabilitate. Surprinzând un raport între două elemente, educaţia se caracterizează prin a fi o relaţie socială şi un fenomen social fundamental. Este în acelaşi timp o acţiune social-umană care asigură transmiterea acumulărilor teoretice şi practice obţinute şi tezaurizate de omenire, tinerelor generaţii, în special, şi omului în general, în vederea formării personalităţii şi pregătirii pentru viaţă, în scopul integrării indivizilor în societate şi asigurării progresului social-uman. Educaţia şi acţiunile educative nu au un scop în sine, ci se realizează în baza unor temeiuri (motivaţii) şi a unei raţionalităţi riguros instituite. În acelaşi timp, aceasta nu este analizată numai dintr-o perspectivă statică şi ca impact asupra unei singure dimensiuni temporare ci, aşa cum am anticipat deja, educaţia este o acţiune ce deschide noi orizonturi în planul formării şi consolidării personalităţii umane. Prin educaţie contribuim la formarea tuturor calităţilor şi atributelor ce definesc fiinţa umană: planul raţional, afectiv-volitiv şi atitudinal-comportamental, în care incidenţa motivaţională şi impactul său se fac bine resimţite în cadrul acestei activităţi şi a acestor acţiuni. În acest sens, sociologul român P. Andrei îi atribuia educaţiei un rol şi o funcţie formativă de maximă importanţă, “educaţia tinde să formeze pe omul cu voinţă puternică şi cu raţiune practică dezvoltată”, deţinând totodată calitatea de „mare invenţie umană şi responsabilitate”, alături de cea de guvernare, după cum afirma filosoful iluminist german I. Kant. 17 Tot din această perspectivă acţionalistă, I. Cerghit (1988, ibidem) îi atribuia educaţiei următoarele roluri: a) ca acţiune de transformare în sens pozitiv şi pe termen lung a fiinţei umane, în perspectiva finalităţii explicit formulate; b) ca acţiune de conducere (dirijarea evoluţiei individului spre stadiul de persoană formată, autonomă şi responsabilă); c) ca acţiune socială (activitate planificată ce se desfăşoară pe baza unui proiect social, care comportă un model de personalitate); d) ca interrelaţie umană (efort comun şi conştient între cei doi factori–educatorul (subiectul educaţiei) şi educatul (obiectul educaţiei); e) ca ansamblu de influenţe (acţiuni deliberate sau în afara unei voinţe deliberate, explicite sau implicite, sistematice sau neorganizate care, într-un fel sau altul, contribuie la formarea omului ca om). Perspectiva structuralistă în abordarea educaţiei şi a fenomenelor educaţionale O primă încercare de abordare structuralistă a educaţiei o găsim la Narly (cf. Călin, 1996). În 1938, acesta considera educaţia drept o expresie sintetică a unor elemente structurale exprimate prin:  posibilitatea educaţiei;  idealul educativ;  mijloacele educaţiei;  comunitatea pedagogică (educatorul şi educatul, relaţia pedagogică şi instituţionalizarea educaţiei). Caracterul structural al educaţiei este evidenţiat şi de D. Todoran (cf.Călin,1996,op.cit.). După acesta, structura educaţiei cuprinde : a) scopurile educaţiei; b) educatorul; c) conţinutul educaţiei (cunoştinţe, aptitudini şi capacităţi intelectuale); d) educatul (cu individualitatea sa biopsihologică şi socio-culturală). Aceste elemente fac parte dintr-o anumită configuraţie sau situaţie pedagogică ceea ce, în opinia altor pedagogi, se delimitează semantic şi funcţional. Un model structural al educaţiei şi acţiunii educative ni-l oferă I. Nicola (1994). Acest model, pe care-l reproducem mai jos, cuprinde următoarele elemente: S - subiectul acţiunii educaţionale reprezentat prin intermediul cadrelor didactice ; O - obiectul acţiunii educaţionale (elevi /studenţii); S’ - subiectivitatea obiectului (influenţele educaţionale anterioare şi motivaţia în opţiunea profesională); I.e - idealul educaţional (realizarea scopurilor pe fondul motivaţiei profesionale şi a idealului profesional); Sc.e- scopurile educaţiei (formarea şi consolidarea unor capacităţi şi competenţe pentru cei care se pregătesc-specializează prin intermediul educaţiei); Ob.e- obiective educaţionale (formarea personalităţii viitorilor absolvenţi, în scopul creşterii capacităţii integrării socio-profesionale); D - dispozitivul pedagogic (mijloace, metode, procedee, strategii educaţionale, o anumită logistică didactică); M.e - mesaje educaţionale (conţinutul comunicării în procesul instructiv – educativ dintre S şi O; A - ambianţa educaţională (reprezintă climatul psihosocial, pe fondul relaţiilor interpersonale, baza logistică, satisfacţii – insatisfacţii şi alte reacţii afective - emoţii, dispoziţii, sentimente, pasiuni etc.); C.O- comportament obiectivat (efectele produse de agentul acţiunii educaţionale la nivelul obiectului, exprimate prin rezultate, atitudini, reacţii, manifestări); 18 C.i.e - conexiunea inversă externă (informaţii desprinse din reacţia obiectului în legătură cu percepţia şi valorizarea mesajului educaţional); C.i.i - conexiunea inversă internă (este circuitul care se stabileşte între obiect şi comportamentul său, care implică autocontrolul şi autoorganizarea răspunsurilor- atitudinilor şi manifestărilor în raport cu scopurile, obiectivele educaţiei şi, mai ales, cu idealul educaţional şi profesional); S.E.- situaţia educaţională (vizează determinările sociale-cererea şi nevoia de educaţie, condiţiile materiale şi spirituale existente în colectivitatea educaţională şi în societate). Situaţia educaţională, în coroborare cu climatul educaţional influenţează în foarte mare măsură acţiunile educaţionale. Redăm mai jos modelul acţiunii educaţionale după Nicola (1994). M.e S.E Cii I.e D Sc.eS D C. Ob. O. S’ e C.i.e. În practica educaţională toate elementele sunt importante. Un rol remarcabil revine subiectivităţii obiectului acţiunii, pe fondul unei percepţii discriminatorii şi a unor atitudini refractare faţă de scopurile şi finalităţile educaţionale, ceea ce conduce la un grad scăzut şi foarte scăzut al motivării unor elevi şi studenţi în activitatea de învăţare. La această percepţie contribuie în mare măsură şi subiectul acţiunii educaţionale (cadrele didactice şi conducerea unităţii de învăţământ - a managementului educaţional în general), coroborat cu dispozitivul pedagogic şi cultura organizaţională şcolară, putând afecta aşteptările şi comportamentul obiectului educaţiei, adică ale elevilor şi studenţilor. În cadrul structurii educaţiei şi a acţiunii educaţionale, cel mai mult sunt evidenţiate elementele motivaţionale şi afective, prin intermediul idealului educaţional, scopului educaţiei, obiectivele educaţionale, mesajele educaţionale şi ambianţa educaţională-climatul educaţional. Un model interesant al procesului de învăţământ, din perspectivă structuralistă, este realizat de I. Cerghit şi T. Rotaru, redat schematic de către Ionescu şi Radu (1995) şi pe care-l reproducem şi noi, cu unele modificări: 2. Agenţii acţiunii 5. Forme de - cadre didactice organizare - cursuri 6 Câmpul relaţional. - elevi/studenţi - seminarii - cadre didactice- 1. OBIECTIVE 3. Conţinuturi de - şedinţe practice elevi/studenţi învăţământ - şedinţe metodice - elevi/studenţi- 4. Mijloace- - munca independentă elevi/studenţi tehnologii didactice - aplicaţii şi verificări 7 . TIMPUL R E Z U L T A FEED - BACK T E 19 După cum reiese din schema adaptată şi redată, pe primul loc în cadrul procesului de învăţământ se situează obiectivele acestuia, care subsumează şi includ, totodată, cerinţele de instruire şi educaţie impuse de societate (necesităţile sistemice) şi tipurile de rezultate scontate. Aceste obiective corespund unor opţiuni şi priorităţi majore ale sistemului de învăţământ cu privire la competenţele şi capacităţile pe care trebuie să le dobândească viitorii absolvenţi în vederea îndeplinirii eficiente a atribuţiilor de rol şi status adică ale profesiei ce o vor practica. A doua componentă principală a procesului de învăţământ este reprezentată de resursele umane, agenţii acţiunii educaţionale, adică de cadrele didactice şi elevi/studenţi. Situaţia complexă de interacţiune care se instituie între aceşti agenţi este descrisă prin noţiunea de câmp educaţional (Ionescu şi Radu, idem), în care termenii de bază ai relaţiei rămân cadrele didactice şi studenţii cu statusurile şi rolurile lor şi care adoptă în cea mai mare măsură cu tendinţe convergente şi nu disjunctive. Didactica modernă pune în centrul atenţiei şi preocupărilor sale obiectul acţiunii educaţionale chiar tinzând să-i facă parteneri în actul didactic şi, totodată, să-i responsabilizeze în propria lor formare. De aici aşa numita educaţie prin parteneriat, unde strategiile euristice şi învăţământul interactiv au un rol decisiv. Cadrelor didactice, alături de managerii şcolari, le revine răspunderea organizării câmpului educaţional, având rolul de a proiecta, conduce şi îndruma activitatea educaţională. Suportul de bază al instruirii şi educaţiei îl constituie conţinutul de învăţat, format din mai multe componente care influenţează structural şi motivaţional-afectiv procesul de învăţământ şi activitatea de învăţare. Aceste conţinuturi sunt corelative cu anumite forme ale pregătirii, modele, capacităţi şi competenţe şi care trebuie să satisfacă aşteptările elevilor şi studenţilor. În procesul de învăţământ, un rol deosebit revine formelor de organizare. Acestea sunt corelative cu obiectivele, calitatea agenţilor acţiunii, conţinuturile de învăţat, tehnologiile şi strategiile didactice. Aşa cum rezultă din schemă, principalele forme de organizare sunt: cursurile (lecţiile), seminariile, şedinţele practice, şedinţele metodice, aplicaţiile tactice, laboratoarele, munca independentă şi verificările realizate în principal sub forma colocviilor şi examenelor. Aceste forme trebuie să se constituie într-un vector motivaţional pentru cei mai mulţi elevi, studenţi şi cadre didactice. Câmpul relaţional, parte componentă a procesului de învăţământ, este foarte important în mediul şcolar, el delimitând şi chiar definind climatul psihosocial şi educaţional. El surprinde în esenţă raporturile interpersonale formale şi/sau informale, verticale şi/sau orizontale, şi este concretizat într-un ansamblu de interacţiuni şi relaţii psihosociale cum ar fi cele dintre cadrele didactice - elevi/studenţi, studenţi - studenţi, toate într-un anumit spaţiu social desemnat de grup. Totodată, aceste relaţii alcătuiesc o componentă importantă a câmpului educaţional, implicând valenţe formative certe, alături de cele informative şi de instruire. În sfârşit, procesul de învăţământ se desfăşoară în anumite secvenţe temporare: an de învăţământ, semestre, săptămâni, zile şi ore de clasă, intercalând în aceste intervale şi anumite perioade de refacere, vacanţele. Conţinutul procesului de învăţământ apare segmentat în unităţi de timp ceea ce conduce la o planificare, eşalonare şi fracţionare a curriculum-ului. Utilizarea optimă a timpului constituie o problemă importantă în învăţământ, succesul şi performanţa educaţională fiind afectate la cei mai mulţi elevi şi studenţi şi de această componentă, atât în mod obiectiv, ori mai mult în mod subiectiv, amplificând stările stresante care, la rândul lor, au un impact negativ în plan afectiv şi motivaţional. Perspectiva structuralistă a educaţiei este analizată şi de către M. Călin (1996). Într-o reprezentare schematică, alcătuirea educaţiei se prezintă astfel: 20 - sistemul educativ social Agenţii educaţiei şi relaţia - sistemul de învăţământ dintre ei, inclusiv relaţia - practica educativă creată pedagogică şi acumulată în societate Condiţiile educaţiei Scopurile educaţiei şi situaţia Obiectul educaţiei pedagogică Formele educaţiei Condiţiile educaţiei Conţinuturile şi situaţia (valorile) educaţiei pedagogică Metodele şi Rezultatul global şi mijloacele educaţiei diferenţial al educaţiei (personalitatea umană) Evaluarea educaţiei Rezultă că educaţia este compusă din mai multe elemente organizate într-un anumit mod: acela de sistem în care acestea sunt în relaţii strânse intercondiţionându-se reciproc, fiecare dintre ele acţionând într-o dublă calitate – de cauză şi efect –. Perspectiva funcţionalistă în abordarea educaţiei Educaţia poate fi analizată nu numai prin prisma structurilor, ci şi a impactului produs în plan formativ, adică a efectelor emergente acţiunilor sale. De unde şi această perspectivă în analiza şi interpretarea educaţiei. În acest sens unii autori, cum ar fi spre exemplu I. Bontaş (1994), interpretează conceptul de educaţie “ca fenomen pedagogic instructiv–educativ, care reprezintă procesul conştient, organizat de transmitere şi dobândire de cunoştinţe, de formare de priceperi şi deprinderi, de dezvoltare a capacităţilor şi aptitudinilor, de formare a trăsăturilor de voinţă şi caracter”. Se poate observa că, spre deosebire de definiţia dată de I. Nicola, care are mai mult conotaţii structurale, definiţia lui I. Bontaş are mai mult orientări şi influenţe de natură funcţionalistă. Prin modul de structurare a funcţiilor educaţiei, reuşeşte să pună educaţia într-o relaţie matematică, sub forma unei ecuaţii : E ⊇ A ∪ B ∪C ∪ D ∪ E' ∪ F ∪G ceea ce semnifică faptul că educaţia este egală sau cuprinde reuniunea următoarelor note esenţiale: A – dobândirea de cunoştinţe generale şi de specialitate; B – formarea priceperilor şi deprinderilor intelectuale şi practice de specialitate; 21 C – formarea capacităţilor şi dezvoltarea aptitudinilor generale şi de specialitate (profesionale); D – formarea concepţiei despre lume; E’ – formarea conştiinţei moral – civice, estetice etc.; F– formarea conduitei moral – civice, a comportării civilizate; G – formarea trăsăturilor de voinţă şi caracter. Cu toată pretinsa rigoare ştiinţifică, din aceste note esenţiale ale educaţiei şi care exprimă dimensiunile sale funcţionale îi lipseşte acea funcţie care ne interesează pe noi şi care face obiectul lucrării, cea de formare şi dezvoltare a unor componente specifice proceselor psihice motivaţional-afective. Simbolizând această funcţie a educaţiei prin litera H, formula educaţiei, în reproducerea şi adaptarea sa la forma dată de I. Bontaş, ar putea lua forma: E ⊇ A ∪ B ∪C ∪ D ∪ E' ∪ F ∪G ∪ H Aşa cum rezultă din forma logică şi matematică a educaţiei, acest fenomen social îndeplineşte multiple funcţii, este deci plurifuncţională, acestea fiind însă convergente spre patru mari finalităţi, cum ar fi cele de: 1. informare - prin conţinutul transmis afectează trebuinţele cognitive şi emoţiile pozitive alături de curiozitatea epistemică şi sentimentele intelectuale; 2. dezvoltare - dezvoltă procesele psihice , intelectuale, dar şi pe cele nonintelectuale, interesele, motivele, sentimentul noului şi al certitudinii în domeniul cunoaşterii şi chiar în cel al acţiunii -; 3. formare - stimulează unele structuri motivaţional-afective, concretizate în idealuri educaţionale şi profesionale, optimum motivaţional şi motivaţie de performanţă, dispoziţii şi atitudini afective, sentimente epistemice şi intelectuale; 4. integrare - realizabilă prin capacităţile şi competenţele profesionale circumscrise rol- statusurilor absolvenţilor diverselor forme de pregătire prin intermediul învăţământului şi educaţiei în general. Nuanţându-le pe acestea, unii pedagogi au desprins şi alte funcţii, dar care în ultimă instanţă sunt convergente tot spre cele amintite. Spre exemplu, D. Salade (1995) evaluează scopul educaţiei intelectuale prin a “dezvolta inteligenţa, de a forma spiritul, de a perfecţiona facultăţile intelectuale (psihice) şi de a forma un om cult”. Toate funcţiile şi formele educaţiei vizează ca obiectiv formarea şi consolidarea personalităţii prin multiplele sale componente intercondiţionate şi interdependente. În mod explicit aceste funcţii sunt evaluate de către Niculescu (1996) şi Mihăieşti (1995). După R.M. Niculescu funcţiile educaţiei s-ar concretiza în: • selectarea şi transmiterea valorilor ştiinţifice, morale, estetice, religioase, culturale de la societate către individ; • formarea personalităţii umane în conformitate cu un ideal educaţional adecvat cerinţelor societăţii globale şi care vizează în esenţă:  dezvoltarea fizică armonioasă a tinerei generaţii;  dezvoltarea intelectuală complexă, funcţională, prin elaborarea de competenţe intelectuale caracterizate prin eficienţă, flexibilitate şi adaptibilitate;  dezvoltarea personalităţii în plan etic şi estetic, prin însuşirea unui sistem de valori morale şi estetice care să stea la baza unor comportamente conforme acestor valori;  dezvoltarea creativităţii la tinerele generaţii, fără de care formarea profesională, exercitarea acesteia şi participarea la viaţa socială nu pot fi eficiente;  dezvoltarea sociabilităţii şi a capacităţii de integrare flexibilă, eficientă şi eficace; 22  formarea socio-profesională, pregătirea tinerei generaţii pentru exercitarea unei profesiuni cu capacităţi adaptive reale;  influenţa complexă asupra transformării fiinţei umane din candidat la umanitate în personalitate umană. Această optică asupra funcţiilor educaţiei deschide perspective funcţionale noi în plan educaţional. Se poate constata corelaţia strânsă dintre funcţiile educaţiei, funcţii care acţionează în aceeaşi direcţie: realizarea unei personalităţi umane adaptabile şi creative, specifică unei societăţi aflate în continuă dinamică. Nici autoarea citată mai sus nu face referinţă expresă asupra finalităţii educaţiei în planul modelării proceselor afective şi motivaţional-volitive, chiar dacă unele referinţe la dimensiunea formativă sub raport funcţional sunt făcute. Asemenea limite funcţionale se regăsesc şi la Al. Popescu Mihăieşti. El desprinde următoarele funcţii ale educaţiei, corelative cu elementele sale constitutive: • Funcţia generală, adică aceea de a forma omul complet, total, de a pregăti generaţiile tinere pentru integrarea activă, uşoară şi creatoare în activitatea profesională şi în viaţa socială, pentru participarea competentă la progresul societăţii; • Funcţia cognitivă, cuprinde domeniul selectării, transmiterii, propagării şi asimilării creative de către tânăra generaţie a esenţei tezaurului ştiinţific, cultural, tehnic şi artistic al omenirii; • Funcţia economică, se exprimă prin faptul că profesionalizarea şi specializarea impune în mod obiectiv formarea categoriilor de oameni pentru toate profesiile utile societăţii; • Funcţia axiologică, vizează formarea conştiinţei moral civice şi patriotice, a conduitei şi a atitudinii de principiu faţă de societatea în care trăieşte omul, faţă de relaţiile interumane, faţă de sine şi faţă de activitatea proprie, toate raportate la idealul social şi educaţional al societăţii; • Funcţia antropologică, sau a dezvoltării optime şi conştiente a potenţialului biologic şi psihologic al omului se manifestă prin dependenţa acţiunii educaţionale de particularităţile biologice şi psihologice ale acestuia, particularităţi care sunt şi pot deveni educabile. În raport cu aceste funcţii, D. Iacob (1996) mai surprinde şi alte funcţii ale educaţiei, cu ar fi: a) funcţia coştientizării de sine, ceea ce permite şi facilitează totodată capacitatea de auto-cunoaştere, angajând în acţiune mecanisme cognitive, afective, volitive şi prin care devine posibilă asumarea Eu-lui, a Sine-lui, a interiorităţii sale; b) funcţia socializatoare, funcţie prin care societatea transferă prin intermediul educaţiei o parte din cuantumul informaţional, cultural, normativ şi axiologic, modelând individul, în măsura în care este posibil, cu modelul social uman specific unei anumite perioade istorice şi corespondent cu idealul social şi educaţional al acesteia, societatea fiind totodată o faţetă a realului, a exteriorităţii umane, un plan existenţial ce este supus cunoaşterii, reflectării psihice de către fiecare individ; c) funcţia valorizatoare, este apropiată funcţiei anterior expuse şi se concretizează în constituirea arhitecturii social-umane pe baza unor opţiuni, alegeri, discriminări şi orientări pe fondul unor determinări şi emergenţe individuale, ca un proces de autentică individualizare în raport cu procesul de socializare. Prin educaţie omul se hominizează (chiar dacă se naşte ca om, în acelaşi timp el se şi realizează ca om), iar societatea prin valorile sale îl umanizează, la rândul său, şi ea umanizându-se ca o lume de valori umane; d) funcţia de construcţie prospectivă, se exprimă prin nevoile educaţionale sistemice, gradul de educabilitate al indivizilor, coroborate cu idealul educaţional, social şi individual, educaţia constituindu-se o puternică forţă de prefigurare a viitorului societăţilor omeneşti prin potenţialul existent şi prin aspiraţiile spre care accede omul şi umanitatea. 23 Se subînţelege că, în practica educaţională, toate aceste funcţii sunt importante şi obiectivate. Pe lângă dimensiunea obiectivă şi necesară, în structurile şi activitatea educaţională, un rol important revine dimensiunii subiective. Aşa cum vom vedea, pe fondul unei percepţii devalorizatoare şi a unor atitudini de respingere faţă de unele obiective educaţionale de către unii agenţi ai educaţiei, se poate ajunge în activitatea didactică la un grad scăzut al motivării, având şi inducând un evident impact asupra educaţiei şi finalităţilor acesteia. Obiectivul fundamental al lucrării noastre constă tocmai în a decela şi evalua impactul educaţiei în raport cu funcţiile şi valenţele sale în procesul modelării afectivităţii şi a influenţării pozitive şi/sau negative a motivaţiei şcolare. 2.3. Paradigme în interpretarea fenomenului şi a acţiunii educaţionale Structurată sistemic într-un ansamblu complex şi diversificat de elemente şi fapte ce interacţionează în scopul realizării unor multiple funcţii şi finalităţi social-umane, educaţia îndeplineşte în plan conceptual şi acţional, epistemologic şi praxiologic, atribute şi conotaţii semantice de natură pedagogică, psihologică, sociologică şi logică, devenind, aşa cum am mai precizat, obiect de studiu pluri şi interdisciplinar. Prin multiplele sale valenţe şi caracteristici, educaţia devine un fenomen social fundamental în cadrul procesului devenirii umane şi sociale, cu efecte multiple în plan social şi individual. Din perspectivă praxiologică, cunoaşte atributele specifice şi esenţiale ale activităţilor şi acţiunilor social-umane, neavând un scop în sine, ci un scop şi finalitate bine instituită şi instrumentată strategic şi metodologic. Adaptând modelul praxiologic al educaţiei, vom putea înţelege mai bine structurile şi funcţiile acesteia. Ca fenomen social, educaţia reprezintă un ansamblu structurat de relaţii şi un anumit mod de organizare instituţională, suficient de conturate pentru a putea fi descrisă şi explicată ştiinţific, putând fi analizată din cel puţin trei perspective-paradigme:  epistemologică;  ontologică;  praxiologică. Paradigma epistemologică Este perspectiva care permite analiza conceptuală şi semantică riguroasă a acestei categorii şi chiar o definire operaţională cu sensuri, atribute şi semnificaţii funcţionale şi structurale bine precizate. Astfel, educaţia devine obiect de studiu şi analiză metodologică a ştiinţelor educaţionale, în speţă a pedagogiei, psihopedagogiei şi sociologiei educaţiei. La acestea am adăugat o aşa numită „epistemologie pedagogică şi logică educaţională”, discipline şi ramuri ştiinţifice în curs de constituire, deci cu o existenţă mai mult virtuală decât una propriu-zisă. Educaţia, pe lângă faptul că este un fenomen obiectivat, devine, sub raport epistemologic şi logic, o principală categorie ce stă la baza explicării şi interpretării altor fenomene din sfera acţiunilor umane. Tot ceea ce întreprinde şi a întreprins omul şi umanitatea, este rezultatul educaţiei şi al cunoaşterii. Putem afirma fără echivoc că educaţia este alfa şi omega existenţei individuale şi sociale, a staticii şi dinamicii sociale. Prin ea contribuim la creşterea şi dezvoltarea fizică şi psihică a tinerei generaţii, în ultimă instanţă, ea devine vectorul în paralelogramul forţelor ce menţine ordinea şi echilibrul social. Şi din acest punct de vedere educaţia capătă conotaţii semantice şi epistemologice deosebite, relevându-se ca un fenomen social fundamental în planul activităţii sociale şi umane. Paradigma ontologică Prin această perspectivă surprindem determinările social-umane ale educaţiei, ea neputând să se realizeze în afara unor suporturi materiale - a unui spaţiu social adecvat acţiunilor întreprinse de către agenţii educaţionali. Avem în vedere structurile educaţionale, formale şi informale, prin care se realizează educaţia şi procesul de învăţământ. Se ştie că învăţământul este o structură ce se materializează prin forme instituţionalizate cu o organizare specifică ce implică 24 mecanisme şi legităţi cu caracter psihopedagogic şi psihosociologic, având deci o logică internă proprie. Totodată, elementele şi componentele procesului de învăţământ şi ale fenomenului educaţional cad sub incidenţa unor determinări sociale, socialul punându-şi amprenta asupra idealului educaţional prin finalităţile educaţionale, prin ceea ce realizează societatea sub raport material şi spiritual, acţional şi informaţional. Paradigma praxiologică Din această perspectivă educaţia este evaluată în primul rând ca activitate educaţională, răspunzând unor comandamente şi cerinţe sociale majore convergente acestui ideal, ele fiind concretizate în obiective cu caracter social, colectiv şi individual. La nivel macrosocial se desprinde o aşa numită “nevoie de educaţie sau necesitate sistemică”, Hainaut (1981) ce defineşte şi delimitează un anumit nivel al necesităţilor de educaţie şi instruire, deci o motivaţie socială şi o anumită “cerere de educaţie”, obiectivată în ansamblul aspiraţiilor şi idealurilor exprimate de indivizi, în speţă de elevi şi/sau părinţii acestora, convergente şi materializate în capacităţi şi competenţe corelative funcţiilor şi profesiilor pentru care îşi exprimă opţiunile şi se pregătesc tinerii prin intermediul educaţiei. În ceea ce priveşte perspectiva praxiologică, educaţia îndeplineşte, aşa cum am arătat, mai multe funcţii, relevate şi obiectivate în conţinutul praxiologic al acesteia. Este deci o acţiune social-umană cu un caracter practic-aplicativ, ce implică în mod necesar o bază logistică funcţională şi gestionarea acestora alături de resursele umane şi organizaţional-instituţionale. Caracterul praxiologic al educaţiei, derivă în primul rând din funcţia sa instrumentală coroborată cu scopul şi finalităţile sale. Prin formele şi funcţiile sale, conduce în mod nemijlocit la pregătirea profesională a tinerei generaţii, în ultimă instanţă, asigură reproducţia socială a forţei de muncă, în afara căreia echilibrul şi dinamica socială nu ar putea fi concepute şi exista. Are, deci, un caracter necesar şi logic devenind, totodată, un factor de schimbare ce vizează atât prezentul cât şi viitorul societăţii şi umanităţii. Puncte de referinţă asupra educaţiei şi schimbării le regăsim în lucrările lui Iacob (1996) şi Salade (1995). Asupra rolului educaţiei în schimbarea atitudinilor şi comportamentelor vom insista şi noi într-un capitol separat al lucrării. Caracterul şi funcţia praxiologică şi acţională ale educaţiei derivă şi se exprimă totodată prin dubla sa funcţionalitate: informativă şi formativă. Din perspectivă informativă, educaţia realizează şi se defineşte ca a fi un transfer cognitiv-informativ, teoretic şi practic, al unor generaţii către alte generaţii în vederea formării personalităţii şi a integrării socio- profesionale, în scopul desfăşurării unor activităţi social utile şi a progresului social. Din perspectivă formativă, educaţia vizează cu precădere individul - partea şi nu întregul. Dacă dimensiunea informativă are mai mult un caracter holistic şi relativ omogen, generalizabil fiind, cea formativă are mai mult un caracter individualizabil, pe fondul relaţiei parte-întreg - partitiv - şi nu invers, - diviziv -, ca raport între întreg şi parte. Are, aşadar, un caracter taxonomic şi nu unul holistic. Desigur, predominanţa rolului formativ al învăţământului implică restructurări în plan conceptual, acţional şi metodologic. Din această perspectivă se impune transformarea caracterului reproductiv al învăţământului în unul productiv, care evident, va facilita procesul adaptativ şi integrativ al indivizilor în structurile sociale şi profesionale, în ultimă instanţă în acţiunile sociale ce le vor întreprinde. Din perspectiva structuralistă şi praxiologică, ca acţiune, educaţia presupune ea însăşi o anumită structură, fiind abordată mai ales sub raport structuralist-funcţionalist. Un model cunoscut în abordarea educaţiei din acest punct de vedere îl regăsim la cunoscutul sociolog american, T. Parsons, model care cuprinde în structura sa elemente care prezintă un interes deosebit şi pentru analiza întreprinsă de noi. În conformitate cu acest model, acţiunea umană şi implicit educaţia, răspund întotdeauna unor imperative funcţionale, implicând în structura lor mijloacele şi scopurile acţiunii, în speţă ale educaţiei. Printre elementele configuraţionale ale acestui model, aşa cum sunt prezentate ele în schema de mai jos, rezultă că în structura acţiunii sunt cuprinse anumite obiecte sociale (ceilalţi 25 indivizi, agentul însuşi, atunci când raportarea se face la propriul comportament trecut, dar şi prezent şi viitor), materiale (condiţiile şi mijloacele acţiunii), culturale (sunt reprezentate de ansamblul ideilor, credinţelor, simbolurilor sau al valorilor la care agentul se raportează ca la nişte obiecte situaţionale şi nu ca la elemente internalizate ale propriei personalităţi), o anumită situaţie acţională, precum şi anumite standarde de evaluare ale acţiunii-educaţiei. În ceea ce priveşte situaţia acţională, care prezintă un interes mai mare analizei noastre, aceasta se exprimă prin ansamblul trebuinţelor, impulsurilor, înclinaţiilor agentului acţiunii în urmărirea şi realizarea satisfacerii acestora, ceea ce în limbajul de specialitate este exprimat şi reprezentat prin aspectul catectic al acţiunii. Pe de altă parte, acţiunea este determinată de cunoaşterea modalităţilor posibile de a acţiona, ceea ce semnifică aspectul orientativ sau cognitiv al acţiunii. Relaţia dintre aceste două aspecte presupune o opţiune, o alegere între alternative, prin aceasta fiind desemnat aspectul evaluativ al acţiunii, şi unde sunt implicate de fapt şi standardele elaborate după care acţiunea se derulează într-o manieră sau alta, în funcţie de situaţia acţională specifică, adică de substratul motivaţional ce orientează şi dinamizează acţiunea, în cazul nostru educaţia. Din cele prezentate mai sus rezultă că în structura educaţiei există atât elemente raţionale, fiind binecunoscut din acest punct de vedere postulatul raţionalităţii, al acţiunii şi educaţiei, cât şi elemente nonraţionale, cele ce desemnează procesele psihice reglatorii, în mod deosebit motivaţia şi afectivitatea. Sub raport configuraţional şi din perspectiva paradigmei structuralist funcţionaliste a sistemului acţiunii, (după Parsons), acesta este reprezentat în conformitate cu schema de mai jos: Universalism (m) Afectivitate (a) A Neutralitate (a) Particularism (m) G Mijloace Externe Urmărirea scopului Scopuri Performanţă (m) Adaptare Specificitate (a) Interne Menţinerea latentă Integrare Difuziune (a) Calitate a sistemului (m) L I Acest model, notat simbolic prin iniţialele elementelor componente, AGIL, priveşte atât scopurile (GI) cât şi mijloacele (AL). Imperativele AG privesc raportul acţiunii educaţiei cu exteriorul (mediul înconjurător - societatea), pe când celelalte componente (LI) se referă la mediul social intern, adică la cultura organizaţională exprimată, concretizată prin norme, valori, credinţe, simboluri, atitudini etc. Parsons construieşte o listă de variabile structurale (totalizând patru asemenea variabile) care se referă la orientarea subiectului (actorului) faţă de obiectul acţiunii, denumite variabile structurale de atitudine sau de orientare faţă de obiect, notate simbolic cu a, prin acestea desemnând: neutralitatea, afectivitatea, specificitatea şi difuziunea, şi variabile structurale ale modalităţii obiectului simbolizate prin m, şi care vizează: universalismul, particularismul, performanţa şi calitatea. Din cele prezentate până în prezent rezultă că educaţia poate fi definită ca un sistem organizat şi coerent de acţiuni şi activităţi prin care se realizează transmiterea şi asimilarea cunoştinţelor, informaţiilor teoretice şi practice - aplicative, necesare în formarea şi dezvoltarea unor calităţi şi trăsături de personalitate care implică unele strategii şi tehnologii didactice în scopul realizării obiectivelor formulate, în esenţă a devenirii individului şi societăţii. 2.4. Caracteristicile educaţiei Interacţiunea dintre educaţie - afectivitate şi motivaţie rezultă şi din particularităţile educaţiei şi a activităţii educaţionale. Printre asemenea caracteristici şi particularităţi, mai 26 relevante ar fi următoarele: complexitatea, procesualitatea, dinamismul, intensivitatea, pragmatismul, transraţionalitatea şi caracterul contradictoriu al educaţiei. Le vom analiza succint pe fiecare dintre acestea, evidenţiind, pe cât posibil, raportul dintre aceste elemente surprinse în triada pe care o analizăm. Caracterul complex al educaţiei Asumându-şi responsabilităţi informativ-formative, prin conţinuturi de învăţat, strategii educaţionale şi structuri instituţionale adecvate unor finalităţi prescriptibile şi/sau inedite-virtuale, educaţia este o acţiune şi un fenomen extrem de complex. Complexitatea rezultă din însăşi finalităţile instituite, finalităţi concretizate în capacităţi şi competenţe, profesii, rol-statusuri cu răspunderile şi responsabilităţile aferente acestora. Caracterul complex al educaţiei rezidă şi presupune, totodată, direcţionarea clară a eforturilor educaţionale instituţionalizate, stabilirea modalităţilor de cooperare între agenţi şi factorii educaţionali, tehnologiile şi strategiile adecvate realităţilor şi cerinţelor mediului şcolar. În acelaşi timp, complexitatea procesului instructiv-educativ derivă şi din conţinuturile de învăţat în continuă schimbare şi adecvare, a dinamicii sociale în general. Astăzi învăţământul trebuie să devină mai flexibil şi mai uşor adaptabil, complexitatea şi mai ales diversitatea sa devin cerinţe legice ale unei educaţii eficiente prezente şi de perspectivă. Amintim în acest sens caracterul personalizat al educaţiei şi învăţământului, alături de cel standardizat - clasic, problematică asupra căreia vom reveni pe parcursul lucrării. Caracterul procesual al educaţiei Educaţia este privită ca acţiune pragmatică cu un profund caracter procesual. Apare ca fiind procesul ce exercită înrâuriri diferenţiate şi numeroase asupra conştiinţei indivizilor, în mod deosebit asupra tinerilor, ceea ce conduce în mod evident la modificări în structura personalităţii şi comportamentului. Acţiunile educaţionale se succed logic, într-un spaţiu generativ, determinând acumulări cantitative şi transformări calitative, cantitatea şi calitatea actului educaţional devenind vectori şi variabile esenţiale ale educaţiei şi învăţământului. În prezent se pune un accent tot mai mare asupra laturii calitative, atât sub raportul conţinuturilor predate, cât şi al strategiilor şi tehnologiilor didactice. Adecvarea la noi cerinţe, schimbările în formă şi conţinut, îi conferă educaţiei această particularitate de a avea un caracter procesual complex şi dinamic, exprimată însă ca un fenomen social sub raport sociologic. Caracterul dinamic al educaţiei Obiectivele şi problematica educaţiei sunt într-o necontenită dinamică, pe un fond al continuităţii. Au loc perfecţionări şi reconsiderări ale experienţei acumulate. Învăţământul nu este ancorat numai în prezent, ci este proiectat în viitor, prin deschiderea unor noi perspective strategice şi tactice. Educaţia este strict corelată din acest punct de vedere cu schimbarea, aceasta din urmă putând fi considerată drept un vector educaţional. Mai mult ca în oricare alt mediu, învăţământul şi obiectivele sale sunt supuse unor schimbări de ordin organizaţional, tactic şi strategic, ce incumbă noi forme educaţionale, educaţia devenind dependentă de aceste schimbări. În acest sens se discută despre o aşa numită educaţie pentru schimbare. Printre autorii străini ce fac referinţă asupra acestei destinaţii şi raport dintre educaţie şi schimbare se numără şi Huberman, iar printre autorii români îi amintim, în mod deosebit, pe D. Salade (Ionescu, Radu, Salade, 1997), şi Iacob, (1996), ambii evidenţiind schimbarea ca o funcţie a educaţiei. Dinamica educaţiei şi învăţământului se realizează, evident, pe un fond de continuitate şi transfer. Continuitatea, ridică însă probleme privind realizarea unor legături şi treceri fireşti între diferitele momente ale pregătirii, preluarea succesivă a experienţei dobândite din etapele anterioare, valorificarea acumulărilor şi păstrarea timp îndelungat a deprinderilor şi obligaţiilor, a capacităţilor şi competenţelor, în vederea reactualizării rapide, oportune şi eficiente a cunoştinţelor predate şi asimilate prin intermediul educaţiei şi procesului de învăţământ. Se 27 impune din acest punct de vedere un anume echilibru între dimensiunea - perspectiva sincronică şi diacronică, statică şi dinamică în vederea anihilării unor posibile decalaje între cerere şi ofertă pe piaţa muncii şi chiar între scopuri şi finalităţi. Caracterul intensiv al educaţiei O altă notă de specificitate şi particularitate a educaţiei şi învăţământului este aceea de a fi proces intensiv. Într-un timp relativ scurt, educaţia trebuie să rezolve-soluţioneze obiective pedagogice şi didactice majore, precum şi altele, diferenţiate de la o disciplină la alta. În esenţă acestea s-ar concretiza în asimilarea informaţiilor teoretice şi practice; în însuşirea comportamentului profesional; consolidarea atitudinilor, motivaţiilor, convingerilor şi sentimentelor intelectuale, epistemice, morale şi patriotice. Asemenea finalităţi educaţionale impun obiective clare, precis formulate, fără ambiguităţi şi discontinuităţi, pe fondul unui pragmatism imediat şi de perspectivă. De aceea, cerinţa educării intensive devine realizabilă numai în condiţiile folosirii unor tehnologii şi strategii didactice moderne şi a unui învăţământ pragmatic-aplicativ descătuşat de canoanele didacticilor învechite. Din această perspectivă, se impune concentrarea eforturilor spre ceea ce este esenţial şi util, spre ceea ce conduce la armonie şi echilibru, în consonanţă directă cu schimbarea şi dinamica socială în general, a educaţiei şi învăţământului în mod particular, aceste aspecte, nu dintr-o perspectivă discriminatorie ci pe fondul unei selecţii mai riguroase a conţinuturilor, adaptate şi convergente scopurilor şi obiectivelor educaţionale. Caracterul pragmatic al educaţiei Reforma învăţământului şi educaţiei impune acestora noi deschideri şi valenţe praxiologice, căpătând tot mai mult un caracter pragmatic. În acest context, educaţia are la bază un sistem de scopuri-obiective ierarhizate în raport cu importanţa şi valoarea acţiunilor educative şi a idealului educaţional. fiecărui scop-obiectiv îi corespund modalităţi concrete de acţiune, forţe specifice şi mijloace materiale adecvate particularităţilor şi cerinţelor învăţământului modern. pragmatismul educaţional devine astfel o cerinţă legică în cadrul învăţământului, fiind aliniat sistemelor educaţionale din ţările dezvoltate şi moderne sub raport educaţional. Prin această orientare se cere ca învăţământul să devină eficient într-un timp record şi nu într-un orizont temporal îndepărtat, iar costurile sociale să fie amortizate într-o perspectivă imediată, învăţământul devenind, în acest mod, parte contribuabilă la veniturile şi bogăţia societăţii prezente şi evident a celei viitoare. Caracterul transraţional al educaţiei Aşa cum am menţionat deja, prin structura şi funcţiile sale, obiectivele şi conţinutul său, educaţia desemnează un sistem coerent de acţiuni, strategii şi tehnologii didactice ce vizează transferul informaţional din partea subiectului educaţiei către obiectul acesteia, în scop informativ şi formativ, având drept finalitate constitutivă, structurarea unor elemente intelectuale şi nonintelectuale specifice oricăror personalităţi-individualităţi. Educaţia acţionează în mod complementar asupra tuturor proceselor psihice şi în mod deosebit asupra celor nonintelectuale-reglatorii adică asupra motivaţiei, afectivităţii şi voinţei. Prin această funcţie formativă şi prin obiectivele programate, acelea de a forma şi modela anumite însuşiri şi trăsături psihomorale, în primul rând de ordin psihoafectiv şi motivaţional- volitiv, considerăm că educaţia are şi un pronunţat caracter transraţional, primordiale fiind însă finalităţile de ordin cognitiv-raţional, stabilindu-se strânse raporturi de interdependenţă şi complementaritate funcţională cu cele de ordin nonintelectual. Caracterul contradictoriu al educaţiei Procesul educării are şi poate să aibă şi un caracter contradictoriu. Lipsa spiritului şi atitudinii critice faţă de acumulările anterioare, tendinţa de generalizare a unor principii, strategii 28 şi tehnologii didactice fac uneori inoperante unele obiective didactice şi operaţionale prezente şi de perspectivă. Dinamica şi ritmul intensiv al educaţiei presupun mutaţii radicale în plan atitudinal, conceptual şi strategic. Reforma realizată în învăţământul românesc vizează tocmai înlăturarea acestor atitudini conservatoare, a conservatorismului didactic, a vechilor conţinuturi şi tehnologii didactice care au generat şi mai generează încă profunde perturbaţii şi disfuncţionalităţi în planul instruirii şi educaţiei. Mai există încă suprapuneri şi paralelisme între conţinuturile de învăţat şi, ceea ce este mai grav, este faptul că învăţământul capătă încă un caracter preponderent informativ, expozitiv şi static. Evaluările se realizează mai mult prin modalităţi preponderent reproductive, metodele activ-participative sunt încă slab utilizate şi valorificate de cele mai multe cadre didactice. Predomină încă dogmatismul didactic şi nu spiritul inventiv-inventica didactică. De asemenea, nu este suficient de corelată logistica didactică cu obiectivele şi conţinuturile de învăţat, aceasta mai ales în învăţământul tehnic, care presupune mai multă modernizare în plan logistic. Contradicţii mai pot să apară şi între principiile şi metodele educative, pe de o parte, şi particularităţile elevilor/studenţilor, pe de altă parte. Evaluarea în funcţie de aceste particularităţi este aproape inexistentă, percepţia având mai mult determinări globaliste decât individuale şi comparabile. Individul este asimilat de colectivitate şi perceput totodată prin prisma acesteia. Evaluarea şi aprecierea individului au mai mult un caracter deductiv decât inductiv. Această tendinţă îngreunează desprinderea “vârfurilor”, liderii informali au mai puţine şanse decât în celelalte medii şi grupuri umane. Din acest punct de vedere se impun mutaţii radicale în planul percepţiei şi atitudinii faţă de elev/student din partea celor mai multe cadre didactice. În noua etapă şi pe fondul reînnoirilor pe care le produce reforma învăţământului trebuie educaţi în primul rând educatorii-subiecţii acţiunii educaţionale şi apoi cei educaţi - elevii/studenţii. Căci, aşa cum se exprima Constantin Noica: “O şcoală în care profesorul nu învaţă şi el e o absurditate”, neştiindu-se, cum s-ar exprima Leon Bloy, „cine dă şi cine primeşte”. Din păcate sentimentul “suficienţei insuficienţei” şi al superficialităţii este frecvent regăsit în mediul şcolar la multe cadre didactice, elevi şi studenţi distorsionând în cea mai mare parte obiectivele şi funcţiile educaţiei şi ale învăţământului. 29 CURSUL NR.3 EDUCAŢIE - SOCIALIZARE ŞI IDEAL EDUCAŢIONAL STRUCTURA CURSULUI: Conceptul de ideal Idealul educaţional: structură şi funcţionalitate Ideal şi motivaţie profesională Educaţie şi socializare Relaţia socializare – ideal educaţional 3.1. Conceptul de ideal O problemă care cade din ce în ce mai mult în derizoriu şi într-un con de umbră este cea care vizează idealul educaţional şi pe cel viaţă în general. Şi aceasta întrucât idealul nu mai este perceput ca o valoare socială fundamentală şi evident, ca un scop suprem, ci pe prim plan şi dintr-o perspectivă pragmatică stau mijloacele prin intermediul cărora tindem spre realizarea scopului. Tot mai mult viziunile idealiste şi idealizate (uneori metaforice) asupra idealului, sunt convertite în viziuni realiste şi ultrarealiste, ceea ce exprimă conţinutul semantic al conceptului de ideal. Idealul, aşa cum am mai anticipat, este o componentă superioară a motivaţiei. Este o proiecţie a Eu-lui şi societăţii asupra viitorului ş, mai ales, o dorinţă de depăşire a unei anumite stări, condiţii. Idealul, devine, deopotrivă o stare activă a sufletului şi minţii - intelectualului, raţionalului, pe fondul unor determinări sociale şi individuale - psihologice. În acelaşi timp prin noţiunea de ideal exprimăm gradul cel mai înalt şi mai greu de atins al perfecţiunii într-un domeniu anumit, modelul către care tinde întreaga noastră activitate, ţelul suprem la care dorim să ajungem (Oprescu, 1996). Analizând idealul din perspectivă structuralistă, P. Andrei (1996) avea să delimiteze două izvoare-determinări ale idealului: a. trebuinţele sufleteşti individuale (determinări psihologice); b. elementele sociale (determinări sociale-obiective). Din acest punct de vedere idealul ar avea atât o geneză psihologică cât şi una socială, exprimând, nu în ultimă instanţă, o atitudine în raport cu o realitate prezentă şi viitoare, posibilă şi probabilă, regăsindu-se în aceste spaţii, cu determinări şi origini în prezent. Determinările psihologice-individuale sunt uşor de dedus. Idealul se exprimă ca o dorinţă, trebuinţă, aspiraţie, fiind deci circumscris sferei motivaţionale şi voliţionale: dorinţa fără voinţă este greu de realizat, uneori imposibil, la fel şi dorinţele în afara unor suporturi sociale. Sursa psihologică a idealului este, după cum susţinea P. Andrei, dorinţa, care se manifestă sub două aspecte: amintirea şi speranţa. Amintirea creează idealul contemplativ static, iar speranţa, idealul activ, dinamic. Abia atunci asemenea dorinţe devin conştiente, uneori trebuinţele, dorinţele şi chiar idealul având şi resorturi-determinări inconştiente, dar care se construiesc într-un spaţiu şi mod conştient. Devenim aproape inconştienţi de imposibilitatea perfecţiunii umane şi sociale, dar ne construim în mod conştient un asemenea ideal. Idealul rezidă de fapt din această imperfecţiune a realităţii, aceasta oferind omului sentimentul unei “existenţe tragice”, cum s-ar fi exprimat D.D. Roşca. Trăind o dramă existenţială, omul tinde şi speră într-o lume şi viaţă mai bună, idealul devenind un instrument al perfectibilităţii. 30 Omul şi societatea opun realului o anume posibilitate, o alternativă spre care tind neîntrerupt, adică un ideal. De aceea, pe lângă determinările individuale, de multe ori originate în social, idealul are şi izvoare-resurse sociale. Prin ideal umanitatea şi societatea „înfrumuseţează” şi „îmbogăţesc” realul, acesta devenind o credinţă şi speranţă, o deschidere şi închidere, parafrazându-l pe C. Noica. Cu toate că face mai mult trimiteri în planul viitorului şi posibilului, fiind parţial dincolo de prezent, având deci o instituire teleologică viitoare, idealul nu este rupt de contextul şi determinările sociale şi nici nu poate fi realizat în afara lor. El are din această perspectivă o dublă natură: axiologică şi teleologică, fiind deopotrivă atât o valoare scop cât şi o valoare mijloc. Dorinţa de mai bine, armonia şi perfectibilitatea, ar defini şi delimita valoarea scop, instrumentele şi modelele regăsite dar supuse schimbărilor, ar identifica valoarea mijloc. După P. Andrei, valoarea scop este dată de ansamblul năzuinţelor, aspiraţiilor, tendinţelor, deci de dimensiunea axiologică şi teleologică, cea de-a doua obiectivându-se în capacitatea de raţionalizare a potenţialului şi resurselor-mijloacelor de care depinde realizarea idealului. Apreciem că probabilitatea de reuşită a idealului este dată de compatibilitatea dintre cele două variabile enunţate şi prin care se pot evalua cele două coordonate axiologice ale idealului. În măsura în care valoarea scop devine incompatibilă cu valoarea mijloc-aşteptările devansând posibilităţile de realizare a lor, atunci şansele realizării idealului sunt minime sau inexistente. Există cel puţin următoarele două posibilităţi: 1) dacă valoarea mijloc este cel puţin egală şi/sau depăşeşte valoarea scop, atunci probabilitatea realizării idealului este sau tinde spre valoarea maximă posibilă, adică 1; 2) situaţia în care valoarea scop este sub valoarea mijloacelor, când ne confruntăm cu un orizont ideatic-ideal scăzut sau inexistent, individul şi, mai ales, societatea căzând într-o stare letargică şi chiar patologică, specifică prezentului nevalorificându-şi mijloacele de care dispune în vederea schimbării şi a alternativei unui model ideatic mai favorabil-eficient. Sub formă matematică aceste expresii ar putea fi formulate astfel: 1) Vm ≥ Vs → P.Id > 0 2) Vs ≤ Vm → P.Id < 0 unde: Vm = valoarea mijloc; Vs = valoarea scop; P.Id = probabilitatea de realizare a idealului În situaţia în care ar exista o compatibilitate deplină până la echivalenţă a celor două variabile (Vm şi Vs), atunci ar exista o certitudine a realizării idealului pe fondul unor posibilităţi şi probabilităţi diferite şi în funcţie de o gamă multivariată de factori aleatori şi conjuncturali. Acelaşi nivel probabilistic poate fi conceput şi în planul idealului educaţional, unde şansele realizării depind în cea mai mare măsură de condiţionările sociale şi nu inclusiv de individ. Se subînţelege că în acest context socializarea îndeplineşte un rol mai mare decât în cadrul idealului individual şi chiar profesional, nemaivorbind de idealul moral, religios sau politic. Dar idealul, oricare ar fi natura sa, nu are numai determinări conştiente şi izvoare psihologice. Aşa cum sublinia dintr-o perspectivă sociologizantă, E. Durkheim, conştiinţa individuală este impusă oarecum de societate. El consideră că intuiţiile şi conceptele categoriale au o origine socială, iar Levy Bruhl acordă o asemenea origine chiar şi normelor logice, de unde sublinierea rolului socializării în elaborarea şi constituirea idealului individual şi social. După acest autor, indivizii nu sunt decât spirite socializate, la fel şi la De Roberty, care afirmă că „spiritul e social“. Într-o manieră similară defineşte şi A. Comte „omul prin umanitate“ şi nu invers. Aplicând teoria socială a conştiinţei, P. Andrei avea să demonstreze că mobilitatea sufletului omenesc în crearea idealului se explică prin variaţiile mediului social, adaptându-se după modificările-mutaţiile petrecute în el. Acelaşi autor, completând ideea enunţată anterior, 31 avea să sublinieze rolul determinărilor psihologice individuale, variaţiile şi mutaţiile sociale neputând determina decât o mobilitate superficială sufletească, ce ar echivala cu lipsa de statornicie, noile idealuri fiind emergente puterii sufleteşti interioare, am completa noi, în coroborare cu condiţionările sociale. Omul nu trăieşte izolat şi nici nu îşi formează idealuri rupte de realitatea socială. Este, cum am mai afirmat, un spirit socializat supus influenţelor societăţii care îi formează în mare măsură chiar „raţiunea subiectivizată“ a realităţii obiective. De aceea, dorinţele şi aspiraţiile sale, în ultimă instanţă idealul, vor avea atât resorturi interioare, dar şi determinări sociale. Cea care trezeşte în om nemulţumiri, aspiraţii şi dorinţe este în primul rând societatea, omul fiind aşa cum afirma Aristotel un zoon politicon, o fiinţă socială şi nu un animal politic cum greşit este interpretat. Trebuinţele de putere, de mărire, de posesiune şi dominare, nu sunt decât rezultatele vieţii sociale. Tot aşa şi cele de armonie socială, înţelegere, comunicare şi comuniune afectivă. Prin defectele-disfuncţiile sale societatea trezeşte în sufletele şi minţile oamenilor idealul unei alte societăţi mai bune şi mai drepte. Astfel, umanitatea este însoţită în evoluţia sa de un ideal social umanitar, care, evident, depinde de societatea în care trăieşte individul. Atât individul cât şi societatea nu-şi pot formula decât idealuri care să fie în armonie cu însăşi societatea în esenţa ei, mai precis cu mijloacele ce fac posibilă realizarea acestora, adică cu mijloacele oferite de societate. De aceea, întotdeauna formularea unui ideal implică evaluarea mijloacelor sociale prin care poate fi realizat acesta. În structura sa sunt implicate elemente subiective-psihologice şi obiective-sociale, ele fiind în permanente raporturi de complementaritate şi nu de disjuncţie, cum ar încerca să prezinte aceste raporturi adepţii extremismului şcolii psihologice (G. Tarde) sau ai obiectivismului sociologic (E. Durkheim). Chiar dacă exprimă o realitate viitoare spre care aspiră mai mult sau mai puţin conştient spiritul, idealul realizează o armonie dintre realitate şi aspiraţiile sufleteşti, dintre real şi imaginar. Pentru acest motiv Drăghicescu afirma că idealul impune realităţii de a se acorda cu diapazonul dorinţelor şi tendinţelor noastre, devenind diapazonul realităţii. Este în acelaşi timp şi o atitudine de nemulţumire şi neîmplinire date de prezent, care nu sunt numai stări psihologice negative - de constatări dureroase -, ci şi un mobil pentru acţiune. De aceea, fiecare treaptă a progresului individual şi social nu este decât realizarea unui ideal, acesta nefiind o abstracţie, ci o forţă vie, fie individuală, fie socială, atunci când conţinutul şi mijloacele sale de realizare sunt luate şi dependente de realitatea socială. Această dimensiune îi conferă idealului o valoare funcţională pragmatică, printre filosofii care îi atribuie idealului o forţă practică şi-l identifică cu o unitate de măsură a acţiunilor (I. Kant). De aici rezultă că idealul cel mai înalt nu este cel individual (satisfacerea dorinţelor şi trebuinţelor individuale), ci cel social, cel care „contopeşte” trebuinţele proprii sufleteşti cu trebuinţele şi aspiraţiile sociale care, desigur, nu pot exclude nici izvoarele - resursele sufleteşti individuale şi nici cerinţele şi determinările sociale, care fac de fapt posibile îndeplinirea idealurilor individuale şi umane. 3.2. Idealul educaţional: structură şi funcţionalitate Dacă până în prezent am întreprins o succintă inventariere asupra concepţiilor despre structura şi determinările idealului, în continuare vom încerca să analizăm idealul educaţional, pregătind astfel terenul pentru analiza raportului-interrelaţiei dintre idealul educaţional şi socializare. Mai întâi facem precizarea că idealul educaţional este o formă a idealului social şi profesional şi că depinde în mai mare măsură de determinările sociale - acţiunea socială decât de forţa lăuntrică a individului. Dacă idealul individului depinde în cea mai mare măsură de aceste resorturi şi interioare, idealul educaţional, perspectiva şi determinările sale sunt mai mult de natură socială şi depind în mai mică măsură de individ, neputând însă face abstracţie de acesta. El vizează în primul rând sensul şi proiecţia socială a individului pe un fond cultural istoric, având o structură cu mult mai complexă şi chiar o dinamică mai rapidă decât idealurile individuale. Idealul social şi implicit cel educaţional diferă de cel individual, având o semnificaţie socială profesională şi morală mai pronunţată. Aceste tipuri de idealuri diferă în 32 primul rând de structura şi condiţionările vieţii sociale, şi nu de structura psihologică a individului. Cea care intermediază raportul individului cu societatea din perspectiva idealului educaţional este educaţia. Nu trebuie însă exagerată percepţia şi valoarea idealului dintr-o perspectivă unitară şi de omogenizare, pe fondul aşa-zisului ideal comun sau al „marelui ideal” întrucât din această percepţie şi evaluare omogenă pot rezulta consecinţe periculoase în atingerea unor obiective individuale uneori disociate de cele colective. Principalul efect negativ ar consta în eliberarea răspunderii şi responsabilităţii individuale şi a declinării acestora colectivităţilor. Concentrarea privirii-atenţiei pe marile idealuri înăbuşă tendinţa naturală către acţiuni şi responsabilităţi la nivel micro şi individual prin crearea unui spaţiu simbolic al cooperării- răspunderii colective, cu efecte contraproductive atât pentru grup cât şi pentru individ. În acelaşi timp, grupul şi colectivitatea diminuează sentimentul individului şi al răspunderii sale prin exacerbarea sentimentului apartenenţei şi, aşa cum am arătat, a declinării competenţei şi răspunderii, a interesului şi chiar motivaţiei individuale în favoarea celei colective, difuză şi divergentă uneori. Această percepţie simbolică, prin prisma idealului social şi colectiv a condus uneori la estomparea idealurilor „mici” ale individului, în mod deosebit a celor profesionale şi educaţionale. În acest context idealul educaţional reprezintă în mai mare măsură modelul de personalitate pe care îl proiectează şi urmăreşte societatea, şi nu imaginea proiectată de către individ în spaţiul trebuinţelor de autorealizare profesională şi chiar civică. După aceste succinte idei premergătoare, vom analiza în continuare semantica conceptului de ideal educaţional. Într-o primă definire, aşa cum rezultă din Dicţionarul de Pedagogie, idealul pedagogic (educativ) ar fi „modelul sau prototipul după care să fie format orice copil, orice tânăr, prin ajutorul educaţiei“. În acest model ar fi sintetizate şi reflectate cele mai înalte cerinţe şi aspiraţii ale societăţii viitoare, parţial idealul educaţional fiind independent de individ, fiind expresia unor dimensiuni axiologice şi teleologice supraindividuale. Elevul, tânărul în general, trebuie să asimileze şi să accepte un model spre care tinde în primul rând societatea şi nu exclusiv acesta. Se subînţelege că factorii ce mediază şi intermediază aceste raporturi dintre individ şi societate sunt educaţia şi socializarea, ultima constituindu-se într-o premisă a unui act educaţional eficient, ambele având o capacitate persuasivă în vederea acceptării idealului educaţional, a modelelor oferite de şcoală şi societate în general. Aşa cum se poate deduce, idealul educaţional nu reprezintă suma idealurilor individuale, abordarea analitică putând fi mai mult de natură holistică şi deductivă decât taxonomică şi inductivă. Idealul educaţional reprezintă deopotrivă conştiinţa educativă a societăţii cât şi tipul de personalitate pe care o comunitate doreşte să-l formeze în rândurile viitorilor cetăţeni. Totodată, el poate deveni un etalon al societăţii viitoare, o configurare de valori fundamentale şi un „proiect dinamic deschis care sintetizează un ansamblu de însuşiri şi determinări proprii omului societăţii noastre“, cum avea să-l definească I. Nicola (1994) în lucrarea de referinţă asupra căreia facem trimitere. Întreprinzând o complexă analiză asupra idealului educaţional, autorul citat este primul care realizează un model structural al idealului educaţional, printre elementele structurale îmbinând calităţile potenţiale ale personalităţii - componenta antropologică şi calităţile acţionale ale personalităţii - componenta acţională, pe fondul unui nucleu al idealului ce cuprinde vocaţia şi creativitatea de ale cărui grad de integrare depinde, în ultimă instanţă, idealul educaţional. În opinia autorului citat, idealul educaţional proiectează ca deziderate fundamentale elementele structurale ale personalităţii armonioase şi creatoare, integral - vocaţionale, capabile să exercite şi să iniţieze roluri sociale în concordanţă cu propriile aspiraţii şi cerinţe sociale. De aceea, I. Nicola percepe esenţa idealului educaţional „ca expresie concentrată a unor necesităţi istorice“ fiind „determinat de anumite condiţii sociale obiective societăţii româneşti în procesul dezvoltării sale”. El desprinde un tip aparte a idealului, idealul vocaţional, care aşa cum afirmă în lucrarea citată, „reprezintă o cerinţă firească a dezvoltării producţiei materiale“ şi, totodată, un element component al nucleului idealului educaţional. În acelaşi timp, autorul citat, în ediţia lucrării Pedagogie, apărută în anul 1994, desprinde trei dimensiuni ale idealului educaţional: 33 1) dimensiunea socială (să fie congruent sau coextensiv unor cerinţe sociale); 2) dimensiunea psihologică (să răspundă nevoilor şi posibilităţilor indivizilor; să nu fie cu mult peste putinţa oamenilor); 3) dimensiunea pedagogică (să permită o transpunere practică în planul instructiv- educativ). Elementele structurale şi raportul dintre aceste componente ale idealului educaţional pot fi prezentate ca în schema de mai jos. CALITĂŢI CALITĂŢI POTENŢIALE ALE ACŢIONALE ALE PERSONALITĂŢII PERSONALITĂŢII manifestări intelectuale ale profesionale calităţilor Nucleul idealului morale potenţiale estetice în fizice activitatea practică DEZVOLTARE COMPETENŢĂ Vocaţie Creativitate INTEGRALĂ PROFESIONALĂ Componentă Componentă antropologică acţională Raportându-se la nivelurile de la care trebuie să se pornească în fixarea unui ideal educaţional, acestea ar putea fi după unii autori (Nicolescu M.) următoarele: a) determinarea socială (tipul şi esenţa societăţii); b) modelul dezvoltării ideale a personalităţii istoriceşte determinat; c) valorile fundamentale ale lumii contemporane (democraţia, umanismul, civismul, toleranţa, respectarea drepturilor omului etc.); d) tradiţiile culturale, valorile naţionale întemeiate istoric. Devenit un concept fundamental al pedagogiei şi sociologiei educaţiei, prin idealul educaţional este reflectată conexiunea dintre realitatea socială şi educaţional-culturală şi devenirea personalităţii şi societăţii, a personalităţii dezirabile, cum defineşte L. Antoanesei idealul educaţional. Din acest punct de vedere, idealul are o valoare orientativă, nefiind doar un reper acţional ci şi un cadru de referinţă axiologică şi teleologică pentru întreaga activitate educaţională. În acelaşi timp, aşa cum îl defineşte C. Cucoş în lucrarea sa „Pedagogie“, idealul educativ este „o instanţă valorică din care iradiază norme, principii, scopuri şi obiective determinate, care direcţionează procesul de formare a tinerei generaţii“. În acelaşi timp, idealul educaţional „determină şi forţează realităţii educative să urmeze un anumit traseu valoric, filtrează - selectiv - o serie de imperative supraordonate, ghidează şi legitimează axiologic strategii educative, sancţionează trasee periferice sau rezultate educaţionale catastrofice“. El poate fi şi rezulta unui „compromis“, „mai mult sau mai puţin inteligent, care se negociază între sistemul educativ, sistemul culturii şi macrosistemul social“, cum avea să susţină L. Antoanesei în lucrarea „Paideia. Fundamentele culturale ale educaţiei“. Din perspectiva evaluării valenţelor funcţionale ale idealului educaţional, acesta are o dublă natură funcţională. Una la nivel macrosocial, unde rolul său se manifestă în orientarea şi fundamentarea strategiilor educaţionale, în corespondenţă cu orientările predictibile ale 34 acţiunilor educaţionale, ce vizează în esenţă deciziile şi reformele iniţiate de societate în planul structurilor educaţionale şi ale conţinuturilor educaţiei. A doua, în plan microsocial, având o incidenţă mai vizibilă asupra individului şi microcolectivităţilor şcolare. Din cea de-a doua perspectivă se resimte în mai mare măsură individualizarea şi personalizarea, nefăcându-se abstracţie nici de efectele educaţionale şi socializatoare. Chiar dacă obiectivele educaţionale capătă un grad de specificitate mai ridicat, ele trebuie să fie în concordanţă cu idealul social şi educaţional, cu imperativele actului educaţional şi socializator. Întreaga activitate didactică trebuie să se desfăşoare în conformitate cu obiectivele, scopurile şi idealul educaţional dintr-o anumită societate şi etapă istorică. Un alt punct de vedere interesant asupra idealului educativ şi, mai ales asupra delimitărilor făcute între idealul şi copul educativ, îl regăsim la I. Bontaş în lucrarea de referinţă – „Pedagogie“. Pentru autorul citat, idealul educativ şi scopul reprezintă categorii fundamentale ale pedagogiei, ele desemnând finalitatea acţiunii educative. Cu toate că au conotaţii semantice asemănătoare, vizând proiecţia personalităţii ca finalitate a acţiunii educative, după cum sublinia autorul citat anterior, idealul educaţional educativ priveşte în opinia acestuia „proiecţia relativ perfectă a personalităţii ca finalitate a acţiunii educative ideale, iar scopul educativ priveşte proiecţia relativ optimă a personalităţii ca finalitate a acţiunii educative concrete.” Dacă prin idealul educativ facem oarecum abstracţie de individul concret, de cerinţele şi aspiraţiile sale educaţionale, prin scopul educativ ne apropiem în mai mare măsură de mijloacele şi posibilităţile educaţionale regăsite în acţiunile educaţionale. Educaţia vizează din această perspectivă obiective şi scopuri educaţionale riguros elaborate şi nu idealuri educaţionale cu finalităţi probabilistice şi oarecum disociate obiectivelor procesului instructiv-educativ. Dacă idealul educaţional vizează armonia, libertatea şi împlinirea personalităţii, scopurile educaţiei sunt circumscrise unor determinări conjuncturale-istorice, aşa cum şi idealul educaţional s-a diferenţiat în evoluţia istorică a societăţii şi umanităţii. Ambele reprezintă atât un model proiectiv, o anticipare ideală, cât şi un imperativ ce implică voinţa şi efortul individului şi societăţii în realizarea sa. De aceea, idealul şi scopul educativ sunt strict legate de acţiunea educaţională şi, aşa cum vom vedea, nu poate face abstracţie nici de socializare. Idealul educativ conferă acţiunii educative un caracter conştient, activ, creator şi prospectiv. Prin el este presupusă şi propusă o anumită strategie educaţională ce vizează formarea şi dezvoltarea personalităţii sub raport intelectual, socio-moral, profesional, fizic etc. Fără ideal în general şi fără ideal educativ în special, nici individul nici societatea nu ar fi progresat. Din acest punct de vedere idealul, şi în mod deosebit idealul educaţional, pot fi considerate un principal vector al progresului social-istoric, al societăţii şi umanităţii. Idealul a dat şi va da omului şi societăţii optimism, dinamism, încredere şi perspectivă. Lipsa de ideal, mai ales la categoria tineretului, înseamnă stagnare, inerţie, plafonare, ignoranţă, refractarism, individualism şi egoism, nonvalori contemporane cu care se confruntă cea mai mare categorie din rândul tineretului. Cauzele sunt binecunoscute, mai puţin însă efectele ce se întrezăresc într-o perspectivă nu prea îndepărtată. La baza acestora stă lipsa idealului de viaţă, starea anxiogenă a celor mai mulţi, determinată de vitregia vieţii sociale prezente, de calitatea vieţii şi a relaţiilor sociale în multitudinea şi diversitatea formelor lor de manifestare. Fiind în concordanţă cu dezvoltarea social-economică dintr-o anumită etapă istorică, idealul educativ nu poate face abstracţie de suportul material şi chiar spiritual al societăţii şi epocii respective, dar nici de interesele, motivaţiile şi exigenţele individului, ale personalităţii acestuia. În acelaşi timp, idealul educaţional trebuie să fie în concordanţă cu posibilităţile reale de realizare, cu potenţialul educaţional, material şi spiritual, cu teoria şi practica educaţională în vederea realizării personalităţii umane corespunzătoare cerinţelor societăţii şi indivizilor acesteia. Desigur, idealul are un caracter dinamic, adică se modifică în funcţie de dezvoltarea istorică a societăţii şi umanităţii şi, nu în ultimă instanţă, de mutaţiile petrecute în structura psihofiziologică şi psihosomatică a individului. O asemenea incursiune şi retrospectivă istorică asupra idealului educaţional (pedagogic) a fost realizată de C. Narly în „Texte Pedagogice“ 35 (Antologie), lucrare editată sub denumirea de “Pedagogie Generală“, în anul 1996, de aceea nu vom insista asupra acestei perspective istorice în analiza idealului educaţional. Completând acest demers analitic, I. Bontaş, în lucrarea citată, face referinţe şi asupra idealului educativ în epoca modernă (sec. XVII – XX) şi, în mod deosebit, în societatea democratică românească de după evenimentele din decembrie 1989. Dacă până în perioada modernă idealul educaţional viza mai mult obiective cognitive voliţionale şi caracteriale şi o armonizare între bine şi frumos, având finalităţi mai puţin pragmatice, în epoca modernă şi în contemporaneitate idealul educativ se circumscrie tot mai mult unor cerinţe şi determinări praxiologice pragmatice. Din acest punct de vedere, J. Locke aprecia ca ideal educativ formarea unui om înţelept, virtuos, a gentlemenului, spre a deveni un om de afaceri activ, cu iniţiativă, prefigurând modelul idealului educativ contemporan, iar J.J. Rousseau, mai aproape de realitatea contemporană, întrevedea prin finalităţile idealului şi acţiunilor educaţionale, învăţarea meşteşugului de a trăi, formarea unui om sănătos, cu o cultură solidă, cu o meserie şi cu calităţi morale demne, imperative educaţionale apropiate şi idealului educaţiei contemporane. Tot dintr-o perspectivă practică şi pragmatică se situează şi marele pedagog ceh, J.A. Comenius - Komensky, care aprecia ca ideal educativ formarea unui om cu bune deprinderi. Având un caracter dinamic, de relativă continuitate şi permanenţă, idealul educativ cunoaşte transformări radicale în societatea democratică românească prezentă. Prin toate formele educaţiei, idealul educaţional vizează un prototip de personalitate integral vocaţională şi creatoare (I. Nicola), complexă, integrală, multilaterală, armonioasă (I. Bontaş), capabilă să se adapteze la schimbări şi restructurări, pe care am denumi-o personalitate dinamică adaptativă, cu resurse intelectuale dar şi cu un potenţial psiho-comportamental corespondent cerinţelor societăţii prezente şi viitoare. Aşa cum prezintă I. Bontaş schema generală a obiectivelor idealului educaţional - sub raport psiho-pedagogic, acestea s-ar concretiza în: a) obiective cognitive (de cunoaştere sau intelectuale): dobândirea de cunoştinţe; formarea de abilităţi şi capacităţi intelectuale dintre care: gândirea logică, raţională, euristică etc.; b) obiective psihomotorii (acţionale sau practice), de aplicare şi creaţie: formarea de priceperi, deprinderi şi obişnuinţe, care sunt urmărite şi în obiectivele educaţiei militare alături de celelalte; c) obiective afective (conative) - care dezvoltă emoţii şi sentimente şi asupra cărora în educaţia şi pregătirea militară ar trebui să ocupe un loc important; d) obiective voliţionale şi caracteriale: formarea trăsăturilor de voinţă şi caracter. 3.3. Ideal şi motivaţie profesională După cum este cunoscut, oamenii îşi aleg profesia în corespondenţă, mai mult sau mai puţin, cu fondul aptitudinal de care dispun, cu nivelul lor de aspiraţie (scopuri, dorinţe, adică cu idealurile lor profesionale şi de viaţă) şi nu în ultimă instanţă cu posibilităţile materiale- financiare de care dispun. Socializarea şi educaţia îşi pun, în primul rând, amprenta asupra primelor două categorii de factori şi în mod deosebit asupra celei de-a doua, adică asupra idealului educaţional şi profesional. În relaţia motivaţie şi orientare şcolară şi profesională deosebit de important este idealul educaţional şi profesional în coroborare cu motivaţia şcolară, în general. Avem în vedere în primul rând motivele de ordin social şi psiho-social, superioare trebuinţelor sau impulsurilor primare. Printre cele din prima categorie le amintim pe cele de siguranţă-securitate socio- profesională, de recunoaştere, apreciere şi aprobare, cum ar fi stima, prestigiul, consideraţia, deci cele de ordin psiho-social, tendinţa şi trebuinţa de status socio-profesional bine definit şi, nu în ultimă instanţă, aspiraţia spre realizarea unui ideal social şi individual, de neconceput în afara idealului educaţional şi a impactului educaţional şi socializator. La aceste nivele motivaţionale pot să apară motive pozitive de angajare, pe fondul unei socializări pozitive şi concordante, motive negative de respingere, ce au ca resorturi 36 socializatoare socializarea negativă şi discordanţa, fie primară, fie secundară, motive intrinseci, corelative cu fondul aptitudinal, motive extrinseci, ca urmare a efectelor socializării şi educaţiei, motive ce pot stimula sau distorsiona idealul educaţional al tinerilor ş, în mod deosebit, al elevilor şi studenţilor. Alegerea idealului profesional are o istorie proprie pentru fiecare tânăr, la unii este bine întemeiat şi raţionalizat, pa când la alţii cade mai mult sub incidenţa arbitrariului şi a motivelor de natură conjuncturală cu un impact negativ în plan profesional şi chiar social. Condiţiile şi oportunităţile prezentului au devenit tot mai „favorabile” unor asemenea opţiuni profesionale incompatibile uneori cu fondul aptitudinal, dar care au avut la bază miza unor avantaje de natură financiară şi de status social. Asemenea incompatibilităţi vor conduce la un decalaj între expectanţe şi realizări pe fondul unor disonanţe profesionale şi socio-afective. După cum este cunoscut, motivaţia profesională nu are temeiuri şi determinări unidimensionale sub raport temporar şi socializator. Ea vizează şi o perspectivă mai îndepărtată - viitorul individului, îndeplinind din acest punct de vedere o dublă funcţionalitate: de factor declanşator-energizant, şi de orientare şi direcţionare spre viitoarea profesie-opţiune profesională. Aceste motive superioare reflectă maturitatea şi obiectivitatea în alegerea profesiei, cunoaşterea capacităţilor şi posibilităţilor psiho-intelectuale ale fiecăruia. Motivaţia profesională şi, cu precădere, cea de performanţă, au atât determinări subiective, cât şi obiective. Coroborat cu caracteristicile persoanei acţionează oportunităţile oferite de mediu, pe fondul unor tensionări interne şi externe. Individul trebuie să posede capacitatea de a discerne şi de a analiza-evalua potenţialul său intelectual şi motivaţional-voliţional. În cadrul registrului calităţilor personale autopercepute şi puse în valoare, ar trebui să primeze cele de natură psihologică: aptitudinile, deprinderile, voinţa, pasiunile, inteligenţa, motivaţia, încrederea în forţele proprii; cele de ordin socio-moral, cum ar fi: spiritul de răspundere, ordinea şi rigoarea, punctualitatea şi maturitatea. Experienţa demonstrează că nu toţi tinerii au pus în balanţă asemenea elemente şi calităţi ce i-ar caracteriza, fapt ce va conduce mai devreme sau mai târziu la unele insatisfacţii de ordin profesional şi implicit social. 3.4. Educaţie şi socializare Socializarea reprezintă procesul prin care individul, în interacţiune cu semenii săi, acumulează deprinderi, cunoştinţe, valori, norme, atitudini şi comportamente. Dezvoltarea fizică intelectuală şi afectivă, şi cu atât mai mult conduitele sociale complexe, nu se realizează automat, ci prin învăţare şi implicit prin socializare şi educaţie, între ele instituindu-se anumite raporturi. Societatea printr-o serie de mecanisme şi agenţi (familia, şcoala, mass-media) transmite achiziţiile culturale existente noilor generaţii, prezentându-le totodată un anumit comportament – considerat normal în respectiva cultură şi societate. Socializarea este procesul determinant în formarea personalităţii şi a identităţii de sine, la care contribuie în mod decisiv şi educaţia. Prin educaţie se transmit nu doar cunoştinţele de care are nevoie individul pentru a-şi dobândi cele necesare subzistenţei sale, ci şi elementele comportamentului social. Prin educaţie se urmăreşte ca fiecare membru al societăţii să interiorizeze şi să accepte normele şi valorile dominante ale respectivei societăţi, obiectiv comun până la un anumit punct cu cel al socializării. Totuşi între aceste două procese, pe lângă punctele comune şi interferente, există şi anumite diferenţieri. Relaţia dintre educaţie şi socializare, privită ca relaţie de complementaritate, a fost amplu analizată în literatura de specialitate. La noi, o contribuţie de seamă o are G. Baziliade. El consideră educaţia drept factor esenţial al socializării personalităţii. O funcţie similară îi este atribuită şi de T. Parsons, care întrevede prin socializare „procesul prin care personalitatea este generată”, sau de sociologul maghiar C.S. Laszlo care defineşte socializarea ca a fi „un proces de învăţare în cursul căruia individul nu numai că primeşte efecte şi influenţe, dar le şi prelucrează în conformitate cu cerinţele reclamate de dezvoltarea 37 personalităţii”. În analiza întreprinsă asupra acestui raport dintre socializare şi educaţie, G. Baziliade delimitează trei raporturi conexe:  un raport de implicare a activităţii educative (inclusiv a autoeducaţiei) în procesul de interiorizare de către individ a valorilor şi normele grupului social din care face parte şi de motivare a comportării în funcţie de aceste repere axiologice şi normative într-un raport de interdependenţă între educaţie şi celelalte tipuri de interacţiune socializatoare (învăţare socială, imitaţie socială etc.); între diferitele modalităţi de socializare există o relaţie continuă care poate să fie atât contradictorie cât şi convergentă (de concordanţă) sub aspectul normelor şi valorilor interiorizate şi al obiectivelor şi conţinutului educaţiei. Educaţia deţine sau trebuie să deţină în cadrul acestei relaţii un rol proeminent şi determinant;  un raport de orientare a procesului de socializare în funcţie de obiectivele şi idealurile educaţiei şi de conţinutul acesteia; se consideră în mod justificat că destinaţia educaţiei este prin definiţie pozitivă şi, ca atare, o activitate direcţionată spre asemenea scopuri îi conferă socializării un caracter de proces care determină interiorizarea normelor, valorilor şi modelelor comportamentale prescrise în societatea globală şi nu numai în anumite grupuri sociale. Prin acest caracter ea devine principalul factor care configurează ceea de a denumit autorul citat socializarea concordantă a personalităţii. În acest fel se manifestă funcţiile şi scopurile educaţiei ca mijloc de integrare socială a indivizilor şi de participare a lor în sistemul relaţiilor sociale. Autorul amintit menţionează, însă, faptul că orientarea socializării prin obiectivele şi conţinutul educaţiei este deziderativă şi tendenţială. Nu întotdeauna raportul de orientare conduce spre o asemenea finalitate. Face referinţă asupra influenţei precumpănitoare a unor factori educaţionali cu obiective şi conţinuturi educative diferite de cele ale educaţiei instituţionalizate şi dominante într-un anumit tip de societate. În scopul explicitării rolului specific al educaţiei în socializarea personalităţii se pot delimita anumite niveluri educaţionale distincte şi integrate în procesul de transmitere, interiorizare şi transformare în repere motivaţionale a normelor, valorilor şi modelelor grupurilor şi ale societăţii globale, cum ar fi:  planul formării, dezvoltării şi consolidării unor capacităţi şi calităţi ca atribute, elemente structurale ale personalităţii de factură psihică şi fizică, cum sunt cele cognitive, voliţionale şi afective. Aici sunt implicate elemente ca: educaţia intelectuală, educaţia voinţei, educaţia vieţii afective, educaţia fizică, educaţia capacităţii creative;  planul învăţării interiorizării şi implicit al asimilării de cunoştinţe (informativ). Este nivelul la care se conjugă într-un ansamblu unitar procesul de instruire cu cel de educaţie generală, fără însă a le confunda. De aici derivă şi se delimitează diferitele forme ale educaţiei: educaţia morală, educaţia politică, educaţia ştiinţifică, educaţia filosofică, estetică, juridică etc.;  planul dirijării comportamentului în situaţii date sau posibile, dirijare care urmăreşte adecvarea comportamentului la scopul educaţiei aşa cum sunt prefigurate de un anumit model de personalitate, în corespondenţă cu modelul dezvoltării societăţii şi oferit totodată de aceasta. În esenţă, realizarea obiectivelor educaţionale trebuie să fie consecinţa convergenţei activităţii tuturor formelor educaţionale (educaţia în familie, educaţia în şcoală, educaţia în colectivul de muncă, educaţia în armată, educaţia în cadrul organizaţiilor politice etc.) convergenţă care priveşte principalele valori şi norme sociale. Opiniile privind relaţia educaţie-socializare sunt diverse şi uneori contradictorii. Unii le identifică, alţii le privesc în manieră de relativ exclusivism. Părerea noastră este că ele nu se identifică şi nu se exclud reciproc. Între ele există o linie de demarcaţie (evident relativă), nu atât sub aspectul conţinutului, cât mai mult al formei. Socializarea constituie efectul, scopul 38 educaţiei, care la rândul ei se poate constitui drept cauză a socializării. Între ele se instituie permanente raporturi de interdependenţă funcţională din perspectivă temporară şi evolutivă. Este vorba de o dedublare a celor doi termeni ai relaţiei în fenomene şi procese diferite: socializarea se constituie drept premisă a saltului ontogenetic al speciei umane, iar educaţia, efect al acestui proces care în acelaşi timp este şi cauza unui grad superior al socializării. Ea permite accesul spre normele şi valorile sociale, a normativităţii ce urmează a fi asimilată prin intermediul procesului de socializare. Dacă educaţia este privită în esenţă ca un proces de socializare (E. Durkheim o interpreta ca „socializare metodică a tinerei generaţii”), acesta este un proces complex de interiorizare a normelor şi valorilor socialmente recunoscute, prin el realizându-se pregătirea şi adaptarea indivizilor pentru exercitarea rolurilor sociale. Socializarea are, astfel, o importantă funcţie de reglare socială, a cărei esenţă, finalitate şi eficienţă nu pot fi judecate decât în raport cu caracteristicile fundamentale ale contextului social. Relaţia dintre socializare şi educaţie ni se pare mai oportună ca a fi mai mult o relaţie de implicaţie dinspre socializare spre educaţie, decât ca educaţie prin socializare, unde socializarea poate fi interpretată ca mijloc, instrument al educaţiei. Sunt multe puncte interferente, iar o delimitare clară este greu realizabilă. Socializarea este un proces cu o sferă mai largă decât cea a educaţiei. Acest aspect rezultă şi din următorul raţionament: socializarea solicită o strategie educaţional-formativă specifică concomitent cu promovarea unor tehnologii socializatoare, cât mai flexibile şi eficace. Solicitând o strategie educaţional-formativă se subînţelege că unul şi acelaşi proces nu se poate presupune şi implica reciproc. Ele se delimitează, între ele existând raporturi de interferenţă şi intercondiţionare reciprocă. Rezultă şi de aici că procesul socializării este un proces mult mai complex decât educaţia, atât din perspectivă temporară cât şi ca influenţă în dinamica vieţii sociale. Socializarea şi, mai ales, socializarea anticipativă este un proces continuu ce însoţeşte ontogenia speciei umane. Din acest punct de vedere ni se pare deosebit de relevantă definiţia dată socializării de A.D. Guskin, conform căreia prin socializare se înţelege „procesul prin care un individ studiază comportamentul, valorile – am spune noi – şi le internalizează ca achiziţii sociale şi perspectivele altora, ajutându-i astfel să ocupe un rol special în societate”. Din această perspectivă, socializarea are un caracter funcţionalist, iar sub raportul funcţionalităţii autorul citat desprindea următoarele sensuri acordate socializării:  socializarea este procesul prin care oamenii îşi însuşesc anumite abilităţi având astfel posibilitatea de a deţine funcţii folosite în viitor, deci un anumit rol-status. Aceeaşi modalitate este regăsită şi în analiza întreprinsă asupra procesului socializării de către Cătălin Mamali. El afirmă că teoria „rol-statusului” permite studierea interacţiunilor intime dintre individual şi social, şi ajută la explicarea mai complexă a socializării, dar şi a personalizării;  educaţia tinerilor de a duce mai departe rolurile de viitor, care are loc în două instituţii sociale majore – familia şi şcoala;  rolul socializator al şcolii trebuie să fie în concordanţă cu necesităţile şi schimbările acestor necesităţi ale societăţii;  şcoala trebuie văzută ca o instituţie cu socializare în curs de dezvoltare, care clarifică şi construieşte practicile familiei şi/sau ca o instituţie de socializare care aşteaptă schimbările radicale ale instanţelor socializatoare ale familiei şi şcolii – ale socializării primare şi secundare asupra cărora ne-am referit deja. 3.5. Relaţia socializare – ideal educaţional Raportul educaţie - socializare Socializarea reprezintă procesul prin care individul, în interacţiune cu semenii săi, acumulează deprinderi, cunoştinţe, valori, norme, atitudini şi comportamente. Dezvoltarea fizică intelectuală şi afectivă, şi cu atât mai mult conduitele sociale complexe, nu se realizează automat, ci prin învăţare şi implicit prin socializare şi educaţie, între ele instituindu-se anumite raporturi. 39 Societatea printr-o serie de mecanisme şi agenţi (familia, şcoala, mass-media) transmite achiziţiile culturale existente noilor generaţii, prezentându-le totodată un anumit comportament – considerat normal în respectiva cultură şi societate. Socializarea este procesul determinant în formarea personalităţii şi a identităţii de sine, la care contribuie în mod decisiv şi educaţia. Prin educaţie se transmit nu doar cunoştinţele de care are nevoie individul pentru a-şi dobândi cele necesare subzistenţei sale, ci şi elementele comportamentului social. Prin educaţie se urmăreşte ca fiecare membru al societăţii să interiorizeze şi să accepte normele şi valorile dominante ale respectivei societăţi, obiectiv comun până la un anumit punct cu cel al socializării. Totuşi între aceste două procese, pe lângă punctele comune şi interferente, există şi anumite diferenţieri. Relaţia dintre educaţie şi socializare, privită ca relaţie de complementaritate, a fost amplu analizată în literatura de specialitate. La noi, o contribuţie de seamă o are G. Baziliade. El consideră educaţia drept factor esenţial al socializării personalităţii. O funcţie similară îi este atribuită şi de T. Parsons, care întrevede prin socializare „procesul prin care personalitatea este generată”, sau de sociologul maghiar C.S. Laszlo care defineşte socializarea ca a fi „un proces de învăţare în cursul căruia individul nu numai că primeşte efecte şi influenţe, dar le şi prelucrează în conformitate cu cerinţele reclamate de dezvoltarea personalităţii”. În analiza întreprinsă asupra acestui raport dintre socializare şi educaţie, G. Baziliade delimitează trei raporturi conexe:  un raport de implicare a activităţii educative (inclusiv a autoeducaţiei) în procesul de interiorizare de către individ a valorilor şi normele grupului social din care face parte şi de motivare a comportării în funcţie de aceste repere axiologice şi normative într-un raport de interdependenţă între educaţie şi celelalte tipuri de interacţiune socializatoare (învăţare socială, imitaţie socială etc.); între diferitele modalităţi de socializare există o relaţie continuă care poate să fie atât contradictorie cât şi convergentă (de concordanţă) sub aspectul normelor şi valorilor interiorizate şi al obiectivelor şi conţinutului educaţiei. Educaţia deţine sau trebuie să deţină în cadrul acestei relaţii un rol proeminent şi determinant;  un raport de orientare a procesului de socializare în funcţie de obiectivele şi idealurile educaţiei şi de conţinutul acesteia; se consideră în mod justificat că destinaţia educaţiei este prin definiţie pozitivă şi, ca atare, o activitate direcţionată spre asemenea scopuri îi conferă socializării un caracter de proces care determină interiorizarea normelor, valorilor şi modelelor comportamentale prescrise în societatea globală şi nu numai în anumite grupuri sociale. Prin acest caracter ea devine principalul factor care configurează ceea de a denumit autorul citat socializarea concordantă a personalităţii. În acest fel se manifestă funcţiile şi scopurile educaţiei ca mijloc de integrare socială a indivizilor şi de participare a lor în sistemul relaţiilor sociale. Autorul amintit menţionează, însă, faptul că orientarea socializării prin obiectivele şi conţinutul educaţiei este deziderativă şi tendenţială. Nu întotdeauna raportul de orientare conduce spre o asemenea finalitate. Face referinţă asupra influenţei precumpănitoare a unor factori educaţionali cu obiective şi conţinuturi educative diferite de cele ale educaţiei instituţionalizate şi dominante într-un anumit tip de societate. În scopul explicitării rolului specific al educaţiei în socializarea personalităţii se pot delimita anumite niveluri educaţionale distincte şi integrate în procesul de transmitere, interiorizare şi transformare în repere motivaţionale a normelor, valorilor şi modelelor grupurilor şi ale societăţii globale, cum ar fi:  planul formării, dezvoltării şi consolidării unor capacităţi şi calităţi ca atribute, elemente structurale ale personalităţii de factură psihică şi fizică, cum sunt cele cognitive, voliţionale şi afective. Aici sunt implicate elemente ca: educaţia intelectuală, educaţia voinţei, educaţia vieţii afective, educaţia fizică, educaţia capacităţii creative;  planul învăţării interiorizării şi implicit al asimilării de cunoştinţe (informativ). Este nivelul la care se conjugă într-un ansamblu unitar procesul de instruire cu cel de 40 educaţie generală, fără însă a le confunda. De aici derivă şi se delimitează diferitele forme ale educaţiei: educaţia morală, educaţia politică, educaţia ştiinţifică, educaţia filosofică, estetică, juridică etc.;  planul dirijării comportamentului în situaţii date sau posibile, dirijare care urmăreşte adecvarea comportamentului la scopul educaţiei aşa cum sunt prefigurate de un anumit model de personalitate, în corespondenţă cu modelul dezvoltării societăţii şi oferit totodată de aceasta. În esenţă, realizarea obiectivelor educaţionale trebuie să fie consecinţa convergenţei activităţii tuturor formelor educaţionale (educaţia în familie, educaţia în şcoală, educaţia în colectivul de muncă, educaţia în armată, educaţia în cadrul organizaţiilor politice etc.) convergenţă care priveşte principalele valori şi norme sociale. Opiniile privind relaţia educaţie-socializare sunt diverse şi uneori contradictorii. Unii le identifică, alţii le privesc în manieră de relativ exclusivism. Părerea noastră este că ele nu se identifică şi nu se exclud reciproc. Între ele există o linie de demarcaţie (evident relativă), nu atât sub aspectul conţinutului, cât mai mult al formei. Socializarea constituie efectul, scopul educaţiei, care la rândul ei se poate constitui drept cauză a socializării. Între ele se instituie permanente raporturi de interdependenţă funcţională din perspectivă temporară şi evolutivă. Este vorba de o dedublare a celor doi termeni ai relaţiei în fenomene şi procese diferite: socializarea se constituie drept premisă a saltului ontogenetic al speciei umane, iar educaţia, efect al acestui proces care în acelaşi timp este şi cauza unui grad superior al socializării. Ea permite accesul spre normele şi valorile sociale, a normativităţii ce urmează a fi asimilată prin intermediul procesului de socializare. Dacă educaţia este privită în esenţă ca un proces de socializare (E. Durkheim o interpreta ca „socializare metodică a tinerei generaţii”), acesta este un proces complex de interiorizare a normelor şi valorilor socialmente recunoscute, prin el realizându-se pregătirea şi adaptarea indivizilor pentru exercitarea rolurilor sociale. Socializarea are, astfel, o importantă funcţie de reglare socială, a cărei esenţă, finalitate şi eficienţă nu pot fi judecate decât în raport cu caracteristicile fundamentale ale contextului social. Relaţia dintre socializare şi educaţie ni se pare mai oportună ca a fi mai mult o relaţie de implicaţie dinspre socializare spre educaţie, decât ca educaţie prin socializare, unde socializarea poate fi interpretată ca mijloc, instrument al educaţiei. Sunt multe puncte interferente, iar o delimitare clară este greu realizabilă. Socializarea este un proces cu o sferă mai largă decât cea a educaţiei. Acest aspect rezultă şi din următorul raţionament: socializarea solicită o strategie educaţional-formativă specifică concomitent cu promovarea unor tehnologii socializatoare, cât mai flexibile şi eficace. Solicitând o strategie educaţional-formativă se subînţelege că unul şi acelaşi proces nu se poate presupune şi implica reciproc. Ele se delimitează, între ele existând raporturi de interferenţă şi intercondiţionare reciprocă. Rezultă şi de aici că procesul socializării este un proces mult mai complex decât educaţia, atât din perspectivă temporară cât şi ca influenţă în dinamica vieţii sociale. Socializarea şi, mai ales, socializarea anticipativă este un proces continuu ce însoţeşte ontogenia speciei umane. Din acest punct de vedere ni se pare deosebit de relevantă definiţia dată socializării de A.D. Guskin, conform căreia prin socializare se înţelege „procesul prin care un individ studiază comportamentul, valorile – am spune noi – şi le internalizează ca achiziţii sociale şi perspectivele altora, ajutându-i astfel să ocupe un rol special în societate”. Din această perspectivă, socializarea are un caracter funcţionalist, iar sub raportul funcţionalităţii autorul citat desprindea următoarele sensuri acordate socializării:  socializarea este procesul prin care oamenii îşi însuşesc anumite abilităţi având astfel posibilitatea de a deţine funcţii folosite în viitor, deci un anumit rol-status. Aceeaşi modalitate este regăsită şi în analiza întreprinsă asupra procesului socializării de către Cătălin Mamali. El afirmă că teoria „rol-statusului” permite studierea interacţiunilor intime dintre individual şi social, şi ajută la explicarea mai complexă a socializării, dar şi a personalizării; 41  educaţia tinerilor de a duce mai departe rolurile de viitor, care are loc în două instituţii sociale majore – familia şi şcoala;  rolul socializator al şcolii trebuie să fie în concordanţă cu necesităţile şi schimbările acestor necesităţi ale societăţii;  şcoala trebuie văzută ca o instituţie cu socializare în curs de dezvoltare, care clarifică şi construieşte practicile familiei şi/sau ca o instituţie de socializare care aşteaptă schimbările radicale ale instanţelor socializatoare ale familiei şi şcolii – ale socializării primare şi secundare asupra cărora ne-am referit deja. Agenţii educaţiei şi relaţia - sistemul educativ social dintre ei, inclusiv relaţia - sistemul de învăţământ pedagogică - practica educativă creată şi acumulată în societate Condiţiile educaţiei Scopurile educaţiei şi situaţia Obiectul educaţiei pedagogică Formele educaţiei Condiţiile educaţiei Conţinuturile şi situaţia (valorile) educaţiei pedagogică Metodele şi Rezultatul global şi mijloacele educaţiei diferenţial al educaţiei (personalitatea umană) Evaluarea educaţiei În evaluarea acestei relaţii plecăm de la următoarele premise teoretice: 1. în dinamica lor, educaţia şi socializarea determină niveluri aspiraţionale complexe şi diferenţiate, angajând componentele cognitiv-intelectuale, atitudinale şi motivaţionale, afective şi volitive ale fiecărui elev/student; 2. indicele motivaţional al angajării în sarcinile de învăţare şi, implicit în configurarea idealului educaţional, este în funcţie de reuniunea şi interferenţa următorilor vectori funcţionali: valenţa, instrumentalitatea şi expectanţa. Valenţele educaţiei şi socializării în raport cu idealul educaţional şi profesional pot fi analizate şi evaluate prin raportul socializare - ideal educaţional, care este un raport de complementaritate şi, mai ales, prin intermediul socializării anticipative, care interferează în mai mare măsură cu idealul educaţional şi profesional. Vom analiza în continuare acest ultim aspect prezentat. Adeziunea spre un ideal este facilitată şi de procesul socializării anticipative. Aşa cum se ştie, prin socializare anticipativă este desemnată acţiunea de pregătire şi de învăţare a rolurilor şi statusurilor viitoare, în vederea autodepăşirii celor prezente în contextul unei dinamici şi mobilităţi sociale şi în corespondenţă şi convergenţă spre un anumit ideal educaţional şi profesional. Schema generală a procesului de socializare prin învăţământ, după cum sublinia Mahler (1983), reflectă cerinţa ca procesul instructiv să asigure, în conformitate cu o anumită gradualitate ce ţine de legităţile propriei activităţii de învăţare, reflectă trecerea prin statusurile şi 42 rolurile tranzitorii (de elev, student), deci, de la statusurile şi rolurile moştenite, la statusurile şi rolurile dobândite, unde socializarea anticipativă are un rol deosebit de însemnat. Autorul citat distinge următoarele statusuri, roluri şi relaţii dintre ele: Status-rol moştenit Status-rol dobândit (status familial Status-rol tranzitor (status ocupaţional originar) (status educaţional) dobândit) Aceste relaţii pot fi simplificate şi pe fondul statusului şi rolului prezent (Sp Rp) şi statusului şi rolului viitor (Sv Rv), între care pot exista cel puţin două raporturi : 1. de corespondenţă: SpRp Sv Rv 2. de necorespondenţă: SpRp Sv Rv Între statusurile şi rolurile prezente şi viitoare apar statusurile şi rolurile de tranziţie, unde de fapt este implicată şi socializarea anticipativă asupra idealului educaţional şi profesional, a statusurilor şi rolurilor viitoare. Şi aici putem desprinde următoarele relaţii între statusurile şi rolurile tranzitorii St1 (St2 … Stn) şi respectiv Rt1 (Rt2 … Rtn) şi statusurile şi rolurile originare (So Ro) şi cele dobândite Sd Rd, acestea putând fi: 1. St1 (St2… Stn) = So Ro, când există o continuitate a statusurilor şi rolurilor tranzitorii faţă de cele originare; 2. St1 (St2… Stn ) ≠ So Ro, când există o discontinuitate; 3. St1 (St2… Stn) = Sd Rd, când există o continuitate spre statusurile şi rolurile dobândite, unde socializarea anticipativă are un rol deosebit (pozitiv şi concordant) în idealul educaţional şi profesional; 4. St1 (St2… Stn) ≠ Sd Rd, când pe fondul diverselor influenţe conjuncturale apare o discontinuitate, idealul profesional şi educaţional fiind schimbat. Un mod aparte de surprindere a motivaţiei şi a impactului socializării anticipative asupra idealului educaţional se poate realiza cu ajutorul unor modele ce implică în conţinutul lor mai multe componente, cum ar fi: Modelul A (componenta intelectuală); care ar implica la rândul său pe cea: • afectivă; • motivaţional - voliţională; • atitudinală. Pentru noi prezintă un mai mare interes componenta afectivă şi motivaţională, neexcluzându-le nici pe celelalte, în mod deosebit pe cea atitudinală. Tot prin intermediul evaluării indirecte a rolului socializării anticipative, putem utiliza aceeaşi metodă a ierarhizării unor modele cu un conţinut psihocomportamental, pe care le redăm mai jos: • Modelul A: presupune un nivel ridicat al cerinţelor profesionale corespondente cu nivelul capacităţilor, aspiraţiilor, motivaţiei şi voinţei faţă de care individul se adaptează cu uşurinţă şi le respectă pe deplin. • Modelul B: se caracterizează printr-o tendinţă de reducere permanentă a gradului de implicare profesională fiind mulţumit de nivelul atins, fără a-şi propune direcţii şi modalităţi de perfecţionare şi ascensiune. • Modelul C: este limitat de nivelul şi potenţialul intelectual şi motivaţional-afectiv care nu poate acoperi cerinţele impuse de viitorul post-viitoarea funcţie pe care o va deţine, cu consecinţele şi capacităţile ce le implică acestea. 43 • Modelul D: este caracteristic celor ce îndeplinesc sarcini ce nu corespund nivelului de dotare intelectuală, fiind sub nivelul acestui potenţial psihic şi aspiraţional, doresc schimbarea locului de muncă. • Modelul E: este specific celor care exercită sau vor exercita activităţi care nu le vor pune în valoare potenţialul intelectual şi psihic (motivaţie, voinţă, afectivitate) fapt ce-i va determina să se orienteze spre alte domenii în vederea verificării potenţialului şi aspiraţiilor. • Modelul F: este specific celor care dispun de posibilităţi superioare activităţii profesionale ce o desfăşoară sau o vor desfăşura, dar aspiraţiile acestora s-au modelat şi rezumat după nivelul scăzut al sarcinilor la care va fi solicitat, deci nu doreşte schimbarea. • Modelul G: caracterizează pe cei cu bună - intenţie şi dorinţa de realizare profesională şi succes, dar pe care posibilităţile intelectuale de care dispun cât şi cerinţele concrete ale viitoarei activităţi nu-i sprijină în asemenea realizări bazate pe succes şi afirmare profesională. • Modelul H: este specific acelor activităţi care presupun roluri, posturi, forţă, cu implicaţie deosebită în plan individual. • Modelul I: este specific acelei activităţi care presupune posturi roluri fără implicaţie deosebită în plan profesional şi intelectual, pe care le acceptă şi totodată îi satisfac. În esenţă, aceste caracteristici conţin elemente şi parametri psihologici prin care pot fi evaluate dimensiunile atitudinal - comportamentale şi axiologice ale individului şi profesiei alese. Dintre modelele prezentate, pe prim plan stă modelul ce presupune un nivel ridicat al cerinţelor profesionale, corespondent cu nivelul capacităţilor, aspiraţiilor, motivaţiei şi voinţei, calităţi care le vor facilita o integrare mai rapidă şi eficientă viitorilor absolvenţi în noile structuri, urmând modelul specific celor ce exercită sau îşi vor exercita o activitate care nu le va pune în valoare potenţialul intelectual şi psihic (motivaţia, voinţa, afectivitatea), fapt ce-i va determina să se orienteze spre alte domenii în vederea valorificării potenţialului şi aspiraţiilor acestora, deci a celor frustraţi şi nemulţumiţi. Educaţiei şi celor care desfăşoară asemenea activităţi responsabile le revine un rol determinant în reorientarea şi fundamentarea unor noi modele, compatibile cu necesităţile sistemice şi nevoile individuale ale viitorilor absolvenţi. 44 CURS NR.4 COMPONENTE ŞI FORME ALE EDUCAŢIEI STRUCTURA TEMEI Componentele educaţiei Forme ale educaţiei 4.1. Componentele educaţiei Percepută ca fenomen şi acţiune socială, educaţia se manifestă printr-o multitudine de forme şi dimensiuni, opinii nu întru-totul împărtăşite de toţi specialiştii domeniului. Există opinii contradictorii cu referinţă la această delimitare tematică şi funcţională, unii dintre pedagogi limitând componentele educaţiei la un număr mai restrâns de domenii, spre exemplu germanul Paul Barth distingând numai trei asemenea componente ale educaţiei: educaţia voinţei, sentimentelor şi spiritului sau G. Antonescu, sub influenţa lui Fr. Paulsen, o limitează la patru componente: educaţie intelectuală, morală, estetică şi educaţie fizică. În acelaşi spaţiu geografic I. Wagner delimitează patru componente sau cultivări, identificând educaţia prin cultură, stabilind: cultura intelectuală, cultura emoţională sau a sentimentelor, cultura voliţională, cultura motrică şi cultura corporală. Într-un alt spaţiu geografic, în Franţa, R. Hubert şi H. Gouhier, luând drept criteriu integrarea individului în societate şi în viaţă, delimitau două componente de educaţie cu domenii distincte: educaţia familială şi educaţia publică, iar alţi autori ţinând seama de alte criterii desprind cinci componente ale educaţiei: una intelectuală, alta morală, alta a sentimentelor, alta fizică şi una practică sau manuală. După alţi autori componentele educaţiei ar face referinţă şi s-ar regăsi în spaţiul fizic, cum ar fi educaţia corpului şi educaţia sexuală, sau educaţia etică, religioasă cu anumite subtipuri în funcţie de cultul sau biserica la care se face referinţă, urmând educaţia cetăţenească şi educaţională, educaţia lingvistică, educaţia ştiinţifică, educaţia artistică, educaţia manuală, educaţia profesională, educaţia familială, fiecare dintre aceste componente delimitându-se în funcţie de domeniul de referinţă, cu implicaţiile evidente de ordin biologic, psihic şi somatic asupra cărora intervine educaţia. De dată relativ recentă s-a desprins un aşa-numit curent al pedagogiei sau al educaţiei sau „pedagogiilor noi” care au ca obiect de analiză problematica lumii contemporane, între educaţie şi această realitate instituindu-se raporturi de intercondiţionare. S-ar delimita în acest sens „noile educaţii”, cum ar fi:  educaţia relativă la mediu sau educaţia ecologică;  educaţia pentru pace şi pentru cooperare;  educaţia pentru participare şi pentru democraţie;  educaţia în materie de populaţie (demografică);  educaţia pentru o nouă ordine economică internaţională;  educaţia pentru comunicare şi pentru mass-media;  educaţia pentru schimbare şi dezvoltare;  educaţia nutriţională;  educaţia economică şi casnică modernă;  educaţia pentru timpul liber (loissir). 45 Din cele prezentate mai sus se desprinde caracterul omniprezent şi omnipotent al educaţiei, precum şi raportul acestuia cu toate domeniile şi sferele de activitate în continua lor evoluţie şi modernizare. Educaţia devine un fenomen social în continuă schimbare şi transformare în funcţie de schimbările şi transformările petrecute în subsistemele sistemului social. Vom prezenta succint conţinutul şi obiectivele acestor noi educaţii, în conformitate cu programele UNESCO – ONU-ului adoptate în cele peste 160 de state membre ale acestei instituţii culturale. În continuare le vom analiza pe cele mai importante. Educaţia relativă la mediu sau educaţia ecologică Educaţia relativă la mediu îşi propune să conducă pe elev, deci pe viitorul cetăţean, spre formarea unui punct de vedere mai obiectiv asupra realităţii (al cărei fundament este relaţia om-oameni-mediu), să-l incite la participare, să devină conştient de viitor, de faptul că viaţa generaţiilor viitoare, calitatea ei, depind într-o mare măsură şi de opţiunile sale. Scopurile generale ale educaţiei relative la mediu, izvorâte şi din priza de conştiinţă asupra creşterii accelerate a cantităţii şi gravităţii problemelor, au fost precizate de Conferinţa interguvernamentală care a avut loc pe această temă în 1977 la Tbilisi, sub egida UNESCO: „educaţia relativă la mediu trebuie, înainte de toate, să urmărească dezvoltarea gradului de conştiinţă şi a simţului responsabilităţii tuturor oamenilor faţă de mediu şi problemele sale. Oamenii trebuie să dobândească cunoştinţele, atitudinile, motivaţia, angajarea şi instrumentele necesare pentru a acţiona, individual şi în colectiv, în vederea soluţionării problemelor actuale şi prevenirii apariţiei unor noi probleme”. Obiectivele vizează deci în egală măsură cunoştinţele, achiziţia de atitudini, clarificarea valorilor şi demersul practic. In perspectiva şcolară, elevul trebuie ajutat să:  înţeleagă că omul este inseparabil de mediul sau şi că efectele negative ale acţiunilor sale se repercutează asupra lui însuşi;  obţină cunoştinţele de bază necesare soluţionării problemelor mediului sau imediat;  judece responsabilităţile individuale şi colective, să se angajeze în obţinerea cooperării pe linia rezolvării unor probleme;  dezvolte instrumente de analiză, reflecţie şi acţiune pentru a înţelege, preveni şi corecta neajunsurile provocate mediului (acţiuni concrete dar şi reflecţie aprofundată asupra soluţiilor preventive, de perspectivă). Focalizarea intervenţiei pedagogice pe obiectivele educaţiei relative la mediu s-a realizat pe baza opţiunii motivate anterior şi avându-se în vedere un set de principii pe care Claude Sauchon şi Lester Brown le convertesc în caracteristici ale acestei educaţii şi respectiv în condiţii ale unei acţiuni eficiente în domeniu:  În legătura cu problemele mediului trebuie obligatoriu stabilite interdependenţele între factori şi efectele în lanţ, mergându-se până la o analiză critică globală.  În consecinţă, educaţia relativă la mediu trebuie să se realizeze în condiţii de interdisciplinaritate, toate faţetele unei probleme fiind examinate într-o viziune de ansamblu, cu aportul disciplinelor clasice, dar depăşindu-le.  Punctul de plecare îl reprezintă mediul care-l interesează realmente pe elev, deci mediul său imediat.  Folosirea metodelor de acţiune (anchete, cercetarea documentelor, discuţiile- dezbatere) este utilă formării judecăţilor de valoare. Profesorul se integrează echipei, ca ghid, consilier, ajutor şi îi sprijină pe elevi, putând în acelaşi timp satisface cerinţele de rapiditate şi eficacitate, fiind solicitat ca sursă de nou şi claritate.  Obiectivele educative de ordin afectiv, cognitiv şi acţional se ating prin modalităţi specifice. Pe planul comportamentului se urmăreşte dezvoltarea conştiinţei problemelor, a atitudinilor care ţin cont de valorile sociale. În domeniul cognitiv se furnizează elevului cunoştinţe care-i permit accesul la documentare, la înţelegerea aspectelor tehnice, la instrumente de analiză şi de aplicare a cunoştinţelor. „Savoir faire”-ul se dezvoltă în direcţia acţiunilor concrete asupra mediului. 46  Educaţia relativă la mediu nu-şi va atinge scopul dacă acţiunile pe care le sugerează elevului, le induce, nu se difuzează şi în jurul acestuia, în familie, în comunitatea în care trăieşte (clasa, şcoala, cartier).  Eficienţa educaţiei relative la mediu se poate aprecia numai prin efectele pe termen lung asupra comportamentului viitorului cetăţean, rămânând însă în vigoare şi obligaţia de a avea o utilitate imediată (prin aplicaţiile practice, prin intervenţia elevului în situaţii concrete). Având propria sa unitate bazată pe convergenţa finalităţilor educative şi pe coerenţa demersurilor pedagogico-metodologice utilizate, tratăm educaţia relativă la mediu nu ca pe o disciplină, ci ca pe o modalitate pedagogică de atingere a unor scopuri precise şi, în acelaşi timp, ca pe un mijloc de sporire a eficacităţii învăţământului. Educaţia pentru pace Din punct de vedere practic, „educaţia pentru pace corespunde şirului de activităţi educative de la simpla menţionare în clasă a nivelurilor diferite ale conflictului şi ale problemelor internaţionale, până la integrarea mai comprehensivă a cercetării, predării, activităţii la toate nivelurile procesului educative, care are drept scop pregătirea oamenilor la participarea sau consolidarea unei lumi mai drepte şi a unei ordini sociale în care violenţa directă sau structurală sunt reduse pe cât posibil”. Johan Galtung, socotit unul dintre promotorii păcii ca disciplină educativă, deosebeşte patru aspecte esenţiale care trebuie avute în vedere: 1. dezvoltarea - care oferă posibilitatea de a prezenta valori de bază, tendinţe esenţiale şi starea evoluţiilor internaţionale; 2. pacea - care oferă posibilitatea de a discuta modul în care dezvoltarea şi abordarea în mod creator a conflictului se pot uni împotriva violenţei directe sau structurale; 3. conflict - care oferă posibilitatea de a discuta modul în care valorile sau interesele vin în conflict, dinamica lor şi oprirea conflictului; 4. viitor - care oferă posibilitatea de a proiecta toate aceste tendinţe pe un ecran al viitorului, analizând tendinţe, făcând propuneri pentru acţiune. Educaţia pentru pace se constituie, prin urmare, ca o educaţie a atitudinilor şi mentalităţilor, a conduitei în societate, în şcoală, în familie. Ea îşi propune, ca finalitate, autoconştientizarea facultăţilor şi proceselor fiecărui individ, pentru a putea fi utilizate apoi în activităţile sale, în sfera relaţiilor interpersonale din şcoala, familie, societate. Între obiectivele urmărite de o cercetare întreprinsă la Liceul Naţional din Iaşi, Şcoala pilot a Asociaţiei Internaţionale a Educatorilor pentru pacea lumii (I.A.E.W.P.) se remarcă următoarele:  respectul faţă de om ca valoare socială supremă;  respectul faţă de valorile culturale şi acceptarea diversităţii culturilor;  receptivitate la ideile şi sugestiile altora;  capacitatea de a dobândi contacte satisfăcătoare şi de a dialoga;  toleranţa, acceptarea unor comportamente diferite;  descurajarea agresivităţii şi violenţei;  formarea spiritului critic şi autocritic;  protejarea florei şi faunei. Educaţia pentru pace presupune cultivarea unor atitudini superioare şi formarea oamenilor în vederea evitării conflictelor şi a promovării dialogului constructiv, cultivarea receptivităţii şi flexibilităţii, a respectului faţă de valori şi de aspiraţii, faţă de sine şi faţă de alţii, a priceperii de a identifica punctele comune şi de a respecta diversitatea situaţiilor şi stilurilor de viaţă. Aceste obiective ale educaţiei pentru pace sunt piatra de încercare în procesul de formare a fiecărei personalităţi. 47 Profesorul Ştefan Bârsănescu propune constituirea unei „pedagogii a păcii”, care trebuie să urmărească:  educarea copiilor astfel încât aceştia să se debaraseze de impulsuri agresive şi de comportamente ostile şi să devină sensibili la ordine, linişte, echilibru, dreptate;  formarea tinerilor în spiritul ideilor de înţelegere mutuală, cooperare, toleranţă;  educarea tinerilor în spiritul unei concepţii despre lume care să le permită să se entuziasmeze de valorile spirituale ale omenirii. În conceperea acestei pedagogii a păcii îşi găseşte loc ideea că disputele se soluţionează prin discuţii, argumentări, demonstraţii, iar apelul la raţiune implică încrederea în capacitatea omului de a învăţa să-şi exercite spiritul de înţelegere mutuală. Finalităţile educaţiei pentru pace pot fi convertite la nivelul educaţiei şcolare, în strategiile formării unui comportament de cooperare. Aceasta înseamnă, în primul rând, evitarea clasificărilor şi ierarhizărilor, a întrecerii şi competiţiei care poate avea consecinţe negative asupra relaţiilor dintre elevi, aceştia învăţând astfel să se sprijine, să se ajute reciproc. Cooperarea - s-a remarcat - asigură o relaţie deschisă şi onestă între parteneri, stimulează concurenţa în grup, dezvoltă comportamente şi atitudini bazate pe încredere, face ca forţa comuna să devină obiectiv al grupului. Proiectată în timp mai lung, cooperarea dezvoltă dorinţa de informare şi ajutor reciproc, angajarea în schimburi de idei, nevoia tinerilor de a „împrumuta” sau de a practica roluri de parteneri. Educaţia pentru participare şi democraţie. Este o direcţie nouă a educaţiei şi este formulată pentru prima oară în cadrul manifestărilor unor sesiuni şi seminarii premergătoare Anului Internaţional al Tineretului 1985 unde s-a discutat semnificaţia triadei „Participare, Dezvoltare, Pace” şi s-a subliniat cu insistenţă rolul participării şi dimensiunile semantice ale acesteia, şi anume faptul că prin participare se înţelege nu numai posibilitatea de a desfăşura o activitate creatoare, care face apel la capacitatea totală a individului şi care este socialmente utilă, ci semnifică şi şansa oferită tinerilor de a-şi defini şi delimita aspiraţiile şi nevoile, de a inova, de a dobândi capacitatea de autogestiune. Prin participare, tinerii îşi pot exprima opţiunile în domeniul educaţiei, culturii, producţiei, timpului liber. Participarea corelează poziţia cu coeziunea, încrederea reciprocă, respectul faţă de om şi realizare. Solicitarea la participare înseamnă implementarea principiilor democraţiei în comportamentul cotidian, în muncă, în viaţă. Educaţia pentru noua ordine economică internaţională. Un model de abordare a acestui gen de educaţie în şcoală ni-l oferă David Ilics şi Simon Fischer, prin aceea că ei denumesc „World Studies 8-13: A.U.K. Curriculum Project”. Termenul de „World Studies” (Studii mondiale) - subliniază autorii citaţi - poate fi folosit pentru a desemna un subiect în sine, dar este mai mult utilizat cu sensul de o latură a problemei. Este o expresie stenografică care se referă la: a. studierea culturii din diversele ţări ale lumii şi a aspectelor prin care acestea diferă de Marea Britanie să se asemene cu ea; b. studierea problemelor care apar din interacţiunea dintre ţări diferite şi culturi diferite, de exemplu pacea, dezvoltarea, drepturile omului, mediul înconjurător. Proiectul a identificat 10 concepte de bază (cheie). Folosirea acestor concepte ajută profesorii la selectarea materialului, ajută copiii să înţeleagă pe parcurs mai mulţi termeni şi le dă posibilitatea să facă generalizări referitoare la comportamentul uman şi la problemele actuale. Educaţia economică şi casnică modernă. Această nouă componentă educaţională rezultă din raporturile instituite dintre educaţie şi relaţiile economice care se răsfrâng în mod determinant asupra individului şi colectivităţii, având astfel un rol important în formarea omului, fapt ce ne obligă să menţionăm şi să evidenţiem rolul educaţiei economice în sfera noilor educaţii. 48 Cerinţele economice determină calificarea forţei de muncă şi, în acelaşi timp, impun atitudini şi orientări productive în toate sectoarele de activitate. Iniţierea în teoria şi practica economică favorizează dobândirea conştiinţei şi conduitei economice ca temei al unei vieţi echilibrate şi cu o bună integrare în planul vieţii sociale. Cunoaşterea şi înţelegerea faptelor economice în substratul lor cauzal ajută la creşterea calităţii producţiei de bunuri şi prin aceasta la îmbunătăţirea calităţii vieţii. Avem în vedere atitudinea faţă de bunuri, spiritul de cooperare şi respect faţă de muncă, capacitatea de participare directă la înfăptuirea proiectelor economice ale societăţii. Pregătirea economică pentru viaţa individuală şi iniţierea în problematica economiei casnice constituie un prim pas în direcţia formării capacităţii de autogestiune. Efectul acesteia asupra perfecţionării activităţii în planul producţiei sociale este de necontestat. Dacă unele din noile educaţii sunt destul de bine conturate, altele fac obiectul unor discuţii în vederea precizării şi delimitării lor; oricum, abordarea noilor educaţii sau a noilor conţinuturi rămâne o problemă deschisă. Un domeniu asupra căruia se resimte din ce în ce mai mult necesitatea intervenţiei educaţiei este familia şi, de aici, o nouă componentă educaţională, educaţia familială. Se numeşte educaţie familială, după cum afirmă P. Durning, acţiunea de a creşte şi educa unul sau mai mulţi copii, desfăşurată cel mai adesea în grupuri familiale de către adulţi, părinţii copiilor respectivi. În acest sens se are în vedere educaţia copiilor şi, în mai mică măsură, educaţia celorlalţi membri chiar dacă se impune şi o educaţie a educatorilor. Într-un studiu scris în colaborare cu H. Kellner intitulat „Marriage and the Construction of Reality”, P. Berger reia teza importanţei familiei în producerea sinelui pe care a abordat-o mai înainte cu Th. Luckmann având în vedere, de această dată, rolul cuplului conjugal: orice mariaj poate fi analizat ca un proces de socializare secundară în care fiecare partener construieşte în interacţiunile cotidiene cu celălalt propria realitate subiectivă (sinele) în cali- tate de componentă a realităţii familiale. Reuşita mariajului depinde de reuşita acestei construcţii, ea însăşi fiind dependentă de achiziţiile anterioare ale fiecăruia şi de eficienţa comunicării intrafamiliale. Conţinutul şi sfera conceptului de educaţie familială s-au lărgit fără ca acestea să afecteze raporturile prioritare dintre părinţi şi copii. Înţeles în sens larg, ca practică socială şi domeniu al cunoaşterii, conceptul enunţat se referă la trei tipuri de activitate socială: 1. activitate desfăşurată de părinţi în vederea educării copiilor lor; 2. activitate de intervenţie socială rezultată în scopul pregătirii, sprijinirii sau suplinirii părinţilor în activitatea lor de educare a copiilor; 3. activitate de cercetare ştiinţifică şi de învăţământ având ca obiect educaţia familială. Din acest concept s-au desprins ulterior prin intermediul funcţiilor educaţionale şi sociali- zatoare ale familiei anumite „strategii educative ale familiilor” (utilizate mai mult de către sociologi), astfel conceptul de educaţie familială are conotaţii plurisemantice şi, totodată, un caracter pluridisci- plinar, fiind utilizat îndeosebi de psihologi, pedagogi, sociologi şi alţi specialişti în intervenţia socială. Acest concept de strategie educativă permite dezvăluirea finalităţilor conţinuturilor (valori, atitudini, moduri de a gândi şi moduri de a face), metodelor, proceselor educative care îi au ca actori pe membrii familiei (părinţi şi copii) în condiţiile în care educaţia familială se realizează preponderent ca pedagogie implicită şi nu ca pedagogie explicită (conştientă). Tot prin strategie educativă sociologii întrevăd pluralismul modelelor familiale pe de o parte şi al modelelor educative, pe de altă parte. De aceea astăzi sunt mai puţin utilizate expresiile „model educativ” sau „mod de socializare”, ci este mai mult utilizată sintagma „strategii educative ale familiilor” care cuprinde în conţinutul său pluralismul modelelor familiale şi al celor educative în interdependenţa lor funcţională. 4.2. Forme ale educaţiei Complexitatea fenomenului educaţional rezultă şi din delimitările educaţiei în funcţie de gradul de instituţionalizare şi formalizare ale educaţiei. Din acest punct de vedere educaţia cunoaşte trei forme fundamentale de manifestare: a. educaţia formală; b. educaţia nonformală; c. educaţia informală. 49 Aceste trei forme educaţionale se diferenţiază prin conţinuturi, grad de sistematizare, control, verificare şi finalităţi. Le vom analiza succint pe fiecare. 4.2.1. Educaţia formală Educaţia formală, oficială, instituţionalizată e acel tip de educaţie care presupune transferul informaţional de cunoştinţe teoretice şi practice într-un context instituţionalizat şi formalizat. Scopul acestui tip de educaţie îl constituie introducerea progresivă a elevilor în marile paradigme ale cunoaşterii asigurându-le o anumită autonomie educaţională şi îi pregăteşte, totodată, pentru viitoarele lor profesii. Pregătirea este elaborată în mod conştient şi eşalonat, fiind asigurată de un corp de specialişti pregătiţi în acest sens. Totodată, educaţia formală permite o asimilare sistematizată a cunoştinţelor şi facilitează dezvoltarea unor capacităţi, aptitudini şi atitudini necesare pentru inserţia individului în societatea dată. Educaţia formală se referă la totalitatea influenţelor intenţionate şi sistematice în cadrul unor instituţii specializate (şcoală, universitate) în vederea formării personalităţii umane. Acest cadru poate fi şcoala pentru învăţământul şcolar – preprimar, primar, gimnazial, liceal, postliceal şi superior după cum rezultă din schema de mai jos. DOCTORAT ACTIVITATE SOCIAL – Şc. de înalte studii Stud. de aprof. UTILĂ: Reciclare profesională Industrie, agricultură, cercetare – proiectare, comerţ, finanţe, bănci, VI învăţământ, cultură, sănătate, 5 – 6 ani sport, turism, administraţie, V ÎNVĂŢĂMÂNT servicii, management etc. SUPERIOR IV (facultăţi) III - Universităţi, Universităţi tehnice, ŞCOLI II medicale etc., COLEGII POST- - Institute, de Şcoli LICEALE Stag. de 18 I - Academii etc. 2 – 3 ani de 1 – 3 ani prod. maiştri de 17 XII 1 ½ - 2 ani 16 XI Învăţământ ÎNVĂŢĂMÂNT LICEAL profesional, de ucenicie 15 X şi complementar clasele IX - XII 1 – 3 ani 14 IX ÎNVĂŢĂMÂNT GENERAL 13 VIII ŞI OBLIGATORIU 12 VII ÎNVĂŢĂMÂNT GIMNAZIAL 11 VI clasele V – VIII 10 V 9 IV 8 III ÎNVĂŢĂMÂNT PRIMAR 7 II clasele I – IV 6 I 5 4 ÎNVĂŢĂMÂNT PREŞCOLAR 3 Schema prezentată mai sus permite o deabordare grădiniţa copii sistemică a învăţământului, această activitate fiind integrată structural şi funcţional sistemului societal. Educaţia formală derivă, din punct de vedere etimologic, din latinescul „formalis” care înseamnă oficial organizat, legal sau formal. Din această perspectivă educaţia formală este actul oficial complex de transmitere a cunoştinţelor teoretice şi practice şi de asimilare (învăţare) a acestora de către tânăra generaţie în special, dar şi de către om în general, în cadrul 50 instituţionalizat, adică în cadrul instituţiilor de învăţământ de toate gradele: preşcolare, şcolare, postşcolare, universitare şi postuniversitare. În cadrul educaţiei şcolare, educaţia formală are ponderea cea mai mare şi ea devine actul pedagogic complex, programat, organizat, intenţionat, conştient, îndrumat care asigură predarea (comunicarea) şi învăţarea (dobândirea) cunoştinţelor teoretice şi practice într-un cadru activ şi interactiv profesor – elev/student în vederea dezvoltării personalităţii şi pregătirii profesional – cetăţeneşti a elevilor/studenţilor pentru integrarea lor socio-profesională şi pentru dezvoltarea socială. Educaţia formală este realizată în cea mai mare măsură în cadrul instituţiilor educaţionale de stat şi particulare, ultimele reprezentând o formă alternativă oficială, formală de competiţie educaţională cuprinzând în cadrul învăţământului un număr tot mai mare de tineri care doresc să se formeze profesional şi ca personalitate. Asupra educaţiei formale există mai multe definiţii. În „Dicţionarul Educaţiei” editat de Carter V. Good această formă este definită ca a fi drept „orice educaţie oferită într-un mod ordonat, logic, planificat şi sistematic; se spune astfel că educaţia formală sfârşeşte cu frecventarea şcolii”. În altă sursă bibliografică, cum ar fi „Dicţionarul Internaţional al Educaţiei”, semantica educaţiei formale vizează rolul profesorului şi elevului şi responsabilitatea acestora în cadrul educaţiei primite în şcoală, opusă celei acumulate independent , prin intermediul celorlalte două forme ale educaţiei: nonformală şi informală. În „Terminologia Învăţământului Tehnic şi Profesional” prin educaţia formală se delimitează şi defineşte totodată „educaţia sistematică ce se continuă în general în instituţii şcolare, făcând parte din ansamblul sistemului educativ; educaţia formală comportă o serie de nivele de dificultate şi specializare progresivă; reuşita individuală la terminarea fiecărui nivel este în principiu obiectul unei confirmări (diplome, certificat), permiţând trecerea la nivelul superior; un termen adesea folosit ca sinonim este cel de învăţământ instituţional. Aşa cum am precizat mai sus, educaţia formală este actul pedagogic ce implică mai multe caracteristici şi particularităţi, dintre care se desprinde şi caracterul bilateral în ceea ce priveşte participarea şi transferul informaţiilor şi cunoştinţelor. Conţinuturile şi transferul realizat prin intermediul acestei forme educaţionale devine obligatoriu atât pentru cadru cât şi pentru student. Nu rămâne la latitudinea nici unui membru din relaţie, ci se subscrie planului care jalonează obiectele, surprinzând o anumită perspectivă halodinamică (a întregului în continuă devenire). În ceea ce priveşte caracterul programat, acesta capătă tot mai mult un caracter social şi se exprimă prin structuri, moduri de organizare şi funcţionare, mecanisme, normative, disciplină, relaţii de supra şi subordonare. Caracterul organizat se evidenţiază prin capacitatea de organizare prin structuri care interacţionează şi interrelaţionează în vederea realizării obiectivului, scopurilor, într-un mod eficient şi cu deschidere în plan evolutiv. Caracterul intenţionat are în vedere comanda, cerinţele, nevoile sistemice, corelarea dintre cerere şi ofertă şi nu liberul arbitru, voluntarismul excesiv, interesele personale, de grup, etc. şi presupune decizii comune, responsabilităţi şi competenţe. Îndrumarea vizează caracterul planificat, monitorizat şi intervenţia în urma controlului exercitat în modul de desfăşurare a activităţii educaţionale, adaptabilităţile şi modul de ajungere la ele. Domenii de studii la nivelul educaţiei formale: tehnic, agricol, economic, politic, medical, universitar, artistic, sportiv, militar etc., ponderea diferenţiindu-se de la un nivel şi domeniu de activitate la altul. Educaţia formală vizează conţinuturi şi finalităţi corespondente acestora. Asemenea finalităţi se exprimă prin: - competenţe - capacităţi - statusuri - roluri. 51 Educaţia formală se suprapune în cele mai multe situaţii cu educaţia intelectuală şi profesională realizate atât în învăţământul preuniversitar cât şi în cel universitar. Aşa cum am arătat mai sus, ea are ca finalităţi formarea şi consolidarea personalităţii individuale, atât din punct de vedere profesional cât şi social, prin intermediul competenţelor, capacităţilor, statusurilor şi rolurilor. Competenţele vizează latura specialităţii, care presupune conţinuturi specifice, de specialitate, teoretice şi practice. Pentru comparaţie redăm în mod diferenţiat conţinuturile predate în raport cu competenţele vizate în două structuri ale educaţiei formale, şi anume: în cadrul colegiului – ca formă postliceală şi în cadrul învăţământului universitar. Din schema de mai jos se pot desprinde ponderile ce aparţin conţinuturilor predate sub raport teoretic, practic, general şi particular. CTS – cunoştinţe tehnice de specialitate CB – cunoştinţe de bază CP – cunoştinţe politice CIP – cunoştinţe din învăţământul profesional. Colegiu Facultate CP CIP CB CTS CTS CP CI CB La fel ca şi celelalte forme ale educaţiei, educaţia formală prin structurile sale instituţionalizate îndeplineşte mai multe funcţii:  ca demers iniţial şi introducerea individului în tainele muncii intelectuale organizate, un rol deosebit revenindu-i unei subramuri a pedagogiei şi didacticii – aceea a Tehnicilor de muncă intelectuală;  posibilitatea de a formaliza cunoştinţele plecând de la achiziţii istorice şi practici ieşite din acţiune;  recunoaşterea achiziţiilor individuale;  formarea şi concretizarea achiziţiilor în alte modalităţi educative pe plan social (C. Cucoş, 1996). 4.2.2. Educaţia nonformală Domeniile în care pătrunde şi prin care se realizează totodată educaţia depăşesc cadrul strict formal, ea fiind regăsită şi realizată şi prin intermediul altor forme şi structuri, în speţă cele ce aparţin şi care delimitează educaţia nonformală sau extraşcolară. Această formă paralelă a educaţiei cuprinde totalitatea influenţelor educative ce se derulează în afara clasei fiind denumită şi educaţie extra, para sau perişcolară sau prin intermediul unor activităţi opţionale sau facultative. Termenul nonformal desemnează o realitate educaţională mai puţin formalizată sau neformalizată dar totdeauna cu efecte formative (T. Cosma, 1988). Acţiunile incluse în acest perimetru se caracterizează printr-o mare flexibilitate şi vin în întâmpinarea unor interese mai mult de ordin personal ale elevilor/studenţilor. Ea este, totodată, o modalitate de sprijin pentru cei care au şanse mai mici de a accede la educaţia formală şi la structurile acesteia. Educaţia nonformală este educaţia urmărită în afara sistemului şcolar într-o manieră regulată sau intermitentă şi se realizează printr-un ansamblu de mijloace extraşcolare în scopul dobândirii unor cunoştinţe generale sau chiar a unei calificări profesionale. În „Vocabularul 52 Educaţiei”, educaţia nonformală este considerată „orice activitate educativă structurată într-un cadru nonşcolar (învăţământ tradiţional, mişcări ale tineretului, cluburi şi asociaţii diverse şi care oferă tipuri de învăţare unor subgrupe specifice ale populaţiei, atât în rândul adulţilor cât şi la nivelul vârstei tinere. La fel ca şi educaţia formală, educaţia nonformală derivă din latinescul „non formalis” care înseamnă fără forme, în afara formelor organizate în mod oficial pentru un anumit gen de activitate, cu alte cuvinte această formă iese din structurile şi „tiparele” învăţământului şi educaţiei realizate prin intermediul procesului de învăţământ. Educaţia nonformală este determinată de actele educaţionale mai mult sau mai puţin spontane realizate în afara formelor educaţionale oficiale din structurile de învăţământ, deci în cadrul unor instituţii şi a unor forme specifice altor activităţi care fie direct, fie indirect, îşi proiectează obiective educaţionale completând uneori chiar substituind conţinuturile predate prin intermediul educaţiei formale. Evidenţiem în acest sens rolul mass-mediei cu structurile acesteia: radioul, televiziunea, presa; a unor instituţii culturale şi artistice: teatrul, cinematograful, muzeele, expoziţiile, precum şi a altor activităţi ştiinţifice, sportive, economice etc. care vin în sprijinul educaţiei şi al formării personalităţii indivizilor. O formă nouă a educaţiei care îmbină structurile formale cu cele nonformale este Învăţământul De la Distanţă care, chiar dacă este programat şi oficializat – organizat, implică în foarte mare măsură modalităţi şi mijloace informaţionale de natură personală şi indirectă în raport cu cadrele didactice oficiale cărora le revin asemenea responsabilităţi de ordin didactic în vederea realizării unei concepţii unitare şi a unor profesii cu un potenţial informaţional şi practic aplicativ similar formelor educaţionale realizate prin intermediul învăţământului clasic. De aceea educaţia nonformală poate să se îmbine cu educaţia formală în scopul dezvoltării integrale şi complexe a personalităţii. Astfel, între educaţia formală şi cea nonformală există raporturi de interacţiune şi complementaritate funcţională, educaţia formală având un rol prioritar prin obiectivele şi funcţiile sale. Desprindem din cadrul educaţiei nonformale realizate prin intermediul mass-mediei în special conferinţele, expunerile şi, mai ales, lecţiile în vederea însuşirii unor limbi străine sau alte informaţii ce completează cultura generală şi chiar de specialitate. Printre obiectivele specifice acestei forme educaţionale enumerăm: a. susţinerea celor care doresc să-şi dezvolte sectoare particulare de activitate (comerţ, servicii, industrie, agricultură etc.); b. ajutarea populaţiei pentru a exploata mai bine resurse locale sau personale; c. alfabetizarea; d. desăvârşirea profesională sau iniţierea într-o nouă activitate; e. educaţia pentru sănătate, timp liber sau familială. Ea răspunde, totodată, la necesităţile concrete de acţiune şi facilitează contactul cu anumite cunoştinţe acordând un rol tot mai mare obiectului educaţional, demitizând funcţia de predare şi rolul activităţilor didactice formale. Este aşa-numita formă de pregătire autodidactică şi care se regăseşte în rândul a tot mai mulţi indivizi, fie tineri, fie adulţi. 4.2.3. Educaţia informală Alături de cele două forme ale educaţiei prezentate, specialiştii desprind şi o a treia formă – educaţia informală – care, la fel ca şi celelalte, are o derivaţie etimologică din limba latină, din cuvintele „informis”, „informalis” care înseamnă fără formă, involuntar, spontan, pe neaşteptate deci în mod inconştient – fără a-şi da seama. Această formă include totalitatea informaţiilor neintenţionate, difuze, eterogene, voluminoase – sub aspect cantitativ – cu care este confruntat individul în practica cotidiană şi care nu sunt selectate, organizate şi prelucrare din punct de vedere pedagogic. Aceste influenţe pot fi organizate şi instituţionalizate din perspectiva altor instanţe şi interese decât cele strict pedagogice, cum ar fi mass-media – ca structură educaţională neintenţionată, dar care completează în mod aleator uneori cu unele informaţii şi cunoştinţe necesare procesului de pregătire individuală. În alte situaţii educaţia informală pregăteşte şi chiar 53 motivează individul pentru o viitoare educaţie sistematizată şi organizată, cum este educaţia formală. Cu alte cuvinte, educaţia informală este o educaţie mai mult spontană - ocazionată şi determinată totodată de o serie de acţiuni socio-umane, culturale care includ în ele şi obiective educaţionale fără forme educative speciale, deci spontane, de la sine şi neaşteptate şi fără a fi conştientizate în mod intenţionat dar care influenţează personalitatea tinerilor şi nu numai în consolidarea acesteia. Aici un rol deosebit îl joacă, pe lângă mass-media, anumite structuri cum ar fi: grupurile de prieteni, comportamentul stradal, mijloacele de transport, întâlnirile şi discuţiile întâmplătoare, alături de alte activităţi cultural – artistice şi alte medii ce pot influenţa educaţia. În contextul educaţiei informale iniţiativa învăţării revine individului, din acest punct de vedere această formă având un caracter voluntar mai bine evidenţiat decât în celelalte două forme, iar grilele de evaluare sunt altele decât în educaţia formală, evaluarea fiind făcută la nivelul individului prin trebuinţele şi interesele cognitive specifice. Ea ajută, totodată, la formarea unor capacităţi şi competenţe în domenii particulare şi nu strict sau exclusiv profesionale. Este o educaţie, cum am mai arătat, întâmplătoare, în cele mai multe situaţii efectele sale fiind de natură negativă, indivizii fiind mai mult predispuşi spre asemenea influenţe şi efecte ale acesteia. Ne referim în mod deosebit la rolul socializator al străzii, grupului de prieteni, găştilor şi altor structuri în care predomină elementele psihosociale de ordin informal în raport cu cele formale. Chiar dacă modalitatea de realizare este individuală, această formă are determinări de natură socială şi apare prin excelenţă ca o rezultantă a multitudinii de influenţe venind din aria mediului social dar fără a se neglija prezenţa acţiunii altor stimuli (biologici, fizici) care au semnificaţie socială prin însuşi faptul că sunt produsul societăţii sau al omului ca fiinţă socială. Aceste forme ale educaţiei nu sunt privite în mod independent ci ele există prin intermediul unor legături intercondiţionându-se cu o formă ce le îmbină pe toate, aceasta fiind denumită educaţie permanentă. 4.2.4. Educaţia permanentă Conceptul de educaţie permanentă este specific pedagogiei contemporane sau al noilor educaţii şi acoperă un principiu teoretic şi acţional care încearcă să sistematizeze şi regularizeze o anumită realitate specifică problematicii lumii contemporane. El poate fi asociat unui alt concept şi principiu, totodată, cel referitor la caracterul permanent al educaţiei, pentru că, aşa cum arăta Comenius (preluând un principiu islamic), educaţia devine o necesitate pentru fiecare individ „din leagăn şi până la mormânt”. Pe lângă acest principiu educaţia permanentă se fundamentează şi pe alte principii, cum ar fi: a învăţa să înveţi şi a dori să te autoperfecţionezi. În acest sens N. Iorga afirma că „şcoala cea mai bună e aceea în care înveţi înainte de toate a învăţa”. Conceptul de educaţie permanentă se extinde asupra tuturor aspectelor actului educativ, le înglobează pe toate, iar întregul care rezultă este mai mult decât suma părţilor. În acest sens este surprins raportul taxonomic al elementelor constitutive ale educaţiei astfel încât educaţia nu se poate identifica cu o parte deosebită de întreg şi care nu este inclusă în acesta. Aşa cum afirma T. Jean în lucrarea „Marile probleme ale educaţiei în lume” (1977), educaţia permanentă nu este nici un sistem şi nici un domeniu educativ, ci principiul pe care se bazează organizarea globală a unui sistem şi, deci, elaborarea fiecăreia din părţile sale. Este acea formă de educaţie continuă, necesară pe fondul unor schimbări, mutaţii produse de unele revoluţii în plan ştiinţific şi social, de transformările şi dinamica socială în general. Devine astfel o educaţie pentru schimbare, care realizează adaptarea la asemenea schimbări şi, în acelaşi timp, contribuie la menţinerea ordinii şi echilibrului social. Educaţia permanentă poate fi analizată în raport cu factorii ce impun o asemenea formă a educaţiei prin conţinutul şi scopurile urmărite. În plan filosofic impune schimbări culturale, punând accent mai mult pe om şi condiţia umană, iar din punct de vedere psihologic educaţia permanentă vizează dezvoltarea conştiinţei de sine, autoevaluarea, consolidarea unor aptitudini şi valori ale unor structuri mentale. 54 Din punct de vedere sociologic vizează dezvoltarea unor capacităţi cognitive, aplicative, precum şi consolidarea unor stratusuri şi roluri care îl fac pe om, pe individ eficient în societate (prin descriptivism, soluţii, funcţia socio-terapeutică). Educaţia permanentă se realizează în toate domeniile de activitate, profesional în primul rând pe fondul schimbărilor vizând, în primul rând, elemente de ordin general, cultural şi profesional, implicând o anumită cultură generală, profesională şi politică şi contribuind, totodată, la reuşita profesională a individului prin asimilarea de noi conţinuturi teoretice şi practice. Obiectivele educaţiei permanente, ca răspuns specific la dinamica existenţei sociale nu pot fi disociate de cele ale educaţiei în general şi ale celei şcolare în particular. Toate obiectivele educaţiei şcolare şi extraşcolare, ale instruirii organizate sau spontane trebuie astfel reorientate şi dimensionate încât să vizeze dobândirea autonomiei formative cu calităţi şi atribuţii precum ar fi: stabilitatea intrapsihică, angajarea socială, autodepăşirea, dispoziţia pentru reînnoirea cunoştinţelor, învăţarea de a învăţa, învăţarea autodirijată, sporirea educabilităţii (Dave, 1991). Aşa cum am menţionat, principiul educaţiei permanente trebuie pus în relaţie directă cu progresul individual şi social, pentru individ această formă a educaţiei devenind un efort pentru completarea şi armonizarea diverselor stadii de instruire în aşa fel încât individul să nu vină în conflict cu sine însuşi şi, mai ales, cu societatea. Dacă învăţământul tradiţional punea accentul pe transmiterea de cunoştinţe în mod limitat, prin intermediul educaţiei permanente variabila timp nu mai prezintă nici o importanţă iar ca obiective pe prim plan sunt cele de ordin formativ, concretizate prin formarea de noi atitudini şi capacităţi, a unor priceperi şi deprinderi pe fondul transmiterii unor cunoştinţe teoretice noi. Formele educaţionale analizate şi raporturile dintre ele pot fi prezentate din perspectivă sistemică în configuraţia de mai jos. FORMARE INFORMARE INTELECTUALĂ INTELECTUALĂ procese psihice profesională atitudini FEEDBACK MONITORIZARE generală caractere specială aptitudini deprinderi FINALITĂŢI EDUCAŢIONALE EDUCAŢIE PERMANENTĂ EDUCAŢIA EDUCAŢIA EDUCAŢIA FORMALĂ NONFORMALĂ INFORMALĂ EDUCAŢIA SISTEM EDUCAŢIONAL 55 Aceste forme ale educaţiei denumite în limbajul specialiştilor ca a fi „educaţii paralele” articulează prin formă şi conţinut educaţia şcolară şi nonşcolară conducând la întărirea lor reciprocă şi la eficientizarea efortului educativ. Ele se sprijină şi se condiţionează reciproc sub aspectul succesivităţii în timp şi al consecinţelor educaţionale, dintre acestea educaţia formală şi cea permanentă ocupând un loc privilegiat prin necesităţile individuale şi sociale. Ele nu pot fi delimitate într-un mod tranşant, ci se completează devenind funcţionale prin caracterul lor complementar. CURS NR.5 LATURI ŞI OBIECTIVE ALE EDUCAŢIEI STRUCTURA CURSULUI Educaţia intelectuală Educaţia moral-civică Educaţia estetică Educaţia religioasă Educaţia fizică 5.1. Educaţia intelectuală În contextul teoriilor şi funcţiilor educaţiei şi în coroborare cu formele şi componentele educaţionale prezentate în cursul anterior vom analiza în acest curs diversele laturi ale educaţiei şi obiectivele acestora prin modalităţile, metodele şi mijloacele de realizare a acestor dimensiuni. Autorii care s-au referit la această latură a educaţiei şi-au focalizat consideraţiile privind obiectivele acesteia în jurul preocupării de a forma intelectul şi de a cultiva puterile implicate în actul de cunoaştere (Bârsănescu, 1935). Această idee centrală a fost nuanţată de către fiecare dintre ei, după orientarea şi formaţiunea proprie. Astfel, R. Hubert o pune în legătură cu capacitatea de adaptare la un mediu, şi anume, un mediu social, un mediu transsocial şi respectiv raţionalitatea” umană (Hubert, 1965). Şi el leagă această adaptare tot de cunoaştere: “adaptarea la acest mediu complex se efectuează prin mijlocirea cunoaşterii, care este şi ea asimilare şi acomodare”; o cunoaştere a unei “naturi obiective a lucrurilor - fizice, sociale şi chiar logice”. La fel de demnă de luat în seamă este definiţia formulată de Şt. Bârsănescu (op cit.): “acţiunea complexă de a pregăti pe individ pentru cunoaşterea şi crearea de adevăruri, pentru a obţine o cunoaştere a elementelor (lumii) şi intuiţie a lumii”, sau după acelaşi autor, inspirându-se din Platon: ”credem oportun să substituim expresiei de educaţie intelectuală, formula de educaţie pentru cunoaştere”. Importanţa educaţiei intelectuale, pentru formarea omului în general şi a omului de cultură în special, trebuie considerată prin prisma unor valenţe ce presupun o valabilitate axiomatică. Dacă particularizăm situaţia la omul din vremea noastră, această importanţă se accentuează o dată în plus, ştiut fiind că, acum şi în perspectivă, toate ocupaţiile tind să cuprindă în ele, din ce în ce mai mult, elementul intelectual. Lucrul este firesc, admiţând că înaintarea în civilizaţie presupune şi intensificarea utilizării şi valorizării intelectului. 56 Dar înainte de a intra în firul şi mecanismele educaţiei intelectuale să facem câteva referinţe asupra derivaţiei sale etimologice. Conceptul derivă din latinescul „intelectus” şi înseamnă minte, gândire, raţiune, act raţional sau capacitate de a gândi, a raţiona, a cunoaşte şi de a opera cu noţiuni şi concepte. Din această derivaţie etimologică se desprinde semantica şi conţinutul propriu-zis al educaţiei intelectuale şi al actului intelectual. În acest sens, Aristotel susţinea că „actul intelectual (raţional) este (înseamnă) viaţa”, aceasta fără raţiune ar fi fără sens, în întuneric şi ar deveni un act animalic. De aceea educaţia intelectuală contribuie la pregătirea generală şi fundamentală a omului asigurându-i pe lângă orizontul general de cultură şi capacităţile intelectuale necesare oricărei dezvoltări şi activităţi: spiritul de observaţie, atenţia, memoria, imaginaţia, gândirea etc. Acest concept este indisolubil legat de cel de cultură generală, iar în opinia experţilor UNESCO în interdependenţa lor funcţională ar contribui la oferirea unor cunoştinţe din diverse domenii ştiinţifice cum ar fi: 1. Cunoştinţe ştiinţifice despre natură şi om (ştiinţe biologice, chimie, astronomie, psihologie, fizică), fiind punctul de plecare pentru înţelegerea problemelor omului în contextul naturii şi înţelegerea relaţiei dintre natură şi om. 2. Cunoaşterea istoriei şi a ştiinţelor sociale, cunoştinţe ce stau la baza explicaţiei trecutului şi prezentului. 3. Cunoaşterea limbii naţionale precum şi a cel puţin două limbi de mare circulaţie, care s-ar constitui în instrumente de comunicare necesare omului modern, în desfăşurarea relaţiilor cotidiene 4. Cunoaşterea matematicii, ca mijloc universal de sintetizare şi comunicare a experienţei umane, fapt care justifică tendinţa actuală şi de viitor, de implicare a matematicii în toate domeniile vieţii, atât în cadrul cercetării cît şi al aplicării. 5. Cunoaşterea tehnicii şi tehnologiei (mai bine zis cultura tehnică şi tehnologică) şi care este impusă de adevărul că civilizaţia viitorului va fi prin excelenţă o civilizaţie tehnică Această cultură trebuie să constea, pe de o parte, din cunoştinţe şi deprinderi tehnologice, necesare omului pentru a putea beneficia de progresul tehnic, iar pe de altă parte, tot aici se include formarea unei atitudini rezonabile a omului faţă de limitele aplicării progresului tehnic în activitatea de producţie şi în economie în general. 6. Conexiunea culturii cu arta (mai concret formulat conexarea culturii în general şi a artei în special cu viaţa omului). Această componentă, fără să fie ultima în ierarhia culturii generale, este impusă mai ales de ritmul de dezvoltare şi îmbunătăţire a activităţii de producţie şi, în paralel cu aceasta, de apariţia unui volum de timp la dispoziţia omului, numit în limbaj comun timp liber. Or, pentru aceasta, individul uman trebuie pregătit, în sensul de a se menţine, prin manifestările sale, la nivelul caracteristic fiinţei raţionale pe care o reprezintă. Toate aceste elemente alcătuitoare ale culturii generale pot fi considerate aproximativ complete. Este posibil ca în concepţia autorilor să fi existat şi ideea unui element aparţinând culturii fizice, care astăzi devine din ce în ce mai mult o necesitate, un fel de antidot împotriva urmărilor nedorite ale progresului tehnic şi a stresului cauzat de accelerarea crescândă a ritmului vieţii. Chiar dacă educaţia intelectuală implică şi face referinţă, totodată, la diverse domenii ale cunoaşterii, în plan ştiinţific, cultural şi spiritual, aceasta nu se substituie şi identifică cu ele. Tot mai mult în literatura de specialitate educaţia intelectuală, prin formele sale de obiectivare este pusă în relaţie cu obiectul acestei acţiuni, care este comportamentul intelectual şi care este legată de modul de abordare a dezvoltării psihice a copilului şi adolescentului şi a relaţiilor acesteia cu învăţarea şcolară. Din acest punct de vedere comportamentul intelectual are o dublă condiţionare: biogenetică şi psihoculturală, prin intermediul educaţiei producându-se mutaţii semnificative în plan comportamental şi, evident, intelectual. Scopurile şi obiectivele educaţiei intelectuale sunt multiple şi diverse contribuind la pregătirea generală şi fundamentală a omului în devenirea sa ontogenetică. Le vom analiza pe cele mai importante, cum ar fi: a. dobândirea de cunoştinţe generale vizând ca obiectiv dimensiunea cognitivă; 57 b. dezvoltarea capacităţilor de cunoaştere şi a proceselor cognitive superioare: gândirea, memoria, imaginaţia alături de atenţie, spiritul de observaţie şi creativitate, având o dimensiune cognitiv-formativă; c. formarea abilităţilor, deprinderilor şi a capacităţilor intelectuale cum ar fi: deprinderea de studiu cu cartea, deprinderea de investigaţie şi experimentare, deprinderea de calcul şi a unor operaţii mentale, deprinderea de autoinstruire şi capacitatea de aplicare a acestor cunoştinţe şi automatisme în împrejurări şi contexte variabile; d. formarea concepţiei despre lume şi viaţă, natură, societate şi gândire ca obiectiv formativ – cognitiv; e. formarea convingerilor şi sentimentelor intelectuale pe fondul unor trebuinţe de ordin cognitiv şi intelectual cum ar fi: setea de cunoaştere şi nevoia de apreciere a adevărului, ataşamentul şi respectul faţă de cultură şi ştiinţă, faţă de învăţătură şi şcoală, ca obiective afectiv-cognitive. Educaţia intelectuală este strict legată de dezvoltarea intelectuală a individului evidenţiindu-se în acest sens două nivele ale dezvoltării: primul nivel este al dezvoltării intelectuale efective a copilului ca rezultat al anumitor trepte de dezvoltare anterioare la nivelul la care funcţiile proceselor cognitive (mintale) sunt deja maturizate, iar al doilea nivel este cel al posibilităţilor de învăţare sub conducerea sau cu ajutorul adulţilor. C. Moise şi T. Cozma în lucrarea „Reconstrucţie pedagogică” (1996) desprind trei nivele la care contribuie educaţia şi dezvoltarea intelectuală cu referinţă în planul deprinderilor şi capacităţilor intelectuale: 1. deprinderi de nivel elementar şi care constau în scris, citit, socotit sub formula caracteristică de cei trei „R” din punct de vedere fonetic – a pronunţiei (writing, reading, reckoning); 2. urmează nivelul deprinderilor denumite într-o expresie convenţională, deprinderi de translare a culturii şi care reprezintă nivelul mijlociu şi se constituie pe baza celor elementare; Am evidenţia la acest nivel stilul individual de muncă intelectuală şi anumite reguli ce se presupun în procesul de învăţare. 3. nivelul superior al deprinderilor şi capacităţilor superioare care se caracterizează prin câteva însuşiri de personalitate şi se concretizează în: ordine şi claritate în gândire, nevoia de a verifica şi controla toate cunoştinţele dobândite, curaj intelectual, adeziune faţă de adevăr, toate la un loc alcătuind spiritul ştiinţific al omului. La aceste deprinderi am mai adăuga capacitatea de a emite ipoteze, de a căuta şi descoperi informaţia, de a utiliza şi mânui metodele specifice de investigare ale domeniului, de a interpreta informaţia şi de a o sintetiza şi a o comunica. Pe baza celor prezentate mai sus putem considera că educaţia intelectuală este acea componentă a acţiunii educaţionale care, prin intermediul valorilor ştiinţifice şi umaniste pe care pe prelucrează şi vehiculează, contribuie la formarea şi dezvoltarea tuturor capacităţilor intelectuale, funcţiunilor cognitive şi instrumentale a structurilor operatorii din plan mental, precum şi a tuturor mobilurilor care declanşează, orientează şi întreţin activitatea obiectului educaţional în aceste direcţii. Se desprind două aspecte fundamentale şi complementare ale educaţiei intelectuale: unul informativ, care se referă la cantitatea informaţiei ştiinţifice şi umaniste ce urmează să fie transmisă şi asimilată şi unul formativ ce are în vedere efectele asimilării acestei informaţii asupra intelectului uman în dezvoltarea sa. Din această natură duală a educaţiei intelectuale se pot delimita două sarcini fundamentale ale acesteia: informarea şi formarea intelectuală, ambele în concordanţă cu cerinţele idealului educaţional. 5.2. Educaţia moral-civică În definirea moralei şi a educaţiei moral-civice vom porni, ca în multe alte situaţii, de la termenii originari de care se leagă această entitate filosofică şi pedagogică în acelaşi timp, adică de la derivaţia sa etimologică. Termenul de morală pleacă iniţial de la termenul „ethos”, în limba greacă însemnând obicei, morav, uz, iar derivatul său „ethikos” a însemnat la vechii greci ceea 58 ce este conform cu moravurile îngăduite. Mai târziu, în cultura latină a apărut echivalentul lui „ethos”, în forma „mos-moris-moriles, care desemnează aceleaşi conotaţii semantice ca şi la derivaţia termenului din limba greacă. Din succinta prezentare a „istoricului” noţiunii de morală rezultă că prin aceasta este desemnat ansamblul bunelor obiceiuri dintr-o societate dată. O definiţie foarte avizată la vremea sa ne oferă Emile Durkheim, în lucrarea “L’éducation morale” (1925): “Morala, nu numai aşa cum se observă azi, ci încă aşa cum se poate observa în istorie, consistă dintr-un ansamblu de reguli definite şi speciale, care determină în mod imperativ conduita”. Normele în cauză se alcătuiesc în nişte imperative fie afirmative, fie negative, în speţă ce este bine şi ce este rău (deci nepermis) de făcut. Pe lângă regulile şi normele specifice normativismului moral şi a normativităţii se mai adaugă şi valori morale, care reprezintă nişte însuşiri dezirabile sau virtuţi morale, cum ar fi‚ de pildă, caracterul moral, în calitatea sa de cea mai cuprinzătoare valoare de acest fel şi care circumscrie o pluralitate de valori mai concrete, ca năzuinţa de a face bine, cultul datoriei, ordinea vieţii şi disciplina muncii, cultul perfecţiunii proprii (cf .Şt Bârsănescu, 1935) sau, după alţi autori, tot valorile morale ar fi reprezentate de patriotismul, cinstea, responsabilitatea, eroismul etc. (I. Nicola, 1994), la care s-ar putea adăuga multe altele cum ar fi: politeţea, toleranţa, capacitatea de a coopera, stăpânirea de sine, fidelitatea, devotamentul ş.a. Cât priveşte educaţia morală, istoria pedagogiei consemnează o diversitate de definiţii, începând cu filosofia şi inserţiile pedagogice din acest domeniu şi cu primii filosofi cum ar fi Socrate, Platon, Aristotel, din cadrul filosofiei antice. Pentru Socrate, respectiv pentru Platon, educaţia morală este un fel de terapie, îndeplinind deci o funcţie terapeutică, acordând unele circumstanţe unor greşeli şi fapte reprobabile săvârşite de om. Pornind de la ideea că oamenii greşesc din ignoranţă, că necunoaşterea binelui este cauza pentru care se fac greşeli, aceşti mari filosofi considerau că este suficient să explicăm ce este binele, pentru ca oamenii să-l şi înfăptuiască, deşi tot din antichitate s-a cristalizat şi dictonul: “văd binele, îl aprob, dar urmez răul”. Socrate şi Platon rămân întemeietorii primei mari metode de educaţie morală - metoda însuşirii morale - prin care ei socoteau că se pot planta sau cultiva virtuţile în spiritele oamenilor. În epoca modernă, psihologul francez Th. Ribot consideră că educaţia morală înseamnă sau are ca scop dezvoltarea sentimentelor morale sau nobile, prin care omul poate ajunge la idealul de umanitate. Pentru sociologul francez Emile Durkheim, morala este prin excelenţă un sistem de reguli, un sistem de comandamente sociale, sau în mod esenţial o disciplină, de unde urmează că educaţia morală ar fi o acţiune de disciplinare şi socializare a tinerilor după aceste reguli. Pentru Şt. Bârsănescu, educaţia morală reprezintă „o activitate complexă pentru a îndruma viaţa individului spre a se desfăşura în direcţia binelui, concepută în acord cu regulile codificate şi necodificate ale societăţii” (1935). La cele de mai sus, adăugăm că educaţia morală este un complex, constând din acţiunea de transformare a normelor (cerinţelor) sau valorilor morale externe, în norme sau comandamente interne, care se impun conduitei şi o determină, este trecerea individului de la heteronomie (conduite şi activităţi impuse de o autoritate exterioară), la autonomie morală (conduite şi activităţi impuse de propria conştiinţă). Amintim, de asemenea, opinia lui I. Grigoraş (1995), care ne sugerează printr-o formulă succintă, legătura dintre morală, moralitate şi educaţia morală, adică: educaţia morală are calitatea de „factor al trecerii de la morală la moralitate”. Obiectivele educaţiei morale În privinţa finalităţilor educaţiei morale, apelăm mai întâi la opinia profesorului Şt. Bârsănescu, pentru care aceasta urmăreşte a-l determina pe individ să vibreze pentru valorile şi regulile de viaţă ale unei societăţi. „Din scopul multiplu al educaţiei, educaţia morală are menirea să-l împlinească pe cel mai însemnat şi mai greu: caracterul moral sau şlefuirea omului pentru a fi pus în condiţia de a servi valoarea binelui” (1935). Din analiza altor lucrări de pedagogie generală rezultă următoarele obiective ale educaţiei morale: 59 a. Dobândirea de cunoştinţe morale. Este realizată prin instruirea morală şi care necesită însuşirea conţinutului moral, a principiilor acesteia, inclusiv a noţiunilor şi conceptelor specifice eticii, cum ar fi cele polarizate în jurul categoriilor de bine şi rău. Evidenţiem în acest sens conceptele de corectitudine, dreptate, adevăr, egalitate, fraternitate, cinste, datorie, respect, stimă, echitate, întrajutorare, altruism etc. care în esenţa lor exprimă generalizări pozitive ale comportamentului şi conduitei demne şi civilizate şi care aparţin categoriei morale de bine sau noţiuni şi concepte subordonate categoriei morale de rău, cum ar fi incorectitudinea, nedreptatea, minciuna, inegalitatea, necinstea, inechitatea, egoismul etc. şi care exprimă generalizări negative ale comportamentului şi conduite umane nedemne şi necivilizate. În general aceste noţiuni şi concepte vizează dimensiunile morale, imorale şi amorale care au o semantică diferenţiată: moral – respectă normele morale; imoral – este contrar moralei şi încalcă normele morale cunoscându-le; amoral – care nu are cunoştinţă de moral, nu cunoaşte normele morale şi este indiferent de morală, putând cunoaşte normele dar nu le dă nici o atenţie. Educaţiei morale şi, în mod deosebit, instruirii îi revine sarcina de a furniza cunoştinţele teoretice care să fundamenteze ulterior o aşa-numită conştiinţă morală, indispensabilă oricărei manifestări şi oricărui comportament moral. Aşa cum mai afirmat, procesul educaţiei morale procesul educaţiei morale semnifică trecerea de la heteronomie la autonomie morală, adică acţiunea de a transforma normele sau valorile morale exterioare obiective, în norme sau valori interioare. Mai concret, la început normele şi valorile morale (punctualitatea, ordinea, disciplina în muncă, politeţea, sinceritatea etc.) reprezintă cerinţe externe; ele îi sunt pretinse omului de către o voinţă exterioară lui. Prin educaţia morală, aceste norme exterioare trebuie transformate în valori interioare adică în cerinţe pe care copilul (individul) le preţuieşte, iar în final şi le autodictează. În acest drum lung şi anevoios, primul obiectiv care trebuie realizat este conştiinţa morală, iar procesul specific care i se consacră, are denumirea de însuşire morală. După autori care au studiat în amănunt problema (I. Roman, 1978) conştiinţa morală trebuie văzută în trei dimensiuni: - cognitivă, prin care educaţii iau cunoştinţă în mod sistematic de normele (valorile) morale şi de existenţa lor proprie ca indivizi în raport cu aceste norme; - afectivă (apreciativă), prin care situaţia dată este considerată dezirabilă sau, după caz, reprobabilă, în raport cu aceste norme (valori); - normativă (volitivă), prin care se pretinde ca situaţiile sau acţiunile considerate ca rele să fie combătute, iar cele considerate ca bune să fie acceptate. Formarea conştiinţei morale sau instruirea morală trebuie să ia în seamă particularităţile de vârstă şi individuale ale elevilor. La elevii mici, instruirea morală se face îndeosebi prin prezentarea, explicarea, analizarea unor exemple, la elevii din gimnaziu pe baza explicării şi însuşirii regulilor morale, iar la elevii mari pe baza discutării şi cercetării concepţiilor despre morală. În ce priveşte particularităţile individuale, vom ţine seamă că unii elevi au nevoie de mai multe exemple pentru a înţelege şi interioriza o cerinţă morală, alţii aderă mai greu sau mai uşor la regula morală, alţii (elevii mari) au nevoie de argumente raţionale profunde, de justificări sociale sau metafizice a concepţiilor despre morală, alţii au înclinaţii spre un mai pronunţat spirit critic, alţii spre interpretare a moralei în perspectivă religioasă. Ca orice proces de învăţare, instruirea morală trebuie să aibă caracter planificat, sistematic şi continuu. Această regulă este foarte dificil de respectat, căci dacă în studiul diferitelor materii şcolare suntem ajutaţi de prezenţa manualelor şi programelor şcolare, educaţia morală nu dispune de o anume materie destinată ei, deci nu are la îndemână un instrument de sistematizare. Ieşirea din dificultate este posibilă, dacă, odată cu planificarea materiei de învăţământ la diferitele discipline şcolare, se face şi o altă planificare, privitoare special la instruirea morală, potrivit cu conţinutul lecţiilor şi al activităţilor didactice pe care le folosim în sprijinul ei. În acest sens, de mare folos ar putea să fie o anume programă a educaţiei morale, ea putând permite parcurgerea riguroasă a unui volum de concepte, reguli etc., fără a produce repetiţii inutile sau hiatusuri în activitatea de formare a conştiinţei morale. Se citează ţări în care 60 o astfel de programă există, iar exemplul lor ar putea fi preluat. Procedând aşa, vom reuşi să conducem elevii la situaţia de a poseda un veritabil sistem de noţiuni şi reguli morale, care să-i ajute să judece şi să aprecieze corect conduita proprie şi pe a celorlalţi. b. Formarea de convingeri şi sentimente morale Acest obiectiv se concretizează în cerinţa ca noţiunile şi normele morale să se transforme în trăiri afective înalte şi demne care să polarizeze în jurul binelui şi, deci, să se transforme în convingeri şi sentimente morale ca rezultat al îmbinării trăirilor afective şi al capacităţii de raţionalizare a acestora. La fel ca şi la celălalt obiectiv, şi la formarea de convingeri şi sentimente morale se impun câteva reguli în realizarea educaţiei morale şi, mai ales, a sentimentelor morale. Sentimentele morale apar sau se declanşează în contact (n cu modelele prezentate şi în funcţie de acestea. De aici cerinţa ca exemplele pe care le folosim în instruirea morală să aibă valoare de mari modele de comportare morală. A trăi o singură dată o anume stare morală nu este suficient pentru formarea unui sentiment moral. Rezultă regula: sentimentele morale se fixează în conştiinţă prin repetarea adică retrăirea lor de mai multe ori. In acest scop este nevoie ca exemplele de conduită morală nu numai să aibă valoare de mari modele, ci să fie şi variate. Deci, pentru formarea unui sentiment moral trebuie să oferim elevilor mai multe modele (exemple) şi acestea trebuie să fie diferite, să cauzeze o reacţie de respingere. Adâncirea sau profunzimea sentimentelor şi statornicirea lor se realizează prin explicaţii, obţinându-se iniţial o intelectualizare a lor, o subordonare a lor faţă de raţiune. Altfel sentimentele morale pot fi foarte uşor manipulate prin programe sau propagande demagogice. In acest caz, omul acţionează înainte de a gândi, ca în cazul şovinismului, intoleranţei religioase, în genere al concepţiilor extremiste, prin mijloace violente, adesea prin distrugere. Dimpotrivă, când sentimentele sunt controlate de raţiune, omul întâi gândeşte, anticipează şi evaluează rezultatele şi apoi acţionează. Un astfel de om nu va adera niciodată la concepţii şi practici extremiste oricât ar fi de avantajoase. Sentimentele morale devin eficiente şi active, sau direcţii de viaţă, atunci când elevii sunt antrenaţi în activităţi concrete, care introduc în viaţă (în conduită) normele explicate anterior. Este regula care spune că formarea conştiinţei morale nu se încheie cu formarea sentimentelor morale. Oricât de puternice ar fi, sentimentele pot ceda şi pot fi convertite în stări emoţionale de frică, panică, ameninţare, recompensă etc. Reiese din cele de mai sus că, în formarea conştiinţei a morale, este nevoie să facem un pas mai departe; să procedăm la formarea convingerilor morale, care reprezintă factori motivaţionali de cea mai mare profunzime. Spre deosebire de sentimente care se referă la atracţia din lucruri, convingerile se referă la adevărul din lucruri. De aceea convingerile ne obligă să acceptăm ceva (situaţie, judecată, activitate etc.), chiar dacă nu ne place, sau ne este defavorabilă. Oamenii cu convingeri puternice sunt predispuşi sacrificiului până la sacrificiul suprem pentru a-şi susţine convingerile. Se desprind câteva reguli – norme în vederea formării convingerilor morale. 1. Prima regulă privind formarea convingerilor morale este că orice convingere pe care vrem să o formăm – inoculăm se desprinde din propria noastră convingere. Deci, cei care fac instrucţia morală, respectând toate regulile formării sentimentelor, trebuie totodată să fie convinşi ei înşişi de ceea ce spun sau explică. 2. O a doua regulă este că ideile, teoriile, exemplele folosite la instruirea morală trebuie să reprezinte adevăruri certe. Convingerile fiind în egală măsură de natură afectivă şi raţională, este nevoie ca tot ce prezentăm elevilor să poarte marca unor adevăruri indubitabile. Aceasta răspunde şi primei reguli, aceea că nu se pot produce convingeri prin mimarea lor sau prin propagarea unor false adevăruri. Convingerile devin ferme, statornice, deplin eficiente, prin demonstraţii ştiinţifice sau practice, prin comparaţii, prin observarea şi analiza corectă a fenomenelor. Demonstraţiile false 61 sunt uşor de depistat şi în loc de convingeri se obţin reacţii de respingere. Chiar dacă aparţin domeniului teoreticului şi deziderativului considerăm că sunt necesare asemenea informaţii transpuse în reguli şi norme necesare formării şi consolidării unei conştiinţe şi a unei conduite morale. c. Formarea deprinderilor şi obişnuinţelor morale Acest obiectiv presupune transpunerea normelor şi cunoştinţelor morale în fapte (acţiuni) morale, în deprinderi şi obişnuinţe morale. Implică, pe de o parte, asimilarea conţinutului teoretic ce face referinţă la asemenea cunoştinţe iar, pe de altă parte, presupune aplicarea în practică şi respectarea normelor şi regulilor morale. Deprinderea morală, ca orice deprindere reprezintă în ultimă instanţă o componentă automatizată a activităţii omului şi constă în îndeplinirea anumitor acte fără control permanent din partea conştiinţei. Deprinderea morală reprezintă la rândul ei, o componentă a conduitei morale, automatizată prin exerciţiu. Ea este definită şi ca o stare de adaptare la o sarcină sau acţiune dată. Se pot face multiple exemplificări de deprinderi morale, ele purtând numele regulii pe care o traduc în viaţă: deprinderea de a fi punctual, de a fi disciplinat, de a colabora, de a se stăpâni, de a persevera în învingerea unei dificultăţi etc. Chiar dacă ele nu sunt decât componente simple (şi adesea elementare) ale conduitei, să nu uităm că ele reprezintă şi punctul de început al unei conduite stabile. De regulă, deprinderile morale se formează greu, pentru că fondul de instincte şi impulsuri primare este mai puternic decât cel care trebuie învins la formarea deprinderilor de altfel, cum ar fi cele intelectuale. De pildă, este mai uşor să formăm unele deprinderi de calcul, de analiză gramaticală etc., decât deprinderea de a fi punctual, politicos etc. De aceea se impun şi în formarea deprinderilor morale şi a conduitei morale câteva reguli. 1. Relaţiile, condiţiile, exigenţele ce se impun şcolarilor este necesar să aibă o mare regularitate în timp şi un caracter constant, evident şi ferm. Inconstanţa, capriciile educatorilor în exigenţele exprimate faţă de elevi sunt o mare piedică în formarea deprinderilor morale, de aceea statornicia relaţiilor, condiţiilor, cerinţelor, când sînt raţionale şi realizabile, produc în mai mare măsură mobilizarea energiei şi încredere în educator. 2. Formularea sarcinilor să fie clară, concisă, precisă, să nu lase loc îndoielii asupra îndeplinirii lor. Nu se teoretizează în momentul formulării unei sarcini; cel mult se dau îndrumările necesare pentru realizarea ei. Dar orice sarcină să fie rezonabilă, realizabilă şi controlabilă. Spre exemplu, a le cere elevilor un lucru de felul „pentru mâine să repetaţi tot ce am învăţat de la începutul anului”, este ceva din principiu nerezonabil. 3. Controlul activităţii elevilor să aibă caracter sistematic, să fie însoţit de sesizarea şi corectarea greşelilor, de dreaptă apreciere, iar treptat să fie înlocuit cu autocontrolul. Vom reţine că un control exagerat, paralizant, este egal cu ineficienţa, cu lipsa de control. Formarea obişnuinţelor morale Spre deosebire de deprindere, obişnuinţa este o deprindere foarte puternic înrădăcinată, de aceea se şi spune că obişnuinţa este a doua natură. În ceea ce priveşte deosebirea dintre deprindere şi obişnuinţă morală aceasta se constată mai ales când se produce încălcarea unei norme morale. Pentru transformarea deprinderilor morale în obişnuinţe morale, trebuie, de asemenea, respectate nişte reguli. 1. Deprinderile de conduită morală să fie repetate timp îndelungat, cu regularitate, deoarece numai regularităţile de mare durată şi de mare corectitudine pot deveni obişnuinţe. 2. Repetarea continuă a deprinderilor să fie asociată cu un control inteligent, care nu supără şi nu jigneşte, ci sugerează posibilităţile perfecţionării acelei conduite. 62 3. Deprinderile duc la formarea obişnuinţelor atunci când sunt exersate în situaţii reale de viaţă. Nu au valoare formativă exerciţiile stupide, izvorâte din capricii sau răzbunare, cele cu conţinut sărac sau artificial. d. Formarea trăsăturilor volitive – de voinţă Educaţia morală impune pe lângă obiectivele prezentate mai sus şi formarea unor calităţi şi capacităţi de ordin volitiv, care să stea la baza unor acte şi comportamente morale ce depăşesc uneori manifestările şi nivelul deprinderilor şi obişnuinţelor cotidiene. Printr-o asemenea educaţie şi conştiinţă se poate ajunge la acţiuni ce implică eforturi, mobilizare de energie şi alte calităţi şi trăsături specifice voinţei. Principiul olimpismului: „ai câştigat, continuă; ai pierdut, continuă” sau cel formulat de marele explorator norvegian F. Nansen „ai izbutit, continuă; n-ai izbutit, continuă” sunt expresia şi rezultanta unor trăsături de voinţă ce particularizează şi caracterizează asemenea acţiuni. Hotărârea, perseverenţa, tenacitatea, curajul etc. sunt câteva calităţi ale voinţei ce pot şi trebuie educate. Asemenea trăsături nu sunt rezultanta vieţii cotidiene chiar dacă condiţiile sociale le impun uneori, ci ele apar pe fondul unei educaţii morale consistente şi sistematice. În acest sens în literatura de specialitate se operează cu anumite concepte prin care sunt exprimate asemenea manifestări, unul dintre acestea fiind cel de comportament moral care este definit ca un ansamblu de manifestări psihice cu conţinut normativ axiologic ce se obiectivează printr-o diversitate de niveluri ale structurii, dezvoltării şi educării sale ca element constituent al conştiinţei umane. e. Formarea trăsăturilor de caracter Dimensiunea caracterială şi, în mod deosebit, cea atitudinală şi psihocomportamentală este rezultanta legică a educaţiei morale – civice. Caracterul reprezintă nucleul pe care este structurată personalitatea individului şi desemnează particularitatea acestuia, însuşi cuvântul caracter, derivat din grecescul „character”, înseamnă semn, pecete, tip, trăsătură, particularitate sau felul de a fi desemnând vectorul atitudinal – caracterial al personalităţii. Caracterul este definit şi exprimat, totodată, prin ansamblul trăsăturilor psihocomportamentale esenţiale şi stabile ale personalităţii umane prin care se manifestă ca o unitate bine conturată în relaţiile şi situaţiile sociale exprimate prin atitudini, convingeri, idealuri şi calităţi morale înalte, valoroase şi demne. Printre calităţile (trăsăturile) de caracter menţionăm: cinstea, sinceritatea, modestia, curajul, spiritul de independenţă şi iniţiativa constructivă, principialitatea, dreptatea, prietenia, demnitatea etc., iar la nivelul atitudinilor delimităm:  atitudinea faţă de propria persoană (sau dobândirea virtuţilor personale) cum sunt sinceritatea şi curajul ca principale trăsături de caracter;  atitudinea faţă de alţii (ca trăsături principale evidenţiindu-se responsabilitatea, solidaritatea, răspunderea etc.);  atitudinea faţă de societate (educaţia urmărind dobândirea unor sentimente sociale cum ar fi patriotismul şi naţionalismul);  atitudinea faţă de muncă şi învăţătură etc. În cadrul educaţiei morale un rol deosebit revine educaţiei patriotice alături, desigur, de educaţia naţională ca principale forme ale acesteia. Patriotismul, ca rezultantă a educaţiei patriotice presupune, aşa cum afirma I. Nicola (1994), conştiinţa apartenenţei la poporul român, la mediul naţional, social şi cultural, identificarea cu interesele patriei, apărarea independenţei şi suveranităţii, simţul răspunderii faţă de valorile fundamentale ale existenţei sociale şi spirituale ale naţiunii. În acelaşi timp, patriotismul incumbă ataşamentul faţă de pământul natal, aprecierea şi respectarea tradiţiilor istorice progresiste, a limbii şi culturii, lupta şi spiritul de sacrificiu pentru libertatea patriei şi încrederea în prosperitatea ei. Delimităm în acest sens mai multe obiective ale educaţiei patriotice:  formarea conştiinţei patriotice - dimensiunea cognitiv-formativă constând din cunoştinţe despre patrie, ataşament faţă de valorile patriei, inclusiv de teritoriu; sentimente şi convingeri referitoare la apărarea şi dezvoltarea patriei; 63  formarea conduitei patriotice – dimensiunea aplicativă constând atât din deprinderi şi obişnuinţe de comportare în spirit patriotic, cât şi considerarea patriotismului ca una din trăsăturile fundamentale ale caracterului moral. Aici se include şi formarea voinţei necesare unui comportament patriotic, până la jertfa de sine dacă se impune. Educaţia civică Educaţia şi conştiinţa morală sunt strict legate de educaţia şi conduita civică a indivizilor. Termenul civic provine din latinescul „civis” (cetăţean) care, la rândul său, derivă din „civitas” (cetate) cu corespondentul în limba greacă „polis”. De aceea, această componentă a educaţiei are o valenţă triadică şi uneori ambiguă fiind cunoscută sub trei denumiri: educaţie civică, educaţie cetăţenească sau educaţie politică (Şt. Bârsănescu, 1935 şi G.G. Antonescu, 1930). Această ambiguitate semantică conduce uneori la înţelesuri diferite ale noţiunii de educaţie civică fiind fie substituit, fie identificat cu alte dimensiuni educaţionale. Spre exemplu, în perioada totalitarismului prin educaţie civică era desemnată educaţia pentru respectarea legilor şi ordinii în stat, ceea ce aparţinea evident ca obiectiv educaţiei politice şi nu educaţiei civice. Mai sunt şi alte interpretări ambigue şi denaturate asupra educaţiei civice asupra cărora nu vom insista. Un pedagog de marca lui R. Hubert vede în educaţia civică o entitate circumscrisă educaţiei politice sau autorii lucrării „Reconstrucţie pedagogică”, C. Moise şi T. Cozma, chiar definesc educaţia civică ca a fi atitudinea faţă de ordinea de stat stabilită prin legi şi opţiunea pentru o anumită formă de stat dezirabilă pentru cetăţeni. Şt. Bârsănescu, delimitându-se oarecum de aceşti autori, defineşte educaţia civică ca a fi acea educaţie în vederea înţelegerii unei autorităţi care conduce după drept, după legi. Asemenea interpretări şi nuanţe politice ale educaţiei civice se regăsesc şi la alţi pedagogi şi filosofi cum ar fi: J. Locke, Fénélon sau Comenius, părintele didacticii pedagogice. La rândul său Pestalozzi atrage atenţia pericolului prin lipsa educaţiei într-un stat democratic: „poporul suveran fără înţelegerea politică este un copil care se joacă cu focul şi este în pericol ca în fiecare clipă să-şi aprindă casa” (apud. Bârsănescu, op. cit.). Din definiţiile prezentate nu rezultă cu claritate obiectivele şi conţinutul educaţiei civice. Beneficiem în acest sens de dimensiunea taxonomică a acestei activităţi prin aportul adus de către C. Moise şi T. Cozma în lucrarea deja citată. Rezumând aceste obiective, ele ar viza în esenţă: 1. dezvoltarea simţirii civice a tineretului, care să se concretizeze în conştiinţa responsabilităţii în îndeplinirea îndatoririlor şi în exercitarea drepturilor. Aceasta impune ca tineretul să fie informat despre rolul statului democratic, organizarea şi instituţiile lui, despre justificarea obligaţiei cetăţeanului de a apăra aceste structuri ale statului. Informaţiile dobândite în raport cu această problematică sunt rezultanta firească a educaţiei civice şi politice, mai bine-zis a unei culturi politice. 2. pregătirea individului în sensul activismului civic şi politic, adică implicarea individului în treburile cetăţii, în speţă ale societăţii şi colectivităţii, atât pentru menţinerea stărilor de lucruri, cât şi pentru schimbare. Educaţia civică trebuie să formeze în acest sens conştiinţa indivizilor că aparţin unei comunităţi ordonate, bazate pe legi acceptate de marea majoritate a cetăţenilor pe care trebuie să le cunoască şi în acelaşi timp să le respecte. 3. formarea independenţei gândirii politice a individului şi grupului pe calea informării corecte şi a libertăţii de acţiune în plan civic. Rezultă din cele prezentate necesitatea şi importanţa educaţiei morale şi civice în stabilirea unor relaţii interpersonale şi umane la nivelul grupurilor şi colectivităţilor în care îşi desfăşoară indivizii activitatea, în acest mod tipurile educaţionale prezentate devin o necesitate legică. 5.3. Educaţia estetică 64 Este componenta educaţională care, de regulă, a fost definită prin sintagma „educaţie prin şi pentru frumos”. În Grecia Antică postulatul care a fundamentat existenţa şi scopul omului era kalos kai agathos – frumos şi bun – îmbinând principiul estetic cu cel moral, omul trebuind să fie frumos la trup şi bun la suflet. Argumentele şi motivele ce susţin educaţia estetică sunt multiple, printre care primează următoarele: 1. trebuinţa omului perceput ca fiinţă raţională şi prin capacitatea de a asimila arta şi frumosul uman şi pe cel natural (N. Hartmann, 1974); 2. exigenţa societăţii faţă de om, în sensul participării la edificarea şi sporirea valorilor culturale ale societăţii, între care se regăsesc şi valorile estetice – ale artei (L. Gavriliu, 1969); 3. elementul constitutiv obligatoriu al culturii generale a omului modern (T. Pop, 1970). Conceptul de educaţie estetică are ca emergenţă categoria filosofică de estetică şi derivă din grecescul”aistheisis”, „aisthetikos” şi semnifică însuşirile de sensibil, plăcut, frumos. Cu alte cuvinte estetica este ştiinţa despre frumos, ea studiind legile şi categoriile frumosului, iar educaţia estetică este o componentă a educaţiei integrale care urmăreşte modelarea specifică a personalităţii, prin formarea calităţilor estetice, prin intermediul valorilor estetice din toate sferele de manifestare, îndeosebi din artă, din societate şi din natură. Estetica şi educaţia estetică în general vizează obiective educaţionale ce fac referinţă asupra categoriilor estetice care, în esenţă ar viza frumosul, sublimul, eroicul, maiestuosul, echilibrul, armonia, precum şi alte categorii antinomice cum ar fi tragicul, grotescul şi urâtul. Acestea reprezintă anumite valori sau nonvalori specifice esteticii şi educaţiei estetice. Educaţia estetică vizează în ultimă instanţă modelarea estetică a omului şi este structurată pe mai multe dimensiuni şi obiective de ordin formativ şi informativ: • idealul estetic; • simţul estetic; • gustul estetic; • spiritul de creaţie estetică. Idealul estetic este categoria care exprimă modelul estetic spre care năzuieşte, aspiră să-l cultive şi să-l finalizeze un artist, un individ şi o comunitate umană în concordanţă cu cultura şi spiritualitatea generală şi specifică unei epoci orientată de anumite concepţii filosofice, etice, juridice, estetice, religioase etc. În corelaţie cu celelalte idealuri şi ca o componentă importantă a idealului educaţiei, educaţia estetică urmăreşte să formeze un arhetip uman – „homo aesteticus”. Această categorie estetică este constituită dintr-un ansamblu de teze, principii şi norme teoretice care imprimă o anumită direcţie atitudinii estetice a oamenilor şi formează treptat prin conştientizarea la nivel social a ceea ce este specific şi dominant în diversitatea gusturilor estetice exprimându-se prin anumite principii estetice care se impun şi acţionează la nivelul unei epoci istorice. Simţul estetic este capacitatea şi calitatea omului de a percepe şi trăi frumosul ca o atitudine şi modalitate de comportament estetic determinat de anumiţi analizatori şi modalităţile de prelucrare ale informaţiei receptate pe cale senzorială: vizuală, auditivă, tactilă, vorbindu-se în acest sens de bunul simţ ca o calitate de a percepe şi trăi numai ceea ce este frumos. Cu alte cuvinte simţul estetic este predispoziţia spre valorile naturale şi social-umane care conduc spre armonie şi echilibru. Gustul estetic exprimă calitatea şi capacitatea omului de a iubi şi aprecia frumosul sub raport cognitiv, afectiv şi comportamental pe fondul unor implicaţii de natură afectivă şi atitudinală. Gustul estetic are condiţionări atât de natură socială, cât mai ales de natură individuală. Expresia „nu-i frumos ce e frumos, e frumos ce-mi place”, precum şi proverbul latin „De gustibus et coloribus non disputandum” (în materie de gust nu există reguli, fiecare om îşi are criteriile şi măsura proprie de apreciere) sunt argumente ce susţin condiţionarea gustului estetic prin prisma individualului şi mai puţin a socialului. Din punct de vedere social, gustul estetic are influenţări de natură colectivă şi se dezvoltă prin penetrarea şi perceperea frumosului, armoniei, echilibrului în rândurile şi de către categorii sociale tot mai diverse, frumosul având 65 conotaţii generalizatoare şi chiar în planul unei anumite „omogenizări” de factură estetică. Spre exemplu, sintagma bunului gust exprimă calitatea omului ca fiinţă generică în afara oricăror criterii discriminatorii, ceea ce apreciază şi înseamnă cu adevărat creaţie sau, mai mult, valoare estetică. Spiritul de creaţie estetică este categoria care exprimă capacitatea şi abilitatea de a imagina şi de a crea frumosul, educaţiei estetice revenindu-i responsabilitatea de a cultiva frumosul şi potenţialul creator estetic al personalităţii. Desigur, spiritul de creaţie şi inventivitatea sunt şi apanajul educaţiei dar al potenţialului ereditar de care dispune fiecare individ. Alţi autori (I. Nicola, 1994) evidenţiază şi o altă componentă structurală a esteticii şi educaţiei estetice, şi anume sentimentele şi convingerile estetice. Primele însumează o configuraţie de emoţii ca rezultat al unor trăiri mai profunde şi de durată a frumosului din natură, societate şi artă. Evidenţiem în acest sens emoţiile simple, primare, înnăscute şi cu rezonanţă biologică (bucurie, tristeţe, durere) şi emoţii complexe, derivate, de natură socială specific umană (regretul, dorul, mila, extazul, nostalgia etc.), toate fiind provocate şi întreţinute ca urmare a receptării valorilor estetice (I. Pârvu, 1971). Convingerile estetice sunt toate acele idei despre frumos care au devenit mobiluri interne orientând şi călăuzind preocuparea omului în vederea asimilării şi introducerii frumosului în modul său de viaţă, în relaţiile sale cu lumea şi cu ceilalţi oameni. Prin fuzionarea acestor componente rezultă atitudinea estetică şi care se înscrie la un nivel mai înalt în conţinutul şi continuum-ul obiectivelor educaţiei estetice. 5.3.1. Obiectivele şi conţinutul educaţiei estetice Obiectivele educaţiei estetice Definirea educaţiei estetice devine mai completă şi mai concretă prin precizarea obiectivelor ei printre care am evidenţia următoarele: a. însuşirea valorilor estetice şi educarea capacităţilor de a percepe, înţelege şi judeca frumosul deosebindu-l de opusul său – urâtul – ca obiectiv cognitiv formativ; b. educarea convingerilor şi sentimentelor estetice, a simţului, gustului şi dragostei de frumos, manifestând spirit de prevenire şi respingere a urâtului – ca obiectiv formativ – afectiv – aptitudinal; c. educarea capacităţilor şi deprinderilor de a păstra şi promova valorile estetice ale frumosului precum şi dezvoltarea şi manifestarea spiritului şi deprinderilor de creaţie a valorilor estetice, a frumosului – ca obiectiv formativ praxiologic. În opinia altor autori educaţia estetică trebuie să aibă două sensuri: 1. educaţia pentru frumos, adică în vederea perceperii, trăirii, interpretării, înfăptuirii frumosului; 2. educaţia prin frumos, adică prin mijlocirea frumosului (C. Moise şi T. Cozma, 1996). Anterior acestor opinii şi obiective fixate, Şt. Bârsănescu, în 1935 (în cursul său de la Universitatea din Iaşi) propunea patru teme de studiat în cadrul educaţiei artistice (estetice), teme care se converteau de fapt în obiective ale acestei laturi educaţionale: a. pregătirea în vederea gustării operei de artă; b. pregătirea în vederea reproducerii operei de artă, în sprijinul unei trăiri mai profunde; c. pregătirea în vederea creaţiei; d. formarea judecăţii estetice. Ulterior G. Văideanu, într-o lucrare special consacrată problemei, „Educaţia estetică”, propunea ca obiective – scopuri ale acestei educaţii următoarele: 1. formarea capacităţii de receptare a frumosului; 2. formarea capacităţii de apreciere a frumosului; 3. formarea atitudinii estetice, această atitudine înglobând o gamă largă de elemente constitutive, de la sensibilitatea faţă de frumos, până la crearea frumosului. 66 De dată mai recentă I. Neacşu (1988) formulează obiectivele educaţiei estetice în mare parte în consonanţă cu cele formulate anterior. Acestea s-ar obiectiva în: 1. dezvoltarea receptivităţii estetice; 2. generalizarea trebuinţelor estetice; 3. dezvoltarea creativităţii estetice (lucr. cit.). Excepţie face un singur obiectiv: 4. formarea idealului estetic interdisciplinar. Se pot cita şi alte opinii cu amprentă personală meritorie, cum ar fi cea a lui V. Ţârcovnicu (1975), I. Popa (1986), I. Nicola (1994), toate condensate în jurul aceleiaşi idei de sensibilizare, conştientizare şi, pe cât este posibil, îndrumare şi formare în sensul creaţiei estetice. Conţinutul educaţiei estetice Obiectivele educaţiei estetice determină valorile care alcătuiesc conţinutul educaţiei estetice concretizat în conţinutul unor obiecte de studiu din planurile de învăţământ cum sunt: literatura, desenul, muzica, istoria, tehnologia etc., precum şi a unor activităţi extradidactice de specialitate sau cu caracter estetic. Conţinutul educaţiei estetice cuprinde următoarele: a. valorile estetice în operele literar – artistice, de critică literar – artistică; b. limbajele şi modalităţile de expunere a artelor, literaturii, arhitecturii şi a altor domenii care operează cu valori estetice; c. sistemul de informaţii estetice privind genurile şi stilurile operelor estetice şi autorilor de creaţie estetică; d. convingerile şi sentimentele estetice, simţul şi gustul estetic incluse în operele artistice, în istoria artei şi critica estetică; e. priceperile şi deprinderile de promovare şi creaţie estetică; f. valorile estetice, convingerile şi sentimentele estetice, priceperile şi deprinderile incluse în activităţile extradidactice – cercuri literar – artistice, muzeele şi expoziţiile de creaţie artistică, serbările literar artistice, vizitele şi excursiile la monumentele istorice, cultural – artistice şi în natură etc.; g. valorile estetice cuprinse în cadrul designului industrial, comercial etc. Educaţia estetică se realizează prin cultivarea unei categorii esenţiale a esteticii care este frumosul. Această categorie se găseşte, manifestă şi se creează prin variate surse şi mijloace printre care menţionăm:  frumosul din procesul de învăţământ cuprins în conţinutul disciplinelor cum sunt: limba şi literatura română şi universală, desenul, istoria şi geografia, unele discipline tehnice precum şi unele activităţi didactice cum ar fi lucrările de atelier, proiectele etc.;  frumosul din natură, peisajul munţilor, pădurilor, apelor, parcurilor, deci diversitatea formelor de relief;  frumosul din mediul social integrat diverselor articole vestimentare, mai ales prin intermediul modei, precum şi frumosul din relaţiile interumane şi al comportamentului civilizat, stradal şi din arhitectură şi, mai ales, decoraţiunile interioare;  frumosul din arte: pictură, gravură, sculptură, muzică, dans, literatură, teatru, film etc., acestea având ponderea cea mai mare în educaţia estetică;  frumosul din activităţile extradidactice;  frumosul din activitatea profesională prezentat prin ceea ce denumim design care îmbină utilul cu plăcutul, cu frumosul;  frumosul din activitatea estetică extraprofesională a ceea ce poartă denumirea de hobby. 5.3.2. Principiile educaţiei estetice Educaţia estetică nu este arbitrară şi nici voluntară, ci este subordonată şi se realizează în virtutea unor principii pe care le prezentăm în mod sintetic: 67 1. principiul perceperii profunde şi creatoare, potrivit căruia perceperea este un act bilateral, angajând opera de artă şi conştiinţa individului care percepe opera ca o valoare; 2. principiul perceperii unitare a conţinutului şi a formei; 3. principiul independenţei şi al interdependenţei, principiu prin care explicăm varietatea perceptivă în raport cu diversele opere de artă şi mesaje artistice sau cu anumite culturi specifice unei epoci sau ţări (capodopera eminesciană „Luceafărul” este de inspiraţie germană sau sculpturile lui Michelangelo „David”, „Moise”, „Pieta” sunt de inspiraţie predominant biblică, capodopera shakespeariană „Hamlet” îşi plasează acţiunea la curtea Danemarcei şi nu în Anglia, ţara de origine a autorului); 4. principiul educării prin valori autentice care scoate în evidenţă şi ne avertizează, totodată, asupra faptului că educaţia estetică trebuie să se realizeze şi să promoveze valori autentice şi nu anumite „dulcegării” moralizatoare, lipsite de fineţe şi, mai ales, de convingere. Educaţia estetică nu este nici pe departe o educaţie cantonată în abstract şi, cu atât mai puţin, în absurd. Ea vizează domenii specifice ale realului şi imaginarului. Se desprind în acest sens câteva subramuri ale esteticii şi educaţiei estetice. Mai relevante ar fi:  educaţia literară;  educaţia muzicală;  educaţia estetică prin artele plastice (pictură, sculptură, grafică etc.). Modalităţile de realizare a acestor tipuri şi forme de educaţie estetică sunt diverse şi coroborate cu obiectivele educaţionale. În literatura de specialitate aceste modalităţi sunt diferenţiate în funcţie de vârsta şcolarului şi structura didactică prin care se realizează aceasta. Desprindem în acest sens la vârsta şcolară mică ca principale forme basmul, ghicitorile; la vârsta şcolară mijlocie cărţile de călătorie şi romanul ştiinţifico-fantastic iar la vârsta şcolară mare, pe lângă romanul ştiinţifico-fantastic se conturează înclinaţia spre literatura eroică (poemul eroic, epopeea), poezia lirică şi romanul psihologic şi filosofic. Ca forme de organizare şi mijloace pe care profesorul le are la îndemână şi le utilizează se evidenţiază: - lecţia de lectură şi analiză literară; - lecţia de compunere; - cercurile literare şi dramatice; - audiţiile radiofonice; - concursurile şi serbările şcolare; - îndrumarea şi controlul lecturii particulare a elevilor. În ceea ce priveşte educaţia muzicală şi aceasta se diferenţiază în funcţie de variabila vârstă, desprinzându-se vârsta preşcolară unde copilul începe să deprindă ritmul muzicii; vârsta şcolară mică, când elevul este capabil să recepteze muzica pentru cor, muzică populară şi muzica uşoară; vârsta şcolară mijlocie, când educaţia estetică muzicală capătă tot mai mult un caracter organizat şi se realizează de către un specialist în domeniu, dezvoltând auzul muzical şi dragostea pentru muzică prin intermediul orelor de muzică; vârsta şcolară mare unde se desprind cei cu înclinaţie şi pregătire adecvată în acest domeniu şi, totodată, unde educaţia are un caracter profesionalizat. Dintre formele şi mijloacele folosite în şcoală pentru realizarea educaţiei muzicale menţionăm: lecţia de muzică, ansamblul coral, audiţiile muzicale, participarea organizată la concerte, concursurile muzicale, formaţiile muzicale, cercurile muzicale (de interpretare şi creaţie). Educaţia estetică prin artele plastice vizează în primul rând valenţele proprii de natură estetică prin intermediul imaginii plastice, al culorii, al liniei şi al formei acesteia. Se pot distinge două direcţii în elaborarea imaginii plastice, una în care se constată o corespondenţă între imagine şi obiectele lumii reale şi alta în care imaginea este rezultatul fuziunii unui sistem de 68 semne din care cauză se depăşeşte imaginea „obiectivă” a obiectelor trecându-se în planul abstractizării şi imaginaţiei. Ultima direcţie o întâlnim mai ales în arta plastică modernă unde se subînţelege că educaţia estetică, prin intermediul artelor plastice, devine o necesitate şi o cerinţă în vederea receptării mesajului artistic, completând în mod armonios toate celelalte forme ale educaţiei estetice şi ale educaţiei în general. 5.4. Educaţia religioasă 5.4.1. Fenomenul religios: opinii şi explicaţii Educaţia religioasă devine o formă esenţială în vederea consolidării conştiinţei religioase în contextul garantării libertăţii conştiinţei, gândirii şi credinţelor religioase. Asemenea libertăţi sunt prevăzute şi amendate în mod instituţional de către Declaraţia Universală a Drepturilor Omului, iar în plan naţional prin Constituţia României şi Legea Învăţământului care îi asigură educaţiei religioase un loc important. Înainte de a intra în analiza fenomenului religios propriu-zis şi a conştiinţei religioase vom menţiona că termenul de religie provine din latinescul „religio” – „religare” care înseamnă legătură, dar şi teamă sau scrupul. Obiectul religiei este reprezentat de legătura permanentă dintre om şi supranatural – divinitate, legătură care presupune şi anumite scrupule şi, evident, o anumită credinţă şi convingere în comportarea omului faţă de supranatural şi de imaginea creată asupra acestuia, care este divinitatea. Spre deosebire de alte forme ale conştiinţei, conştiinţa religioasă nu se formează exclusiv prin latura şi dimensiunea informativă a educaţiei, ci mecanismul şi procesul formării şi consolidării conştiinţei este mult mai complex întrucât raportarea şi percepţia – reprezentarea religioasă intră mai mult în domeniul abstractului, moralei şi nu în realitatea ontică imediată. Fenomenul religios şi religia în ansamblul său nu sunt determinate de anumite condiţii sociale şi materiale cum s-ar putea crede şi chiar s-a interpretat de către filosofia marxistă, ci ele au o etiologie cu mult mai complexă, rădăcinile lor regăsindu-se atât în plan cognitiv, afectiv şi simbolic. Nu vom intra în explicaţii „savante” asupra acestui complex fenomen ci vom evidenţia doar faptul că din ce în ce mai mult conştiinţa religioasă şi educaţia imanentă formării şi consolidării acesteia este în continuă dezvoltare caracterizând tot mai mulţi indivizi. Există mai multe interpretări asupra cauzelor apariţiei religiei şi a fenomenului religios, printre acestea mai interesante şi relevante sunt interpretările ce aparţin reprezentanţilor teologiei şi mai ales apatristicii creştine care absolutizează credinţa în Dumnezeu şi nemurirea sufletului, omul devenind o fiinţă trecătoare dar cu speranţa într-o mântuire ulterioară. Întregul substrat doctrinar al religiilor este centrat pe acest raport dintre om şi divinitate, precum şi pe implicaţiile derivate din această relaţie imaginară. Absolutizarea acestor raporturi conduce la o formă superioară de manifestare prin comportamente şi trăiri, până la identificarea omului cu divinitatea, denumită misticism. În interpretarea fenomenului religios există şi preocupări „laice” care aparţin deci unor gânditori şi filosofi asupra acestui complex fenomen. Amintim în acest sens pe filosoful olandez B. Spinoza, pe gânditorul francez J.J. Rousseau de la care se desprinde aşa-numita concepţie panteistă, întreaga natură fiind o înfăţişare sau o întrupare a lui Dumnezeu iar credinţa religioasă apare pe fondul simţirii lui Dumnezeu prin creaţia sa, idee regăsită mai ales la filosoful iluminist german I. Kant. Pentru el religia este o prelungire a moralei sau o moralitate superioară dictată de legea datoriei în cea mai mare parte ea identificându-se cu morala şi, mai ales, cu morala religioasă. Prin morală omul reuşeşte să-şi înfrângă pornirile rele, egoiste şi ajunge la o comportare emergentă imperativului categoric şi în consonanţă cu acesta, adică acel al datoriei morale a individului faţă de semenii săi şi, mai ales, faţă de divinitate. Tot din perspectivă filosofică şi oarecum absolutistă interpretează religia şi credinţa religioasă şi reprezentantul filosofiei clasice germane G.W.F. Hegel. Depăşind cadrul interpretativ materialist şi prin intermediul unei concepţii idealiste, Hegel este unul dintre filosofii care identifică raţionalul cu idealul absolutizându-l pe cel din urmă prin cunoscuta-i 69 sintagmă „tot ceea ce este real este şi raţional”, de unde rezultă concepţia sa panlogistă asupra realităţii. De asemenea, el acordă un rol deosebit de important credinţei şi revelaţiei ca trepte superioare ale cunoaşterii dincolo de cunoaşterea bazată pe raţionalitate. Foarte interesantă este şi concepţia lui H. Bergson despre religie. Fiind un panteist, şi acest filosof consideră că omul îl descoperă pe Dumnezeu în natură prin intuiţie apreciind, totodată, că viaţa socială a oamenilor implică în toate formele ei morala şi religia, că nu există societate omenească fără religie, lucru demonstrat şi de savantul român Mircea Eliade, la care credinţa şi conştiinţa religioasă este un dat natural firesc, intrinsec şi nu ceva relevat, descoperit sau devenit. Perspectiva afectivă în interpretarea etiologiei fenomenului religios este cu mult mai complexă, pe lângă emoţiile, fie pozitive, fie negative uneori, promovate şi susţinute predomină o dimensiune mult mai complexă, cea a sentimentului religios pe fondul credinţei religioase. Pentru filosoful şi pedagogul francez R. Hubert religia apare ca o continuare pe plan superior a sentimentului estetic – al frumosului care depăşeşte realitatea imediată într-un plan al perfecţiunii şi armoniei universale care este divinitatea, prin formele creaţiei sale, viziune oarecum similară panteismului spinozian, dar care implică în mai mare măsură elemente de ordin estetic şi afectiv. Hubert acordă acestei sinteze între afectivitate şi estetică o denumire specifică aparţinând conştiinţei religioase sau a sentimentului divinităţii ca o creaţie subiectivă, dar care ridică omul – fiinţa umană pe cel mai înalt piedestal al existenţei sale. Din perspectivă simbolică o contribuţie deosebită în interpretarea religiei şi fenomenului religios o aduce filosoful spaniol Miguel de Unamuno. El sintetizează în formule originale explicaţiile privind etiologia religiei începând cu dorinţa de salvare prin ridicare a omului din planul terestru într-un plan transmundan care, desigur, are mai mult conotaţii simbolice. Pleacă de la întrebările fireşti şi retorice deja „de unde vin eu şi de unde vine lumea în care trăiesc”, „încotro merg şi încotro merge ceea ce mă înconjoară”, ale căror răspunsuri au frământat întreaga umanitate, de la începuturile sale. În funcţie de acestea, desigur, s-au desprins mai multe orientări, doctrine, interpretări asupra religiei şi a fenomenului religios în general, unii reprezentanţi admiţând un anumit punct de vedere privind raportul omului cu divinitatea sau mai ales asupra caracterului muritor sau nemuritor al omului. Evidenţiem cel puţin la nivelul creştinismului două concepţii oarecum diferenţiate dar nu într-o contradicţie deplină: ortodoxismul şi catolicismul. Dacă la ortodoxism este pusă pe prim plan problematica doctrinară şi cea legată de transcendenţă cu trăirile ce le implică acestea, spiritul catolic este mai „realist”, biserica fiind înţeleasă ca stat al lui Dumnezeu pe pământ şi nu într-o lume de dincolo. De aici anumite diferenţieri sub aspect comportamental şi chiar al stilului de gândire şi viaţă. Asemenea influenţe şi determinări de ordin religios au fost explicate de către unul dintre cei mai mari sociologi, Max Weber, în lucrarea sa de referinţă „Etica protestantă şi spiritul capitalismului”, în care demonstrează în mod ştiinţific impactul religiei protestante asupra consolidării relaţiilor de producţie capitaliste prin concepţia acestui curent religios privind rolul omului aici pe pământ şi nu într-o viaţă veşnică ulterioară. Aşa se explică prosperitatea şi dezvoltarea economico-socială a ţărilor în care predomină spiritul protestant şi nu cel ortodox. O contribuţie deosebită în explicarea religiei şi fenomenului religios, cel puţin raportată la cele două religii – ortodoxism şi catolicism – o aduce filosoful şi poetul român L. Blaga. Aportul acestuia este incomensurabil în plan filosofic şi mai ales în interpretarea originală asupra raportului omului cu divinitatea şi, implicit, al conceptului de Dumnezeu. Despre ortodoxie Lucian Blaga arăta că avem de-a face cu un proces de asimilare a transcendentului şi a unei pendulări a vieţii sufleteşti între transcendenţă şi aşa-numitele categorii ale organicului care, în concepţia gânditorului român, ocupă un rang superior denumit al doilea pol al vieţii spirituale şi care, în ultimă instanţă, este oarecum echivalent cu viaţa de dincolo. Spre deosebire de orientările ortodoxiei, Blaga evidenţiază poziţia şi spiritul catolic la care conceptul de transcendenţă este inexistent şi, aşa cum am arătat, doctrina catolică este mai mult centrată pe viaţa reală şi pe existenţa terestră. Categoriile preferate ale catolicismului sunt cele ale autorităţii 70 sacral – etatiste: statul, ierarhia, disciplina, supunerea şi militarea pentru credinţă, însăşi etimologia termenului de catolicism conducând spre expansiune şi monopolizare („catolicos” însemnând pătrundere, expansiune, monopolizare). Dacă pentru catolicism sunt preferate aceste categorii ce, în ultimă instanţă, conduc la subordonare faţă de o fiinţă supranaturală, pentru protestantism categoriile preferate sunt cele ale libertăţii, independenţei convingerilor, deliberarea, problematizarea, datoria, fidelitatea în raport cu o fiinţă supranaturală, care este desigur divinitatea. În cadrul protestantismului şi neoprotestantismului credinţa religioasă devine tot mai personalizată şi chiar individualizată, la fel şi structurile prin care se realizează, în ultimă instanţă, educaţia religioasă capătă alte caracteristici, fenomenul specific fiind cel al endogrupării printr-o multitudine de confesiuni şi grupări religioase. 5.4.2. Obiectivele educaţiei religioase Educaţia religioasă şi conştiinţa religioasă, în general, îşi propun obiective legate de capacitatea de înţelegere şi explicare a fenomenului religios, pe de o parte şi, mai ales, de formare a convingerilor şi sentimentelor religioase. Delimităm în acest sens următoarele obiective: a. formarea conştiinţei religioase specifice fiecărui cult şi grupare religioasă, în acest sens realizându-se o educaţie formală prin intermediul orelor de religie din cadrul şcolii; b. formarea convingerilor, sentimentelor religioase în concordanţă cu conştiinţa religioasă a fiecărui cult şi grupare religioasă, dimensiune formativă mai greu de realizat întrucât la formarea şi consolidarea sentimentelor şi atitudinilor religioase contribuie nu numai nivelul informaţional, necesar de altfel, ci şi anumite predispoziţii şi chiar trăsături de personalitate specifice omului religios. Există explicaţii ştiinţifice în acest sens, propensiunea spre religiozitate caracterizând anumite personalităţi predispuse spre meditaţie, contemplaţie şi care se regăsesc mai mult într-un plan metafizic decât într-o realitate imediată. c. formarea priceperilor, deprinderilor şi obişnuinţelor ale practicilor religioase şi cultice corespunzătoare fiecărui cult şi confesiune religioase. Acest demers educativ se realizează prin intermediul socializării primare – în familie – unde copiii deprind asemenea practici de la bunici şi părinţi iar ulterior prin intermediul socializării secundare şi terţiare – prin intermediul şcolii şi colectivităţilor aparţinătoare. S-a constatat că acest obiectiv devansează cu mult pe celelalte două, obişnuinţele şi deprinderile specifice unor practici religioase formându-se mai mult prin intermediul imitaţiei şi al reproducerii unor modele comportamentale dar, de cele mai multe ori, în afara unui suport cognitiv şi mai ales afectiv. Aceste manifestări devin simple reflexe ce cad sub incidenţa „obişnuinţei” şi mai ales sub imperativul controlului social exercitat de către anumite „instanţe” din interiorul comunităţii şi al familiei. De aceea considerăm că în formarea convingerilor contribuie nu numai practicile cultice ci, în primul rând, cunoaşterea şi, mai ales, educaţia religioasă de tip afectiv şi în mai mică măsură de tip raţional, demers educaţional regăsit mai ales în religiile mai „terestre” decât creştinismul şi, în mod deosebit, ortodoxismul. Numai prin intermediul educaţiei religioase vom realiza acea predicţie formulată de către Andrei Malroux, aceea de a deveni secolul şi mileniul acesta exclusiv de natură afectivă, condiţia fiind de natură exclusivă sub raport ontologic. 5.4.3. Conţinutul educaţiei religioase Chiar dacă unii apologeţi ai individualismului religios consideră că religia şi credinţa religioasă sunt un apanaj individual (apreciere făcută mai ales de către doctrina protestantă – 71 lutheranism în mod deosebit) şi că biserica este o simplă ficţiune, educaţia religioasă în vederea formării unei conştiinţei religioase omogene şi/sau diferenţiate se impune de la sine. Şt. Bârsănescu, marele pedagog român, demonstrează necesitatea educaţiei religioase – evident dintr-o perspectivă pedagogică – prin următoarele argumente şi valenţe de ordin practic şi spiritual: a. deoarece fiecare om râvneşte să dobândească un sens al lumii şi să ajungă la un principiu primordial absolut şi etern, principiu pe care îl numim Dumnezeu, educaţia religioasă este o datorie menită să conducă tânăra generaţie la înţelegerea acestui principiu; b. credinţa religioasă, pe lângă valenţe de ordin filosofic şi cultural (în primul rând a culturii religioase) are şi o însemnată valoare practică mai ales prin prescripţiile şi morala religioasă legată de viaţa cotidiană ca îndreptar al acestei vieţi. Asemenea practici religioase se regăsesc prin aşa-numitele prescripţii ale reformei sanitare şi alimentare, prin ţinerea unor posturi de peste an şi în cadrul unor zile care, desigur, au un impact asupra sănătăţii biologice a indivizilor în coroborare cu menţinerea şi întărirea credinţei religioase şi a unei speranţe inoculate în recunoaşterea individului de către divinitate şi în iertarea păcatelor şi a mântuirii sale viitoare. c. educaţia religioasă are în primul rând conotaţii teologale dar şi o importanţă culturală. În cea mai mare măsură istoria şi cultura ultimelor două milenii – în mod deosebit în spaţiul european – este legată de creştinism. Arta, cu toate speciile sale, (pictură, sculptură, arhitectură, muzică, literatură) a resimţit influenţele doctrinei creştine, educaţia religioasă devenind din acest punct de vedere şi o educaţie estetică. d. educaţia religioasă îşi justifică necesitatea şi importanţa sa şi din punct de vedere moral şi filosofic. Creştinismul, ca o religie ce a continuat în mare parte iudaismul, este structurat pe binecunoscutul decalog biblic regăsit în Vechiul Testament, în acest context educaţia religioasă devenind prin excelenţă o educaţie morală. În acelaşi timp educaţia religioasă bazată pe credinţa religioasă determină sentimente, voinţă şi conduită strâns legate de conduita morală. e. educaţia religioasă devine o necesitate intrinsecă în raport cu matricea culturală şi spirituală a fiecărui popor şi a fiecărei naţiuni. Trecutul nostru istoric este strâns împletit cu viaţa religioasă şi mai ales cu influenţele creştinismului, în mod deosebit ale ortodoxismului. Filosoful Ion Petrovici aprecia că „nicăieri ca în umbra bisericii şi pe lespedea vechilor mănăstiri nu simţi mai puternic legătura cu strămoşii, acea tainică unire cu ceea ce a fost; nicăieri ca în preajma lor nu-ţi vorbeşte mai de-a dreptul trecutul neamului.” De aceea în practica vieţii creştine unii dintre conducătorii neamului au fost canonizaţi ca sfinţi, un exemplu fiind Ştefan cel Mare şi Sfânt. Pe lângă dimensiunea idealistă şi metafizică realizate de educaţia religioasă, acesteia îi revine sarcina de a forma şi dezvolta şi anumite elemente de ordin raţional, a raţiunii naturale cum avea să afirme filosoful Jacques Maritain. Avem deopotrivă nevoie de un om complet, bogat atât sufleteşte cât şi intelectual, dimensiunea sufletească devenind, desigur, un atribut al educaţiei religioase. Există şi alte opinii asupra obiectivelor educaţiei religioase. Demne de evidenţiat sunt cele ale gânditorului Boutroux în conformitate cu care religia şi educaţia religioasă devin un model al vieţii cotidiene şi nu o supunere exclusivă faţă de transcendenţă. Religia este înainte de toate, afirma autorul citat, un sistem de norme morale şi răspunde unei exigenţe supreme şi fundamentale: ascultarea şi supunerea faţă de Dumnezeu, dar nu faţă de un Dumnezeu adorat şi temut ca un stăpân ci a unuia iubit ca un tată. Alt gânditor contemporan, Greeley, afirma că creştinismul nu este un simplu codice moral ci un răspuns structural al vieţii noastre atunci când ne confruntăm cu o alteritate invitându-ne să trăim în armonie cu ceilalţi. Deci creştinismul înţelege viaţa în plenitudinea ei prin „dragoste nesfârşită şi plină de lumină care face bucuria vieţii prezente şi ne este o garanţie şi o anticipare a fericirii veşnice. Viaţa creştină este, prin urmare viaţa fericită” (Boutroux). 72 Educaţia religioasă are drept obiectiv – devenit clasic – cultivarea şi dezvoltarea religiozităţii atât la copii cât şi la adulţi. Religiozitatea este percepută ca o stare psihică derivată din credinţa într-un principiu suprem, etern şi imuabil, însăşi esenţa religiei constând în fenomenul de credinţă. Poate fi considerat religios şi posesor al credinţei religioase (stăpânit de aceasta) acea persoană care este convinsă că întregul univers este stăpânit şi direcţionat de o putere absolută, omniprezentă, omniscientă şi omnipotentă, care este Dumnezeu. De aici derivă şi sentimentul de respect şi de veneraţie faţă de această instanţă supremă şi impersonală care este divinitatea. Pe lângă această credinţă şi raportarea implicită faţă de divinitate, actul religios mai implică o serie de elemente cum sunt: noţiunile, simbolurile, concepţiile despre viaţă şi moarte sau morale, dogmele, axiomele, idealurile, convingerile şi, nu în ultimă instanţă, comportamentele. De aici rezultă că fenomenul religios are o structură dinamică implicând atât o dimensiune ideatică şi spirituală, cât şi una practică – ritualică. Educaţiei religioase îi revine responsabilitatea atât în a informa şi inocula fundamentele teoretice şi doctrinare ale religiei, cât şi în a forma concepţii, atitudini şi mai ales convingeri religioase prin practicile şi manifestările religioase în coroborare, desigur, cu prescripţiile normative ale dogmelor şi normelor religioase. Privind acest raport dintre om şi divinitate şi care este şi rezultatul educaţiei religioase, Ion Găvănescu afirma, spre exemplu, că educaţia religioasă creştină are ca proiect formarea şi desăvârşirea profilului moral creştin, însumarea la nivelul uman a unor virtuţi inspirate de modelul divin într-un fel „dumnezeirea” – phnevmatizarea omului prin urcarea şi tendinţa spre perfecţiune şi îndumnezeire. Aceasta impune în anumite situaţii şi o anumită „coborâre” – kenoză a divinului şi supranaturalului la dimensiunea şi condiţia umanului facilitând acest raport dintre om şi divinitate. Experienţa trăită de fiecare om aici pe pământ, necazurile şi bucuriile mai ales suferinţele cu care se confruntă devin argumente supreme în vederea recunoaşterii unei forţe supranaturale. O definiţie demnă de reţinut a educaţiei religioase, obiectivelor şi conţinutului acesteia o regăsim în „Catehetica” părintelui profesor D. Călugăr care afirma: „Educaţia religioasă creştină este acţiune specific umană care se desfăşoară conştient de către un educator, conform unui plan şi unei metode bine precizate. Ea este susţinută de iubire, de încredere, de libertate şi de harul lui Dumnezeu şi are drept scop realizarea caracterului religios – moral cu desăvârşirea lui în personalitatea creştină.” Vom prezenta în continuare câteva trăsături şi particularităţi ale educaţiei religioase în funcţie de cult sau confesiune religioasă. Printre trăsăturile cu caracter mai general am evidenţia:  educaţia religioasă este exclusiv umană şi are o latură formativă în planul conştiinţei umane; în afară de om presupune prezenţa dimensiunii transcendente, deci a unei realităţi mai presus de om şi de lume; în formarea religioasă a omului libertatea este premisă şi rezultat al actului educativ fiind exclusă orice formă de constrângere sau supunere. Educaţia religioasă trebuie să se sprijine pe autonomizarea persoanei şi să confere libertăţii umane un sens superior.  educaţia religioasă presupune o serie de procedee şi metode deliberate şi conştiente, dimensionate de factorii care realizează o asemenea educaţie;  intenţionalitatea educaţiei religioase este imprimată şi de prezenţa unui scop nobil, a unui proiect al devenirii personalităţii umane în perspectiva unor valori, devenind în acelaşi timp şi o educaţie axiologică. Valorile promulgate de religie transcend din planul realităţii în planul generalităţii şi abstractizării, devenind bunuri generalizate şi operaţionale pentru indivizi, oricât de particulare ar fi ele. Aceste valori se sedimentează adânc în mentalitatea individuală sub forma unor simboluri, arhetipuri care au forţă diriguitoare asupra omului. Educaţia religioasă se particularizează în funcţie de cultele şi confesiunile religioase existente, fie într-o ţară sau într-un grup de ţări în care predomină asemenea culte şi confesiuni. Pentru a înţelege asemenea particularităţi doctrinare şi cultice vom prezenta cultele religioase recunoscute în societatea românească prezentă. Acestea se diferenţiază în funcţie de anumite criterii: istorice sau după reformele alimentare şi sanitare ce le presupun. Cultele religioase sunt 73 organizaţii relativ mai mici care se ocupă în principiu de practica religioasă a credincioşilor şi nu în mod exclusiv de individ, ci mai mult de instituţie, de biserică. Aşa cum este cunoscut din biserica creştină s-au desprins prin Marea Schismă din 1054 ortodoxismul şi catolicismul iar ulterior, la începutul sec.XVI-lea, s-au desprins cultele protestante (calvinismul, lutheranismul şi biserica anglicană), iar din acestea au derivat cultele neoprotestante. Configuraţia cultică şi religioasă (recunoscută de stat) este următoarea: a. Culte istorice: 1. cultul ortodox român; 2. cultul romano-catolic; 3. cultul greco-catolic; 4. cultul mozaic-iudaic. b. Cultele istorice protestante: 5. cultul evanghelic C.A. (Confesiunea Augsburgiană – lutheranii saşi); 6. cultul evanghelic S.P. (Sinodo-Presbiterian – lutheranii maghiari); 7. cultul reformat; 8. cultul unitarian. c. Culte neoprotestante: 9. cultul creştin baptist; 10. cultul creştin adventist de ziua a şaptea – sâmbetiştii; 11. cultul creştin după Evanghelie; 12. cultul penticostal. d. Grupări religioase – secte recunoscute: 13. Martorii lui Iehova; 14. Adventiştii reformişti; 15. Penticostalii dizidenţi; 16. Nazarinenii. e. Mişcări religioase existente în cadrul unor culte (fără un statut legalizat):  Oastea Domnului şi Stiliştii la ortodocşi;  Betaniştii la cultul reformat;  Treziţii la baptişti. Organizarea vieţii religioase mai cunoaşte pe lângă culte şi secte şi alte forme de manifestare cum ar fi: formele ecleziastice – bisericile, care pot fuziona cu statul – politica cum este islamismul şi o formă mai puţin cunoscută – denominările care sunt grupări religioase de dimensiuni relativ mari, care acceptă legitimitatea celorlalte religii dintr-o societate – ţară şi recunoaşte în cea mai mare parte normele şi valorile societăţii globale cu care întreţinere relaţii pozitive. Statutul acestor grupări religioase este în funcţie de contextele societate în care acestea acţionează. Spre exemplu o grupare religioasă poate avea statutul de biserică ecleziastă într-o ţară şi statutul de dominare în altă ţară. În acest sens catolicismul are un statut ecleziastic în Italia şi Spania şi de denominare în Germania sau România, unde mai funcţionează şi alte denominări pe lângă cele catolice cum ar fi cele specifice cultului unitarian şi lutheran. Educaţia religioasă se realizează în funcţie de particularităţile dogmatice şi ritualice ale acestor culte şi grupări religioase, în cea mai mare parte finalităţile fiind aceleaşi. Există însă şi deosebiri de formă şi conţinut. Astfel, educaţia catolică spre deosebire de cea ortodoxă, aşa cum afirma Şt. Bârsănescu, este chemată să conducă pe tânăr către religiozitate, supranatural şi catolicism (perceput ca o religie universală), către cunoaşterea dependenţei sale de realităţile finite şi în acelaşi timp către o fiinţă infinită, către recunoaşterea a ceea ce este esenţa catolicismului prin dogmele şi spiritul catolic promovat. Catolicismul este o religie mai mult a vieţii prezente iar formarea omului catolic trebuie să stea în centrul întregii vieţii, educaţia religioasă trebuie realizată în coroborare cu toate celelalte tipuri ale educaţiei. Spre deosebire de catolicism, pentru ortodoxism grija principală şi obiectivul esenţial al educaţiei religioase este pentru mântuirea sufletului prin expierea păcatelor, prin practicarea unui 74 ritual complex constând din rugăciuni, acte sacramentale şi taine. Sunt cultivate în mod prioritar elementele şi actele de cult şi oarecum este neglijat elementul dogmatic. De aceea viaţa religioasă ortodoxă se trăieşte mai intens pe plan afectiv şi acţional decât pe plan intelectual şi raţional cum este regăsită la cultul catolic şi evanghelic. Religia ortodoxă este mai mult o religie a iubirii şi supunerii, promovând ca principale valori religioase credinţa, iubirea, dar şi supunerea şi condiţionarea faţă de o anumită fiinţă impersonală care este divinitatea. Pune un accent mai mare pe credinţă, rugăciune şi în mod condiţionat pe credinţa religioasă. Spre deosebire de aceste două mari religii şi biserici, pentru protestanţi educaţia religioasă este o latură intrinsecă a educaţiei totale şi nu devine o educaţie dominantă, ci una parţială, chemată să dezvolte sentimentul de credinţă în Dumnezeu către care conduc de altfel toate valorile spirituale: ştiinţa, artele, moralitatea. Protestantismul şi neoprotestantismul nu accentuează dimensiunea comunitară şi tendinţa de omogenizare religioasă devenind o religie individualizată, cu practici cultice specifice. Este suficient să arătăm cum se realizează practica unei taine specifice creştinismului, botezul, care este diferenţiat faţă de cultele religioase tradiţionale. Diferenţe dogmatice şi educaţionale chiar se resimt şi în cadrul religiei iudaice, la evrei „legea” devine o obligaţie regăsită în toată viaţa individului, prescriind acte sacramentale, principii şi forme ritualice ce o particularizează de celelalte religii. Este o religie ce vizează întreaga viaţă, iar educaţia religioasă este o educaţie integrală şi am numi-o holistică cu incidenţă mai mult în plan individual şi comunitar, promovând şi dezvoltând valori de acest gen. Nu vom insista asupra tuturor particularităţilor ce diferenţiază asemenea culte şi grupări religioase întrucât acest demers este imposibil de realizat într-un asemenea spaţiu, ci vom conchide doar că multitudinea religiilor şi chiar a credinţelor religioase se diferenţiază în funcţie de fondul dogmatic şi doctrinar al acestora în coroborare nemijlocită cu obiectivele şi scopurile promovate şi susţinute de către acestea. Vom încheia acest capitol cu prezentarea unor aspecte de tehnică şi metodică a educaţiei religioase surprinzând deci dimensiunea pedagogică a acestui demers întreprins. Vom sublinia de la început că asemenea tehnici educaţionale trebuie să capete un caracter dinamic neputându-se cantona într-o metodică strict tradiţională şi, de cele mai multe ori, depăşită. Educaţia religioasă se poate realiza direct prin instrucţie, prin însuşirea teoretică a doctrinei şi fenomenologiei religioase, a adevărurilor de credinţă cuprinse în marile scrieri şi în literatura religioasă în general. Ea se poate insinua şi indirect, prin modelare, prin educarea caracterului şi a voinţei, în ultimă instanţă prin formarea personalităţii religioase. Nu este suficient, de exemplu, să cunoaştem conţinutul Evangheliilor sau să memorăm anumite versete biblice fără a asimila mesajul transmis, ceea ce implică atât o dimensiune raţională cât şi una afectivă. În acest context educaţia religioasă trebuie să capete un caracter autonom şi liber consimţit, să devină un act autoconsimţit al asimilării valorilor la nivel individual şi comportamental. Caracterul exclusivist încercat oarecum de către educaţia religioasă şi religie în prezent devin ineficiente şi conduc spre o percepţie ce evidenţiază obligativitatea şi conformarea individului în raport cu anumite dogme şi doctrine, ceea ce în ultimă instanţă creează anumite atitudini de respingere, refractarism şi ignoranţă în raport cu valorile religioase. Incisivitatea şi exclusivism religios au devenit modalităţi şi practici ale celor mai multe culte religioase, ceea ce evident contravine în mare parte libertăţii de gândire şi conştiinţă individuală. Prezentăm în continuare cele mai eficiente modalităţi prin care se poate realiza educaţia religioasă. O cale directă este cea oferită de exemplul personal al educatorului, în speţă al aparatului clerical. Din păcate modelul comportamental oferit de unii preoţi nu este cel mai indicat şi relevant. Dictonul „să nu faci ce face popa, ci să faci ce spune popa” cade în desuetudine şi vădeşte o gravă discrepanţă între vorbă şi faptă, între scop şi finalitate. Exemplele sunt multiple aproape în toate religiile şi cultele religioase şi la toate nivelurile, aşa că nu vom insista asupra lor. 75 Educaţia religioasă are în primul rând un caracter instructiv şi se realizează prin intermediul instrucţiei religioase, aceasta însemnând că anumite cunoştinţe religioase trebuie redate în mod sistematic printr-o anumită disciplină adecvată particularităţilor de vârstă şi chiar de concepţia religioasă şi religia aparţinătoare. Se insistă mai mult asupra istoriei religiilor şi în mai mică măsură asupra hermeneuticii interpretării comportamentului religios şi, cu atât mai puţin, asupra dogmaticii şi doctrinelor religiilor. În ceea ce priveşte educarea religioasă creştină se insistă mai mult asupra unui model oarecum singularizat, cel al lui Iisus Hristos şi în mai mică măsură este cunoscută viaţa sfinţilor apostoli şi a altor personaje din structura arhitectonică religioasă creştină. Ca mijloace educaţionale, un rol deosebit revine rugăciunii care poate fi individuală sau colectivă, cântată, rostită în gând ori recitată. Rugăciunea este o formă de meditaţie şi de legătură între om şi divinitate. Ea are efecte pozitive în plan spiritual şi, mai ales, emoţional. Rugăciunea îndeplineşte o adevărată funcţie psihoterapeutică, atât la nivel individual cât şi colectiv. Pe lângă rugăciuni care au un caracter sistematic şi ritualic, un rol important în educaţia religioasă informală îl au cântările religioase. Melodiile religioase intonate în comun, mesajul religios transmis prin aceste cântări au un rol educativ în primul rând în plan afectiv – emoţional şi în mai mică măsură în plan raţional – cognitiv. La ortodocşi această formă este mai diminuată, predominând în mai mare măsură rugăciunea şi, mai ales, predica şi liturghia care, uneori, depăşeşte sub aspectul timpului limitele admise. Ceremonialul religios este un mijloc deosebit de eficient de creare a stării emoţionale pozitive şi are impact asupra tuturor categoriilor de oameni sub raportul nivelului de instrucţie. Tinerii, în cea mai mare măsură, sunt atraşi de caracterul festivist al fenomenului religios manifestat cu precădere prin această formă. Spre exemplu festivităţile din Piaţa Sfântul Petru din Roma ocazionate de sărbătorirea Naşterii Domnului şi, mai ales, a Învierii, adună la un loc asemenea mulţimi indiferent de gradul de cultură şi de convingerile politice. Alte ceremonialuri religioase se regăsesc în momentele cruciale ale vieţii omului (naştere, botez, logodnă, cununie, moarte) şi au darul de a le conferi acestora o semnificaţie şi profunzime cu totul aparte. Un caracter mai instituţionalizat al educaţiei religioase este realizat prin intermediul bisericii ca principală instituţie religioasă, şi anume prin intermediul predicilor şi altor forme din cadrul acestei instituţii. Predica urmăreşte în esenţă explicarea şi înţelegerea unei forme de cult şi are un caracter strict teologic, mai ales în cadrul ortodoxismului. O întâlnim mai frecvent în instituţiile teologice sau în calitate de manifestare publică la cererea unor grupuri şi, mai ales, în cadrul anumitor congregaţii religioase. La fel ca şi celelalte forme şi tipuri educaţionale şi educaţia religioasă cunoaşte o anumită reformă prin conţinut şi, mai ales, formele sale de manifestare. Ea devine mai pământeană şi răspunde în mai mare măsură trebuinţelor şi aspiraţiilor de natură terestră decât cele de ordin transcendental. Aşa cum arăta I.P.S. Daniel Ciobotea, biserica încetează de a mai fi „un ghetou liturghic” şi, am spune noi, de a sălăşlui într-un „turn de fildeş” care să emane valori abstracte şi, din păcate, uneori chiar absurde. Ea se impune tot mai mult în plan social, demers realizat cu mult înainte de biserica catolică. Ea trebuie să ofere alternative de viaţă şi să aibă iniţiative culturale şi sociale dincolo de promisiuni şi orizonturi imperceptibile. Rămâne de actualitate îndemnul lui E. Boutroux de la începutul secolului: „Creştinismul trebuie negreşit să se adapteze la viaţa reală dacă vrea să fie altceva decât un vis sublim şi efemer, dacă vrea să devină el însuşi o realitate. Şi viaţa reală conţine: grija existenţei, a traiului bun şi a libertăţii exterioare, ştiinţa, filosofia, politica, artele, literele, cultul religios într-un cuvânt toate manifestările naturale şi toate formele tradiţionale ale activităţii omeneşti.” În acest sens R. Hubert pune pe acelaşi plan educaţia religioasă cu cea artistică şi cea filetică (educaţia sentimentului iubirii), toate cele trei laturi fiind subordonate educaţiei estetice. În acest mod ştiinţa şi filosofia, cultura în general, nu mai devine o ancilla teologiae, cum au fost percepute în Evul Mediu şi cum, din păcate, se încearcă de unii teologi şi în prezent, ci educaţia religioasă şi religia trebuie să devină parte integrantă a educaţiei, forţând oarecum lucrurile am putea spune că trebuie să devină o ancilla educatio (o slujnică a educaţiei). 76 5.5. Educaţia fizică Dimensiunea pedagogică şi educativă a noţiunii de educaţie fizică O componentă importantă a formării personalităţii prin care se urmăreşte dezvoltarea armonioasă şi sănătoasă a individului din punct de vedere biologic, în conformitate cu sintagma lui Juvenal „Mens sana in corpore sano” este educaţia fizică. Rolul educaţiei fizice a fost evidenţiat şi susţinut din antichitate şi până în zilele noastre, la fel şi sportul ca mijloc de consolidare a personalităţii umane. Sunt suficiente argumentele ce vin în sprijinul susţinerii acestei idei a unor mari gânditori şi pedagogi ai timpurilor cum ar fi: Fr. Rabelais, M. Montaigne, J.A. Comenius-Komensky, J. Locke, J.J. Rousseau etc. în Antichitate şi Evul Mediu educaţiei fizice i s-a dat o mai mare sau mai mică importantă având un loc important în idealul educaţional şi implicit în dezvoltarea psihosomatică şi biologică a personalităţii. În perioada modernă s-a pus un accent mai mare asupra sportului profesionist şi în mai mică măsură educaţiei fizice şi corporale, iar în etapa contemporană şi, mai ales, în prezent educaţia fizică şi rolul acesteia sunt din ce în ce mai mult revigorate. Este salutară iniţiativa Guvernului României de a introduce în mod obligatoriu orele de educaţie fizică în toate formele de învăţământ, prin aceasta conservându-se şi consolidându-se, totodată, potenţialul biologic şi sanogenetic al populaţiei, astfel educaţia fizică ocupă un loc important în planul de învăţământ alături de celelalte discipline şi activităţi instructiv-educative. Aşa cum menţionam sensul profund al educaţiei fizice se evidenţiază prin aportul său la dezvoltarea armonioasă a personalităţii, prin asigurarea unui echilibru funcţional între componentele acesteia, îndeosebi între cea fizică şi cea psihică. În consecinţă educaţia fizică nu vizează un scop limitat, intrinsec, acel al dezvoltării fizice ci, din contră, educaţia fizică – parte componentă a unui sistem – acţionează concomitent cu celelalte laturi asupra dezvoltării integrale a personalităţii, stimulând şi fortificând calităţile psihofizice ale acesteia. În esenţă educaţia fizică este formată dintr-un ansamblu de acţiuni care contribuie la dezvoltarea personalităţii elevului prin potenţarea calităţilor psihofizice ale acestuia şi prin asigurarea unui echilibru între ele. Ca atare optica potrivit căreia educaţia fizică ar fi doar un mijloc de destindere şi o dexteritate după o activitate intelectuală mai intensă nu are un temei ştiinţific şi nici nu este validată de practică. Educaţia fizică devine o activitate ce are un conţinut nu numai acţional ci şi pedagogic şi vizează transformări de natură fizică şi psihică în concordanţă cu idealul educaţional şi dezvoltarea integral-vocaţională a personalităţii (I. Nicola, 1994). Ea contribuie deopotrivă la dezvoltarea funcţională a sistemului nervos asigurând astfel condiţii prielnice desfăşurării cu succes a activităţii intelectuale. Putem spune că devine complementară educaţiei intelectuale şi în mare parte educaţiei estetice implicând multiple valenţe de ordin estetic şi moral: contribuie la formarea trăsăturilor pozitive de conduită şi caracter, formează şi perfecţionează anumite calităţi şi trăsături de personalitate dincolo de dimensiunea şi componenta cognitiv-intelectuală. Există şi alte opinii referitoare la necesitatea şi rolul educaţiei fizice sau chiar de ordin conceptual. Astfel, M. Călin (1996) analizează educaţia fizică împreună cu activitatea sportivă prin fuzionarea acestora, delimitând conceptul de educaţie fizică şi sportivă sau, aşa cum vom vedea la alţi autori, în mod deosebit la M. Epuran, se delimitează educaţia fizică de educaţia corporală şi de activitatea corporală, de unde şi anumite subramuri ale psihologiei sportive cum ar fi: psihologia activităţii corporale şi psihologia educaţiei fizice. În concepţia lui M. Călin educaţia fizică şi sportivă este acţiunea care priveşte toate vârstele umane prin a răspunde unei duble trebuinţe: individuală şi socială, autorul extinzând sfera atributelor şi obiectivelor educaţiei fizice şi în plan social mai ales prin intermediul componentei sportive, sportul devenind un principal fenomen social. Din perspectivă individuală contribuie la îmbunătăţirea şi consolidarea stării de sănătate a organismului uman, la dezvoltarea normală a acestuia şi la prelungirea duratei vieţii omului, iar din punct de vedere social prin sport şi activitate sportivă se creează structuri şi mecanisme sociale care conduc la menţinerea 77 socialului. Încă din Antichitate, jocurile sportive au preocupat şi antrenat foarte mulţi indivizi, fie actori, fie spectatori, omul caracterizându-se prin această trebuinţă de spectacol şi de mişcare. Trebuie spus că în sistemul valorilor unei societăţi, sănătatea biologică cu indicatorii ei - tonusul şi forţa fizică, armonia şi frumuseţea organismului, vigoarea biopsihică şi starea de echilibru psihosomatic - este una dintre valorile vitale care intersectează cu sănătatea naturii (a mediului ambiant) şi sănătatea mintală a omului. Prin această dublă necesitate, educaţia fizică şi sportivă este condiţionată ereditar şi ambiental. Ereditatea determină înălţimea, forma corpului uman, structura organelor, limitele dezvoltării senzoriomotorii, disponibilităţile motrice şi abilităţile atletice etc. Mediul ambiental - şi în speţă democratizarea vieţii sociale - acţionează asupra stării de sănătate a organismului prin practicile igienice publice şi interrelaţiile umane, în funcţie de semnificaţia atribuită valorilor motrice (fizice), de accesibilizarea şi universalizarea exerciţiilor fizice şi sportive şi creşterea nivelului de exigenţă faţă de ele. Această formă de educaţie comportă o abordare sistemică ce permite distingerea unui sistem al educaţiei fizice şi sportive:  educaţia fizică şi sportivă şcolară, subdivizată pe vârste şi trepte de învăţământ, atât pentru copiii şi adolescenţii dezvoltaţi normal din punct de vedere fizic, cât şi pentru cei cu infirmităţi motorii (de exemplu, paralizia membrelor, deformarea coloanei vertebrale, nesiguranţa echilibrului static-postural şi altele care creează probleme de adaptare şcolară şi socială);  educaţia fizică şi sportivă militară (practicată în aviaţie, în marină şi infanterie etc.);  educaţia fizică şi sportivă profilactică sau curativă (pentru menţinerea condiţiei biopsihice a generaţiilor adulte);  educaţia fizică şi sportivă medicală şi altele. Aceste componente pot fi prezentate sub următoarea configuraţie sistemică: Educaţia fizică şi Educaţia fizică şi sportivă şcolară sportivă militară Educaţia fizică Educaţia fizică şi Educaţia fizică şi sportivă profilactică sportivă medicală Prin aceste subsisteme, educaţia fizică şi sportivă atestă însemnătatea sa: în relaţie cu dezvoltarea calităţilor corpului uman şi perfecţionarea acestora, în relaţie cu existenţa unei categorii de profesii (profesorul de educaţie fizică şi sport, antrenorul sportiv în diferite ramuri sportive, arbitrul sportiv, medicul sportiv, cercetătorul în domeniul educaţiei fizice şi sportive, administratorul sau managerul sportiv şi altele). În formularea scopurilor sale care definesc conţinuturile acestei forme educaţiei există mai multe tendinţe: 78 a. una are în vedere vitalitatea biofizică a omului în societate, concretizată prin preocuparea asigurării unei dezvoltări armonioase a organismului copiilor, adolescenţilor; b. alta se referă la măsurarea şi evaluarea capacităţii biometrice a copilului, tânărului (A. Dragnea, 1984) care ar oferi valori concrete ale nivelurilor dezvoltării calităţilor motrice ale organismului (forţa, echilibrul, viteza, rezistenţa, coordonarea); c. există şi altă tendinţă care vizează formularea scopurilor educaţiei fizice sportive cu ajutorul “modelelor” motrice (M. Epuran, 1990), gândite pe trepte de învăţământ şi ani de studiu. Se emite un “model” în vederea obţinerii unei performanţe motrice prestabilite şi se stabileşte modalitatea în care ea poate fi atinsă. Modelul stabileşte nivelul de exigenţă sportivă concretizat în baremuri care să fie atinse de către fiecare elev. Principalul model este cel biometric, faţă de alte modele posibile (modelul somatic, psihic, fiziologic, biochimic). Acest model reprezintă calităţile motrice de bază - viteza, îndemânarea, forţa, rezistenţa - de care depind performanţele sportive (de exemplu, în probele de alergări, rezistenţa este hotărâtoare, în relaţie cu timpul şi distanţa parcursă). Din îmbinarea acestor trei tendinţe, formularea scopurilor educaţiei fizice din şcoală este diversă:  categorie de scopuri vizează asimilarea cunoştinţelor necesare dezvoltării capacităţii de înţelegere şi practicare de către elevi a exerciţiului fizic în vederea favorizării procesului de creştere a organismului;  o altă categorie de scopuri priveşte învăţarea mişcărilor motrice şi perfecţionarea acestora;  a treia categorie de scopuri este referitoare la dezvoltarea şi educarea calităţilor comportamentului sportiv civilizat, cu deosebire la cel ce ţine de fondul afectiv- emoţional al acestuia. Aceste categorii de scopuri şi nu numai se pot particulariza pe vârste şcolare în funcţie de trebuinţa (solicitarea) de educaţie fizică şi sportivă şcolară individuală şi socială. De exemplu, în cadrul educaţiei fizice şi sportive pentru preşcolari şi învăţământul primar apare ca prioritate scopul legat de procesul de creştere normală a organismului şi învăţarea unei ţinute corecte (poziţia corpului în spaţiu, stând sau în timpul mersului şi profilul coloanei vertebrale). În funcţie şi corelaţie nemijlocită cu fondul psihologic implicat în această activitate, educaţia fizică îşi propune şi alte obiective, unele dintre ele fiind formulate deja. Acestea ar viza: 1. cunoaşterea datelor, semnificaţiilor şi importanţei diverselor activităţi şi forme de educaţie fizică şi sport – orele de educaţie fizică, gimnastică ca şi altor genuri de activităţi sportive – fotbalul, handbalul, tenisul, baschetul, oina, atletismul etc., în strânsă legătură cu cunoaşterea unor date de anatomie, de fiziologie, de medicină şi igienă sportivă etc., discipline teoretice complementare în cadrul catedrelor de la facultăţile de profil; 2. dezvoltarea armonioasă şi sănătoasă a organismului, formarea unor calităţi fizice – forţă, rezistenţă, capacitate de efort, fineţe şi supleţe în mişcări etc. – prin formarea unor deprinderi de practicare a unor forme sau genuri (activităţi) de educaţie fizică şi sport necesare vieţii şi activităţii fiecărui om; 3. dezvoltarea aptitudinilor fizice necesare realizării educaţiei fizice şi sportului de performanţă pentru tinerii care au calităţi şi aptitudini fizice deosebite; 4. sporirea, menţinerea sau refacerea calităţilor fizice şi a sănătăţii – după caz, prin gimnastica de producţie, gimnastica medicală sau prin forme adecvate de odihnă activă şi de petrecere corespunzătoare a timpului liber; 5. dezvoltarea unor calităţi morale demne, cerute de practicarea educaţiei fizice şi sportului de calitate – civilizat, de fair-play – ca spiritul de echipă şi competiţie loială, de efort susţinut, de curaj şi dăruire, de disciplină şi stăpânire de sine, de spirit patriotic etc. 79 Educaţia fizică este strict legată şi implică în mare parte activitatea corporală privită ca întreagă manifestare a fiinţei umane şi are drept componentă permanentă şi fundamental structurată mişcarea corporală în toate formele ei: • analitică; • sintetică; • reflexă – înnăscută; • dobândită. La fel ca şi educaţia fizică, activitatea corporală contribuie la autodezvoltarea fiinţei umane somatic – fizic şi în mai mică măsură psihic. Această formă a activităţii trebuie să dezvolte, să prevină, să compenseze şi să corecteze unele limite, deficienţe în vederea menţinerii echilibrului psihosomatic al personalităţii umane. Se desprind două tipuri ale activităţii corporale:  de tip formativ prin educaţie fizică şi sport;  de tip conservativ – adaptativ prin alte forme ale activităţii corporale;  de tip ludic – specific jocului sportiv;  de tip agonistic – specific luptelor (agon = luptă);  de tip gimnic – specific gimnasticii;  specifice loisir-ului ca activităţi fizice neimpuse, neobligatorii, desfăşurate în mod independent în timpul liber. Toate aceste forme de manifestare ale activităţii corporale vizează ca obiective principale: • întărirea sănătăţii şi călirea organismului; • dezvoltarea armonioasă fizică; • dezvoltarea psihomotrică prin învăţarea psihomotrică; • instruirea sportivă; • formarea obişnuinţei de practicare sistematică a exerciţiilor corporale; • formarea atitudinii pozitive şi a deprinderilor de conduită în colectiv; • stimularea dezvoltării unor calităţi psihice şi însuşiri de personalitate; • înlăturarea unor efecte negative ca urmare a lipsei de activitate fizică sau a unor activităţi unilaterale. Sarcina fundamentală a educaţiei fizice şi implicit a activităţii corporale constă în optimizarea dezvoltării biologice a fiinţei umane şi vizează dimensiuni şi calităţi fizice, motrice, în esenţă formarea priceperilor şi deprinderilor motrice, şi de natură afectivă. Vom insista mai mult asupra ultimei componente, cea afectivă în coroborare cu activitatea desfăşurată în cadrul orelor de educaţie fizică. M. Epuran distinge în acest sens mai multe categorii de efecte induse de către educaţia fizică în plan afectiv demonstrându-se în acest sens funcţia formativă a educaţiei fizice:  stări afective produse de activitate musculară mai intensă: vioiciune, bucurie, satisfacţie;  stări afective produse de perceperea caracteristicilor exterioare ale mişcărilor şi acţiunilor: emoţii şi sentimente estetice provocate de frumuseţea, ritmul şi alte caracteristici de factură motrică;  stări afective provocate de execuţia unor exerciţii dificile, complicate sau periculoase: încrederea în forţele proprii, bucurie, satisfacţie;  stări afective provocate de pregătirea pentru exerciţii pentru joc sau pentru concurs: neliniştea, nerăbdarea, încordarea emotivă, frică, apatie, indiferenţă şi stres în general;  stări afective ce se declanşează în însuşi procesul executării exerciţiilor şi desfăşurării întrecerilor: bucuria reuşitei, sentimentul realizării şi a efortului, mobilizarea sau demobilizarea, îndârjirea etc.; 80  stări afective provocate de ambianţa în care se desfăşoară activitatea: bucurie, încredere, dorinţa de a face totul pentru reuşită. Rezultă din această inventariere impactul produs de activitatea sportivă şi de către educaţia fizică în planul personalităţii şi în mod deosebit în plan afectiv, volitiv şi motivaţional. Efortul de voinţă este prezent în orice activitate sportivă facilitând învingerea obstacolelor externe sau interne ce pot interveni pe parcursul desfăşurării activităţii respective. Din acest punct de vedere educaţia fizică şi sportul, în general, contribuie nu numai la educaţia afectivă ci şi la educaţia voinţei. Efortul de voinţă se manifestă în două direcţii complementare: dirijare şi frânare. Prima vizează direcţionarea activităţilor umane spre atingerea unui scop, canalizarea tuturor resurselor sale interne în această direcţie, cealaltă vizează stăpânirea unor reacţii, a unor stări afective negative care intervin şi dereglează activitatea persoanei orientată spre un scop anume. Educaţia voinţei emergentă educaţiei fizice constă în formarea acelor calităţi indispensabile realizării celor două funcţii amintite. Pot fi menţionate în acest sens: curajul, dârzenia, perseverenţa, hotărârea, stăpânirea de sine, spiritul de disciplină şi ordine, consecvenţa etc. ca trăsături caracteriale de bază. Exerciţiile fizice şi sportul oferă cadrul propice educării acestor calităţi prin efortul pe care-l presupun şi solicită nu numai din punct de vedere al încordării musculare ci şi psihice. Impactul educaţiei fizice în planul formării şi consolidării personalităţii, prin funcţia sa formativă, se resimte şi asupra altor componente ale personalităţii, asupra temperamentului, aptitudinilor şi caracterului. Prin educaţia temperamentului (ca o componentă dinamico-energetică a personalităţii) se urmăreşte cultivarea acelor trăsături temperamentale care se manifestă într-o mai mică măsură, dar care sunt necesare pentru formarea personalităţii în ansamblul său. Direcţiile principale ale acţiunii educaţionale sunt orientate în sensul consolidării stăpânirii de sine şi echilibrului afectiv la temperamentul coleric, a accelerării reacţiilor şi mişcărilor la temperamentul flegmatic, a fortificării energiei şi creşterii independenţei la melancolic. Educaţia fizică îşi aduce contribuţia în toate aceste trei direcţii. Respectarea regulilor, ordinea şi disciplina îi impun colericului mai multă reţinere şi echilibrare în reacţiile şi manifestările sale; rapiditatea cu care trebuie să fie executate mişcările şi deplasările în joc îl obligă pe flegmatic la o mai mare mobilitate (este contraindicat acest temperament în sport), scoţându-l din inerţia sa; greutatea în executarea exerciţiilor îl determină pe melancolic să-şi mobilizeze întreaga energie câştigând totodată şi independenţă mai mare (M. Epuran, 1968). Prin rolul său formativ, educaţia fizică îşi pune amprenta şi asupra trăsăturilor esenţiale caracteriale şi a dimensiunilor atitudinale. Prin conţinutul şi modul de desfăşurare, exerciţiile fizice şi sportul contribuie la formarea şi stabilizarea acestora, cum ar fi: perseverenţa, tenacitatea, simţul ordinii, dorinţa de afirmare, precum şi a unor atitudini pozitive faţă de sine, colectivitate opuse egoismului, individualismului, intoleranţei, aroganţei, dispreţului faţă de adversar prin fair-play-ul promovat de către asemenea activităţi. Educaţia fizică îşi aduce contribuţia şi la dezvoltarea aptitudinilor. Se pot delimita în acest sens două direcţii:  una se referă la aportul adus în vederea consolidării aptitudinilor generale ce se manifestă prin calităţile diverselor procese psihice implicate cum ar fi: rapiditatea gândirii, concentrarea atenţiei, spiritul de observaţie;  cealaltă constă în actualizarea predispoziţiilor naturale şi formarea propriu-zisă a aptitudinilor psihomotorii. Referitor la aceste aptitudini psihomotorii sau abilităţi motrice s-au întreprins multiple cercetări asupra activităţii sportivilor de performanţă. După J.P. Guilford, în cadrul acestor aptitudini s-ar putea distinge următorii factori:  forţa (forţa generală, forţa trunchiului, forţa membrelor);  impulsivitatea (timpul de reacţie, tappingul);  rapiditatea (viteza mişcării braţelor, a degetelor); 81  precizia statică (echilibrul static, repausul braţelor);  coordonarea (coordonarea globală, abilitatea manuală, abilitatea degetelor);  mobilitatea (supleţea trunchiului, mobilitatea picioarelor). Literatura de specialitate consemnează şi alte aptitudini specifice şi calităţi fizice de bază, cum ar fi: forţa, rezistenţa, viteza şi îndemânarea, care sunt abilităţi percepute şi ca abilităţi motrice şi părţi componente de natură psihomotorie care facilitează adaptarea acţiunilor motrice la condiţiile variabile de solicitare a organismului. Forţa. Desemnează gradul de solicitare şi nivelul de angajare a musculaturii în activitatea fizică. Din punct de vedere energetic această calitate se manifestă prin puterea organismului de a învinge o rezistenţă interioară sau exterioară ce implică un anumit efort voluntar. Rezistenţa. Este calitatea fizică de bază care conferă organismului capacitatea de a răspunde solicitărilor ce i se adresează făcând joncţiunea între adaptare şi solicitare. Din punct de vedere energetic rezistenţa se evidenţiază prin numărul repetărilor posibile la un singur exerciţiu sau prin timpul limită de menţinere a unor poziţii. Rezistenţa este acea calitate care contribuie la menţinerea capacităţii de efort în timpul unor activităţi îndelungate şi care asigură un randament ridicat acţiunilor motrice pe tot parcursul derulării lor, stimulând refacerea mai rapidă a organismului în urma efortului depus. Viteza. Se manifestă prin rapiditatea cu care se execută o acţiune motrică, singulară şi prin frecvenţa mişcărilor dintr-o structură motrică mai complexă. Îndemânarea (supleţea, iscusinţa sau coordonarea motrică). Se exprimă prin nivelul coordonării motricităţii în funcţie de schimbările ce intervin în procesul desfăşurării activităţii. Datorită acestei calităţi organismul poate reacţiona prompt şi eficient prin antrenarea şi coordonarea musculaturii, în condiţiile unor schimbări continue ce intervin. Toate aceste calităţi sunt prezente într-o pondere variabilă în orice activitate fizică, diferenţiindu-se din punct de vedere fizic şi psihologic de la o vârstă la alta. Din perspectivă ontogenetică viteza şi îndemânarea se încheie la băieţi în jurul vârstei de 13 – 14 ani, în timp ce forţa şi rezistenţa se dezvoltă intens între 7 – 17 ani. La fete viteza şi îndemânarea cunosc o maximă dezvoltare la 12 – 13 ani, iar forţa şi rezistenţa se evidenţiază la 14 – 15 ani. Strategia dezvoltării acestor calităţi şi a altor componente psihosomatice ale personalităţii include un ansamblu de metode, mijloace şi modalităţi de realizare, un rol deosebit revenindu-i educaţiei fizice. Metodele şi mijloacele educaţiei fizice Potrivit categoriilor de scopuri pe care le-am formulat, educaţia fizică şi sportivă dispune de un sistem de metode şi mijloace de acţiune. Anume: a. exerciţiul fizic de o mare diversitate; b. o mare varietate de mijloace asociate, generale şi specifice unor ramuri sportive. Exerciţiul fizic – spre deosebire de alte variabile de exerciţiu este acţiunea corporală efectuată potrivit unor norme de execuţie în vederea dezvoltării deprinderilor şi calităţilor motrice de bază ale organismului şi constă în repetarea operaţiilor unei acţiuni care cuprinde:  reluarea conştientă, potrivit unui scop, a operaţiunii sau activităţii motrice;  reluarea selectivă a nivelului de realizare a deprinderii motrice insistând asupra dificultăţilor existente, a părţilor mai slab învăţate;  efectuarea acţiunilor motrice într-un lanţ de condiţii schimbate, cum ar fi: a. reprezentarea clară de către elevi a scopului pentru care efectuează exerciţiul fizic; b. formularea în termeni precişi a ceea ce trebuie executat; c. cunoaşterea de către elevi a performanţei fiecărui exerciţiu executat; d. interesul elevului pentru a stăpâni deprinderea pe care o exersează şi plăcerea de a o exersa; e. aptitudinea specială pentru deprinderea motrică exersată. 82 În esenţă, un exerciţiu fizic constă în repetarea sistematică a unei mişcări în vederea formării de priceperi şi deprinderi motorii, precum şi a dezvoltării unor calităţi motrice diferenţiate de la un exerciţiu la altul. Normele efectuării exerciţiului fizic sunt:  selecţia şi gradarea exerciţiilor fizice;  precizia mişcărilor motrice; Din punct de vedere al structurii exerciţiului fizic identificăm următoarele componente:  mişcarea motrică de forţă, viteză, rezistenţă, îndemânare;  scopul urmărit;  efortul fizic şi psihic solicitat în relaţie cu ritmul general al actului motric;  tehnica de execuţie (de învăţare a mişcărilor motrice);  rezultatul obţinut în urma executării exerciţiului. Sub incidenţa acestei înţelegeri a exerciţiului fizic, deosebim două metode generale ale educaţiei fizice şi sportive: gimnastica şi jocul sportiv, ambele sub diferite variabile şi o istorie a lor în cultura şi civilizaţia umanităţii. Gimnastica Are în sistemele europene de educaţie fizică şi sportivă o veche existenţă şi un prestigiu meritat. De exemplu, sistemul suedez de gimnastică, datorat lui Ling Henrik (1776 - 1839) cu lucrarea „Fundamentele generale ale gimnasticii”, deosebeşte:  gimnastica militară cu exerciţiile de tir, scrimă, mişcări de aplicaţie;  gimnastica medicală ortopedică cu mişcări de reactivare;  gimnastica estetică sub formă de dansuri şi mişcări de ţinută şi graţie:  gimnastica pedagogică cu exerciţii gimnastice propriu-zise, sportive şi jocuri, necesare dezvoltării normale a organismului. I. Nicolae delimitează după structura şi finalitatea ei şi alte ramuri ale gimnasticii:  gimnastica elementară;  gimnastica de performanţă;  gimnastica ajutătoare. Prima ramură a gimnasticii urmăreşte formarea calităţilor indispensabile practicării jocului şi a sportului, precum şi a deprinderilor motrice, cea de a doua constă dintr-un sistem de exerciţii acrobatice şi artistice cu diferite obiecte şi pe fondul unui acompaniament muzical, exerciţii la aparate în general, iar gimnastica ajutătoare constă dintr-un sistem de exerciţii prin care se urmăreşte formarea deprinderilor necesare practicării unui sport – gen sportiv. Gimnastica este o variabilă de exerciţiu fizic şi în opinia altor autori se desprind mai multe specii ale acestui gen şi formă sportivă: a. gimnastica igienică şi ajutătoare, necesară dezvoltării organismului, cu efecte asupra sistemului nervos, asupra circulaţiei sângelui şi asupra aparatului respirator şi a celui digestiv; b. gimnastică sportivă şi de performanţă necesară afirmării aptitudinilor şi talentelor sportive. Aceste genuri de gimnastică înregistrează o seamă de mutaţii explicative referitoare la conţinutul şi tehnica exerciţiului fizic, cât şi la aspiraţia agentului ei spre perfecţiune şi performanţă motrică. Se evidenţiază tentaţia spre diverse modele de pregătire a gimnastului, orientate spre găsirea unor soluţii şi aplicarea lor în practică, de evitare, înlăturare, corectare rapidă a dificultăţilor şi greşelilor în învăţarea motrică, mai ales prin intermediul transferurilor greşite a cunoştinţelor teoretice şi practică, adică prin intermediul interferenţelor. În acest sens, sunt avute în vedere perioadele optime de formare a deprinderilor motrice (vârsta copilăriei fiind optimă instruirii sportive), gradul dificultăţii învăţării motrice (mare, 83 mediu, mic) şi cauzele greşelilor de învăţare motrică (greşeli mari; mijlocii sau mici pe grupe de mişcări pe aparate, sărituri şi acrobaţie, greşeli tehnice de execuţie, de ţinută şi greşeli combinate). Jocul sportiv Jocurile sportive sunt exerciţii complexe iar ca principală funcţie a acestora se desprinde cea formativ-educativă. Jocul sportiv motric implică acţiunile ce vizează ca obiective:  îndemânarea;  abilitatea;  coordonarea mişcărilor;  agilitatea cu mingea;  întreţinerea şi corectarea capacităţilor motrice ale individului. Jocurile sportive de mişcare vizează: dirijarea şi dezvoltarea capacităţilor motrice;  formarea şi dezvoltarea voinţei şi învingerea unor obstacole-greutăţi;  educarea prezenţei de spirit;  isteţimea;  îndemânarea;  viteza de reacţie;  corectitudinea;  iniţiativa;  spiritul de grup;  forţa şi rezistenţa fizică şi psihică. În acelaşi timp prin intermediul jocurilor se urmăreşte:  dezvoltarea şi perfecţionarea deprinderilor motrice de bază;  dezvoltarea calităţilor motrice de viteză;  sensibilitatea motrică a simţului ritmului şi echilibrului, a orientării spaţiale, a percepţiei spaţiale, a spiritului de observaţie, a unor trăsături caracteriale şi aptitudinale. Jocul sportiv dezvoltă spiritul competitiv, voinţa de a câştiga şi dorinţa de performanţă. Pe lângă tipologia jocurilor prezentate se mai desprind:  jocurile sportive cu reguli de mişcare;  jocurile pentru dezvoltarea deprinderilor motrice de bază;  jocurile pentru perfecţionarea deprinderilor motrice specifice ramurilor sportive unde fiecare dintre ele se supune unor reguli de joc şi comportament;  jocurile pentru dezvoltarea funcţiilor unor procese psihice (atenţia, imaginaţia, gândirea, memoria etc.);  jocurile cu balonul, înotul, tragerile cu arcul, pescuitul etc. în activităţile sportive şcolare şi extraşcolare (de competiţie, campionate, cupe etc.). Pentru ca jocurile sportive să devină sport şi activitate sportivă, mai ales de performanţă se impune o anumită semnificaţie educativă – pedagogică. În acest context jocul sportiv are un rol deosebit în dezvoltarea psihicului şi a personalităţii în general. Prin funcţia formativă, educativă psihomotrică şi psihosocială răspunde unor cerinţe şi obiective majore ale procesului educaţional. Mijloacele asociate Acestea sunt de două feluri: a) generale - factori naturali de călire a organismului (apa, aerul, soarele) şi factori igienici (igiena personală, alimentaţia, odihna, efortul de muncă); b) specifice - aparatura de specialitate, sportivă şi medicală. 84 Lecţia de educaţie fizică şi sportiv Forma organizatorică didactică de bază prin care se realizează educaţia fizică o reprezintă lecţia de educaţie fizică desfăşurată cu toată clasa în conformitate cu programa de învăţământ şi cu orarul clasei respective. În legătură cu această lecţie se pune în primul rând problema structurii ei întrucât aceasta diferă de structura obişnuită a celorlalte lecţii de la celelalte discipline. Teoria educaţiei fizice a indicat următoarea structură tip pentru astfel de lecţii:  partea pregătitoare în care are loc organizarea colectivului de elevi, crearea unui tonus potrivit şi pregătirea organismului pentru efort;  partea fundamentală în care se realizează temele lecţiei şi se îndeplinesc obiectivele formulate, în mod deosebit dezvoltarea calităţilor motrice;  partea de încheiere rezervată reducerii excitabilităţii neuromusculare şi a revenirii indicilor marilor funcţiuni la parametrii iniţiali cu aprecierile şi recomandările ce se impun. Organizarea lecţiei de educaţie fizică implică mai multe verigi care constau în: a. organizarea colectivului cu care se lucrează; b. pregătirea organismului pentru efort; c. influenţarea dezvoltării armonioase; d. însuşirea, fixarea, perfecţionarea priceperilor şi deprinderilor de mişcare sau dezvoltarea calităţilor motrice; e. verificarea şi aprecierea gradului de pregătire a executanţilor; f.scăderea intensităţii efortului; g. concluzii; h. indicaţii pentru munca independentă a celor cu care se lucrează (Şiclovan I., 1979). De dată mai recentă P. Fidler evidenţiază următoarea structură a lecţiei de educaţie fizică, compusă din 8 verigi care pot fi prezentate în totalitate în fiecare lecţie sau în mod selectiv. Astfel distingem verigi care fac parte din structura oricărei lecţii şi care pot să lipsească. Din prima categorie fac parte verigile care creează premisele bunei desfăşurări a conţinutului de bază, veriga în care se realizează temele lecţiei iar ultimele două verigi sunt destinate revenirii organismului şi aprecierilor şi recomandărilor. În formularea autorului amintit verigile lecţiei de educaţie fizică sunt: 1. organizarea colectivului de elevi; 2. pregătirea organismului pentru efort; 3. influenţarea selectivă a aparatului locomotor; 4. dezvoltarea calităţilor motrice, viteza şi îndemânarea; 5. realizarea temelor lecţiei; 6. dezvoltarea calităţilor motrice, forţa şi rezistenţa; 7. revenirea indicilor marilor funcţiuni la nivelul obişnuit; 8. concluzii, aprecieri, recomandări. Pe baza acestei structuri generale lecţia de educaţie fizică cunoaşte şi ea anumite tipuri: - lecţia pentru însuşirea materialului nou (lecţia de învăţare); - lecţia de repetare, perfecţionare şi consolidare a materialului însuşit (lecţia de antrenament); - lecţia de verificare a cunoştinţelor, abilităţilor şi deprinderilor motrice dobândite, precum şi a gradului pregătirii fizice (lecţia de autocontrol); - lecţia de tip mixt (lecţia de învăţare – antrenament). În cadrul acestor forme de organizare sunt utilizate anumite metode didactice specifice fiind: explicaţia, demonstraţia şi exerciţiul în funcţie de specificul activităţii respective. Lecţia de antrenament sportiv Este o activitate organizată din punct de vedere biologic, tehnic şi psihologic care constă în aplicarea unei diversităţi de exerciţii fizice, acte şi operaţii incluse în cadrul acestora. 85 Această variabilă de lecţie priveşte pregătirea fizică şi îndrumarea sportivului cu individualitatea sa distinctă sau a echipei, în vederea unui comportament abil şi eficient într-o competiţie sportivă de un anumit fel. Un antrenament presupune anumite condiţii materiale şi tehnice, un volum de muncă, efort fizic intens şi refacerea capacităţii de efort a organismului (Baroga L., 1980). Maniera de concepere a antrenamentului sportiv, adecvat ramurii sportive avute în vedere, este dependentă de competenţa profesională a antrenorului. Într-un antrenament distingem:  obiectul acţiunii motrice: sportivul şi echipa în relaţie cu o varietate de exerciţii fizice;  scopurile asumate spre a fi realizate, principalul scop fiind obţinerea unui succes sportiv, a unui record în cadrul unui concurs sportiv;  stadiul de plecare în pregătire. Potrivit acestor elemente constituente ale lecţiei de antrenament sportiv se tinde către o anumită procedură metodică în vederea dezvoltării unor calităţi motrice (rezistenţa fizică în special): aceea de solicitare multiplă a efortului sportivului, cu stabilirea exactă a intensităţii şi duratei sale. Forme de organizare ale activităţii sportive se realizează şi în afara cadrului şcolii ca activitate de educaţie fizică şi sport independentă prin intermediul: cluburilor de elevi, taberelor de vară şi diversele competiţii sportive. Principiile didactice ale educaţiei fizice Lecţia de educaţie fizică, precum şi lecţia de antrenament sportiv, pe lângă obiectivele, conţinutul şi strategiile didactice presupun şi respectarea unor principii didactice. Vom analiza numai câteva din acestea care au o mai strânsă legătură cu domeniul educaţiei fizice: 1. Principiul respectării particularităţilor anatomo-fiziologice ale şcolarilor. Acest principiu indică necesitatea ca activitatea de educaţie fizică să se desfăşoare în conformitate cu cerinţele specifice ale diferitelor vârste, cât şi cu particularităţile individuale ale elevilor. 2. Principiul continuităţii şi sistematizării. Impune în folosirea şi desfăşurarea activităţii fizice un mers gradat, pentru activitatea lor să progreseze în conformitate cu gradul dezvoltării lor generale şi a potenţialului fizic de care dispun (de la uşor la greu, de la acte simple la acte mai complexe). 3. Principiul multilateralităţii. Este principiul care formulează ca cerinţă fundamentală realizarea unei educaţii fizice complexe în afara unei specializări înguste şi a unui antrenament fizic multilateral, fapt ce ar dăuna dezvoltării fizice, precum şi altor obiective ale acestei discipline. Profesionalizarea în domeniul subsistemelor educaţiei fizice şi sportive Gradul de instituţionalizare a orelor şi lecţiilor de educaţie fizică este regăsit în anumite structuri educaţionale adecvate obiectivelor acestei discipline şi activităţi. În acest sens dispunem de instituţii adecvate, cum ar fi:  academiile (Academia Naţională de Educaţie Fizică şi Sport în ţara noastră este principala instituţie care realizează profesionalizarea în sistemul educaţiei fizice şi sportive, cu învăţământ de lungă durată şi învăţământ de scurtă durată, ambele forme cuprinzând specializări ale educaţiei fizice);  colegiile;  şcolile de antrenori;  cluburile sportive şi  cursurile de specializare. Ele privesc diferite categorii de specialişti în educaţia fizică şi sportivă: profesor, antrenor, arbitru, sportiv, cercetător, psiholog, medic, administrator şi manager sportiv. 86 În privinţa educaţiei fizice şi sportive şcolare, pregătirea profesorului vizează o instruire specifică, orientată spre cunoaşterea psihologiei vârstelor, a caracteristicilor dezvoltării fizice şi bioritmice a elevilor şi asimilarea metodologiei acestei acţiuni pedagogice. În această instruire, accentul se pune pe asimilarea competenţelor profesionale din punct de vedere teoretic şi aplicativ, concretizate într-o diversitate de capacităţi şi competenţe ce impun:  cunoaşterea dimensiunilor dezvoltării umane (biologică, psihologică şi spirituală);  cunoaşterea mecanismului motric;  abilitatea de comunica cu elevii şi de a construi lecţia de educaţie fizică şi sport;  abilitatea de a măsura şi evalua corect comportamentul motric şi sportiv al elevilor;  capacitatea de a stimula elevii pentru activităţile sportive şcolare sau extraşcolare şi a le orienta aptitudinile pentru diferite ramuri sportive. În contextul identificării şi dezvoltării aptitudinilor sportive ale elevilor, problemele antrenorului sportiv se referă la selecţia sportivului de performanţă, urmată de elaborarea şi realizarea unui proces fizic, intelectual şi moral de pregătire adecvată. Din demersul analitic întreprins în acest capitol rezultă importanţa disciplinei de educaţie fizică în formarea şi consolidarea trăsăturilor de personalitate ale elevilor şi, în mod deosebit, a formării unor capacităţi şi deprinderi psihomotrice necesare activităţii desfăşurate în cadrul orelor de educaţie fizică şi ale sportului în general. Laturile educaţiei nu sunt percepute şi evaluate dintr-o perspectivă unilaterală şi autonomă ci ele acţionează în mod complementar în procesul formării şi consolidării personalităţii individului. Asemenea acţiune interdependentă şi complementară rezultă şi din modelul praxiologic al educaţiei şi laturilor sale, pe care îl redăm mai jos. Educaţie Educaţie morală şi civică intelectuală LATURILE Educaţia în spiritul Educaţie PROCESULUI DE disciplinei ferme, patriotică EDUCAŢIE conştiente Educaţie Educaţia estetică religioasă Educaţie fizică 87 CURS NR.6 PROCESUL DE ÎNVĂŢĂMÂNT STRUCTURA CURSULUI: Didactica - teorie a procesului de învăţământ Caracteristicile procesului de învăţământ Componentele cognitiv-formativ-aplicative ale procesului de învăţământ 6.1. Didactica - teorie a procesului de învăţământ Originile istorice ale didacticii Ca parte a pedagogiei generale, didactica reprezintă „arta de a învăţa pe toţi toate” după cum afirma părintele acestei ramuri a pedagogiei J.A. Comenyus. În calitate de teorie a instruirii sau a procesului de învăţământ didactica defineşte şi susţine fundamentele ştiinţifice ale procesului de învăţământ, proces care poate fi definit ca a fi activitatea complexă, intenţionată, programată, organizată şi conştientă de predare şi învăţare. Deci axul pe care se structurează această disciplină este predarea şi învăţarea într-un context organizat, în procesul de învăţământ. Din punct de vedere etimologic, termenul provine din cuvântul grecesc „didaske” – „didaskein” care înseamnă a învăţa sau „didasko” – învăţ, iar disciplina propriu-zisă, didactica, ca ştiinţă a învăţării, derivă din aceeaşi familie de cuvinte, „didaktike”, care înseamnă ştiinţa învăţării, didactica. Asociată acestui termen mai întâlnim, în această limbă, şi cuvântul „mathetica”, care înseamnă ştiinţa de a învăţa pe alţii. Termenul propriu-zis, ajuns până la identitate fonetică, derivă din latinescul „didactica” însemnând ştiinţa învăţării, sau din latinescul „ars. discendi” – ştiinţa (arta) învăţării (de a învăţa). Din această derivaţie etimologică rezultă că acest concept are atât un caracter ştiinţific, cât şi metodic exprimat prin meşteşugul pedagogului de a preda – comunica în mod eficient. Semantica termenului analizat s-a îmbogăţit pe parcurs, bazându-se pe generalizarea unui bogat material faptic privitor la desfăşurarea şi rezultatele acţiunii educaţionale practice. 88 Introducerea şi încetăţenirea lui în sistemul conceptelor pedagogice o datorăm, aşa cum menţionam, în primul rând marelui pedagog ceh J. A. Comenius, prin lucrarea sa intitulată „Didactica Magna”. Sfera şi conţinutul didacticii erau deosebit de extinse, incluzând tot ceea ce se referea la educaţie şi învăţământ, la formarea omului în general. Din această cauză nu se putea opera o distincţie logică între pedagogie şi didactică, cele două discipline substituindu-se reciproc, situaţie întreţinută şi de faptul că decelarea între educaţie, ca acţiune practică şi teoria asupra ei era destul de ambiguă. Pe lângă contribuţia lui Comenyus în stabilirea obiectului didacticii, un rol deosebit îl are şi pedagogul german J.F. Herbart. Lucrările sale au constituit punct de plecare în delimitarea didacticii de pedagogie şi considerarea ei ca o parte a acesteia, idee recunoscută şi acceptată şi în zilele noastre. Concepţia psihologică şi reconsiderările didactice, pe care le face acest pedagog, pe baza didacticii au fost acceptate o lungă perioadă de timp de către practicienii şcolii din multe ţări, pentru ca în cele din urmă să fie abandonate şi înlocuite. Contribuţia lui Herbart la circumscrierea obiectului didacticii şi a relaţiei ei cu pedagogia s-ar putea rezuma la următoarele idei:  una din preocupările fundamentale ale didacticii este activitatea de predare a cunoştinţelor în conformitate cu anumite legităţi psihologice de asimilare a lor. În acest fel obiectul didacticii este procesul de învăţământ;  cele două componente ale procesului de învăţământ, predarea şi asimilarea, se află într-o strânsă interdependenţă, realizarea obiectivelor predării depinzând de substratul psihologic al învăţării. Pe lângă pedagogii amintiţi, la dezvoltarea şi consolidarea obiectului didacticii şi a procesului de învăţământ în general şi-au adus contribuţia şi autori cum ar fi: Fr. Rabelais, M. de Montaingne, J. Locke, J.J. Rousseau, J.H. Pestalozzi, Fr. Frobel, A. Diesterweg, D. Uşinski, A. Ferriere, M. Montessori, O. Decroly, J. Dewey, S. Skinner, J. Bruner etc. Obiectul şi problematica didacticii Obiectul didacticii este procesul de învăţământ, didactica fiind ştiinţa dar şi arta (în sens de măiestrie didactică) conceperii, organizării şi desfăşurării cu succes a procesului de învăţământ sau al predării – învăţării eficiente. Ea se mai numeşte şi defineşte, totodată, ca „ştiinţa instrucţiei prin învăţământ” sau ştiinţa educaţiei prin instrucţie (I. Bontaş, 1994). Afirmând acest lucru, înfăptuim doar o delimitare ontologică, desprinzând din ansamblul realităţii educaţionale un anumit domeniu pe care îl supunem investigaţiei ştiinţifice. Rezultatele obţinute ne oferă posibilitatea să întregim această delimitare ontologică şi cu una epistemologică, condiţie a constituirii unei teorii. După cum se ştie, orice teorie ştiinţifică este un sistem organizat de cunoştinţe care descrie şi explică desfăşurarea fenomenelor dintr-un anumit domeniu al realităţii. Prin analogie, didactica poate fi considerată ca teorie ştiinţifică a procesului de învăţământ, ea reflectând, pe de o parte, relaţiile dintre laturile acesteia, iar pe de altă parte, interdependenţa dintre acest proces şi contextul social în care se desfăşoară. Ca parte a realităţii educaţionale, procesul de învăţământ intră în aria de preocupare şi a altor ştiinţe, aşa cum se întâmplă cu educaţia însăşi. Se impune, deci, delimitarea unghiului de vedere din care el este studiat de către didactică. Aici îşi află originea deosebirile în ceea ce priveşte obiectul didacticii pe care le întâlnim în literatura de specialitate. După unii autori didactica s-ar ocupa numai cu educaţia intelectuală sau de instrucţie, după alţii ea ar trebui să aibă în vedere numai aspectul predării sau numai cel al învăţării etc. În toate cazurile avem de-a face cu o interpretare unilaterală a procesului de învăţământ şi implicit cu o restrângere a problematicii sale. Pentru o înţelegere corespunzătoare vom considera că didactica studiază procesul de învăţământ prin prisma relaţiei dintre predare şi învăţare, dintre conduitele pedagogice ale subiectului acţiunii (profesorul) şi modalităţile de răspuns ale obiectului ei (elevii) în vederea 89 asigurării unei armonii dintre ele. În consecinţă, didactica se preocupă de mecanismele interne ale procesului de învăţământ care asigură acestuia un echilibru şi o finalitate pedagogică în concordanţă cu cerinţele sociale şi cu cele mai noi cuceriri ale psihologiei. Prin această prismă oricare componentă a procesului de învăţământ poate deveni obiect de studiu al didacticii numai ca condiţia plasării sale pe fondul relaţiei dintre cei doi poli, deoarece numai în acest fel este posibilă surprinderea raporturilor dintre activitatea profesorului şi a elevilor, în vederea asigurării unui echilibru între ele. Un exemplu, ritmul accelerat de dezvoltare a ştiinţei impune creşterea cantităţii de cunoştinţe ce urmează a fi transmise în procesul de învăţământ. Dacă această creştere nu este corelată cu organizarea într-un alt mod a procesului de învăţare se produce o perturbare. Principalele probleme de care se preocupă didactica ar putea fi sistematizate în felul de mai jos. Conţinutul procesului de învăţământ. Este vorba de volumul şi calitatea cunoştinţelor. Din acest punct de vedere didactica se ocupă cu criteriile pe baza cărora se efectuează selectarea şi ordonarea cunoştinţelor, astfel încât să fie în concordanţă cu cerinţele societăţii şi să asigure integrarea individului în viaţa socială. Didactica se concentrează asupra elaborării metodologiei necesare întocmirii planurilor de învăţământ, a programelor şi manualelor şcolare. Tehnologia desfăşurării procesului de învăţământ. Se referă la ansamblul principiilor, metodelor, procedeelor, mijloacelor şi formelor de organizare folosite în vederea transmiterii şi asimilării cunoştinţelor. În legătură cu acest aspect didactica se concentrează asupra întrebării: cum poate fi transmisă o cantitate de informaţii pentru a putea fi învăţată mai uşor şi mai eficient, cum ar putea fi structurat un corp de cunoştinţe pentru a putea fi înţeles de către cel care învaţă ? J. S. Bruner (1970) vorbeşte despre „o structură optimă” care nu este altceva decât o înlănţuire de propoziţii‚ prin care poate fi dedus un corp mai mare de cunoştinţe”, eficacitatea acestei structuri depinzând de valenţele ei „de a simplifica informaţiile, de a genera noi propoziţii şi de a spori posibilitatea de manipulare a unui corp de cunoştinţe”. Didactica urmează să descopere criteriile potrivit cărora pot fi constituite astfel de „structuri optime” şi modalităţi de adaptare la puterea de înţelegere a celui care învaţă. Axa în jurul căreia se concentrează toate preocupările din acest domeniu este cea a asigurării unei activităţi reale, a unei participări susţinute a subiectului în procesul de asimilare. Multitudinea şi diversitatea factorilor de care depinde activizarea ridică numeroase dificultăţi în calea stabilirii tehnologiei celei mai adecvate. De aceea, numai pe baza cunoaşterii prealabile a relaţiilor dintre aceşti factori didactica poate prescrie o anumită tehnologie. Asigurarea unui echilibru funcţional dintre predare şi învăţare. Este o preocupare a didacticii determinată de rezultatele cercetărilor psihologiei sociale şi sociologiei. Ea vizează măsura în care predarea favorizează apariţia unei atmosfere coparticipative, între profesor şi elev, între elevii înşişi. Valorificarea factorilor sociali în procesul de învăţământ constituie una din problemele principale ale didacticii. Rezultatul s-a materializat în lărgirea ansamblului tehnicilor pedagogice. „Îmbogăţită prin punctul de vedere social, didactica obligă profesorii să utilizeze forţe sociale susceptibile de a completa şi întări efectele comunicării pedagogice” (G. Leroy, 1974). Cunoaşterea şi declanşarea acestui sistem de interrelaţii asigură dezvoltarea personalităţii umane în ansamblul său. Perfecţionarea, pe această bază, a tehnologiei didactice are în vedere, pe de o parte, asigurarea unui context psihosocial stimulativ pentru comunicarea pedagogică în ansamblul său, iar pe altă parte, restructurarea acestor interrelaţii în concordanţă cu cerinţele educative pe care le incumbă grupul social. Evaluarea randamentului procesului de învăţământ. 90 Ca în oricare altă activitate socială se impune şi aici cunoaşterea rezultatelor obţinute. Economia învăţământului are în vedere eficienţa socială a acestei activităţi prin prisma contribuţiei sale la înfăptuirea reproducţiei lărgite a forţei de muncă şi implicit a progresului social. Didactica se concentrează asupra eficienţei pedagogice a procesului de învăţământ, urmărind surprinderea corelaţiei dintre obiective, tehnologia aplicată şi consecinţele asupra dezvoltării personalităţii, preconizând, totodată, măsuri de ordin pedagogic pentru sporirea randamentului acestui proces. Este vorba de măsurarea şi aprecierea progresului în activitatea de învăţare. Sunt concludente din acest punct de vedere preocupările didacticii pentru aplicarea unor procedee cât mai adecvate de evaluare a randamentului şcolar, de perfecţionare a tehnicilor folosite. Evaluarea nu se reduce doar la simpla folosite a acestor instrumente. Ea înglobează concepţia după care se orientează profesorii în activitatea lor, concepţie care solicită răspuns la două întrebări: ce evaluăm şi cum evaluăm. Conducerea acţiunii didactice. Relaţia profesor-elevi. Include toate acele aspecte privitoare la personalitatea profesorului, la locul şi rolul său în procesul de învăţământ. Ele se concentrează, de fapt, în jurul autorităţii profesorului care imprimă un anume sens comunicării pedagogice. Referitor la relaţia profesor-elevi, didactica se orientează spre cunoaşterea cât mai detaliată a funcţiilor cu care sunt investiţi cei doi poli, astfel încât să se realizeze o cooperare între ei şi un schimb reciproc şi intensiv de mesaje. Principalele domenii ale didacticii, menţionate mai sus, constituie, în acelaşi timp, şi direcţii ale cercetării ştiinţifice. Din această cauză problematica didacticii se află într-o continuă restructurare, delimitarea pe care am făcut-o la începutul acestui capitol considerând procesul de învăţământ ca obiect al didacticii având un rol contextual şi marcând doar aria de cuprindere a acestei discipline. O circumscriere prealabilă şi definitivă a acestei ramuri este practic imposibilă, ea putându-se face doar sub formă ipotetică, rezultatele confirmate pe parcurs urmând să fie înglobate şi asimilate în osatura conceptuală a obiectului său. Pe baza celor de mai sus vom preciza că didactica urmăreşte să surprindă relaţiile de dependenţă şi funcţionalitate dintre diverse aspecte, componente şi laturi ale procesului de învăţământ prin prisma finalităţii sale pedagogice. Componentele didacticii Procesul de învăţământ este un proces sistemic surprinzând în conţinutul său anumite componente care interacţionează în vederea realizării obiectivelor şi finalităţilor sale, angajând toate resursele necesare ce presupun asemenea obiective şi finalităţi. Sistemul şcolar nu funcţionează în vid ci el se înscrie ca subsistem în ansamblul social întrepătrunzându-se cu aceste subsisteme. Componentele principale ale procesului de învăţământ pot fi prezentate după următoarea schemă: 2.Agenţii acţiunii: 5. Forme de 6. Câmpul profesori, elevi, organizare: lecţii, 1. Obiective relaţional: 8. Rezultate părinţi excursii, vizite, profesori-elevi, 3. Conţinuturi cercuri de elevi, elevi-elevi, 4. Metode, cursuri, seminarii grupul-clasă etc. mijloace etc. 7. Timpul Conexiune inversă 91 După cum reiese din schema prezentată (reprodusă după M. Ionescu şi I. Radu – „Didactica modernă”, 1995), pe primul loc se situează obiectivele procesului de învăţământ, care subsumează cerinţele de instruire şi educaţie puse de societate, ca necesităţi sistemice. Aceste obiective corespund unor opţiuni şi priorităţi sociale majore cu privire la informaţia şi deprinderile pe care trebuie să le dobândească elevii cu privire la judecăţile de valoare, atitudinile şi comportamentul acestora în profesia aleasă. Printre principalele obiective stabilite sunt cele care urmăresc ca elevii să cunoască şi să asimileze informaţia predată – conţinutul cognitiv, ce anume să ştie să facă – componenta praxiologică (formarea deprinderilor motrice, psihomotrice şi a capacităţilor necesare sub raport profesional) şi ce atitudini şi judecăţi trebuie să adopte, ca obiectiv formativ şi evaluativ. A doua componentă principală o reprezintă resursele umane – agenţii acţiunii educaţionale, adică profesorii şi elevii. Dacă didactica clasică punea un accent deosebit asupra rolului profesorului în activitatea de învăţământ, didactica modernă pune în centrul atenţiei elevul, acesta devenindu-i partener în procesul propriei sale formări. Profesorului îi revine răspunderea organizării „câmpului educaţional” având rolul de a proiecta, de a conduce şi îndruma activităţile multiple din şcoală şi, în parte, din afara ei în vederea formării personalităţii elevilor. Suportul de bază al instruirii şi educaţiei îl constituie conţinutul predat format din bazele ştiinţei şi ale culturii. În procesul de învăţământ se vehiculează conţinuturi ştiinţifice, tehnice, literar-artistice, filosofice, religioase, etice etc., programate după o anumită logică şi în funcţie de nivelele de dificultate şi accesibilitate. O altă componentă o constituie mijloacele de învăţământ şi materialul didactic sau, într-o terminologie mai adecvată şi modernizată, logistica didactică. Tehnicile tradiţionale de instruire concretizate în mijloacele verbale s-au lărgit simţitor, înglobând şi mijloacele audio-vizuale (diapozitivul, filmul, banda magnetică, inclusiv calculatorul, ceea ce amplifică posibilităţile clasice de predare). Procesul de instruire este susţinut tot mai mult de mijloace tehnice menite să faciliteze predarea şi însuşirea cunoştinţelor şi deprinderilor necesare formării profesionale şi a personalităţii tinerilor. Formele de organizare reprezintă o altă componentă a procesului de învăţământ. Având precizate obiectivele şi delimitat suportul informaţional în conţinuturi şi în coroborare strictă cu diferite tehnici şi tehnologii didactice se pune problema organizării învăţământului pe diverse structuri şi nivele, clase şi lecţii în general ca forme clasice de desfăşurare. Aşadar procesul de învăţământ îmbracă diverse forme care asigură cadrul de organizare a acestuia concretizat în lecţii, activităţi practice, activităţi în cercuri de elevi, excursii didactice şi vizite etc. Câmpul relaţional este foarte important în mediul şcolar şi surprinde raporturile interpersonale formale şi informale între profesor – elevi, între elevi. În funcţie de aceste raporturi se delimitează climatul psihosocial şi educaţional în cadrul grupului – clasei ca principală structură şcolară. În mare măsură grupul, clasa devin atât factori educaţionali cât şi factori educogeni, elevii învăţând prin asimilarea cunoştinţelor predate, dar şi socializându-se totodată prin intermediul acestor structuri. Componenta temporară surprinde în cadrul procesului de învăţământ segmentele şi secvenţele delimitate temporar, în cadrul anului şcolar delimitându-se trimestrul sau semestrul, săptămâna de şcoală, ziua, ora de clasă. Conţinutul învăţământului apare astfel segmentat în unităţi de timp, profesorul planificându-şi şi eşalonându-şi activitatea sa în funcţie de conţinut şi de timpul pe care îl are la dispoziţie în scopul predării şi realizării obiectivelor urmărite. Se utilizează în acest sens un concept specific, cel de timp şcolar, prin intermediul căruia este comensurată întreaga activitate şcolară. În interdependenţa lor aceste componente conduc la anumite rezultate, succes – performanţă sau în mod asimetric la insuccese şi chiar eşecuri şcolare. În funcţie de aceste rezultate se stabileşte o anumită conexiune inversă între obiective şi rezultate sau între fluxul de intrare şi fluxul de ieşire, fluxuri intermediate prin procesul de învăţământ. 92 6.2. Caracteristicile procesului de învăţământ Caracterul complex şi procesual al procesului de învăţământ – predării şi învăţării evidenţiază mai multe caracteristici şi particularităţi ale acestuia. Printre acestea mai relevante ar fi:  caracterul explicativ;  caracterul reflexiv;  caracterul normativ;  caracterul bilateral;  caracterul interactiv;  caracterul biunivoc;  caracterul informativ şi formativ;  caracterul cibernetic;  caracterul sistemic;  caracterul pedagogic şi educativ. Caracterul explicativ. Caracterul explicativ al didacticii constă în preocuparea de a demonstra natura interdependenţei dintre aceste aspecte, componente şi laturi ale procesului de învăţământ. Explicarea este posibilă numai pe baza cunoaşterii tuturor fenomenelor implicate în acest proces, psihologice, sociologice, axiologice etc. Apelul la ştiinţele corespunzătoare devine iminent. Folosind datele psihologiei sau sociologiei nu înseamnă transformarea didacticii într-o simplă tehnică aplicativă a acestor ştiinţe. Pornind de la aceste date, didactica însăşi caută explicaţii proprii, prin raportarea tuturor celor constatate la finalitatea pedagogică a procesului de învăţământ şi în mod firesc la idealul educativ căruia îi este subordonat. Orice explicaţie reclamă surprinderea fenomenului în multitudinea interconexiunilor sale. Dacă fenomenul didactic presupune componente psihologice, sociologice şi de altă natură el nu se reduce la ele. A-l deduce dintr-o teză psihologică sau sociologică înseamnă a-l simplifica şi denatura în acelaşi timp, după cum ignorarea faţetelor sale psihologice şi sociologice va avea repercusiuni negative asupra înţelegerii acţiunii şi a finalităţii sale. Caracterul reflexiv Didactica este o teorie reflexivă prin aceea că emite judecăţi de valoare asupra principalelor componente ale procesului de învăţământ prin raportarea rezultatelor acestuia la imperativele şi cerinţele actuale ale educaţiei în ansamblul său. Cunoscând obiectivele pe care societatea le ridică în faţa educaţiei, didactica nu se limitează doar la simpla descriere a modului în care se desfăşoară procesul de învăţământ, ea străduindu-se să supună unei aprecieri întregul arsenal de metode, tehnic şi mijloace folosite pentru a se ajunge la aceste rezultate. Prin funcţia sa reflexivă teoria didactică încearcă să emită judecăţi de valoare asupra modalităţii în care au fost folosite cuceririle psihologiei şi sociologiei pentru organizarea şi desfăşurarea procesului de învăţământ prin prisma obiectivelor pedagogice atinse. Se ştie că cercetările privitoare la condiţionarea instrumentală au sugerat tehnica învăţământului programat; tot astfel cercetările de psihologie asupra grupurilor au inspirat tehnicile privitoare la lucrul în grup etc. Se ridică întrebarea, oare rezultatele obţinute cu ajutorul acestor tehnici sunt în concordanţă cu obiectivele educaţionale, răspund ele cerinţelor care stau astăzi în faţa educaţiei ? Răspunsul nu este atât de simplu şi el poate fi dat numai analizându-se procesul de învăţământ în ansamblul său, surprinzând interdependenţa dintre componentele sale, integrate într-o situaţie educaţională concretă. 93 Caracterul normativ Didactica este o teorie normativă prin aceea că elaborează anumite norme şi recomandări privitoare la desfăşurarea procesului de învăţământ, la condiţiile care urmează să fie respectate pentru obţinerea unor rezultate în concordanţă cu obiectivele educaţionale. Prin acest caracter formativ didactica devansează practica şcolară oferind soluţii diverselor probleme pe care le pune desfăşurarea ca atare a procesului de învăţământ. Evantaiul acestor soluţii este nelimitat, acoperind toate aspectele şi componentele acestui proces (predarea, asimilarea, organizarea, conţinutul, tehnologia etc.). Soluţiile preconizate sunt eficiente în măsura în care sunt rezultatul unor cercetări şi reflexii ştiinţifice, având, deci, un caracter prescriptiv şi urmărind perfecţionarea continuă a procesului de învăţământ. Spunând acest lucru prevenim pretenţia nejustificată şi deformată de a oferi reţete infailibile şi general valabile care, chipurile, ar putea fi aplicate în orice condiţii. După cum o să vedem, procesul de învăţământ se derulează în mod probabilist, ca rezultat al unei succesiuni aleatoare de factori aleatori, didactica urmărind să determine care este posibilitatea cea mai eficientă de îmbinare a acestor factori într-o situaţie dată şi apoi să prescrie modalităţile concrete de intervenţie şi acţiune. Toate cele trei note specifice ale didacticii - explicativă, normativă şi reflexivă - se află într-o strânsă interdependenţă. Cu cât teoria didactică va reuşi să explice mai profund procesul de învăţământ şi să contureze judecăţi de valoare asupra tehnologiei şi finalităţii sale cu atât şi resursele sale prescriptive vor fi mai realiste. Caracterul bilateral În procesul de învăţământ acţionează doi factori importanţi care îndeplinesc cele două laturi importante ale acestuia: profesorul care realizează predarea şi elevul/studentul care realizează învăţarea. De aici se desprinde un alt caracter, cel biunivoc, cei doi factori acţionând într-un raport de reciprocitate şi un caracter interactiv, ambii termeni ai relaţiei participând la procesul de învăţământ intercondiţionându-se şi condiţionându-se reciproc. Privită în sens pedagogic, predarea se referă la activitatea agentului de transmitere a cunoştinţelor, de organizare, coordonare şi stimulare a activităţii elevilor şi a relaţiilor dintre ei în vederea asigurării unui cadru adecvat formării personalităţii umane. Învăţarea, la rândul său, înglobează totalitatea acţiunilor pe care le întreprinde receptorul pentru a răspunde cât mai adecvat obiectivelor urmărite prin predare. Subliniem că în acest context nu este vorba de sensul psihologic al învăţării, ci de cel acţional, ca activitate specifică receptorului, unul din cei doi poli ai acţiunii, corelată cu activitatea de predare, specifică celuilalt pol. Caracterul bilateral este consecinţa interpretării procesului de învăţământ prin prismă acţională, a interacţiunii şi conlucrării dintre profesor şi elevi. Subliniind acest lucru prevenim unele exagerări care s-au produs în urma interpretării greşite a poziţiei şi rolului celor doi poli, una acreditând ideea că profesorul este acela care domină acţiunea în ansamblul său, reducând până la anihilare aportul celuilalt pol, alta, din contră, plasându-se la extrema cealaltă şi susţinând că procesul de învăţământ s-ar rezuma la activitatea elevilor, preconizând o „libertate” deplină a acestora. Interacţiunea şi conlucrarea dintre cei doi poli presupune, de asemenea, asigurarea rolului conducător al profesorului şi participare activă din partea elevului. După cum am văzut rolul conducător al profesorului este o expresie directă a status-ului său ca persoană investită de societate şi pregătită în vederea exercitării acestui act. Rolul său conducător se manifestă prin coordonarea procesului de învăţământ în conformitate cu anumite legităţi interne ale desfăşurării acestuia, legităţi pe care le aplică diferenţiat, în funcţie de contextul psihosocial şi pedagogic în care se produce. Caracterul informativ şi formativ Prin această notă se subliniază o altă caracteristică a procesului de învăţământ - aceea privitoare la interacţiunea dintre informaţia şi influenţele ce emană de la profesor şi consecinţele lor pe planul dezvoltării psihice a elevului. Informarea sau instruirea presupune transmiterea unui 94 sistem de cunoştinţe despre natură, societate, gândire, cunoştinţe estetice, morale, igienice etc. Formarea presupune dezvoltarea biopsihosocială a personalităţii celui educat. Cele două aspecte, informarea şi formarea, se află într-o strânsă interdependenţă şi se manifestă diferit în cadrul fiecărei laturi a educaţiei. Câteva explicaţii sunt indispensabile. În primul rând această unitate se întemeiază pe interacţiunea dintre subiect şi obiect, prezentă în cadrul tuturor proceselor şi însuşirilor psihice. Cu toate că anumiţi parametri psihici sunt strâns legaţi de proprietăţile funcţionale ale sistemului nervos, în cele din urmă latura psihologică este determinată de interacţiunea dintre subiect şi obiect, de modul în care este organizată şi apoi interiorizată prin acţiune o structură obiectuală externă, o informaţie sau o influenţă ce se exercită în acest sens. Diferite calităţi ale gândirii, de exemplu, cum ar fi operativitatea, fluiditatea, flexibilitatea etc., deşi sunt inseparabile de unele însuşiri ale proceselor nervoase, conţinutul lor psihologic este determinat de modul în care se realizează şi se desfăşoară procesul de cunoaştere, de modul în care sunt prelucrate informaţiile primite din exterior. Extinzând asupra personalităţii în ansamblul său putem afirma că aspectul psihologic al diverselor procese şi însuşiri psihice „nu constituie un fapt apriori conţinut în subiect, un tipar, o formulă gata elaborată care ar urma doar să se aplice. Ea constituie un fapt de continuă orientare spre nou care se produce şi reproduce acţional, la nivelul interacţiunii dintre subiect şi sarcină” (P. Golu, 1971). In ai doilea rând, informaţiile transmise în cadrul diverselor obiecte de învăţământ constituie atât un domeniu al cunoaşterii, cât şi un mod specific de cunoaştere. Evoluţia fiecărei ştiinţe demonstrează acest lucru în sensul că pe măsura lărgirii şi adâncirii cunoaşterii domeniului ce-i este propriu s-au perfecţionat şi modalităţile de investigaţie, ca un efect intrinsec al acelei cunoaşteri. Important este ca obiectul de învăţământ să înglobeze ambele aspecte ale ştiinţei respective, informaţia corespunzătoare şi metodologia cercetării, oferind astfel posibilitatea ca în procesul de învăţământ elevii să poată fi familiarizaţi şi cu modul de gândire inerent ştiinţei respective. Desprindem de aici o constatare complementară celei de mai sus şi anume aceea că oricărei informări ce se realizează în procesul de învăţământ îi este consubstanţială şi o doză mai mare sau mai mică de formare. Amplitudinea acestei doze depinde de calitatea informaţiei şi de modul în care este structurată şi transmisă. Unitatea informare-formare constituie o cerinţă legică a procesului de învăţământ, ce se realizează şi reproduce neîntrerupt cu particularităţi specifice de la o etapă la alta, de la un obiect la altul. Caracterul informativ şi formativ îi conferă procesului de învăţământ o dimensiune şi totodată un caracter de cunoaştere, aceasta însemnând că procesul de învăţământ nu este doar un act pedagogic de asimilare de cunoştinţe, ci este (trebuie să fie) în acelaşi timp şi un act de cunoaştere, adică de investigaţie şi descoperire a adevărului, a informaţiilor, relativ asemănător actului de dezvoltare a ştiinţelor. În virtutea unei asemenea caracteristici elevul/studentul nu va fi doar un receptor al actului de comunicare al profesorului, ci va fi cel care află aplicarea cunoştinţelor ca rezultat al unui proces de investigaţie şi descoperire independentă personală a informaţiilor. Acest demers poate să însemne redescoperire, adică reluarea pe scurt a drumului parcurs de ştiinţă, care a omologat perspectivele şi descoperirea unor adevăruri noi, ambele demersuri fiind realizate în contextul învăţării şcolare euristice. Caracterul cibernetic al procesului de învăţământ Evidenţiază faptul că procesul de învăţământ poate şi trebuie considerat ca un act cibernetic, adică de comandă şi de control în cadrul căruia acţionează principiul conexiunii inverse conform schemei bloc a sistemului de reglare. Control Ieşiri C – comanda (profesorul, C x Intrări y calculatorul); S S - sistemul reglat (elevul sau ∆x studentul); feedback R – sistem care reglează; 95 x – mărimea de intrare (input); y – mărimea de ieşire (output); ∆ x – mărimea de corecţie R Caracterul cibernetic oferă posibilitatea reglajului (pentru profesor) şi autoreglajului (pentru elev) a procesului de predare – învăţare. Este o caracteristică ce scoate în evidenţă modul de funcţionare a procesului de învăţământ, acesta fiind considerat ca un tip special de comandă şi control, de dirijare a activităţii de învăţare şi formare a personalităţii umane. Posibilitatea unei astfel de interpretări este consecinţa firească a aplicării metodologiei cibernetice într-un domeniu particular al realităţii. N. Wiener defineşte cibernetica ca fiind „ştiinţa comunicării, comenzii şi controlului în maşini, organisme vii şi societate”, definiţie ce a devenit punct de referinţă pentru interpretările ulterioare. Dintre ele cea a lui A. I. Berg pare mai adecvată pentru analiza procesului de învăţământ. El o consideră ca fiind „ştiinţa conducerii optime orientate a sistemelor dinamice complexe”. Caracterul sistemic al învăţământului şi al sistemului de învăţământ Pentru prevenirea unor confuzii vom încerca să delimităm cele două noţiuni. Prima dintre ele, sistemul de învăţământ, se referă la organizarea instituţională a învăţământului. Din acest punct de vedere învăţământul este considerat ca un subsistem instituţional în sistemul global al societăţii. El este subordonat şi integrat în structura generală a societăţii, având multiple interrelaţii cu aceasta. Ca organism instituţional, învăţământul nu poate fi considerat ca având doar o structură internă, rezultat al interacţiunilor dintre componentele sale, el este supus, în acelaşi timp, unor presiuni sociale exterioare. Sistemul de învăţământ ne apare astfel ca unitate a unor instituţii ce funcţionează independent şi în interacţiune urmărind realizarea unor obiective educative. Cealaltă noţiune, procesul de învăţământ, se referă la realizarea propriu-zisă a educaţiei, la aspectele psihopedagogice pe care le incumbă predarea şi asimilarea cunoştinţelor. Procesul de învăţământ se desfăşoară în cadrul diverselor unităţi ale sistemului de învăţământ având particularităţi specifice de la o unitate instituţională la alta, punându-şi astfel amprenta asupra funcţionalităţii procesului de învăţământ. Pornind de la schema lui Ph. H. Coombs cele de mai sus pot fi reprezentate grafic astfel: Cadrul social şi structural al societăţii Flux de intrare UNITĂŢI INSTITUŢIONALE ALE Flux de ieşire SISTEMULUI DE ÎNVĂŢĂMÂNT Resurse şi mijloace Indivizi educaţi PROCESUL DE ÎNVĂŢĂMÂNT - Cunoştinţe şi valori obiective - Mijloace financiare şi materiale 96 Rezultă din această schemă că interdependenţa dintre procesul de învăţământ si sistemul de învăţământ se concretizează în „fluxul de ieşire” comun pentru ambele şi exprimat în nivelul de instrucţie şi educaţie al celor supuşi acestui proces. Caracterul pedagogic şi educativ al procesului de învăţământ Conţinutul pedagogic al procesului de învăţământ rezultă tocmai din organizarea şi desfăşurarea sa ca urmare a unei înlănţuiri de fapte, fenomene şi transformări, toate având un substrat şi o fundamentare psihopedagogică, urmărind, în cele din urmă, imprimarea unei direcţii ascendente în dezvoltarea personalităţii umane. Intre acţiune, ca proprietate internă a procesului de învăţământ, şi produsul său, formarea personalităţii, se stabileşte o relaţie de concordanţă, impusă de folosirea şi aplicarea unor norme şi legităţi psihopedagogice. Cel care se preocupă de cunoaşterea acestor norme şi legităţi, asigurând în acelaşi timp materializarea lor, este educatorul (educatoarea, învăţătorul sau profesorul). Prin aceasta se exprimă rolul său conducător în procesul de învăţământ. Cunoscând şi înţelegând imperativele idealului educaţional şi obiectivele acţiunii educative, precum şi legităţile procesului de învăţământ, el realizează conducerea adecvată a acestui proces. Ce înseamnă a conduce şi cum se realizează conducerea vom vedea la momentul potrivit. Cunoaşterea despre care vorbeam mai sus se exprimă, pe de o parte, prin concretizarea cerinţelor sociale prezente şi de perspectivă în acţiunea pedagogică, iar pe de altă parte prin organizarea acestei acţiuni în conformitate cu logica sa pedagogică. Se realizează în acest fel optimizarea procesului de învăţământ, condiţie sine qua non a existenţei sale. În ceea ce priveşte caracterul educativ al procesului de învăţământ acesta se exprimă prin faptul că pe lângă caracterul său formativ-informativ şi de cunoaştere, adică în esenţă de natură instructivă acesta contribuie la modelarea unor calităţi umane ale elevului, de natură etică şi cetăţenească, în vederea realizării unui comportament civilizat şi democratic. În acelaşi timp în cadrul procesului de învăţământ, indiferent de disciplinele predate, trebuie să se dezvolte atitudini pozitive faţă de învăţătură, profesie, ţară (patriotism), spirit de disciplină, de economie, de competiţie, loialitate, de cooperare, de respect şi ajutor reciproc, obiective rezultate prin intermediul dimensiunilor formative ale procesului de învăţământ. 6.3. Componentele cognitiv-formativ-aplicative ale procesului de învăţământ Conţinuturile predate de către profesor şi surprinse în planul de învăţământ fac referinţă atât la dimensiunea teoretică-informativă cât şi la cea practică-aplicativă. În acest context se desprind componente cum sunt:  cunoştinţele;  priceperile;  deprinderile;  obişnuinţele. Cunoştinţele Cunoştinţele reprezintă componenta ideatică (cognitivă) a procesului de învăţământ, exprimată prin informaţii sub formă de noţiuni, concepte, idei, teze, legi, principii, teorii, ipoteze etc. care se predau şi se învaţă în procesul de învăţământ la o anumită disciplină sau pe ansamblul disciplinelor de învăţământ. Ele pot fi informaţii de cultură generală, de cultură socială şi umanistă, de cultură ştiinţifică şi tehnică etc. Priceperile Priceperea reprezintă componenta formativ-acţională a procesului de învăţământ, exprimată prin capacitatea de a aplica cunoştinţele în mod conştient, activ-participativ, corect, cu o anumită iscusinţă (îndemânare sau abilitate), cu o anumită experienţă, în condiţii variate şi schimbate. Priceperile pot fi intelectuale – de a calcula, de a rezolva exerciţii şi probleme teoretice, de a calcula cu rigla de calcul şi calculatorul etc. şi practice – de a lucra la o maşină unealtă, de a face operaţii la un tablou de comandă sau într-o instalaţie tehnică etc. Deprinderile 97 Deprinderea este capacitatea de a aplica informaţiile cu uşurinţă, rapid, operativ şi cu randament sporit, cu respectarea tuturor calităţilor, priceperii (corectitudine, iscusinţă, abilitate, în condiţii variate şi schimbate). Deprinderea este priceperea transformată în act reflex sau cu alte cuvinte este priceperea ajunsă la stadiu de automatizare a componentelor, operaţiilor sau acţiunilor de aplicare. Mecanismul transformării priceperii în deprindere este dat de exerciţiile (de repetările) realizate în mod sistematic şi continuu. Prin repetiţii se automatizează componentele operaţiei, ansamblul acesteia rămânând, însă, conştient, deoarece omul nu poate fi transformat într-un automat, într-un robot. Obişnuinţele Obişnuinţele reprezintă componenta formativ-acţională sub formă de aplicare a cunoştinţelor în mod curent şi frecvent, ca o necesitate vitală (de viaţă), de obicei, de act reflex total. Asupra acestor componente vom reveni într-un alt curs aşa că nu vom insista asupra lor aici şi acum. CURS NR.7 CONŢINUTUL PROCESULUI DE INVĂŢĂMÂNT - CURRICULUM STRUCTURA CURSULUI: Premise teoretice metodologice Însuşirile şi caracteristicile curriculum-ului Componentele conţinutului învăţământului Direcţii noi în structurarea conţinutului 7.1. Premise teoretice metodologice Conţinutul învăţământului reprezintă ansamblul (sistemul) de valori ideatice (gnoseologice) şi de abilităţi practice sau ansamblul (sistemul) de cunoştinţe, priceperi şi deprinderi selectat din tezaurul cunoaşterii şi practicii umane (sistem ideatic şi practic) care se transmit şi se dobândesc (învaţă) pentru dezvoltarea personalităţii şi formarea profesionalităţii tinerelor generaţii studioase în vederea integrării lor socio-profesionale. Conceptul de curriculum – conţinutul învăţământului în pedagogia contemporană are diverse semnificaţii:  programul de ansamblul al activităţii instructiv-educative;  selecţia conţinutului ştiinţific pentru elaborarea (organizarea) obiectelor (disciplinelor) de învăţământ;  sistemul componentelor procesului de învăţământ: obiective, conţinut, strategii etc. 98 După cum se poate observa, acest concept îşi depăşeşte derivaţia etimologică, curriculum însemnând scurtă (succintă) alegere (selecţie) informaţională şi acţională pentru nevoile învăţământului. Semantica sa vizează atât obiectele, disciplinele cât şi alte componente de ordin strategic. Conţinutul învăţământului constituie componenta fundamentală şi esenţială a procesului instructiv-educativ. Înainte de a intra în conţinutul propriu-zis al semanticii conceptuale vom face o scurtă incursiune istorică asupra acestui concept atât de controversat. Termenul de curriculum este consemnat pentru prima oară în documentele universităţilor din Leiden (1582) şi Glasgow (1633), primul dicţionar care îl semnalează, „The Oxford English Dictionary”, îi conferă înţelesul de curs obligatoriu de studiu sau de instruire susţinut într-o şcoală sau universitate, ceea ce nici pe departe nu este similar cu derivaţia sa din limba latină care desemnează fugă, alergare, cursă, întrecere, car de luptă. Metamorfozarea înţelesului din plan sportiv în contextul educaţional este realizată de cercetătorul american David Hamilton, acesta conferindu-i termenului autonomie şi un statut bine definit. Autorul amintit concluzionează că funcţia iniţială a curriculum-ului a fost aceea de instrument de eficientizare socială, prezenţa sa fiind motivată atât extern cât şi intern de o combinaţie de autoritate administrativă şi pedagogică. Până la mijlocul secolului XIX-lea conceptul de curriculum a fost folosit în general cu înţelesul de curs oficial organizat într-o şcoală, colegiu, universitate, al cărui parcurgere şi absolvire asigură cursantului un grad superior de şcolarizare; întregul corp de cursuri oferite într-o instituţie educaţională sau într-un departament al acesteia. John Dewey este unul dintre primii teoreticieni şi practicieni care au contribuit la extinderea conceptului. În lucrarea sa, „Copilul şi curriculum-ul”, atrage atenţia asupra posibilelor erori semantice cu referinţă la interpretarea acestui concept. El delimitează în structura sa disciplinele şi subiectele studiate în şcoală de experienţa de învăţare a copilului organizată de şcoală. Semantica termenului se extinde de la cunoştinţe, cursuri şi discipline la întreaga experienţă de învăţare a individului, deci şi la modul în care aceasta este planificată şi aplicată. Pledoariile pentru importanţa modului de proiectare şi de aplicare a experienţei de asimilare a cunoştinţelor au declanşat un nou raţionament asupra a ceea ce înseamnă curriculum, unii experţi în materie desemnând prin acest concept întreaga problematică a didacticii: curriculum conţine orice activitate educativă elaborată de şcoală şi dirijată spre un scop care are loc în instituţia însăşi sau în afara ei. Surprinzând sintetic starea conceptului, în „Dictionary of Education”, (Carter V. Good), desemnează următoarele sensuri ale curriculum-ului formal:  grup sistemic de cursuri sau de obiecte de studiu ale căror însuşire este necesară în vederea obţinerii calificării formale într-un domeniu al cunoaşterii formale sau practicii umane;  plan general al conţinuturilor sau materiei pe care şcoala trebuie să le ofere educaţilor în vederea absolvirii sau al admiterii într-un domeniu profesional;  grup de cursuri şi experienţe planificate pe care educatul trebuie să le parcurgă sub coordonarea şcolii sau universităţii; acestea pot să se refere şi la întreaga experienţă trăită de educat în cadrul proiectat de şcoală. Proiectarea conţinutului procesului de învăţământ urmează să se realizeze în funcţie de două coordonate fundamentale: valorificarea cuantumului informaţional pe care ni-l oferă memoria socială, respectiv datele şi descoperirile condensate în întregul registru al domeniilor ale creaţiei umane universale şi naţionale; a. asigurarea stimulării şi dezvoltării potenţialului şi capacităţilor creative ale celor angrenaţi în procesul de învăţământ. Urmărind opiniile exprimate în literatura de specialitate în legătură cu această problemă, constatăm că unele merg pe linia extinderii sferei conţinutului până la confundarea lui cu 99 rezultatele de ansamblu ale procesului de învăţământ (cultură generală, cultură profesională, priceperi, deprinderi, capacităţi etc.), iar altele pe linia restrângerii sferei sale prin reducerea la informarea intelectuală. Pentru circumscrierea lui reală se impun câteva precizări. În primul rând, conţinutul procesului de învăţământ nu se confundă cu conţinutul educaţiei. Faptul că procesul de învăţământ este forma cea mai organizată a educaţiei nu înseamnă că îi va epuiza obiectivele şi sarcinile pe care le urmăreşte. Sistematizarea şi ordonarea conţinutului procesului de învăţământ se realizează cu ajutorul unor instrumente speciale care sunt documentele şcolare. Conţinutul educaţiei nu se reduce, însă, la cele prevăzute în aceste documente, ea incluzând, cum este firesc, întreaga experienţă social-umană condensată în sistemul valorilor sociale. De aceea atunci când vorbim de conţinutul procesului de învăţământ urmează să-l raportăm în mod inevitabil la documentele în care este precizat. Se ridică totuşi întrebarea: oare acest conţinut se transmite în formă pură şi se reduce exclusiv la cele prevăzute în documente ? Indiscutabil că nu. Fiind un mesaj semantic el este însoţit tot timpul şi de un mesaj ectosemantic ce apare pe fondul comunicării dintre cei doi poli. Structura de bază fiind dată de mesajul semantic, înseamnă că raportarea conţinutului procesului de învăţământ la documentele în care este prezentat şi sistematizat se impune ca o notă definitorie. În al doilea rând, conţinutul procesului de învăţământ nu poate fi confundat cu rezultatele activităţii de învăţare. Aceasta pentru că, pe de o parte, nu tot ceea ce este inclus în conţinut se va transforma în rezultat al învăţării, iar pe de altă parte, pentru că însuşi conţinutul asimilat se amplifică prin efectele sale, asupra dezvoltării personalităţii, efecte care se integrează organic în rezultatele procesului de învăţământ. Important este, după cum o să vedem, ca selectarea conţinutului să se facă astfel încât să se răsfrângă asupra personalităţii umane în totalitatea ei. Deci, conţinutul procesului de învăţământ are un caracter obiectiv, raportându-se la cuantumul valorilor acumulate şi condensate în memoria socială din care urmează să fie selecţionate pe baza unor criterii bine conturate. De aici rezultă a treia precizare, conţinutul procesului de învăţământ nu este o simplă transpunere mecanică a informaţiei din diferite discipline ştiinţifice, ci rezultatul unei prelucrări riguroase pe baza unor criterii de selecţie. Analogia dintre cele două domenii îmbracă forma relaţiei ştiinţă - obiect de învăţământ, respectiv logica ştiinţei - logica obiectului de învăţământ. Prin prisma celor de mai sus vom circumscrie conţinutul procesului de învăţământ relevând că el exprimă ansamblul sistemului de valori ştiinţifice, tehnice, cultural-artistice şi socio-morale selecţionate din memoria socială a valorilor acumulate până la un moment dat, structurate şi ordonate în documentele şcolare, folosite apoi în procesul de predare-învăţare în vederea realizării finalităţilor educaţiei. Conţinutul. procesului de învăţământ este proiectat în funcţie de treptele, tipurile şi profilele de şcolaritate pe care le cuprinde sistemul de învăţământ. El răspunde astfel întrebărilor „ce” şi „cât” să se transmită şi să se înveţe în acest proces într-o perioadă determinată. Desprindem de aici constatarea potrivit căreia conţinutul procesului de învăţământ include un ansamblu de valori selecţionate din cultura socialmente elaborată (memoria socială). Pentru aceasta în limbajul pedagogic sunt utilizaţi termenii de „conţinut global” şi „conţinut diferenţiat” al învăţământului (V. Popescu, 1991). Primul termen se referă la conţinutul învăţământului privit în integralitatea sa, respectiv în sistemul naţional de învăţământ (treapta, tipuri, profile etc.); cel de al doilea termen vizează diversificarea conţinutului în funcţie de una sau alta din aceste componente, precum şi a fiecărui obiect sau disciplină de învăţământ. Pentru acest din urmă sens, conţinut diferenţiat, în literatura de specialitate se utilizează tot mai frecvent termenul de „curriculum”. Conotaţiile acestui termen impun clarificări şi precizări din partea specialiştilor. După cum se observă, conţinutul învăţământului este selecţionat din cultura socialmente elaborată. Urmează să ne oprim în continuare asupra criteriilor după care să se facă această selecţie, precum şi a modalităţilor de ordonare a celor selecţionate în documentele preconizate în acest scop. Sunt operaţii ce se desfăşoară sub directa coordonare a organelor de decizie. 100 Criterii de selecţionare a conţinutului procesului de învăţământ Criterii filosofice Exprimă în esenţă necesitatea ca întregul conţinut al procesului de învăţământ să răspundă imperativelor sociale şi general-umane pe care educaţia urmează să le înfăptuiască. Ele sunt expresia nemijlocită a unor reflecţii filosofice profunde privitoare la locul omului în univers, la destinul acestuia în societatea contemporană. În acelaşi timp, conţinutul învăţământului urmează să răspundă unor opţiuni şi cerinţe ale naţiunii noastre din etapa actuală. Criterii ştiinţifice Potrivit acestor criterii conţinutul procesului de învăţământ urmează să fie în concordanţă cu cele mai noi cuceriri ale ştiinţei, precum şi a tendinţelor de dezvoltare a acesteia. Reflectarea ştiinţei în conţinutul procesului de învăţământ se face prin intermediul obiectelor de învăţământ. Criteriile ştiinţifice se referă la rigurozitatea ştiinţifică a transpunerii ştiinţei în obiectul de învăţământ. Criterii psihologice Se referă la particularităţile de vârstă, la nivelul dezvoltării psihice şi al capacităţii de asimilare a informaţiei. Întrucât ceea ce se selecţionează din informaţia stocată la nivel social se adresează unor subiecţi, înseamnă că nu se poate face abstracţie de experienţa acestora, de stadiul pe care l-au atins în dezvoltarea psihică, ca şi de tendinţa acestei dezvoltări. Este vorba, bineînţeles, de valoarea medie a acestor parametri psihici şi nu de variaţiile lor individuale. Aşa după cum am precizat la momentul potrivit, dezvoltarea psihică se realizează printr-o succesiune de stadii fiecare având o structură psihologică de ansamblu care se manifestă diferenţiat de la un individ la altul. Conţinutul procesului de învăţământ se raportează la această structură de ansamblu având în vedere, însă, şi tendinţa devenirii sale. Deşi aceste stadii se succed într-o anumită ordine, nu este exclusă posibilitatea accelerării lor. În consecinţă, criteriile psihologice impun adaptarea conţinutului în funcţie de structura psihică de ansamblu, asigurând totodată premisele necesare dezvoltării ei. Neglijarea acestor criterii poate avea consecinţe negative, prin încetinirea ritmului dezvoltării psihice, când conţinutul se află sub posibilităţile de asimilare, şi prin apariţia supraîncărcării, când conţinutul depăşeşte aceste posibilităţi. Criterii pedagogice Orientează din punct de vedere pedagogic operaţia de selectare a informaţiei, precizând valenţele pe care trebuie să le îndeplinească pentru a putea contribui la realizarea idealului educaţional. Aceste criterii se refera la:  Asigurarea unui echilibru între cunoştinţele de cultură generală şi cele de specialitate potrivit tipului şi gradului de şcoală. Indiscutabil că acest echilibru se prezintă altfel în cadrul şcolii generale, al învăţământului liceal sau al celui superior. Să nu pierdem apoi din vedere că însuşi conţinutul culturii generale şi al celei profesionale cunoaşte în zilele noastre restructurări profunde, iar departajarea cunoştinţelor în cele două categorii este tot mai anevoioasă şi relativă.  Conţinutul procesului de învăţământ să faciliteze continuitatea în învăţare şi implicit trecerea de la un grad de învăţământ inferior la unul superior. Continuitate înseamnă preluare, valorificare şi depăşire a ceea ce s-a însuşit anterior, pregătind astfel condiţiile pentru ceea ce va urma. Ea depinde de modul în care se face sistematizarea conţinutului în documentele‚ elaborate în acest sens.  Selecţionarea conţinutului să se facă în funcţie de valenţele sale formative. Vorbind în capitolul consacrat educaţiei intelectuale despre relaţia dintre informare şi formare arătam că aceasta din urmă nu se poate realiza în afara unui conţinut informaţional şi în acelaşi timp nu orice informaţie are aceleaşi efecte pe plan formativ. Consecinţa firească este, deci, să fie selecţionate acele cunoştinţe care favorizează în cel mai înalt grad realizarea laturii formative a învăţării. Este vorba de acele cunoştinţe care să asigure dezvoltarea capacităţilor de cunoaştere şi a operaţionalităţii în genere, înarmarea elevilor cu cele mai moderne procedee de investigaţie, cu 101 modul de a gândi propriu ştiinţei respective, într-un cuvânt să stimuleze exersarea plenară a personalităţii în ansamblul său.  Asigurarea unei analogii funcţionale între logica didactică şi logica ştiinţifică. Logica didactică rezultă din modul în care este prelucrată şi ordonată informaţia ce se selecţionează. Cerinţa se exprimă prin aceea că logica didactică să oglindească cât mai fidel logica ştiinţei. Aceasta înseamnă ca gruparea cunoştinţelor să se facă în jurul structurii logice fundamentale a ştiinţei respective, insistându-se asupra tezelor şi principiilor celor mai semnificative pentru înţelegerea tuturor celorlalte fenomene. În acest fel pot fi eliminate o serie întreagă de amănunte, date faptice, incursiuni istorice etc. care nu fac altceva decât să accentueze fenomenul supraîncărcării. Analogia dintre logica ştiinţei şi logica didactică nu poate fi analizată decât în concordanţă cu anumite cerinţe psihologice pe care le presupune ordonarea informaţiei în cadrul logicii didactice asupra cărora vom reveni. 7.2. Însuşirile şi caracteristicile curriculum-ului Conţinutul învăţământului are două însuşiri importante: cantitatea şi calitatea. Cantitatea reprezintă latura învăţământului care evidenţiază numărul, mulţimea, mărimea şi extinderea (dezvoltarea) informaţiilor şi a abilităţilor practice, cu alte cuvinte evidenţiază volumul de cunoştinţe teoretice şi practice ce se selectează pentru o disciplină de învăţământ în funcţie de gradul, profilul şi obiectivele instructiv educative ale acestuia. Prin cantitate, conţinutul învăţământului răspunde la întrebările „cât anume trebuie transmis şi însuşit la o anumită disciplină de învăţământ” şi „care sunt sursele conţinutului învăţământului”. După C. Văideanu aceste surse ar fi în conformitate cu configuraţia prezentată mai jos. evoluţia ştiinţelor socio-umane evoluţia ştiinţelor evoluţia exacte tehnologiei evoluţia lumii evoluţia culturii şi muncii Sursele conţinutului a artei învăţământului aspiraţiile tineretului viitorul problematica lumii achiziţiile cercetării contemporane pedagogice La baza selectării şi organizării conţinutului învăţământului – a delimitării conţinutului cantitativ stau mai multe principii şi criterii, după cum urmează: a. exigenţele societăţii contemporane puse în faţa învăţământului, ale formării personalităţii şi pregătirii profesionale, precum şi achiziţiile şi exigenţele revoluţiei ştiinţifico-tehnice ale progresului social; b. rolul şi ponderea disciplinelor şi a grupelor de discipline în cadrul culturii generale şi culturii de specialitate în corelare cu gradele şi profilele învăţământului; 102 c. îmbinarea caracterului informativ şi formativ al conţinutului învăţământului, cu accent pe caracterul informativ al acestuia, în vederea dezvoltării şi manifestării capacităţilor generale şi profesionale; d. sporirea caracterului practic-aplicativ al conţinutului învăţământului în vederea creşterii eficienţei acestuia pentru integrarea socio-profesională; e. asigurarea caracterului interdisciplinar, pluridisciplinar şi transdisciplinal al conţinutului învăţământului; f. realizarea unor conţinuturi integrate, care permit fuzionarea conţinuturilor a două sau mai multe discipline într-un sistem informaţional unitar formându-se o singură disciplină integrată (biochimia, ingineria genetică, informatica etc.) la baza cărora stau atât criteriul interdisciplinarităţii cât şi cel al pluridisciplinarităţii; g. realizarea modulară a învăţământului şi conţinutului acesteia, modulul devenind un element (componentă, parte, secvenţă) autonom care îndeplineşte o anumită funcţie şi care se poate integra într-un sistem format din elemente similare. Aceste criterii devin operaţionale şi în planul celeilalte însuşiri şi anume asupra calităţii. Calitatea reprezintă latura conţinutului învăţământului care evidenţiază valoarea, esenţialitatea, profunzimea, nivelul, funcţionalitatea, performanţa, valabilitatea, durabilitatea, fiabilitatea şi eficienţa formativă a cunoştinţelor în dezvoltarea personalităţii şi în formarea profesionalităţii, în dezvoltarea capacităţilor intelectuale şi profesionale ale tineretului. Calitatea răspunde la întrebarea „ce anume se transmite şi se învaţă” determinând caracterul formativ al conţinutului, spre deosebire de cantitate, care are corespondenţă mai mult în plan informativ. Caracteristicile conţinutului Stabilitatea Este caracteristica ce asigură constanţa şi valabilitatea anumitor cunoştinţe într-o anumită perioadă de timp. Unele cunoştinţe au o stabilitate şi durabilitate mai mare, iar altele sunt mai scurte prin „adevărul oferit” fiind supuse schimbării, modernizării sau înlocuirii lor. Mobilitatea Este proprietatea conţinutului învăţământului de a se înnoi în permanenţă ca urmare a progresului ştiinţific, tehnic-cultural, continuu dar şi a uzurii morale a unor cunoştinţe tehnice şi practice. Această caracteristică presupune receptivitate faţă de ceea ce a apărut nou şi valoros, înseamnă înlăturarea a ceea ce s-a uzat moral şi integrarea într-o structură nouă a cunoştinţelor teoretice şi practice contribuind la pregătirea tineretului prin conţinutul nou – modernizat oferit. Diversificarea şi specificarea Adâncirea cercetărilor în diverse domenii de activitate în coroborare cu diviziunea socială a muncii a dus la diversificarea ştiinţelor şi la apariţia disciplinelor de învăţământ, a interacţiunii dintre ele şi la apariţia unor discipline interferente sau de graniţă. Totodată, dinamica acestor cunoştinţe şi informaţii a produs mutaţii calitative în planul conţinuturilor învăţământului, mai ales de specialitate, tendinţa fiind cea a realizării specializării într-un anumit domeniu şi nu multilateralitatea specifică învăţământului şi idealului educaţional ale perioadei comuniste. 7.3. Componentele conţinutul învăţământului Conţinutul învăţământului are două componente esenţiale: cultura generală şi cultura de specialitate (profesională sau de profil). Cultura generală reprezintă ansamblul valorilor materiale şi spirituale selectate din tezaurul de preţ creat de omenire care este determinat de concepţia şi atitudinea faţă de om şi societate şi faţă de concepţia de formare a personalităţii la un moment dat al dezvoltării social- istorice. Cultura generală se diferenţiază de la o epocă istorică la alta, astăzi acest tip al culturii fiind reprezentat de ansamblul cunoştinţelor teoretice şi practice care asigură dezvoltarea integrală şi armonioasă a personalităţii. 103 În contextul acestui spectru larg al culturii generale se desprinde cultura generală şcolară, care este reprezentată de ansamblul de cunoştinţe teoretice şi practice, selectat pentru nevoile învăţământului, ca o bază ideatică şi acţională comună pentru formarea personalităţii integrale şi armonioase. Cultura de specialitate (profesională sau de profil) reprezintă ansamblul de cunoştinţe teoretice şi practice dintr-un domeniu cum ar fi: ştiinţific, tehnic, economic, medical, pedagogic, artistic etc., care asigură pregătirea profesională în aceste domenii şi care devin surse ale conţinutului învăţământului. Cultura de specialitate prezintă două trepte, şi anume: cultura de specialitate (tehnică) generală (de exemplu în domeniile tehnice reprezentate prin discipline ca: electronica, mecanica, organe de maşini, desen tehnic etc.) şi culturi de specialitate (specializare). La fel ca şi în cadrul acestei culturi, şi la nivelul culturii generale se desprind trei nivele: a. nivelul elementar de cultură generală realizat în şcolile primare şi gimnaziale; b. nivelul mediu de cultură generală realizată în licee şi şcoli postliceale; c. nivelul superior de cultură generală realizat în instituţii de învăţământ superior şi postuniversitare. Conţinuturile selectate reprezentate de totalitatea cunoştinţelor şi informaţiilor ce urmează a fi predate şi care îşi au ca surse cultura în general, ştiinţa şi tehnica, arta etc. nu sunt prezentate în mod haotic şi arbitrar ci ele sunt ordonate logic corespunzând unor obiective specifice sau generale. Ordonarea logică. Presupune o astfel de înlănţuire a cunoştinţelor, încât unele sunt deduse din altele, inductiv sau deductiv. Aici primează logica ştiinţei şi se aplică în cazul acelor discipline care au o structură logică extrem de riguroasă (matematică, fizică, chimie etc.). Aici se poate vorbi de transpunerea logicii ştiinţei în logica didactică. Atât într-o parte, cât şi în cealaltă avem de-a face cu o înlănţuire de tipul premisă-concluzie. Din considerente de ordin psihologic, această ordine nu poate fi întotdeauna respectată. Tocmai de aceea mulţi pedagogi sunt de acord că ordinea învăţării trebuie să se desfăşoare după o modalitate medie, între aşa-numitele cerinţe logice ale disciplinei şi cerinţele psihologice ale naturii în plină dezvoltare a elevului. Valoarea pedagogică a ordonării conţinutului depinde de echilibrul ce se realizează între cele două categorii de cerinţe. Numai în cadrul acestei ordonări se poate vorbi de apropierea logicii didactice de logica ştiinţei, ea fiind plauzibilă numai în măsura în care este în concordanţă şi asigură un astfel de echilibru, deoarece o supraapreciere a cerinţelor logice poate avea consecinţe negative asupra învăţării, după cum o supraapreciere a cerinţelor psihologice se repercutează negativ asupra cantităţii şi calităţii conţinutului celor asimilate. După felul în care se realizează această înlănţuire logică se pot delimita două forme concrete de ordonare: lineară şi concentrică. Ordonarea lineară presupune o înlănţuire succesivă şi continuă a cunoştinţelor, cele ce se predau la un moment dat fiind o continuare a celor predate anterior şi constituind totodată baza pentru cele care vor urma. Ea se prezintă sub forma unui lanţ, cunoştinţele fiind legate organic, odată predate nu se mai revine asupra lor în clasele următoare ale aceluiaşi ciclu sau grad de învăţământ. Ordonarea concentrică presupune, de asemenea, o înlănţuire logică, revenindu-se asupra aceloraşi cunoştinţe, într-o formă mai aprofundată şi la alt nivel. Ordonarea după „puterea explicativă” a cunoştinţelor. Potrivit acestei modalităţi se consideră că în cadrul fiecărei discipline există anumite concepte sau idei care conferă o anumită semnificaţie celor care urmează. Aici nu poate fi vorba de o deducere a unora din altele, ci de o „putere explicativă” mai mare a unora asupra altora (G. F. Kneller, 1973). Cunoştinţele care urmează nu vor putea fi înţelese şi asimilate decât numai pe baza altora care le oferă o bază explicativă necesară. Există, deci, în cadrul diverselor discipline anumite idei sau concepte călăuzitoare (matrice conceptuală) de care depinde înţelegerea altora. Aceasta mai ales în cadrul disciplinelor socio-umane şi artistice (filosofie, literatură, artă etc.) Obiectivarea conţinutului învăţământului – a componentelor acestuia 104 Ca orice componentă a procesului de învăţământ, şi conţinutul învăţământului presupune şi necesită o programare şi o obiectivare - concretizare. Acest demers se realizează într-un sistem de documente denumite documente şcolare sau universitare. Acestea sunt:  planul de învăţământ;  programa analitică sau şcolară;  manualul şcolar şi  orarul şcolar. Planul de învăţământ Este un document în care sunt prevăzute obiectele de învăţământ, orânduite pe clase şi ani, numărul de ore săptămânal afectate fiecărui obiect, structura anului şcolar. Întocmirea planului de învăţământ ridică o serie de probleme pedagogice privitoare la alegerea obiectelor de învăţământ, la succesiunea lor pe clase şi cicluri de învăţământ, la ponderea acordată fiecărui obiect de învăţământ. Planul de învăţământ asigură, în forma cea mai generală şi sintetică, îndeosebi cantitativ conţinutul învăţământului pentru fiecare grad sau profil de învăţământ. Există planuri pentru învăţământul primar şi gimnazial, pentru licee, pentru profile de şcoli din învăţământul profesional, complementar, de maiştri, pentru învăţământul postliceal şi superior corespunzător profilelor facultăţilor şi a specializărilor. Acest instrument didactic prevede, în principiu, denumirea obiectelor de învăţământ şi numărul de ore afectate pe total trimestre sau semestre şi pe forme de organizare a activităţilor didactice (curs, seminar, laborator, activităţi practice, proiecte etc.) mai ales în învăţământul superior. Ordonarea acestor discipline şi obiective nu este arbitrară ci urmează o anumită logică internă în funcţie de gradul de interdisciplinaritate şi de importanţa disciplinelor predate. Deci, în întocmirea planului de învăţământ se impun anumite cerinţe care să asigure o anumită stabilitate în timp şi să-i confere învăţământului o anumită dinamică şi deschidere spre modernizare sub raport curricular şi strategic. Programa analitică sau şcolară Programa analitică obiectivează conţinutul de bază al învăţământului pentru fiecare disciplină (obiect de învăţământ). I se mai spune, deci, şi analitică faţă de şcolară sau de curs deoarece prezintă conţinutul disciplinei de învăţământ într-o manieră analitică, logică şi coerentă, pe capitole, subcapitole şi teme detaliate uneori până la titlurile lecţiilor sau cursurilor (prelegerilor). Este documentul care detaliază conţinutul fiecărui obiect de învăţământ pentru fiecare clasă sau an de studiu. Dacă planul de învăţământ precizează obiectele, programele şcolare concretizează natura şi volumul cunoştinţelor, priceperilor şi deprinderilor ce urmează a fi însuşite într-o perioadă determinată (de obicei un an şcolar). Din punct de vedere al structurii sale, programa este constituită din mai multe părţi, după cum urmează: nota introductivă în care: se prezintă locul şi importanţa studierii disciplinei în pregătirea tineretului; finalităţile (obiectivele) urmărite; unele îndrumări metodice privind predarea disciplinei; a. repartizarea orelor pe activităţi didactice: curs, lecţie, seminar, laborator, lucrări scrise, recapitulări şi ore la dispoziţia profesorului, diferenţiindu-se de la o formă la alta de învăţământ; b. conţinutul programei: denumirile capitolelor şi numărul de ore afectate; denumirile temelor şi subtemelor; denumirile lucrărilor practice – laborator la fiecare temă; alte activităţi; c. bibliografia pentru profesor şi pentru elevi/studenţi – generală, facultativă şi obligatorie –. În elaborarea şi folosirea programei se impun câteva condiţii de bază: capitolele şi temele să fie prezentate într-o ordine logico-ştiinţifică şi pedagogică şi să asigure realizarea obiectivelor disciplinelor respective. În acest context programa analitică trebuie să dovedească anumită 105 mobilitate ştiinţifico-aplicativă asigurând introducerea în mod organic a noutăţilor ştiinţifice şi practice determinate de progresul ştiinţifico-tehnic. Manualul şcolar Manualul este documentul care dezvoltă şi concretizează conţinutul programei prin prezentarea sistemului de cunoştinţe şi a acţiunilor ce urmează a fi întreprinse de către elevi pentru asimilarea lor. Manualul este un document de orientare pentru profesor şi un instrument de lucru pentru elevi. Utilitatea lui poate fi apreciată numai pe fondul dinamicii relaţiei dintre status-ul profesorului şi elevului în procesul de învăţământ. Din acest punct de vedere asistăm la creşterea ponderii activităţii elevului, manualul trebuie să răspundă acestei cerinţe. În mod justificat se afirmă că manualul deschide porţile spre fenomenele naturale, sociale şi culturale, îl ajută în cercetarea, cunoaşterea şi transformarea lor, înregistrează rezultatele cunoaşterii şi, totodată, formează capacităţile de cunoaştere, dezvoltă preocupările şi priceperile de asimilare, deschide drumul spre autoinstruirea permanentă. Elaborarea unui manual ridică multe probleme de natură psihopedagogică. Didactica se preocupă tot mai mult de precizarea şi delimitarea obiectivelor predării, exprimate în concepte formativ-instrumentale şi operaţionale. Important este să ştim ce performanţe trebuie să obţinem în procesul predării unei discipline. În funcţie de aceste obiective se delimitează conţinutul şi se aleg strategiile didactice ce vor fi folosite în transmiterea lui. Un manual modern este acela al cărui conţinut este structurat în funcţie de obiectivele operaţionale pe care le urmăreşte predarea obiectului respectiv. Stabilirea unei concordanţe dintre obiective şi conţinut solicită concomitent cunoaşterea factorilor psihologică şi stăpânirea domeniului ştiinţei ce oferă conţinutul obiectului de învăţământ. În principiu, manualului îi sunt atribuite următoarele funcţii: Funcţia de informare. Orice manual cuprinde un sistem de cunoştinţe sau informaţii despre un domeniu al realităţii, prezentate şi ordonate cu ajutorul limbajului şi al altor mijloace (scheme, desene, fotografii, simboluri etc.). Funcţia de structurare a învăţării. Se concretizează în structurarea conţinutului predat urmărindu-se trecerea graduală de la experienţa practică la teorie; de la teorie la aplicaţii; de la exerciţiile practice la teorie şi de la exemple la abstracţii, în fond realizându-se aplicarea principiului unităţii dintre senzorial şi raţional – a principiului intuiţiei. Funcţia formativă. Se exprimă prin posibilităţile pe care le oferă pentru stimularea muncii individuale îndreptate în direcţia prelucrării informaţiilor, familiarizării cu metodologia cercetării, aplicării cunoştinţelor în practică, creării unor situaţii-problemă, exersării etc. Funcţia stimulativă. Constă în declanşarea şi susţinerea unei motivaţii pozitive în activitatea de învăţare. Manualul trebuie să trezească şi să menţină atenţia şi interesul, să stimuleze curiozitatea şi să suscite continuu efortul creator din partea elevului. Funcţia de autoinstruire. Prin conţinutul său manualul trebuie să pregătească condiţiile pentru realizarea autoeducaţiei. Aceasta presupune ca manualul să-l obişnuiască pe elev cu tehnica învăţării şi să-i pună bazele unui stil individual de muncă, pregătind astfel condiţiile unei educaţii permanente. Pe linia perfecţionării manualelor, concomitent cu preocuparea pentru îmbunătăţirea conţinutului lor, asistăm şi la o diversificare a acestor instrumente. Astfel, în ultimul timp au apărut: „Caietul de muncă independentă pentru elevi”, „Manualul profesorului”, „Fişe de lucru”, „Fişe programate” etc. Fiind o sursă de informare pentru tineretul studios (mai ales pentru învăţământul universitar unde, chiar dacă există mai multe manuale alternative, sursa de bază pentru informare este manualul şcolar), acest instrument didactic trebuie să îndeplinească anumite condiţii ştiinţifico-metodico-pedagogice printre care menţionăm:  să prezinte conţinutul disciplinei într-o formă esenţializată şi explicită;  să includă cele mai noi cuceriri ştiinţifice şi tehnice; 106  să evite istoricismul, cunoştinţele cu uzură morală, descriptivismul, repetările exagerate şi paralelismele cu alte discipline;  să realizeze curiozitatea şi tensiunea epistemică (de cunoaştere);  să cuprindă după capitolele mai importante anumite întrebări, exerciţii şi probleme de rezolvat şi recapitulative, anumite date prezentate sintetic etc., care să sprijine studiul individual etc. Orarul Este un document oficial ce izvorăşte prin prevederile planului de învăţământ şi care asigură programarea învăţământului în cadrul activităţilor didactice, îndeosebi al celor cu caracter bilateral, de predare – învăţare, pe o perioadă şcolară determinată, trimestru sau semestru, având ca modul care se repetă – săptămâna. La fel ca şi celelalte instrumente, şi orarul, bine întocmit şi eficient, presupune anumite condiţii de natură ergonomică, psihodidactică şi de igiena studiului. Printre acestea se pot menţiona:  programarea raţională a disciplinelor şi activităţilor didactice;  programarea orelor numai într-o parte a zilei;  eventualele ore sau zile libere să se plaseze în orar la sfârşitul zilei şi, respectiv, la sfârşitul săptămânii;  folosirea intensivă a orelor prevăzute în orar;  respectarea de către profesori a pauzelor după fiecare oră ca o necesitate a destinderii şi refacerii capacităţilor de studiu. 7.4. Direcţii noi în structurarea conţinutului Multiplicarea surselor învăţământului şi acumulările cognitive din diferitele domenii ale cunoaşterii impun noi strategii de dimensionare şi de structurare a conţinuturilor. Eficienţa lor este dată nu numai de modalitatea de selecţie a informaţiilor, pentru a li se asigura descongestionarea, ci şi de strategii de ierarhizare şi organizare, de compunere şi articulare a acestora în complexe cât mai apropiate de realitatea descrisă şi de obiectivele educaţionale privind realizarea unei viziuni integrative, olistice la elevi/studenţi. Una dintre exigenţele contemporane şi direcţiile noi privind structurarea conţinuturilor o constituie promovarea interdisciplinarităţii. Acest principiu derivă din spaţiul cercetării ştiinţifice, iar ca demers epistemic, în domeniul educaţiei, poate fi sesizat sub două aspecte: conceperea conţinuturilor în perspectivă interdisciplinară şi proiectarea şi organizarea proceselor didactice în viziune interdisciplinară. Conexiunea disciplinară cunoaşte patru niveluri de concretizare:  multidisciplinaritatea (apare ca modalitatea cea mai puţin dezvoltată a conexiunii, constând – mai degrabă – în juxtapunerea unor elemente ale diverselor discipline, pentru a pune în lumină aspectele lor comune);  pluridisciplinaritatea (constituie integrarea mai accentuată şi se bazează pe o comunicare simetrică între diferite paradigme explicative;  interdisciplinaritatea (este o formă a cooperării între discipline diferite, cu privire la o problematică a cărei complexitate nu poate fi surprinsă decât printr-o convergenţă şi o combinare prudentă a mai multor puncte de vedere;  transdisciplinaritatea (este vizată ca o întrepătrundere a mai multor discipline, care pot conduce în timp la constituirea de noi discipline sau noi domenii ale cunoaşterii). Noile direcţii ce vizează structurarea conţinutului conduc la mai multe categorii conceptuale derivate ale curriculum-ului. Desprindem în acest sens următoarele tipologii (în conformitate cu Enciclopedia Internaţională a Educaţiei):  curriculum general, care se referă la conţinuturile educaţiei generale (cunoştinţe, abilităţi pentru toţi cursanţii pe parcursul primelor stadii ale şcolarităţii); 107  curriculum specializat focalizat pe dezvoltarea competenţelor în domenii particulare de studiu (literatură, muzică, ştiinţe exacte, arte plastice, sport etc.);  curriculum subliminal, care emerge, ca experienţă de învăţare, din mediul psihosocial şi cultural al clasei de elevi/şcolii/universităţii (climatul de studiu, relaţiile interpersonale, personalitatea profesorului, sistemul de recompense şi sancţiuni etc.);  curriculum informal, care derivă din ocaziile de învăţare oferite de mass-media, familie, instituţii culturale etc.;  curriculum mandatat este cel oficial prescris, cu statut formal, obligatoriu de aplicat;  curriculum de suport, desemnează materialele curriculare adiţionale, ca: îndrumătoare, culegeri de exerciţii şi probleme, atlase, albume, soft-ware educaţional etc.;  curriculum de predat, care constă din ceea ce se transmite la clasă;  curriculum testat acoperit prin teste sau examene;  curriculum învăţat, adică ceea ce elevul/studentul achiziţionează. Extinderea ariei conceptului de curriculum, până la complexitatea şi dinamica realităţii educaţionale desemnate, a determinat prin complementaritatea firească, formarea unui nou domeniu de expertiză pedagogică, consilierea curriculară şi specializarea/oficializarea status-ului de consilieri curriculari care presupune cunoştinţe, aptitudini şi resurse în acest domeniu şi conţinut curricular. Registrul curricular se coroborează cu progresul ştiinţifico-tehnic şi, mai ales, cu reforma învăţământului şi educaţiei care, la rândul său, implică o anumită reformă curriculară. Manualele alternative sunt rezultatul acestor imperative ale modernismului şi a reformei curriculare care, depăşind anumite praguri ale toleranţei curriculare, pot avea incidenţe şi efecte negative prin eterogenitatea conţinutului predat şi receptat dincolo de specializările şi cultura generală ce se impune oricărui absolvent. CURS NR.8 PRINCIPIILE DIDACTICE STRUCTURA CURSULUI Definirea şi caracterizarea generală a principiilor didactice Conţinutul şi formele de manifestare ale principiilor didactice 8.1. Definirea şi caracterizarea generală a principiilor didactică În realizarea sa practică, procesul de învăţământ se sprijină pe o serie de cerinţe, norme generale, reguli pe care le numim principii didactice. Acestea fundamentează activitatea de predare – învăţare anticipându-i eficienţa. Principiile didactice, ca ansamblul normelor generale care stau la baza proiectării, organizării şi desfăşurării activităţilor de predare-învăţare, în vederea realizării optime a obiectivelor educaţionale, se constituie pentru orice educator în idei călăuzitoare în proiectarea şi realizarea procesului de învăţământ. Principiile învăţământului – didacticii funcţionează ca idei de bază orientative care ghidează activitatea didactică a profesorului sau a învăţătorului ajutându-l să facă din predare un factor de influenţă şi stimulare a învăţării. Caracteristicile principiilor didactice Caracterul orientativ Principiile didactice sunt norme sau teze generale care orientează şi imprimă un sens funcţional procesului de învăţământ, asigurându-i astfel premisele necesare îndeplinirii obiectivelor şi sarcinilor pe care le urmăreşte în desfăşurarea sa. 108 Caracterul orientativ al principiilor didactice este determinat de complexitatea şi dinamismul procesului de învăţământ, cauză pentru care adaptarea sa neîntreruptă la situaţii noi se impune cu necesitate. Or, pentru ca acest lucru să nu se facă în mod întâmplător sunt necesare asemenea norme care să-l călăuzească pe profesor în activitatea sa. În cele din urmă, deci, aceste principii se referă la activitatea profesorului, iar prin intermediul ei în mod implicit şi la activitatea e1evilor. Conducându-se după astfel de norme profesorul imprimă procesului de învăţământ un sens care să fie în concordanţă cu logica interioară a desfăşurării sale, evitând alunecarea pe panta unor improvizaţii şi rezolvări spontane. Nu înseamnă că prin aceasta se înlătură cu desăvârşire apariţia unor fenomene şi manifestări întâmplătoare, neprevăzute. Din contră, logica procesului de învăţământ se realizează, aşa după cum am văzut, pe fondul interdependenţei dintre factorii necesari şi întâmplători, respectarea principiilor didactice asigurând desfăşurarea legică a procesului de învăţământ şi anihilarea acţiunii acestor factori întâmplători şi neprevăzuţi. Caracterul normativ Aceste principii au, în primul rând, un caracter normativ, dar înainte de a deveni norme călăuzitoare pentru desfăşurarea propriu-zisă a procesului de învăţământ, principiile au constituit obiectul unei elaborări pe baza generalizării experienţei în organizarea acestui proces şi a valorificării rezultatelor ştiinţelor ce vin în sprijinul didacticii. Astfel se explică nu numai geneza acestor principii, ci şi îmbogăţirea conţinutului lor de la o etapă istorică la alta. Caracterul dinamic Pe lângă caracterul lor sincronic şi sistemic, după cum vom vedea, principiile au un caracter dinamic, ele diferenţiindu-se în funcţie de conţinutul învăţământului şi, implicit, de evoluţia societăţii. De la cel care a realizat o primă prezentare sistematică a principiilor didactice, care a fost J. A. Comenius şi până astăzi s-a înregistrat o restructurare continuă a acestora nu numai prin faptul că unele şi-au pierdut valabilitatea, apărând altele noi, ci şi prin îmbogăţirea conţinutului celor elaborate iniţial. Mai mult, în zilele noastre asistăm la diverse controverse privitoare la aceste principii. Cauzele se află, pe de o parte, în lipsa unei delimitări cât mai clare a ariei pe care o acoperă principiile didactice, iar pe de altă parte printr-o preluare şi aplicare simplistă a descoperirilor psihologiei contemporane. Caracterul sistemic Principiile care normează şi optimizează, totodată, procesul de învăţământ nu acţionează în mod independent şi unilateral, ci dintr-o perspectivă sistemică intercondiţionându-se reciproc. În acest sens se poate delimita chiar un subsistem al principiilor didactice în cadrul sistemului de învăţământ. Promovând fiecare cerinţă şi normă desemnate printr-un anumit principiu, acestea devin realizabile prin intermediul întregului – al principiilor didactice desfăşurate în mod unitar, interdependent şi diferenţiat. Subsistemul principiilor didactice Din cadrul acestui subsistem fac parte următoarele principii:  principiul participării conştiente şi active a elevilor în activitatea de învăţare;  principiul unităţii dialectice dintre concret şi abstract în procesul de învăţământ;  principiul sistematizării, structurării şi continuităţii;  principiul legării teoriei cu practica;  principiul accesibilităţii sau al orientării după particularităţile de vârstă şi individuale ale elevilor;  principiul temeiniciei şi durabilităţii rezultatelor obţinute în procesul de învăţământ. Principiul participării conştiente şi active a elevilor în activitatea de învăţare Esenţa acestui principiu se exprimă în considerarea elevului ca subiect al propriului proces de devenire, de asimilare a celor transmise şi de formare a personalităţii sale. Nimic din tot ceea ce se întreprinde din exterior nu se reflectă ca într-o oglindă, iar dezvoltarea ne apare ca un rezultat al activităţii subiectului, ca autodezvoltare. Important este ca, pornind de la acest 109 postulat, profesorul să stimuleze prin actul predării participarea elevului la propria sa formare. Prin această prismă învăţarea ne apare ca un proces de structurare şi restructurare continuă a întregului edificiu anterior, dinamica internă a personalităţii constituind în acelaşi timp un rezultat şi o condiţie a acestei participări active din partea elevului. Formarea acestor structuri este consecinţa unei elaborări care nu poate fi realizată în afara participării active a subiectului. „Rezultatele activităţii umane generalizându-se şi fixându-se intră ca „material de construcţie” în structura capacităţilor omului” (S.L. Rubinstein, 1962). Noile teorii ale învăţării se concentrează tot mai mult asupra mecanismului intern al elaborării. Avem aici în vedere cercetările întreprinse de H. Wallon, J. Piaget, P. I. Gaiperin etc., cercetări care au pus în evidenţă faptul că formarea conceptelor are loc pe baza interiorizării unor acţiuni, adică pe baza trecerii de la acţiuni externe cu obiectele la acţiuni interne ce se desfăşoară pe plan mintal cu ajutorul limbajului. În spiritul psihologiei genetice, gândirea ne apare ca un „joc de operaţii” şi nu o simplă asimilare de imagini şi noţiuni. A forma gândirea înseamnă a forma operaţii, iar a forma operaţii înseamnă a le elabora sau construi în acţiune şi prin acţiune. Constatarea poate fi extinsă şi asupra altor componente ale personalităţii. Din punct de vedere psihologic, acest proces de interiorizare ce se realizează numai cu participarea activă a subiectului este în acelaşi timp şi un proces conştient, după cum orice activitate conştientă implică şi atributul de activă, de prelucrare creatoare sub tensiunea unor cerinţe subiective şi antrenând diverse procese şi însuşiri psihice, în cele din urmă personalitatea în ansamblul său. Participare conştientă înseamnă integrarea a ceea ce se asimilează, şi se formează în structuri sau scheme de asimilare tot mai largi. Informaţiile care nu se integrează în astfel de structuri constituie un balast nu numai pentru memorie, ci şi pentru gândire. Acest principiu este regăsit într-o altă formulare în lucrarea de referinţă a lui I. Bontaş „Pedagogie”, sub denumirea de principiul însuşirii conştiente şi active a cunoştinţelor. El exprimă necesitatea ca învăţarea (dobândirea cunoştinţelor) să se facă în mod conştient, să-ţi dai seama, să înţelegi semnificaţiile şi conexiunile abstracte, esenţiale şi generale ale obiectului sau procesului studiat şi, în acest context, să depui un efort operaţional mental (de gândire) şi, după caz, un efort acţional de aplicare a cunoştinţelor, adică să fii conştient şi activ în acelaşi timp. Principiul însuşirii conştiente şi implicit a participării conştiente şi active a fost elaborat ca un demers legic împotriva însuşirii mecanice şi pasive a cunoştinţelor. În conformitate cu afirmaţia filosofului R. Descartes: „Fiecare trebuie să ajungă la adevăr cu propria-i gândire” şi prin propriu-i efort mental şi practic. Însuşirea conştientă şi activă a cunoştinţelor determină anumite elemente mobilizatoare, benefice pentru învăţare, printre care evidenţiem:  motivaţia favorabilă şi satisfacţia învăţării;  credibilitatea adevărurilor şi transformarea lor în convingeri şi deprinderi ştiinţifice personale;  sporirea rezultatelor învăţării. Respectarea şi aplicarea acestui principiu presupune câteva reguli de aplicare, cum ar fi:  folosirea de explicaţii, argumentări, exemplificări şi aplicaţii adecvate pentru asigurarea inteligibilităţii şi accesibilităţii, evitându-se fenomenul de a oferi totul, „de a da gata” sau de a prezenta cunoştinţele fără explicaţii, ceea ce ar duce la o memorizare mecanică diminuând învăţarea temeinică şi eficientă;  realizarea de conexiuni între vechile şi noile cunoştinţe;  crearea şi rezolvarea de situaţii problematice, care să determine manifestarea gândirii creatoare a elevilor/studenţilor;  întrebări retorice, probleme, simulări, modelări, ipoteze, interpretări critice;  legarea cunoştinţelor teoretice de cele practice în cadrul experienţelor, aplicaţiilor etc.;  dinamizarea elevilor de a găsi (afla, descoperi) singuri explicaţii, argumentări, soluţii de rezolvare a problemelor teoretice şi practice folosind atât documentarea cât şi investigaţia ştiinţifică de laborator etc.; 110  dinamizarea capacităţii de autocontrol şi autoevaluare în procesul însuşirii cunoştinţelor teoretice şi practice. 8.2. Conţinutul şi formele de manifestare ale principiilor didactice Principiul unităţii dialectice dintre concret şi abstract în procesul de învăţământ Acest principiu mai este denumit de către alţi autori şi principiul intuiţiei şi exprimă necesitatea studierii obiectelor, fenomenelor şi proceselor prin intermediul simţurilor, care realizează cunoaşterea senzorială a realităţii ca punct de plecare, facilitând înţelegerea realităţii spre cunoaşterea logică, raţională, contribuind astfel la înfăptuirea unităţii dintre senzorial şi raţional. Exprimă faptul că în procesul de învăţământ cunoaşterea se realizează prin treceri succesive de la concret la abstract şi invers. Cunoaşterea se înfăptuieşte sub forma unor cicluri care se închid şi se deschid continuu. Acest principiu preconizează cerinţa generală ca închiderea şi deschiderea ciclurilor, prin alternarea concretului şi abstractului, să se facă nu numai în concordanţă cu particularităţile materialului şi informaţiei ce urmează a fi asimilate, ci şi cu nivelul de dezvoltare ontogenetică a elevilor. Cercetările contemporane evidenţiază tot mai mult faptul că în locul unei concepţii mecaniciste ce stipulează o ordine liniară între concret şi abstract, între senzorial şi raţional se impune concepţia alternanţei şi unităţii dialectice dintre ele. Transpusă în plan didactic, cunoaşterea senzorială este cunoscută sub denumirea de intuiţie. În sensul cel mai larg, intuiţie înseamnă cunoaştere nemijlocită. Ea se realizează sub forma imaginii care, întotdeauna, este concretă şi individualizată. Ea este expresia unui obiect sau fenomen din realitatea obiectivă, a unui act moral, a unei opere de artă etc. Intuiţia îndeplineşte mai multe funcţii didactice: - Este izvor de informaţii, sub forma reprezentărilor, în vederea prelucrării şi elaborării generalizărilor. În urma acestei prelucrări se produce saltul de la contact la abstract, în cadrul căruia, gândirea, devenind tot mai independentă de datele intuitive, înfăptuieşte o cunoaştere tot mai profundă a realităţii prin surprinderea a ceea ce este esenţial şi general. Abstractizarea ne apare în acest context ca o manifestare şi prelungire a procesului de interiorizare prin aceea că, reţinând esenţialul şi generalul, ea poate opera în continuare pentru a surprinde alte aspecte ale realităţii. Abstractizarea înseamnă „atât înlăturarea bruiajului irelevant, cât şi realizarea unei structuri comune pentru mai multe situaţii diferite” (Z. P. Dienes, 1973). Aceste structuri comune nu sunt altceva decât clasele cu atributele lor pe baza cărora nişte elemente oarecare pot sau nu pot fi încadrate în clasa respectivă. Abstractizarea înseamnă a extrage ceea ce este comun unei clase sau unor situaţii diferite, stabilind astfel atributele ce vor caracteriza clasa, concomitent cu neglijarea sau înlăturarea a ceea ce este irelevant. Dacă în general intuiţia declanşează şi întreţine, după cum rezultă din cele de mai sus, procesul de abstractizare, ea poate constitui uneori şi un obstacol în desfăşurarea proceselor raţionale prin abuzul de imagini şi bruiajul care-l pot produce, atunci când se apelează în mod exagerat la cunoaşterea senzorială, după cum absenţa imaginilor sau a materialului concret poate constitui sursa principală a formalismului în procesul de învăţământ. Există, deci, un nivel optim de folosire a intuiţiei ca sursă de reprezentări nu numai pentru elaborarea conceptelor, ci şi pentru formarea capacităţii de a opera cu ele. - Funcţia de concretizare a intuiţiei. Imprimă cunoaşterii un sens contrar celui de mai sus, deplasarea având loc de la abstract la concret. Un concept odată elaborat, pe calea abstractizării sau pe cale pur logică, urmează să fie aplicat din nou obiectelor şi fenomenelor reale, cazurilor particulare. Revenirea la punctul de plecare nu înseamnă în acest caz un regres pe planul gândirii, din contră, o îmbogăţire a conţinutului ei şi concomitent o tentativă pentru noi abstracţii. „Concretizarea nu poate însemna altceva decât un fel de verificare prin care să ne convingem dacă un subiect şi-a dezvoltat sau nu o anumită putere de abstractizare” (Z.P. Dienes). Modul în care se realizează cele două funcţii ale intuiţiei depinde de situaţia concretă a învăţării, precum şi de obiectivele pe care le urmărim. Cu totul altfel se vor întrepătrunde aceste 111 funcţii în cazul educaţiei intelectuale, morale sau estetice, a diferitelor obiecte de învăţământ etc. Pe fondul acestei diversităţi Z. P. Dienes vorbeşte despre necesitatea aplicării a două principii, cel al variabilităţii perceptuale şi cel al concretizărilor multiple. Primul se referă la procesul de abstractizare şi stipulează necesitatea unor multiple percepţii pentru elaborarea unei generalizări. Al doilea are în vedere procesul de concretizare şi preconizează ca acelaşi concept sau aceeaşi structură să fie aplicate la o mulţime de cazuri particulare. Principiul intuiţiei corespunde necesităţii psihopedagogice a realizării unui învăţământ bazat pe înţelegere, legat de viaţă, realist şi apărut ca un demers legic împotriva învăţării scolastice şi mecanice. Realizând unitatea dintre cunoaşterea senzorială şi cea raţională, principiul intuiţiei nu înseamnă deci rămânerea la treapta cunoaşterii senzoriale. El realizează această treaptă pentru uşurarea înţelegerii, pentru a ajunge la treapta dificilă dar de mare importanţă pentru cunoaştere, treapta învăţării logice – a cunoaşterii raţionale bazată pe studierea elementelor şi conexiunilor abstracte esenţiale şi generale exprimate prin noţiuni, concepte, idei, teorii, principii. Principiul intuiţiei se realizează prin îmbinarea materialului didactic intuitiv – natural (obiecte, substanţe, sisteme tehnice, procese, experienţe) la scara lor reală şi de substituţie (machete, modele, reprezentări grafice, mijloace audio-vizuale etc.) cu cuvântul şi mijloacele logico-matematice. Îmbinând cele trei componente: imaginea, cuvântul şi elementele logico- matematice, acest principiu reprezintă esenţa intuiţiei pentru o învăţare eficientă. În acest context este binevenită recomandarea pedagogului elveţian J. Piaget de a se evita exagerările ce duc la „verbalismul” cuvântului, ca şi la „verbalismul” imaginii. Principiul învăţării pe baza intuiţiei presupune valorificarea pedagogice a unei bogate experienţe nemijlocite în cunoaştere prin: ilustrări ori exemplificări, sondări explicative ale imaginilor, corelări ale denumirilor însuşirilor sugerate de reprezentări sau imagini astfel încât intuiţia perceptivă să favorizeze cunoaşterea în raport cu realitatea vie, prevenind formalismul şi verbalismul. Trebuie subliniat însă că în predare nu trebuie să abuzăm de momentele intuitive, aşa cum sugerează pedagogul elveţian R. Douttrens: „nu există obiectul (reprezentat prin materialul didactic), nu trebuie să aibă loc predarea”, mai ales atunci când ele sunt de prisos şi când profesorul poate valorifica ori ţine seama de experienţa cognitivă şi practică a elevilor. Principiul sistematizării, structurării şi continuităţii Principiul sistematizării şi continuităţii cunoştinţelor, cum mai este denumit, exprimă necesitatea ca materia de studiu să fie structurată în unităţi metodice (secvenţe de cunoştinţe esenţiale coerente), ordonate într-o succesiune (continuitate) logică, ştiinţifică şi pedagogică şi care să alcătuiască în final un sistem informaţional. Sistematizarea, structurarea şi continuitatea se asigură, în primul rând, prin documentele şcolare (planul de învăţământ, programa şi manualul şcolar). Întrucât principiile didactice se referă la procesul de învăţământ, urmează să vedem modul în care ceea ce se asigură prin aceste documente se realizează în activitatea de predare şi învăţare. Esenţa acestui principiu se exprimă prin cerinţa ca toate informaţiile ce se transmit să fie astfel organizate şi programate, încât să poată fi integrate în experienţa anterioară a individului. Sistematizarea, structurarea şi continuitatea se bazează, din punct de vedere psihologic pe principiul transferului, cu cele două forme ale sale - specific şi nespecific - despre care am vorbit în cadrul capitolului consacrat educaţiei intelectuale. A preda sistematic înseamnă, pe de o parte, a organiza informaţiile şi influenţele exercitate într-un sistem, iar pe de altă parte, a asigura condiţiile psihologice integrării acestora în experienţa anterioară a elevului. Continuitatea ne apare astfel ca o consecinţă firească a acestora. Indiscutabil că dacă în documentele şcolare se asigură o sistematizare şi ordonare, urmează ca în procesul de învăţământ ele să fie transpuse şi adaptate particularităţilor procesului de învăţare. Conturarea unei viziuni de ansamblu asupra realităţii înconjurătoare nu este posibilă decât prin articularea într-un sistem unitar a cunoştinţelor transmise şi asimilate. Aceasta presupune ca în spiritul acestui principiu să se stabilească diverse corelaţii atât între cunoştinţele predate în cadrul aceluiaşi obiect de învăţământ, cât şi între cele predate la obiecte diferite. Am putea distinge din acest punct de vedere, legături intradisciplinare ce se formează în interiorul 112 structurii conceptuale a unei discipline şi legături interdisciplinare între conceptele a două sau mai multe discipline. Există apoi, după cum am arătat, în cadrul fiecărui obiect de învăţământ o structură conceptuală de bază, respectiv un nucleu de noţiuni în jurul cărora gravitează toate celelalte, a căror asimilare facilitează înţelegerea mai profundă a celorlalte cunoştinţe. Sistematizarea şi structurarea presupune a depista acest nucleu şi prin intermediul tehnologiei didactice a proceda în consecinţă. Aceasta reclamă, în continuare, cunoaşterea structurii conceptuale a gândirii elevilor, pentru ca noile informaţii să fie adaptate cerinţelor acesteia. Sistematizarea înţeleasă ca predare structurală a cunoştinţelor implică, deci declanşarea unor modificări pe planul operaţiilor mintale, activându-le şi restructurându-le în concordanţă cu sensul general al dezvoltării psihice. Principiul analizat evidenţiază câteva caracteristici de care trebuie să se ţină seama:  materia de studiu nu poate fi predată şi nici înţeleasă de la început în mod global, în integralitatea ei, de aceea este necesar efortul de divizare a materiei în secvenţe educaţionale coerente;  succesiunea secvenţelor de studiu trebuie făcută într-o ordine logică, adică se decurgă în mod firesc din una în alta într-o ordine ştiinţifică şi să se completeze într-un plan superior şi într-o ordine pedagogică, asigurând accesibilitatea secvenţelor informaţionale în succesiunea lor;  sistematizarea şi continuitatea logică, ştiinţifică şi pedagogică trebuie să elimine situaţiile de predare – învăţare a unor cunoştinţe fragmentare, izolate, dezordonate, incoerente care pot produce goluri în cadrul materiei studiate şi lipsa unor conexiuni în plan ideatic şi praxiologic. Se impun, de asemenea, câteva reguli necesare aplicării principiului sistematizării, structurării şi continuităţii cunoştinţelor. Acestea ar fi:  secvenţele de cunoştinţe să aibă semnificaţii practice şi ideatice coerente şi unitare, iar ordonarea lor să conducă la conexiuni ştiinţifice;  învăţarea să se facă ritmic, la intervale optime, asigurându-se restructurarea şi reordonarea cunoştinţelor noi;  sistematizarea şi continuitatea cunoştinţelor să fie realizate printr-un demers liniar care să adauge mereu cunoştinţe noi, printr-un demers concentric (în spirală) care să reia unele cunoştinţe pe un plan superior, cu adăugarea de noi semnificaţii, care să perfecteze învăţarea în profunzime şi în extensiune;  sistematizarea şi continuitatea cunoştinţelor trebuie realizată printr-o serie de procedee de structurare şi ordonare a informaţiilor cum sunt: rezumatele, conspectele, sintezele, planurile de idei, clasificările, tabelele, schemele sintetice, modelele generalizatoare etc.;  controlul şi evaluarea însoţite îndeosebi de autocontrol şi autoevaluare trebuie să devină modalităţi de reglaj şi autoreglaj în procesul predării, învăţării şi evaluării. Principiul legării teoriei cu practica Acest principiu exprimă necesitatea îmbinării strânse a componentei ideatice a învăţării, deci a actului de însuşire a cunoştinţelor teoretice, cu componenta acţională, aplicativă a învăţării deci a actului de însuşire a cunoştinţelor practice sau de formare a priceperilor şi deprinderilor practice, productive, de proiectare, de investigaţie, de creativitate şi manageriale în funcţie de profesia dobândită (în curs de dobândire). Orizonturile acestui principiu se regăsesc încă la Seneca, care spunea „Non scholae sed vitae discimus” (nu pentru şcoală ci pentru viaţă învăţăm), completat în secolul al XIX-lea de John Dewey: „Şcoala nu trebuie să pregătească pentru viaţă, ci să fie viaţa însăşi”. Principiul legării teoriei de practică se prezintă ca o susţine, uneori o completare şi o dezvoltare specifică a principiului intuiţiei. El reprezintă atât un demers legic împotriva concepţiei teoretizante, cât şi un demers împotriva concepţiei exagerat pragmatice a predării – învăţării. El luptă împotriva disocierii şcolii de viaţă, de practică dar militează şi pentru faptul că 113 şcoala trebuie să se fundamenteze pe teoria care orientează acţiunea respectivă evidenţiind în acest context necesitatea obiectivă a îmbinării teoriei cu practica. În conformitate cu acest principiu obiectivele şcolii nu sunt reductibile numai la componenta cognitivă – a şti, ci şcoala ne învaţă şi să fim şi să devenim, atât în plan atitudinal cât mai ales în plan comportamental. A învăţa înseamnă a dobândi nu numai comportamente teoretice ci şi mijloace pentru surmontarea obstacolelor şi dificultăţilor de ordin practic. Exprimă. în esenţă, cerinţa ca ceea ce se învaţă şi se formează în procesul de învăţământ să fie valorificat prin aplicarea în rezolvarea sarcinilor ulterioare şi a integrării în societate. Aplicarea practică are menirea de a finaliza procesul concretizării, ea exprimând exteriorizarea sau trecerea „de la forma condensată şi internă a operaţiilor intelectuale, la o formă desfăşurată şi exterioară” (I. Radu, 1974). Conţinutul ridicat al conceptului de aplicare în practică include toate activităţile care facilitează, într-un fel sau altul, procesul exteriorizării sau obiectivării elevului în îndeplinirea sarcinilor sau executarea acţiunilor, înscriindu-se pe traiectoria abstract-concret. Pe această bază putem delimita două direcţii principale prin care se realizează îmbinarea teoriei cu practica în procesul de învăţământ: a. Rezolvarea unor probleme sau sarcini teoretice pe baza cunoştinţelor asimilate. Este vorba de aplicarea regulilor, definiţiilor sau legilor însuşite la rezolvarea unor sarcini sau pentru înţelegerea cunoştinţelor din alte domenii. Se observă că atât materialul asupra căruia se îndreaptă activitatea elevilor (exerciţii, probleme etc.), cât şi rezolvarea propriu-zisă se realizează predominant pe „plan verbal”. b. Desfăşurarea unei activităţi materiale care reclamă cunoştinţe teoretice sau operaţii intelectuale. Specific este faptul că aici avem de-a face cu o „realizare motrică”. Putem include aici lucrările de laborator, activitatea în ateliere şi cercuri, confecţionarea de aparate, instrumente, instalaţii, rezolvarea unor probleme economice, sociale etc. Trecerea de la cunoştinţele teoretice la efectuarea activităţilor practice care implică componenta motrică nu este un proces liniar. De obicei activitatea practică include o serie de detalii de natură motrică ce nu sunt incluse în cunoştinţele teoretice. Având un caracter ideal, teoria orientează activitatea practică efectivă prin principiile generale şi abstracte pe care le cuprinde. Aceasta din urmă nu este o simplă concretizare a teoriei, ea presupunând şi componente senzorial-motrice. De aici rezultă şi diferenţa dintre a şti ceva şi a face ceva. Pentru a înlesni trecerea de la teorie la practică efectivă, în înţelesul pe care i l-am dat, se apelează la diferite procedee cum ar fi schematizarea grafică, modelarea etc. Această direcţie poate îmbrăca şi o altă nuanţă, pe lângă cea de concretizare, şi anume aceea în care practica este punct de plecare în asimilarea cunoştinţelor, atunci când ea declanşează anumite întrebări, stimulând preocuparea şi interesul elevilor pentru a descoperi răspunsul. Este cunoscut faptul că în educaţia morală experienţa personală are un rol important în formarea conştiinţei şi conduitei morale. Această experienţă este rezultatul activităţii practice a fiecărui individ. Între cele două direcţii prezentate mai sus nu există o delimitare netă, şi într-un caz şi în celălalt aplicarea în practică însemnând reluarea şi folosirea cunoştinţelor în condiţii şi situaţii noi. Formele concrete de îmbinare a teoriei cu practica diferă în funcţie de laturile educaţiei, de obiectele de învăţământ şi de particularităţile de vârstă ale elevilor. Aplicarea acestui principiu cunoaşte mai multe mijloace şi forme de realizare: exemple, argumentări, exerciţii, probleme în orele didactice luate din producţie, proiectare, cercetare, după caz; activităţi didactice cu caracter aplicativ în laboratoare, cabinete, ateliere productive, de proiectare, de cercetare sau din întreprinderi; activităţi în cercuri de specialitate – cum sunt cele tehnico-ştiinţifice; abordarea de teme actuale sau de perspectivă cu caracter aplicativ, vizite şi excursii didactice în unităţi de profil, la muzee, expoziţii etc. Principiul accesibilităţii sau al orientării după particularităţile de vârstă şi individuale ale elevilor 114 Acest principiu exprimă necesitatea ca materia de studiu să fie astfel vehiculată (transmisă şi asimilată) astfel încât să fie înţeleasă cu o anumită uşurinţă, corespunzător particularităţilor de vârstă (intelectuale, afective, voluntare, acţionale) ale elevilor/studenţilor. Presupune, totodată, a potrivi, în mod suplu şi dinamic încărcătura cognitivă a învăţământului cu posibilităţile de înţelegere la care au ajuns elevii, într-un anumit grad şi profil al învăţământului. Exprimă, în esenţă, necesitatea ca desfăşurarea procesului de învăţământ să fie în concordanţă şi să stimuleze dezvoltarea ontogenetică a copilului. Este vorba, în fond, de asigurarea unor relaţii între cerinţe, structura personalităţii, efortul individului şi rezultat. Creşterea continuă şi progresivă a cerinţelor se face tot mai mult resimţită în procesul de învăţământ. Ea nu poate avea loc însă oricum, la întâmplare, ci în concordanţă cu structura personalităţii şi cu condiţia amplificării treptate a efortului din partea elevului. Creşterea cerinţelor trebuie să devanseze nivelul real al dezvoltării, pentru a crea astfel o contradicţie între acest nivel şi cel virtual sau potenţial pentru a-l obliga astfel pe copil să depună eforturi în vederea rezolvării contradicţiei şi transformării acestui nivel potenţial într-unul real. Noile cerinţe urmează să declanşeze din nou contradicţii interne, dezvoltarea fiind, după cum am văzut, un proces neîntrerupt. Accesibilitate nu înseamnă renunţare la efort, după cum respectarea particularităţilor de vârstă şi individuale nu înseamnă subordonarea cerinţelor externe unor condiţii interne existente la un moment dat procesul de învăţământ poate asigura dezvoltarea psihofizică a elevilor numai punând în faţa lor probleme şi antrenându-i în activităţi care cer din partea lor efort susţinut. Important este cum se asigură dozarea acestui efort. Lansarea unor cerinţe care depăşesc posibilităţile maxime şi impun un efort exagerat sau a unora care se află sub aceste posibilităţi, anihilând efortul, se soldează cu efecte negative, cum ar fi încurajarea învăţării mecanice, scăderea interesului, indiferenţă, surmenaj, goluri în cunoştinţe, stagnări în dezvoltarea psihică etc. Acest principiu canalizează activitatea profesorului în direcţia declanşării unor contradicţii optime între învăţare şi dezvoltare a căror rezolvare facilitează trecerea spre structuri superioare. De aceea orientarea după particularităţile de vârstă şi individuale nu înseamnă subordonarea predării unui nivel deja atins în dezvoltarea psihică, ci unei zone imediat apropiate acestei dezvoltări. Pentru realizarea accesibilităţii, didactica tradiţională recomandă respectarea unui corp de reguli cum ar fi trecerea de la uşor la greu, de la concret la abstract, de la apropiat la depărtat. Cercetările contemporane privitoare la raportul dintre învăţare şi dezvoltare sugerează faptul că în locul direcţiei unilaterale din‚ regulile de mai sus se impune alternanţa şi unitatea lor. Aceasta, bineînţeles, în funcţie de situaţia în care este plasat procesul de învăţământ. Uneori se trece de la particular la general, de la concret la abstract, dar adeseori generalul sau abstractul precede particularul sau concretul. De asemenea, pe baza celor de mai sus, diferenţierea dintre uşor şi greu, din punct de vedere al învăţării, este relativă, ceea ce, la un moment dat, apare greu devine uşor pe parcurs şi invers, un lucru uşor se poate complica devenind mai greu. Cerinţele respectării acestui principiu impun datoria proiectării, organizării şi desfăşurării activităţii instructiv-educative ţinând seama de factorii de care depind accesibilitatea: posibilităţile fiecărui elev şi ale clasei, nivelul de evoluţie prin pregătire şi învăţare, atitudinea de închidere sau deschidere spre învăţare. Accesibilitatea este în funcţie de concordanţa dintre posibilităţile de învăţare şi dificultăţile de învăţare ale elevului. Lipsa accesibilităţii nu se confundă însă cu lipsa efortului elevilor, întâmpinarea unei dificultăţi nu înseamnă neapărat că ea nu poate surmontată de către elevi. Multe probleme şi sarcini ale învăţării prezintă la început anumite dificultăţi care, însă prin efort propriu, încetează (ca dificultate) devenind accesibile. De aceea întotdeauna se recomandă ca procesul de învăţământ să fie prevăzut, organizat şi să se desfăşoare cu un anumit grad de dificultate presupunând şi implicând participarea elevilor prin efortul depus în rezolvarea dificultăţilor, învăţarea devenind astfel conştientă, activă şi durabilă. Accesibilitatea activităţii instructiv-educative presupune individualizarea. Aceasta înseamnă că atât predarea cât şi învăţarea, la fel şi evaluarea, să ţină seama de particularităţile individuale ale elevilor de specificul comportării în situaţiile învăţării ale fiecărui elev. 115 Tratarea individuală se poate realiza prin următoarele căi:  Acţiuni individualizate ce se desfăşoară pe fondul activităţilor frontale cu întreaga clasă. Aici tratarea individuală este subordonată activităţii frontale. Aceasta înseamnă că, în limita posibilităţilor, toţi elevii beneficiază de tratare individuală. Totul depinde de modul în care profesorul reuşeşte să organizeze procesul de învăţământ, astfel încât ei să răspundă scării diferenţiale pe care se plasează elevii unei clase. Cu ocazia predării, de exemplu, profesorul poate oferi două sau mai multe căi de rezolvare de complexitate diferită, ajutorul concret dat unor elevi, în timp ce restul lucrează independent, revenirea asupra cunoştinţelor cu ajutorul elevilor, învăţarea limbilor străine în cabinete lingvistice, folosirea textelor programate în lecţie etc. Ca forme de organizare putem distinge individualizarea în grupe (sau clase) omogene şi individualizarea în grupe (sau clase) eterogene, fiecare cu avantaje şi dezavantaje. Specificitatea acestei categorii de acţiuni constă deci în adaptarea conţinutului şi tehnologiei didactice capacităţilor şi posibilităţilor fiecărui elev concomitent cu stimularea dezvoltării tuturor. Pornind de aici E. Pianchard distinge două interpretări ale individualizării, una vocaţională sau longitudinală, când adaptarea se face în funcţie de nivelul potenţial al devenirii personalităţii şi alta didactică sau transversală când acţiunea educaţională se întemeiază în mod exclusiv pe nivelul actual al dezvoltării. O autentică individualizare presupune îmbinarea lor, întemeiată pe cunoaşterea variabilităţii manifeste şi intuirea devenirii ei.  Acţiuni individualizate sugerate şi impuse în cadrul procesului de învăţământ, dar care se realizează în afara lui. Sunt acele acţiuni care nu se mai orientează după medie, ci numai după abaterile individuale de la medie. Prin ele profesorul are posibilitatea să asigure o valorificare deplină a tuturor capacităţilor şi experienţei individuale a fiecărui elev. Aceste acţiuni sunt complementare celor dintâi. Putem menţiona aici, temele diferenţiate pentru acasă, lectură şi bibliografie suplimentară, confecţionare de materiale, aparate, întocmirea de recenzii, referate etc. Tratarea individuală implică răspundere şi grijă pentru ca toţi elevii să atingă un nivel corespunzător de instrucţie şi educaţie. Ea solicită, totodată, o profundă cunoaştere a elevilor şi mult tact pedagogic pentru asigurarea unor condiţii favorabile de manifestare pentru toţi elevii. În încheierea analizei acestui principiu vom prezenta câteva reguli de aplicare:  respectarea adecvată a regulilor celorlalte principii didactice: intuiţiei, legării teoriei de practică, conştientizării şi activizării, sistematizării şi continuităţii;  folosirea unor demersuri logice inductive de predare – învăţare de genul: de la simplu la complex, de la apropiat la îndepărtat, de la uşor la greu, de la particular la general, de la concret la abstract, de la inferior la superior;  folosirea concomitentă şi a unor demersuri logico-deductive de genul: de la general la particular, de la abstract la concret în strânsă legătură cu folosirea aparatului logico- matematic;  acordarea unui număr mai mare de „puncte de sprijin” la elevii de vârste mai mici şi la începutul predării disciplinei de învăţământ reducând treptat numărul acestor puncte de sprijin în funcţie de gradele de învăţământ, cu sporirea eforturilor personale ale elevilor/studenţilor pentru înţelegerea celor studiate;  asigurarea unui studiu ritmic cu reactualizarea cunoştinţelor esenţiale pentru a evita pierderile şi golurile de cunoştinţe care diminuează eforturile şi capacitatea de înţelegere şi asimilare;  folosirea, după caz, a demersurilor de predare – învăţare liniar sau concentric;  controlul şi evaluarea îmbinate cu autocontrolul şi autoevaluarea care să determine fenomenul de feedback în învăţare. În ceea ce priveşte eficientizarea învăţării prin intermediul principiului individualizării şi diferenţierii învăţării, se impune cunoaşterea cât mai completă a fiecărui elev/student şi 116 îmbinarea judicioasă a tratării individuale şi diferenţiate cu tratarea globală, frontală de grup care să asigure atât dezvoltarea posibilităţilor individuale cât şi a caracteristicilor de vârstă din care fac parte elevii/studenţii. De asemenea, este necesară tratarea individuală şi diferenţiată a învăţării şi a folosirii în mod particular a tehnologiilor şi strategiilor didactice în coroborare cu anumite conţinuturi ale învăţării şi în funcţie de tipul de lecţie predată. Principiul temeiniciei şi durabilităţii rezultatelor obţinute în procesul de învăţământ Înainte de a prezenta conţinutul şi modul de aplicare a acestui principiu subliniem faptul că prin termenul de temeinicie includem şi alte semnificaţii ale sale (în planul învăţării), cum ar fi profund, serios, fundamental, complet, trainic, durabil, fiabil. Acest principiu nu înseamnă nici pe departe învăţarea deplină sau desăvârşită, căci aceasta ar fi imposibil de realizat şi ar însemna totodată stagnarea în dezvoltarea personalităţii şi, aşa cum sublinia K.D. Uşinsky, „noi dorim minte cu cunoştinţe şi cu conţinut întrucât mintea cu cunoştinţe fără conţinut seamănă cu o prăvălie în care există doar ambalaje cu etichete şi ordonate, iar când le desfaci nu-ţi folosesc deoarece sunt goale”. Principiul însuşirii temeinice a cunoştinţelor exprimă necesitatea realizării unei finalităţi valoroase şi eficiente a învăţării în care context să se evidenţieze următoarele semnificaţii:  cunoştinţe esenţiale şi profunde care asigură formarea integrală şi eficientă a personalităţii şi profesionalităţii;  capacităţi intelectuale şi profesionale elevate;  trăinicia (durabilitatea) îndelungată şi fiabilitatea cunoştinţelor teoretice şi practice;  eficienţa ridicată în folosirea cunoştinţelor, priceperilor şi deprinderilor;  adaptabilitatea la nou, la schimbări a cunoştinţelor teoretico-aplicative;  iniţiativă şi spirit de independenţă;  capacitatea de autoinstruire, autocontrol şi autoevaluare;  responsabilitate personală şi socială;  integrare socio-profesională cu randament sporit, cu spirit de competiţie şi creativitate;  evitarea alienării profesionale şi a creativităţii. În conformitate cu acest principiu se impune orientarea preocupării profesorului asupra calităţii rezultatelor învăţării în sensul asigurării trăiniciei şi durabilităţii acestora. Tot ceea ce se dobândeşte urmează să fie folosit în continuare în activitatea de învăţare sau în cea practică. Condiţia indispensabilă a folosirii achiziţiilor anterioare este temeinicia lor, temeinicie care, din punct de vedere didactic, depinde nu numai de modul cum au fost asimilate, ci şi de multiplele procedee folosite pentru fixarea lor. Dacă celelalte principii se referă la modul în care se desfăşoară învăţarea, acest principiu vizează cu predilecţie tot ceea ce se întreprinde pe linia fixării. Aceasta nu înseamnă că învăţarea şi fixarea ar fi două momente independente. Din contră, ele constituie două laturi ale aceluiaşi - proces. Dacă învăţarea s-a realizat în mod conştient şi activ prin efort propriu, sistematic şi structurat, inevitabil va fi şi temeinică. Având în vedere, însă, că uitarea se produce după anumite legi, fixarea, ca activitate didactică, este necesară pentru preîntâmpinarea acestui proces şi asigurarea durabilităţii celor învăţate. Multiplele aspecte pe care le are în vedere acest principiu ar putea fi grupate în două categorii: - Aspecte ce se referă la fixarea propriu-zisă. Este vorba de toate acele reguli şi concluzii ce pot fi deduse din cercetările privitoare la procesele mnezice de înregistrare, păstrare şi reactualizare a informaţiei. Dintre acestea am putea menţiona pe cele ce se referă la memorarea mecanică şi logică, la repetare, la rolul exerciţiului în fixare, la transfer şi interferenţă etc. este cunoscut faptul că memorarea mecanică solicită un efort mai mare, uitarea care-i urmează se produce într-un ritm mai intens, în schimb memorarea logică este superioară, sub aceste aspecte, celei mecanice. Concluzia ce se desprinde pentru asigurarea temeiniciei este insistent asupra memorării logice, întemeiate pe înţelegere. 117 Învăţarea temeinică constă în calitatea ei de a produce rezultate consistente şi în capacitatea elevilor de a recunoaşte şi reproduce ceea ce au memorat. De aceea temeinicia învăţării se opune superficialităţii învăţării în asalt, lucrului de mântuială, incomplet, cu lacune, într-un cuvânt temeinicia înseamnă învăţarea profundă, însuşirea informaţiei şi fixarea ei în memorie într-o ordine logică şi în structuri ierarhizate sistematic. Învăţarea temeinică se confirmă şi prin progresele sintetice care acoperă o bogată şi variată experienţă în cunoaştere şi în conduita practică. Temeinicia învăţării se validează când aceasta generează învăţarea însemnând în acelaşi timp o deschidere creatoare spre noi dimensiuni ale adevărului şi ale valorii. Învăţarea temeinică traduce sensul proverbului latin „Non multa sed multum” (nu multe, ci mult). La fel ca şi la celelalte principii se impun câteva reguli şi condiţii de aplicare a acestuia.  conceperea principiului ca un corolar al tuturor principiilor didactice;  manifestarea celui care învaţă treptat în tot mai mare măsură ca subiect al predării – învăţării;  studiul ritmic şi repetarea conştientă, sistematică, corectă şi activă a cunoştinţelor;  îmbinarea tehnicilor de învăţare frontală şi în echipă cu a tehnicilor de învăţare individuală de autoinstruire eficientă;  asigurarea motivaţiei învăţării în strânsă legătură cu anumite aspiraţii individuale, profesionale şi sociale;  manifestarea capacităţilor de autodepăşire a pregătirii intelectuale, profesionale şi moral-civice;  manifestarea capacităţilor şi deprinderilor de autocontrol şi evaluare cu implicarea fenomenului de feedback etc. Temeinicia învăţării presupune şi o luptă cu fenomenul uitării: se uită repede ceea ce nu este însuşit în mod logic, ceea ce nu este dobândit prin efort personal, ceea ce este primit numai prin anumite căi şi nu prin angajarea multiplă a individului şi a proceselor psihice implicate în actul învăţării. Interdependenţa dintre principiile didactice Din cele prezentate până aici se desprinde concluzia că principiile didactice alcătuiesc un sistem unitar, se presupun logic unele pe altele. Respectarea unuia dintre ele nu numai că atrage respectarea celorlalte, dar asigură, în acelaşi timp, teren favorabil pentru realizarea cerinţelor acestora. Însuşirea conştientă şi activă presupune înţelegerea şi prelucrarea informaţiilor, pregătind premisele sistematizării şi temeiniciei celor asimilate. Unitatea dintre senzorial şi logic stimulează operativitatea gândirii, deschizând câmp larg legării teoriei de practică. Numai prin respectarea unitară a acestor principii se poate imprima un caracter funcţional procesului de învăţământ. Privite în mod analitic, principiile didactice se referă la unele aspecte sau laturi ale procesului de învăţământ, prin corelarea lor într-un tot se asigură un echilibru şi respectiv o interdependenţă dintre toate componentele acestuia. În totalitatea lor, principiile imprimă o traiectorie ideală desfăşurării procesului de învăţământ, traiectorie care îmbracă întotdeauna un conţinut concret în funcţie de factorii şi condiţiile care intervin la un moment dat ca şi de stările anterioare ale procesului. Valoarea lor orientativă rezultă din modul în care profesorul reuşeşte să coordoneze toţi aceşti factori. 118 CURS NR.9 TEHNOLOGIA PROCESULUI INSTRUCTIV - EDUCATIV STRUCTURA CURSULUI Strategii didactice Tipologia strategiilor didactice 9.1. Strategii didactice Conceptul de tehnologie didactică Conceptul de tehnologie didactică derivă şi implică totodată tehnologia educaţiei, a învăţământului, găsindu-şi aplicabilitate în mod diferenţiat de la un sistem de învăţământ la altul. Acest concept desemnează în general aplicativitatea sistematică a cunoştinţelor teoretice şi practice în vederea îndeplinirii unor obiective didactice şi a rezolvării unor sarcini practice. Complexitatea sistemului de învăţământ ca rezultat al interdependenţei dintre predare şi învăţare 119 şi cu o finalitate bine conturată a personalităţii implică asemenea tehnologii didactice. Din această cauză procesul de învăţământ se supune legii generale de apreciere a oricărei activităţi umane - aceea de a obţine rezultate cât mai bune cu mijloacele cele mai adecvate şi potrivite scopurilor şi obiectivelor anticipate. Creşterea productivităţii este un deziderat ce se extinde şi asupra şcolii, iar în cadrul ei asupra procesului de învăţământ. Calea principală prin care se realizează acest lucru este perfecţionarea tehnologiei, respectiv a formelor şi mijloacelor prin care se ajunge la rezultatul scontat. Prin analogie cu ceea ce se întâmplă în alte domenii a fost adoptat în limbajul pedagogic conceptul de tehnologie didactică. În sens larg, el se referă la aplicarea descoperirilor ştiinţifice în vederea rezolvării unor probleme practice. Detaliind vom spune că tehnologia didactică desemnează demersul întreprins de profesor în vederea aplicării „principiilor învăţării într-o situaţie practică de instruire”. Opiniile legate de acest concept sunt foarte variate, menţionarea expresă a necesităţii unei tehnologii a instruirii fiind întâlnită la Thorndike încă din anul 1912. Prin termenul de tehnologie se înţelege un mod ştiinţific de proiectare, realizare şi evaluare a unui sistem, iar prin instruire şi tehnologie a instruirii sau didactică o activitate cu două componente: predarea (activitatea profesorului) şi învăţarea (activitatea elevului/studentului). La fel ca şi alte concepte şi acesta cunoaşte o anumită evoluţie – dinamică semantică. S-au produs evoluţii legate de mijloacele tehnice utilizate în procesul predării şi învăţării, a mijloacelor audiovizuale, a maşinilor de instruit şi a calculatoarelor, tehnologiile didactice devenind tot mai modernizate. Conceptul de tehnologie didactică este plurisemantic şi diversificat sub raportul formelor şi conţinutului său de manifestare. El capătă mai multe accepţiuni: a. ansamblul mijloacelor audiovizuale utilizate în practica educativă (sensul restrâns din ce în ce mai puţin utilizat); b. ansamblul structurat al metodelor, mijloacelor de învăţământ, al strategiilor de organizare a predării – învăţării puse în aplicaţie în interacţiunea dintre educator şi educat printr-o strânsă corelare a lor cu obiectivele pedagogice, conţinuturile transmise, formele de realizare a instruirii, modalităţile de evaluare (sensul larg al termenului generalizat în literatura de specialitate cf. C. Cucoş, 1996). Există şi alte accepţiuni, cum ar fi:  tehnologia didactică constă în conceperea şi elaborarea strategiilor şi mijloacelor vizând o exploatare raţională a tuturor resurselor educative, o aplicare sistematică a cunoştinţelor la rezolvarea sarcinilor practice ale învăţământului şi educaţiei;  implică pe de o parte studiile teoretice şi concepţiile, iar pe de altă parte căutarea soluţiilor practice corespunzătoare în vederea optimizării activităţii didactice;  reprezintă aşa-zisa mass-media născută din revoluţia mijloacelor de comunicare şi care pot fi folosite în scopuri didactice, cum ar fi: radioul, retroproiectoarele, filmele, instruirea programată, computerele şi alte elemente hard-ware şi soft-ware. Alte definiţii trec de orice mijloc (maşină, mass-media sau dispozitive), aceasta întrucât o atenţia prea mare acordată mijloacelor tehnice ar limita aplicaţiile acestor tehnologii. În sens nou tehnologia educaţională înseamnă un mod sistematic de proiectare, realizare şi evaluare a întregului proces de învăţare şi predare bazate pe cercetarea în învăţarea şi comunicarea umană, folosind o combinaţie dintre mijloacele mass-media şi cele tehnice (nonumane) pentru a realiza o instruire eficientă. Rezultă de aici că tehnologia didactică nu se reduce la folosirea mijloacelor tehnice pentru transmiterea informaţiei, ea incluzând într-un tot unitar toate componentele procesului de învăţământ, înlăturând anumite graniţe artificiale dintre ele, insistând asupra interdependenţei dintre conţinut şi toate celelalte aspecte, cum ar fi organizarea, relaţiile profesor-elevi, metodele, procedeele folosite etc. Aplicarea de către profesor în activitatea de predare a principiilor moderne pe care le sugerează psihologia contemporană constituie un aspect al tehnologiei didactice în aceeaşi măsură cu folosirea maşinilor de învăţat, a computerului şi a altor mijloace tehnice. Din această 120 cauză renovarea ei este dependentă de activitatea nemijlocită a profesorului. Orice modificare s- ar introduce, fie chiar cel mai perfecţionat mijloc tehnic, eficienţa depinde nu numai de modificarea în sine, ci şi de modul în care a fost valorificată de profesor prin direcţionarea ei, în conformitate cu obiectivele urmărite. Există şi alte opinii asupra acestui concept, una dintre acestea aparţinând profesorului ieşean C. Cucoş. După acesta, tehnologia didactică se structurează prin intercorelarea necesară a componentelor procesului de învăţământ şi prin racordarea acestor componente la determinări din afara acestui sistem procesual (dinamica tehnicii şi ştiinţelor, mutaţiile manageriale, rezultate şi soluţii inedite ale cercetării ştiinţelor educaţiei etc.). În acest context tehnologia didactică vizează nu numai resursele active, unele aspecte ale mass-mediei, aparatura tehnică avută în vedere, ci toate acestea împreună raportate la conţinuturi, strategii didactice, aspecte relaţionale, procedee evaluative sau autoevaluative. Conceptul de tehnologie didactică sau educaţională are impact şi implicaţii şi în planul managementului educaţional, prin conţinutul său şi mecanismul funcţional cerând organelor de decizie – a conducerii sistemelor şi subsistemelor educaţionale – să-şi pună o serie de întrebări cu privire la premisele care optimizează procesul de învăţământ. Aceste întrebări şi răspunsuri căutate ar fi: 1. De ce un cadru didactic trebuie să predea o anumită lecţie sau o anumită temă din cadrul unei anumite discipline ? 2. De ce cadrul didactic ţine un curs cu un număr precizat de elevi/studenţi ? 3. Ce efect ar avea creşterea numărului de cursanţi din clasă, rezultatele ar fi mai bune sau mai rele ? 4. De ce nu aşteptăm ca toţi elevii – cursanţii să parcurgă planul de învăţământ în acelaşi ritm ? 5. De ce nu există o posibilitate practică pentru profesori de a lucra cu grupuri mici de elevi pentru a-şi putea combina talentele – aptitudinile sale cu cele complementare ale colegilor săi, de a-i încuraja pe copii să înveţe independent unul de altul ? 6. Ce învăţare poate fi obţinută efectiv folosindu-se astfel de mijloace cum sunt manualele, televiziunea, calculatorul şi învăţarea asistată pe calculator astfel încât profesorul să fie liber să-şi îndeplinească alte funcţii decât cele clasice, depăşite deja ? 7. De ce orele de curs ţin 45 – 50 de minute ? 8. De ce este necesară diferenţierea sălilor de curs, după mărime etc. ? În funcţie de aceste întrebări care, în conţinutul lor, surprind anumite probleme legate de cerinţele şi resursele învăţământului fiecare ţară îşi va crea propriul sistem de învăţământ ţinând seama de schimbările şi programele înregistrate în cadrul tehnologiei educaţionale. În general conceptul de tehnologie didactică – educaţională se exprimă prin două sensuri cunoscute în literatura de specialitate în Tehnologia 1 şi Tehnologia 2 (denumiri date de Lumsdaine, 1964). Tehnologia 1 a educaţiei se referă la aplicarea tehnologiei sau a principiilor tehnologiei învăţării şi la instrumentele necesare instrumentului de predare. Acest sens vizează mai curând o abordare tehnică de hard-ware care subliniază necesitatea urgentă a dezvoltării mijloacelor audio-vizuale în procesul de predare decât simpla încercare de edificare a mijloacelor elaborate anterior cu alte scopuri. Avem în vedere din acest punct de vedere televiziunea, filmele de 16 mm şi 8 mm, aparatele de proiectat, retroproiectoarele, înregistrările pe bandă de magnetofon, reprezentarea grafică etc. Se deduce de aici că prin acest tip de tehnologie procesul de predare devine mecanizat – automatizat prin producerea de mijloace de învăţământ care au şi unele aspecte şi utilităţi benefice cum ar fi:  transmit, amplifică, distribuie, înregistrează şi reproduc materiale – stimuli paralel cu o creştere corespunzătoare a impactului profesorului;  în acelaşi timp profesorul poate lucra cu un număr mai mare de elevi – cursanţi. Din acest motiv s-a ajuns la posibilitatea predării la un număr din ce în ce mai mare de ore 121 fără a diminua ponderea profesorilor calificaţi şi cu experienţă, costul real al predării pe elev a fost uneori redus. Tehnologia 2 Din ce în ce mai mult conceptul de tehnologie vizează mai mult acest sens, tehnologia educaţiei referindu-se la aplicarea principiilor ştiinţifice prin procesul de învăţământ. Acesta este sensul pe care l-a atribuit Skinner, Gagné şi Pas, pentru aceştia mijloacele tehnice – „maşina de instruire” – reprezentând numai o problemă de prezentare. Există şi puncte de vedere convergente care atribuie un rol atât Tehnologiei 1 cât şi Tehnologiei 2, astfel încât tehnologia educaţională trebuie să pună accentul pe obiective şi performanţe în sensul că profesorul sau programatorul trebuie să se angajeze atât în plan informativ cât mai ales formativ, prin modelele de comportament oferite. Se poate deduce că un asemenea concept şi sens al tehnologiei didactice este prin excelenţă orientat spre problematica educaţională vizând dimensiunea formativă – a formării deprinderilor necesare în actul predării şi învăţării. Înţelegerea acestor două tehnologii într-o manieră disjunctă şi nu în mod corelat (fiind necesare atât mijloacele tehnice cât şi materialele necesare învăţării – programele) din partea unor cadre didactice ar avea un impact negativ în procesul educaţional, s-ar putea ca unii profesori să fi perceput mecanizarea procesului predării în mod incompatibil cu adevărata artă a predării, pe când alţi profesori să fie cuprinşi de frenezia formelor moderne utilizate în activitatea didactică. Putem conchide, în conformitate cu opinia unor experţi în problemă că prin tehnologia educaţională vizăm proiectarea, aplicarea, evaluarea sistemelor, tehnicilor şi mijloacelor utilizate în perfecţionarea procesului de învăţare umană. Deci tehnologia educaţională este aplicarea unor cunoştinţe ştiinţifice despre învăţare şi condiţiile ei în scopul ridicării eficacităţii şi eficienţei predării şi învăţării. Se concentrează, în ultimă instanţă, asupra metodelor de instruire, a tipurilor – modelelor de învăţare, probleme asupra cărora vom reveni în alt cadru de analiză. În literatura pedagogică românească s-au conturat câteva poziţii – opinii legate de semantica şi conţinutul semantic al acestui concept:  prima identifică tehnologia instruirii cu teoria şi practica utilizării tehnicilor audiovizuale, a instruirii programate şi a instruirii asistate de calculator;  a doua, o defineşte ca ansamblu de forme, metode, mijloace, tehnici şi relaţii cu ajutorul cărora se vehiculează conţinuturi în vederea atingerii obiectivelor;  a treia poziţie include în sfera tehnologiei didactice toate elementele constitutive începând cu obiectivele şi terminând cu tehnicile de evaluare. În această perspectivă, tehnologia didactică rezidă în proiectarea, realizarea şi evaluarea unui sistem de instruire. Conceptul de strategie didactică În literatura de specialitate nu există un consens în ceea ce priveşte conceptul de tehnologie şi strategie didactică. Din cele prezentate deja şi cele care urmează, se poate deduce că între tehnologie şi strategie se instituie atât un raport de implicaţie cât şi de complementaritate funcţională. În opinia lui I. Nicola primează raportul de implicaţie, astfel că prin strategie se înţelege un ansamblu de procedee prin care se realizează conlucrarea dintre profesor şi elevi în vederea predării şi învăţării unui volum de informaţii, a formării unor priceperi şi deprinderi, a dezvoltării personalităţii umane. Prin strategie didactică sau de instruire înţelegem un ansamblu de decizii vizând desfăşurarea procesului instructiv – educativ, în vederea atingerii unor obiective, decizii adecvate situaţiei concrete, factorilor care influenţează asupra rezultatelor proiectate (E. Noveanu). Strategia didactică are trei semnificaţii, în esenţă complementare: a. ca adoptare a unui anumit mod de abordare a învăţării (prin problematizare euristică, algoritmică, factual – experimentală); b. ca acţiune pentru un anumit mod de combinare a metodelor, procedeelor, mijloacelor de învăţământ, formelor de organizare, într-o succesiune optimă a fazelor şi etapelor 122 (evenimentelor) proprii procesului de desfăşurare a lecţiei – activităţii didactice (I. Cerghit); c. strategia didactică este o formă specifică şi superioară a normativităţii pedagogice, prin capacitatea ei de a structura şi modela o situaţie de învăţare (L. Vlăsceanu). Privind structura şi dimensiunile strategiilor didactice, cei mai mulţi autori consideră că orice strategie didactică incumbă cel puţin doi parametri:  Programarea externă, ce se referă la modul în care este prelucrată, ordonată şi prezentată informaţia didactică. Prin intermediul ei se realizează reglarea externă a procesului de învăţare. Ea imprimă un caracter organizat învăţării, orientând şi direcţionând acest proces, în condiţiile asigurării independenţei şi iniţiativei celui care învaţă.  Programarea operaţională internă, ce se referă la registrul componentelor psihice antrenate în procesul de învăţare a informaţiilor. Ea facilitează autoreglarea internă prin valorificarea experienţei acumulate şi a potenţialului psihologic, propriu fiecărui elev. Întrucât între cei doi parametri, unul vizând activitatea de predare, iar celălalt activitatea de învăţare, nu se stabileşte o relaţie univocă datorită imposibilităţii racordării depline a celor două programări calitativ deosebite şi factorilor întâmplători ce se interpun, considerăm că adoptarea conceptului de strategie didactică oferă posibilitatea surprinderii specificului relaţiilor dintre aceşti parametri. Să vedem, deci, prin ce se caracterizează o strategie didactică. În primul rând ea urmăreşte apariţia şi stabilizarea unor relaţii optime între activitatea de predare şi cea de învăţare prin care se urmăreşte declanşarea mecanismelor psihologice ale învăţării potrivit particularităţilor de vârstă şi individuale ale elevilor şi a condiţiilor concrete în care are loc această învăţare. Orice strategie didactică este eficientă numai în măsura în care, transmiţând o cantitate de informaţie reuşeşte să-i antreneze pe elevi în asimilarea ei activă şi creatoare. Procesul de învăţământ, ca proces de cunoaştere, este determinat, după cum am văzut, de structura logică a conţinutului, precum şi de particularităţile psihologice ale învăţării. Misiunea strategiei didactice este aceea de a asigura adaptarea conţinutului la aceste particularităţi şi de a de-termina, totodată, mişcarea interioară a acestora pe o traiectorie ascendentă. În al doilea rând, orice strategie didactică acţionează într-un câmp de factori şi posibilităţi, în consecinţă finalitatea ei include un oarecare grad de probabilitate. Orice strategie didactică are astfel un caracter stocastic sau probabilist. Ponderea şi rolul factorilor întâmplători diferă de la o strategie la alta. În al treilea rând orice strategie impune îmbinarea între activitatea profesorului şi cea a elevului. Din acest punct de vedere rolul profesorului se poate deplasa de la polul în care este doar o sursă de informaţii la polul în care conduce şi controlează activitatea independentă a elevilor, în timp ce activitatea acestora se poate deplasa de la cea de simplă reproducere la cea creatoare. Folosirea diverselor strategii impune un sens ascendent acestei mişcări, apropiind astfel procesul concret al asimilării de modelul său ideal, învăţarea independentă şi creatoare. Eficienţa pedagogică a strategiei poate fi apreciată prin această prismă. Conlucrarea dintre profesor şi elevi conferă strategiei o dimensiune psihosocială prin multitudinea şi diversitatea relaţiilor interpersonale ce se stabilesc între ei. Orice strategie este, în acelaşi timp, rezultatul interacţiunii mat multor procedee, este o succesiune de operaţii, urmărind multiple obiective didactice. De aceea, alegerea unei strategii se face în funcţie de anumite criterii: conţinutul informaţional, particularităţile de vârstă, situaţia concretă etc. În fine, strategia didactică nu se reduce la o simplă tehnică de lucru, ea este, totodată, manifestare şi expresie a personalităţii profesorului. Strategia include deci într-un tot unitar tehnica de lucru şi concepţia pe care o adoptă agentul în procesul aplicării ei. Dacă tehnica de lucru este rezultatul unor descoperiri psihopedagogice în limitele demersului ştiinţific, ea impunându-se în mod obiectiv în virtutea relaţiilor evidenţiate între elementele sale, aplicarea ei 123 îmbracă nuanţe diferite în funcţie de personalitatea celui care o manipulează într-o situaţie dată. Ca atare, orice strategie este concomitent tehnică şi artă educaţională. Privită în acest fel ea devine componentă a „stilului de predare”, propriu fiecărui profesor. Deducem din toate acestea că strategiile didactice ocupă un loc central în cadrul tehnologiei didactice, alegerea şi folosirea lor depinzând în mod hotărâtor de pregătirea şi personalitatea profesorului. 9.2. Tipologia strategiilor didactice Orientându-ne după cele de mai sus, am putea stabili următoarele categorii de strategii didactice: strategii de tip expozitiv-euristic, strategii de tip algoritmizat şi strategii evaluativ- stimulative. Să le prezentăm pe rând. Strategii didactice de tip expozitiv – euristic Specific pentru aceste strategii este faptul că activitatea de predare şi cea de învăţare se desfăşoară pe fondul unor relaţii neunivoce cu un oarecare grad de incertitudine. În cadrul lor nu există o concordanţă deplină între programarea activităţii de predare şi programarea activităţii de învăţare, componentele primei neavând o corespondenţă totală şi directă în componentele celeilalte. De aici un anumit joc al imprevizibilului ale cărui limite diferă în funcţie de cunoaşterea factorilor ce intervin. Elaborarea şi asimilarea adevărului se realizează nuanţat de către fiecare ele proces în care logicul interferează cu elemente infralogice, de natura psihologică, individuală cum ar fi: cele afective, temperamentale, imaginative etc., toate acestea punându-şi amprenta asupra rezultatului final al învăţării. Prin reglarea externă, realizată de profesor, metodele expozitiv-euristice oferă informaţii, declanşează elementele infralogice şi sugerează căile pentru a ajunge la adevăr, asimilarea lui fiind rezultatul eforturilor psihice interne ale celor care învaţă, fiecare adoptând o cale proprie în acest sens. Referitor la rolul şi ponderea activităţii profesorului şi a elevilor în cadrul acestor strategii se constată oscilaţii destul de mari. În unele forme predomină activitatea profesorului, în altele activitatea elevilor, în unele profesorul reprezintă sursa principală de cunoştinţe, pe când în altele rolul său constă în a asigura şi coordona activitatea de învăţare, rezultatele fiind şi ele diferite de la o formă la alta, asimilarea de informaţii prin simplă memorare sau prin prelucrarea şi operarea cu ele, formarea de priceperi şi deprinderi sau dezvoltarea capacităţilor psihice. Se consideră că unele forme ale acestor strategii sunt concentrate asupra activităţii profesorului (cele expozitive), iar altele asupra activităţii elevilor (cele euristice). Privită în mod abstract diferenţierea ni se pare arbitrară, deoarece chiar dacă este vorba de activitatea elevilor îndreptată în vederea descoperirii şi asimilării cunoştinţelor, ea este dirijată şi coordonată de către profesor, operaţii care solicită cel puţin tot atâta efort ca şi atunci când profesorul ar expune cunoştinţele Totuşi, una este să dirijezi activitatea intelectuală prin procedee euristice, prin analiza alternativelor şi ipotezelor, prin căutări succesive şi alta prin procedee standardizate, gata elaborate. Sensul expozitiv al acestor strategii: subliniază faptul că unele informaţii sunt relatate de către profesor, iar sensul euristic exprimă necesitatea de a-i ajuta şi dirija pe elevi în cunoaşterea adevărurilor ştiinţifice. Acest „autor” se exprimă prin sugerarea şi crearea unor situaţii care oferă mai multe posibilităţi, alegerea soluţiei fiind rezultatul unui proces de analiză ce se desfăşoară pe plan mintal. „Euristica nu oferă reţete pentru parcurgerea drumului spre descoperire, ci caută căi în labirintul creaţiei pentru înţelegerea lui” (A. Busuioc, 1980). Ambele sensuri sunt necesare şi indispensabile, deoarece nu totul poate fi asimilat prin căutări proprii şi de multe ori nu este nevoie de aşa ceva, după cum unele din obiectivele procesului de învăţământ, îndeosebi cele de ordin formativ, nu pot fi realizate prin simpla memorare a cunoştinţelor gata prelucrate. Important este de a decide unde şi când să apelăm la o variantă sau alta. De fapt în activitatea practică ele se îmbină, profesorul fiind acela care poate decide, în funcţie de situaţia concretă, dacă sunt necesare căutările sau tatonările din partea elevilor sau se poate expune ori demonstra, reducându-se riscurile la minimum. Toate aceste particularităţi au fost teoretizate prin delimitarea a două „stiluri” fundamentale de predare, cel „dominat de profesor” şi cel „axat pe grup”. În cadrul primului din 124 aceste stiluri profesorul realizează activitatea de predare prin expunerea cunoştinţelor, preocuparea sa concentrându-se asupra prezentării lor într-o manieră cât mai sistematică, recurgând în mai mică măsură la conexiunea inversă pentru a constata efectul expunerii sale. Specific pentru stilul „axat pe grup” este accentul pe activitatea elevilor, pe participarea lor la descoperirea cel puţin a unei părţi din cunoştinţele ce urmează a fi învăţate. Dialogul devine indispensabil, ca modalitate fundamentală de lucru, nu numai între profesor şi elevi, ci şi în interiorul grupului, între membrii săi. Opţiunea pentru unul sau altul dintre aceste stiluri depinde de conţinutul cunoştinţelor ce urmează a fi predate şi de personalitatea profesorului. Metode şi procedee expozitiv-euristice Metodele sunt componente deosebit de importante atât în cadrul strategiilor şi a tehnologiilor didactice şi reprezintă sistemul de căi, modalităţi, procedee, tehnici şi mijloace adecvate de instruire, care asigură desfăşurarea şi finalizarea de performanţă şi eficientă a procesului de predare – învăţare. În cadrul acestora şi a metodologiei propriu-zise de învăţământ mai semnificative ar fi următoarele metode şi procedee:  povestirea;  explicaţia;  prelegerea;  conversaţia;  problematizarea;  descoperirea;  cercetarea şi învăţarea prin cercetare;  demonstraţia;  modelarea;  observaţiile independente;  munca cu manualul;  lucrările experimentale;  lucrările practice şi aplicative;  lucrul în grup;  metode de simulare;  metoda proiectelor. Povestirea. Este o expunere orală sub formă de naraţiune sau descriere prin intermediul căreia sunt înfăţişate fapte, evenimente şi întâmplări îndepărtate în spaţiu şi timp, fenomene ale naturii, peisaje geografice etc. pe care elevii nu le pot cunoaşte altfel. Scopul urmărit este de a asigura un cuantum de imagini intuitive şi reprezentări pe baza cărora să poată fi apoi elaborate anumite generalizări. Valoarea povestirii depinde de respectarea unor cerinţe generale ce se referă la alegerea temei (evenimente, întâmplări, fapte, exemple din viaţa reală etc.), claritatea expunerii, asigurarea unui caracter emoţional. Explicaţia. Prin această metodă se urmăreşte lămurirea şi clarificarea unor noţiuni, principii, legi prin relevarea notelor esenţiale, a legăturilor cauzale dintre obiecte şi fenomene, prin surprinderea genezei şi devenirii lor. Spre deosebire de povestire ea solicită într-un grad mai mare operaţiile gândirii. În acest sens apelează la diferite procedee cum ar fi cel inductiv, deductiv, al comparaţiei şi analogiei, procedeul genetic şi istoric, procedeul analizei cauzale etc. Concepută în acest fel explicaţia contribuie la lărgirea şi adâncirea orizontului ştiinţific, la formarea concepţiei despre lume, la dezvoltarea proceselor intelectuale etc. Prelegerea. 125 Constă în expunerea de către profesor, cu ajutorul cuvântului, a unui volum mai mare de cunoştinţe (idei, teorii, concepţii etc.) printr-o înlănţuire logică de raţionamente, prin confruntări şi argumentări cât mai detaliate, prin sistematizarea materialului faptic în jurul unor teme sau idei principale, prin analize multilaterale, prin relevarea legăturilor complexe dintre obiecte şi fenomene. Ea presupune un nivel mai înalt de înţelegere din partea elevilor şi, mai ales, a studenţilor. Prelegerea este unul din instrumentele principale ale comunicării verbale. Cu ajutorul ei profesorul are posibilitatea să abordeze o temă complexă care sintetizează o experienţă cognitivă vastă şi un „model” de gândire, validată de-a lungul dezvoltării omenirii, aspecte ce nu pot fi supuse unei verificări individuale sau descoperite spontan de către elevi. Conversaţia. Este o convorbire sau un dialog ce se desfăşoară între profesor şi elevi, prin care se stimulează şi se dirijează activitatea de învăţare a acestora. Se bazează pe întrebări şi răspunsuri ce se întrepătrund pe cele două axe), pe verticală, între profesor şi elevi, pe orizontală, între elevii înşişi. Conversaţia îmbracă două forme principale, euristică şi catehetică. Prima, cunoscută sub denumirea de conversaţie socratică constă în a-l conduce pe interlocutor prin întrebări meşteşugit formulate la descoperirea adevărului pe care-l urmăreşte cel care conduce conversaţia. Avem de- a face, în acest caz, cu un lanţ de întrebări care conduc în mod unidirecţional spre un răspuns final pe care profesorul îl presupune şi-l aşteaptă în toate detaliile lui. A doua formă, cea catehetică, vizează simpla reproducere a cunoştinţelor asimilate în etapele anterioare în vederea fixării şi consolidării lor. Cele două sensuri originare ale conversaţiei s-au îmbogăţit cu nuanţe noi, astfel încât, în zilele noastre, se vorbeşte de o adevărată tehnică interogativă. După specificul întrebărilor care declanşează răspunsul putem distinge următoarele tipuri de conversaţii: - Conversaţii ce se bazează pe întrebări închise. Se caracterizează prin aceea că întrebările presupun un singur răspuns. Elevul urmează să aleagă una din cele două variante posibile, eroarea sau răspunsul corect, răspuns pe care profesorul îl aşteaptă. Fiecare întrebare emană de la profesor şi presupune un răspuns, dialogul încheindu-se cu confirmarea sau infirmarea acestui răspuns. - Conversaţii ce se bazează pe un lanţ de întrebări închise. Răspunsul dat la fiecare întrebare, aşteptat de către profesor, declanşează alte întrebări, până se ajunge la rezultatul final stabilit în prealabil. Aceste conversaţii sunt posibile numai atunci când elevii dispun de informaţiile necesare pentru a putea răspunde, desfăşurarea lor imprimând, însă, gândirii o direcţie prestabilită. Toate întrebările pornesc de la profesor, iar răspunsurile se întorc asupra lui. Elevii sunt tutelaţi în mod exagerat, profesorul formulează întrebările şi confirmă răspunsurile. - Conversaţii ce se bazează pe întrebări deschise. Aici elevii au posibilitatea să aleagă răspunsurile corecte din mai multe posibilităţi sau să-şi formuleze ei înşişi răspunsurile apelând la cunoştinţele pe care le posedă. Aceeaşi întrebare va declanşa mai multe răspunsuri corecte din partea elevilor, toate fiind receptate şi confirmate de către profesor. - Conversaţii ce se bazează pe întrebări stimulatorii şi exploratorii. Se caracterizează prin aceea că declanşează procesul de cunoaştere, răspunsurile fiind rodul frământărilor individuale al căutărilor şi explorărilor asidue fără a fi impuse de către profesor. Astfel de conversaţii se utilizează în cadrul metodelor descoperirii, problematizării, cercetării etc. Aici conversaţia se desfăşoară nu numai între profesor şi elevi, ci şi între elevii înşişi, aceştia putând adresa întrebări atât profesorului, cât şi colegilor, după cum pot răspunde atât întrebărilor profesorului, cât şi celor ale colegilor. Adevărul este mai mult sugerat decât impus. Urmărind cele patru tipuri de conversaţie expuse mai sus constatăm o creştere a independenţei elevilor în formularea răspunsurilor şi implicit o amplificare a efortului intelectual din partea lor. Fiecare tip se potriveşte unor situaţii concrete, impuse de conţinutul celor transmise, de experienţa elevilor, de capacităţile acestora etc. Se apreciază că, în general, „elevii 126 slabi şi cei de mijloc dau rezultate mai bune dacă sunt destul de bine conduşi, în timp ce elevii înzestraţi progresează mai mult dacă sunt antrenaţi în activităţi libere” (G. Leroy, 1974). În funcţie de modul în care este implicat procesul gândirii în asimilarea cunoştinţelor se face distincţia între conversaţia convergentă şi cea divergentă. Întrebările în cadrul conversaţiei convergente vizează obţinerea aceluiaşi răspuns, formulat în prealabil de către profesor. Ele au deci un sens reductiv, restrângând încercările elevilor de a întrezări alte piste sau posibilităţi de rezolvare şi implicit alte răspunsuri. Ea se bazează pe întrebări „reproductiv-cognitive” de tipul care este ?, care sunt ?, ce ?, cine ?, când ?” (I. Cerghit, 1980). Conversaţia divergentă angajează elevii în descoperirea adevărului prin analiza alternativelor pe care le ridică o întrebare- problemă. Întrebările vor fi astfel formulate încât elevii să „simtă” că profesorul nu pretinde doar răspunsul pe care în prealabil l-a gândit, că sunt posibile mai multe răspunsuri sau soluţii. Se bazează pe întrebări „productiv-cognitive” de tipul de ce ?, pentru ce ?, cum se explică ?, dacă admitem cutare lucru ce se va întâmpla? etc. Având în vedere funcţia didactică pe care o poate îndeplini conversaţia, putem delimita următoarele variante: conversaţia de comunicare, conversaţia de repetare şi sistematizare, conversaţia de fixare şi consolidare, conversaţia de verificare şi apreciere, conversaţia introductivă şi conversaţia finală. - Conversaţia de comunicare. Se foloseşte în scopul transmiterii unor cunoştinţe noi. Acest lucru este posibil în diverse situaţii cum ar fi contemplarea materialului didactic, efectuarea experienţelor, comentarea exemplelor concrete etc. - Conversaţia de repetare şi sistematizare. Se aplică cu scopul reluării şi repetării cunoştinţelor, al desprinderii unor concluzii parţiale sau finale, al integrării cunoştinţelor anterioare în structuri logice din ce în ce mai largi, precum şi concretizării lor la alte situaţii. - Conversaţia de fixare şi consolidare. Se utilizează în mod curent la lecţie pentru sublinierea unor idei mai importante ce se desprind din cunoştinţele predate sau pentru concretizarea lor în vederea unei întipăriri mai trainice. - Conversaţia de verificare şi evaluare. Se urmăreşte surprinderea gradului de înţelegere şi a temeiniciei celor predate, a capacităţii de a reproduce, explica şi aplica cunoştinţele însuşite. - Conversaţia introductivă. Se foloseşte pentru pregătirea psihologică în vederea predării noilor cunoştinţe. Această pregătire se referă la reactualizarea cunoştinţelor necesare, la mobilizarea atenţiei, stimularea curiozităţii şi a interesului etc. - Conversaţia finală. Se utilizează pentru desprinderea concluziilor după efectuarea unor excursii, vizite, observaţii independente etc. Valoarea conversaţiei depinde de măiestria profesorului în formularea şi înlănţuirea întrebărilor. Acestea trebuie să stimuleze căutarea răspunsului, să se refere la o problemă concretă, să fie clare, concise şi corecte. Tehnicile interogative sunt eficiente în măsura în care elevii dispun de un volum de cunoştinţe care să le permită dezbaterea unei teme sau abordarea unui subiect. „Dacă această condiţie prealabilă lipseşte, discuţia degenerează în mod inevitabil în ceva mai puţin decât un dialog al ignoranţei, prejudecăţilor, platitudinilor şi generalităţilor vagi” (D. P. Ausubel, 1981). De asemenea, aceste tehnici sunt indicate acolo unde tema pusă în discuţie oferă posibilitatea unei abordări din multiple unghiuri, a relevării unor aspecte sau nuanţe controversate. Elevii sunt stimulaţi să-şi argumenteze răspunsurile. Există şi alte opinii legate de această metodă euristică, ca metodă interogativă (derivă de la grecescul „euriskein” - a afla, a descoperi) şi care solicită efortul personal al elevilor şi studenţilor în procesul de asimilare a cunoştinţelor, de clarificare şi autoclarificare a problemelor şi conţinuturilor de învăţat. Aşa cum arată M. Ionescu (1998), euristica nu se reduce în cadrul procesului de învăţământ la conversaţia euristică, ci reprezintă un principiu călăuzitor în întreaga metodologie didactică. Este o metodă ce implică transferul cognitiv şi inferenţa logică. Prin întrebările puse şi răspunsurile primite se creează relaţia şi interacţiunea dintre profesori şi elevi/studenţi, un anumit feedback ce presupune ajustarea conţinutului de învăţat şi strategia didactică utilizată. Prin informaţiile prelucrate, 127 elevii/studenţii descoperă noi adevăruri, fiind stimulată în acest context trebuinţa de cunoaştere şi de autodepăşire în plan cognitiv. Folosirea alternativă a diverselor tipuri de întrebări, dintr-o perspectivă euristică, asigură un grad sporit de activare şi participare a acestora fiind, prin excelenţă, o metodă interactivă ce presupune dezbatere şi problematizare, precum şi parcurgerea unei bibliografii minimale. În acest sens, autorul citat (1980) într-o altă lucrare de referinţă desprinde următoarele tipuri de întrebări, care angajează şi motivează totodată elevii şi studenţii în activitatea didactică:  frontale (generale, de ansamblu); sunt întrebări ce se aplică întregii clase, de genul: Care este cauza ?; De ce ?  directe; sunt puse unui singur participant, prin ele sunt susţinute şi invocate argumentele necesare în vederea demonstrării unei afirmaţii: Ce te face să susţii acest lucru ?;  inversate-redirijate; apar în situaţia în care un cursant întreabă de exemplu: “Ce se întâmplă dacă ?”, profesorul întrebând şi el la rândul său, “Tu ce părere ai ?”  de releu şi de comunicare; sunt întrebări prin care cursantul adresează întrebarea cadrului didactic, iar acesta o repune unui alt participant (pe fondul declinării de autoritate epistemică), sau când răspunsul este completat de alţi participanţi şi nu de profesor. Prin această metodă este stimulată gândirea şi încrederea în forţele proprii ale elevilor şi studenţilor. De exemplu, elevul întreabă: “Nu credeţi totuşi că există alte universuri ?”, profesorul răspunde prin altă întrebare, incitând “Ce părere aveţi voi despre asta ?”  de revenire; apar atunci când cadrul didactic pune întrebarea reluând o observaţie, o idee, o părere emisă anterior de unul din participanţi, întrebare ce nu devenea oportună până în acel moment, răspunsul fiind lăsat suspendat.  imperative; sunt acele întrebări formulate ce vizează răspunsurile categorice şi necondiţionate: examinaţi cauzele…; explicaţi fenomenul….  de controversă; sunt întrebările ce presupun răspunsuri contradictorii în chestiuni fundamentale: “Geniile se nasc sau se formează ?”; “Omul este muritor sau nemuritor ?”; “Lumea are un sfârşit ?”, În aceste întrebări nu este indicat să se opereze cu răspunsuri tranşante, întrucât inhibă gândirea şi demotivează cunoaşterea. Emil Păun presupune şi alte tipuri de întrebări, cum ar fi:  întrebări de definire a termenilor, conceptelor, funcţiilor şi obiectivelor;  întrebări factuale: de identificare, de recunoaştere, de descriere;  întrebări de interpretare şi extrapolare: găsirea unor echivalenţe verbale, a unor aforisme sau proverbe care să exprime sensul celor învăţate, de exemplu, analogia personajelor dintr-o fabulă cu cele din societate;  întrebări de comparare, care presupun stabilirea relaţiilor de asemănare sau deosebire, a echivalenţelor sau diferenţelor;  întrebări de explicare, unde sunt surprinse relaţiile dintre obiecte, evenimente, fenomene, tipuri de relaţii între legi, principii şi teorii;  întrebări de opinie, care implică formularea unor judecăţi de valoare, solicită idei şi puncte de vedere personale;  întrebări de justificare, întrebări ce presupun formularea unor argumente, explicarea acţiunilor ce stau la baza unor fapte, comportamente, conduite. Din cele prezentate se impune în mod necesar să reţinem următoarele aspecte de ordin strategic didactic. Întrebarea este cu atât mai productivă cu cât solicită efortul de gândire celui căruia i se adresează. Cu alte cuvinte întrebarea trebuie să incite gândirea şi s-o dirijeze pe calea descoperirii adevărului. Este important ca profesorul să ştie să aleagă tipurile de întrebări, să cunoască logica întrebărilor, să stăpânească arta şi tehnica formulării lor. Pe prim plan trebuie să stea problematizarea, frământarea, tensiunea şi nu reproducerea mecanică a informaţiei transmise, deci să primeze întrebările productive şi nu cele reproductive. 128 După cum se poate deduce, metoda conversaţiei euristice est o metodă interactivă şi interogativă ce presupune dezbaterea şi problematizarea, fapt ce impune parcurgerea unei bibliografii minimale în realizarea unui dialog, a unei conversaţii pertinente şi responsabile. Problematizarea. Constă dintr-o suită de procedee prin care se urmăreşte crearea unor situaţii-problemă care antrenează şi oferă elevilor posibilitatea să cuprindă diferite relaţii între obiectele şi fenomenele realităţii, între cunoştinţele anterioare şi noile cunoştinţe prin soluţiile pe care ei înşişi, sub îndrumarea profesorului, le elaborează. Orice situaţie-problemă nu este altceva decât o „schemă anticipatoare” sau un „plan de acţiune”, care presupune anumite repere mai mult sau mai puţin detaliate privitoare la activitatea şi operaţiile ce urmează a fi efectuate de către elevi. Aceste repere au un caracter euristic, orientativ, fără a fi o înlănţuire rigidă de secvenţe sau „paşi” care să-i conducă pe elevi în mod obligatoriu spre un rezultat final. Situaţia-problemă se caracterizează prin aceea că oferă elevului posibilitatea şi îl stimulează să caute singur soluţia, orientându-se, bineînţeles, după aceste repere. Înseamnă, deci, că situaţia-problemă nu trebuie înţeleasă ca fiind o stare de haos şi incertitudine totală, ci ca o schemă sau un plan care oferă anumite puncte de sprijin indispensabile descoperirii soluţiei pentru ca în final să se transforme într-o modalitate concretă de acţiune, aplicabilă în rezolvarea altor sarcini. Descoperirea. Se află în strânsă corelaţie cu metoda anterioară. Dacă în cazul problematizării accentul se pune pe declanşarea şi crearea unor situaţii de învăţare şi cunoaştere, în cazul descoperirii accentul cade pe căutarea şi găsirea soluţiei. Problematizarea şi descoperirea constituie două momente ale aceluiaşi demers euristic, ceea ce urmează a fi descoperit presupune ca, în prealabil, să fi fost provocat, iar orice situaţie-problemă ce apare urmează să se încheie cu descoperirea soluţiei. Putem spune acum că metoda descoperirii constă în reactualizarea experienţei şi a capacităţilor individuale în vederea aplicării lor asupra unei situaţii-problemă prin explorarea diverselor sale alternative şi găsirea soluţiei. În acest context soluţia se traduce în cunoştinţe noi, procedee de acţiune şi rezolvare etc. Ocupându-se de avantajele acestei metode, J. S. Bruner scoate în evidenţă că pe lângă efectele iminente asupra dezvoltării intelectuale, metoda descoperirii contribuie la metamorfozarea motivaţiei extrinseci, întemeiate pe recompense şi pedepse, într-o motivaţie intrinsecă, întemeiată pe curiozitate şi satisfacţii pe care descoperirea însăşi le declanşează, pe dorinţa de competenţă, toate acestea restrângând ponderea întăririi exterioare. Dezvoltarea mintală a copilului se deplasează astfel, după expresia lui D. Riesman, de pe direcţia „spre în afară”, în care caracterul fortuit al stimulilor şi al întăririi era esenţial, pe direcţia „spre înăuntru”, în care dezvoltarea şi întreţinerea competenţei devine dominante (J. S. Bruner, 1974). Orientându-ne după relaţia ce se stabileşte între profesor şi elevi putem delimita două forme ale descoperirii, independentă şi dirijată. - Descoperirea independentă. Predominantă este aici activitatea individuală a elevilor, profesorul supraveghind şi controlând acest proces. În prealabil el a declanşat situaţii-problemă. Analiza ipotezelor, a căilor de rezolvare, a soluţiilor posibile se fac de către elevi. - Descoperirea dirijată. Aici profesorul conduce descoperirea prin sugestii, puncte de sprijin, informaţii suplimentare, întrebări ajutătoare etc., toate urmărind canalizarea preocupărilor spre soluţia scontată. O variantă a acesteia este „descoperirea programată”, în cadrul căreia drumul spre soluţie cuprinde o succesiune standardizată de „paşi”. In funcţie de relaţia care se stabileşte între achiziţiile anterioare şi cele la care urmează să se ajungă putem delimita trei variante ale descoperirii: - Descoperirea inductivă. Pe baza unor date şi cunoştinţe particulare se ajunge la alte cunoştinţe şi operaţii cu un grad mai înalt de generalitate. - Descoperirea deductivă. Se realizează prin construirea unor silogisme şi cu ocazia concretizării. O variantă este descoperirea ipotetico-deductivă. 129 - Descoperirea transductivă. După J. Piaget gândirea transductiv implică stabilirea de relaţii nelogice între diverse serii de date. Raţionamentul transductiv se află la baza gândirii artistice sau imaginative facilitând crearea metaforelor. Cercetarea şi învăţarea prin cercetare. O variantă superioară a acestei metode este aşa-zisa metodă a cercetării sau învăţării prin cercetare. Aici elevul este pus în situaţia de a acţiona şi gândi independent, profesorul intervenind doar atunci când se îndreaptă spre o cale care se închide. „În învăţământul prin cercetare profesorul şi elevul ajung, şi lucrul acesta pare să fie important din punct de vedere educativ, cu adevărat într-o relaţie de parteneri, într-un studiu comun de cercetare şi căutare, în care fiecare are de învăţat de la celălalt, unul din punctul de vedere al materiei, celălalt din punct de vedere psihologic; profesorul pătrunde în permanenţă tot mai adânc în procesele de gândire speciale ale elevilor de anumite vârste şi, prin aceasta, găseşte mereu mai multe motive de încredere în capacitatea de gândire proprie pe care o pretinde de la elevi” (E. Fries, 1973). Demonstraţia. Constă în prezentarea unor obiecte, procese sau reproduceri, mai mult sau mai puţin schematice ale acestora, precum şi executarea sau producerea în faţa elevilor a unor acţiuni, fenomene, experienţe etc. în vederea acumulării de informaţii despre ele şi a familiarizării cu executarea corectă a acţiunilor respective. Scopul fundamentai urmărit este formarea unui bagaj cât mai bogat de imagini şi reprezentări în vederea prelucrării şi elaborării generalizărilor, precum şi familiarizarea elevilor cu efectuarea şi îndeplinirea corectă a acţiunilor motorii. Modelarea. Modelul este un sistem material sau teoretic care reproduce, la altă scară, structura (elemente şi relaţii dintre ele unui alt sistem pe care ne propunem să-l cunoaştem. Sistemul original, obiect, fenomen sau proces real este reprodus cu ajutorul modelului. După specificul lor putem distinge următoarele tipuri de modele didactice: - Modele didactice obiectuale. Aici se încadrează toate acele modele care reproduc în micro, sub formă materială, diferite obiecte, fenomene şi procese din realitate (mulaje, corpuri geometrice, piese secţionate, machete, modele în relief). Ele reproduc cu fidelitate originalul, atât în ceea ce priveşte forma externă, cât şi structura sa internă. Modele didactice figurative. Sunt acelea care reproduc obiectul, fenomenul sau procesul original cu ajutorul imaginii. Ele surprind relaţiile funcţionale dintre obiectele şi fenomenele realităţii, concretizând, în acelaşi timp, o idee, teorie, principiu, lege, teoremă etc. în această categorie putem include diverse schiţe, scheme, organigrame, grafice etc. - Modele didactice simbolice. Reproduc originalul cu ajutorul semnelor convenţionale. Astfel sunt, de exemplu, modelele unor fenomene din domeniul ştiinţelor naturii şi al celor sociale, destinate explicării unor relaţii cauzale din interiorul lor. Ele se exprimă cu ajutorul formulelor matematice şi a reprezentărilor simbolice (legităţi exprimate matematic, ecuaţii chimice etc.). Indiferent de natura lor, modelele didactice sunt considerate analoage ale realităţii şi nu copii ale ei, reproducând structura obiectelor, fenomenelor şi proceselor, insistă asupra relaţiilor funcţionale dintre componentele acestora sau impunând operarea cu ele în vederea realizării sarcinilor învăţării. Observaţiile independente. Includ un ansamblu de procedee prin care se urmăreşte antrenarea elevilor în cunoaşterea nemijlocită a unor fenomene. La sugestia şi îndemnul profesorului elevii urmăresc diferite aspecte ale realităţii pentru a-şi întregi astfel informaţiile despre ele. Pentru aceasta elevii sunt îndrumaţi cum să procedeze, cum să înregistreze cele observate şi cum să le interpreteze. Observaţiile pot fi de scurtă durată sau de lungă durată. Experienţele fizice şi chimice repetate de elevi acasă pot fi de scurtă durată, în schimb observaţiile privitoare la creşterea plantelor, la înregistrarea temperaturii pot fi de lungă durată. 130 Rezultatele acestor observaţii vor fi prelucrate în cadrul lecţiilor prin întocmirea de referate, lucrări scrise etc. şi apoi utilizate în predarea noilor cunoştinţe. Munca cu manualul. Reprezintă un ansamblu de acţiuni prin care se urmăreşte formarea priceperilor şi deprinderilor necesare în vederea utilizării corecte şi eficiente a manualelor şi a altor cărţi ca surse de informare. În şcoala contemporană asemenea surse cunosc o diversificare tot mai mare, alături de manual folosindu-se dicţionare, reviste, enciclopedii, antologii, opere ştiinţifice şi beletristice, atlase, culegeri de texte etc. Rolul acestei metode constă în a-i introduce pe elevi în tehnica folosirii textului scris prin înarmarea lor cu priceperi şi deprinderi necesare în acest sens, punându-se astfel bazele autoinstruirii şi educaţiei permanente. Este o metodă care se foloseşte pe toate treptele învăţământului îmbrăcând diverse variante, în funcţie de particularităţile de vârstă şi de sursele folosite. Enumerăm câteva din variantele sale: - Întocmirea planului de idei ale unei opere literare. Cu ocazia citirii textelor din manual, elevii sunt deprinşi cu împărţirea lor în fragmente logice şi extragerea ideilor principale. Iniţial acest lucru se face sub îndrumarea profesorului, pentru ca pe parcurs, elevii să poată îndeplini ei înşişi asemenea sarcini. - Rezolvarea şi efectuarea, cu ajutorul explicaţiilor din manual şi alte surse, a unor exerciţii, experienţe, măsurători, confecţionare de aparate şi instrumente etc. - Întocmirea rezumatelor, recenziilor, conspectelor sau cronicilor asupra unor lucrări sau opere citite şi studiate. - Întocmirea fişelor pe probleme. Se bazează pe consultarea unui număr mai mare de lucrări ce se referă la problema respectivă. Ea solicită un efort mai mare în vederea ordonării ideilor, a sesizării consensului sau punctelor de vedere deosebite în prezentarea şi interpretarea cunoştinţelor de către mai mulţi autori. Lucrările experimentale. Dacă în cazul metodei demonstraţiei elevii observă obiectele şi fenomenele sub îndrumarea profesorului, în cazul acestei metode elevii sunt puşi în situaţia de a provoca şi experimenta fenomenele pentru a cunoaşte în mod nemijlocit diferite manifestările lor. Aici totul se desfăşoară în condiţii speciale, folosindu-se instalaţii, dispozitive şi materiale corespunzătoare. Această metodă constă, deci, în efectuarea de către elevi, sub supravegherea profesorului, a unor experienţe cu scopul acumulării de informaţii ştiinţifice sau al concretizării adevărurilor transmise. Lucrările experimentale pot fi împărţite în trei categorii: - Lucrări frontale. Toţi elevii efectuează concomitent aceeaşi experienţă. Ritmul de lucru este comun pentru toţi. Ele sunt posibile când fiecare elev posedă câte o trusă de instrumente. Profesorul urmăreşte activitatea elevilor, putând interveni cu recomandări şi precizări individuale. - Lucrări pe grupe. Se pot desfăşura în două feluri, toate grupele efectuând aceeaşi temă sau fiecărei grupe fiindu-i repartizate sarcini diferite. - Lucrări individuale. Sunt lucrări unde fiecare elev, folosind aparate şi instrumente adecvate, îndeplineşte o sarcină concretă diferită de a celorlalţi. După finalitatea lor pedagogică se pot delimita următoarele variante: - Lucrări demonstrative. Se efectuează de profesor în faţa clasei cu scopul de a demonstra şi confirma adevărurile transmise. - Lucrări experimentale aplicative. Se efectuează de elevi pe baza unui protocol întocmit de profesor în vederea urmăririi posibilităţilor de aplicare în practică a cunoştinţelor teoretice. - Lucrări experimentale destinate formării abilităţilor şi deprinderilor motrice de mânuire a instrumentelor şi aparatelor din laboratoare şi ateliere şcolare. 131 - Lucrări experimentale cu caracter de cercetare. Aici elevii sunt puşi în situaţia de a concepe ei înşişi montajul experimental, pornind de la o ipoteză şi continuând cu culegerea datelor şi desprinderea concluziilor. Lucrările practice şi aplicative. Prin această metodă elevii sunt puşi în situaţia de a executa ei înşişi, sub conducerea şi îndrumarea profesorului, diferite sarcini cu caracter aplicativ în vederea fixării şi consolidării cunoştinţelor şi formării priceperilor şi deprinderilor. Sensul aplicativ al cunoştinţelor diferă de la un obiect la altul de unde şi diversitatea lucrărilor ce pot fi efectuate. De la întocmirea unei compuneri libere până la confecţionarea unui aparat sau munca efectuată pe lotul şcolar pot fi imaginate şi folosite atâtea feluri şi variante de lucrări. Tot aici pot fi incluse şi acele lucrări efectuate de elevi acasă. Indiferent de variantele prin care se realizează caracteristica lor constă în faptul că presupun un volum mai mare de muncă independentă din partea elevilor, în concordanţă cu unele particularităţi individuale ale acestora (aptitudini, interese, înclinaţii etc.). Lucrul în grup. Constă în declanşarea şi menţinerea unor relaţii de cooperare şi competiţie dintre membrii unui grup sau mai multor grupe de elevi în vederea rezolvării sarcinilor învăţării. Prin specificul său această metodă presupune distribuirea elevilor pe grupuri, rezolvarea sarcinilor didactice având loc prin discuţii reciproce dintre ei, prin confruntarea punctelor de vedere, toate acestea desfăşurându-se pe fondul unor relaţii interpersonale ce se stabilesc între membrii grupului respectiv. Ea implică astfel două laturi convergente, una de natură didactică, ce constă într-o anumită organizare a elevilor şi distribuirea corespunzătoare a sarcinilor ce urmează a fi îndeplinite şi alta de natură psihosocială, ce constă în ţesătura de relaţii ce se stabilesc între elevi în funcţie de participarea lor la rezolvarea sarcinilor. Prin specificul său această metodă stimulează spiritul de cooperare şi emulaţie dintre elevi. Aceasta depinde de modul în care funcţionează echilibrul dintre cooperare şi competiţie şi de formele pe care le îmbracă fiecare (intragrupale, intergrupale). Cooperarea este stimulativă în măsura în care facilitează coordonarea eforturilor pentru atingerea unor obiective imposibil de realizat în mod individual. Competiţia, pe de altă parte, generează şi întreţine tendinţa de funcţionare a unui climat stimulativ în cadrul colectivului. Important este ca ea să nu devină un scop în sine. În acest caz cele două grupuri, dacă este vorba de competiţie intergrupală, se resping reciproc, afectând coeziunea colectivului, iar în cazul competiţiei intragrupale elevii respectivi sunt izolaţi de colectiv. De aceea exagerarea laturii competitive favorizează apariţia unor trăsături caracteriale negative. Un echilibru optim între cooperare şi competiţie, supravegheat de profesor, poate preveni asemenea manifestări. Cooperarea însăşi poate favoriza pasivitatea, conformismul, invidia, tendinţa de dominare, superficialitatea în asimilarea cunoştinţelor etc. Mai putem menţiona faptul că această metodă stimulează controlul reciproc dintre elevi şi spiritul de iniţiativă. Fiecare membru al grupului îşi expune liber părerea, câştigând siguranţă de sine, devenind util întregului grup. Fiecare are posibilitatea să se transpună în situaţia celorlalţi şi să se compare cu ei. Am insistat mai mult asupra acestor strategii şi metode întrucât ele sunt mai frecvent regăsite în învăţământul modern fiind tot mai receptive de către cele mai multe cadre didactice şi elevi/studenţi. Metode de simulare. În cadrul acestor metode mai relevante ar fi:  jocurile didactice (senzoriale, de orientare, de creaţie, de îndemânare etc.);  jocul de rol (simularea unor funcţii, relaţii, activităţi etc.) şi care presupun mai multe etape: punerea problemei; delimitarea situaţiei; alegerea rolurilor; interpretarea şi analiza jocului de rol; 132  învăţarea prin dramatizare (utilizarea mijloacelor şi procedeelor artei dramatice);  învăţarea pe simulatoare (sisteme tehnice artificiale analoage unor sisteme tehnice naturale). Metoda proiectelor. Este o metodă ce vizează implicarea cercetării, deci a elaborării temelor de cercetare cu un scop bine precizat, care îmbină cunoştinţele teoretice cu activitatea practică şi se materializează în lucrări ştiinţifice sau practice. Inventarul metodelor şi al metodologiei didactice poate fi prezentat ca în modelul de mai jos reprodus după I. Cerghit: Metode de învăţământ I. DE COMUNICARE II. DE EXPLORARE III. DE ACŢIUNE CONVERSATIVEEXPOZITIVE ORALE DIRECTE REALĂ - explicaţia - exerciţii - observaţia - descrierea - lucrări practice - experimentul - povestirea - elaborarea de - studiul de caz - prelegerea proiecte - anchete - instructajul - activităţi creative - conversaţia INDIRECTE SIMULATĂ - discuţia colectivă - problema- - demonstraţia - jocurile de rol tizarea obiectelor reale - învăţarea pe - demonstraţia simulatoare imaginilor - demonstraţia grafică - modelarea - lectura sau munca SCRISE cu manualul - instruirea prin ORAL iv. metode de raţionalizare radio/televiziune VIZUALE - tehnicile video - metode algoritmice - instruirea programată - instruirea asistată de calculator INTERIOARĂ În cursul ce urmează, în continuarea problematicii legate de strategiile şi tehnologiile didactice, vom insista asupra strategiilor didactice de tip algoritmizat şi evaluativ-stimulativ. CURS NR.10 STRATEGII DIDACTICE DE TIP ALGORITMIZAT ŞI EVALUATIV - STIMULATIV STRUCTURA CURSULUI Strategii didactice de tip algoritmizat Strategii didactice de tip evaluativ Strategii didactice de tip stimulativ 133 10.1. Strategii didactice de tip algoritmizat Particularitatea acestor strategii constă în asigurarea unei succesiuni rigide de operaţii între activitatea de predare şi cea de învăţare. Între programarea externă, ce ţine de predare, şi cea internă, ce ţine de învăţare, se stabilesc relaţii univoce, strict deterministe. Prescripţia algoritmică prin care se realizează reglarea externă circumscrie cu exactitate suita de operaţii ce urmează a fi parcursă pentru a ajunge la soluţia problemei. Întrucât elevii acţionează identic, potrivit celor prescrise, înseamnă că, în mod inevitabil, vor ajunge la acelaşi rezultat, parcurgând o cale similară. Dirijarea lor este totală, ea înfăptuindu-se pas cu pas până la dobândirea rezultatului scontat. Condiţia fundamentală pentru proiectarea şi realizarea unor asemenea relaţii este cunoaşterea cât mai exactă a structurii Componentelor psihice ce urmează a fi formate. Structura şi particularităţile fiecărui fenomen psihic impun anumite cerinţe faţă de modul său de formare. Aceste strategii constau, deci, în punerea de acord a particularităţilor şi structurii componentei psihice cu cerinţele pe care le reclamă formarea ei. Un acord oarecare se realizează şi în cadrul celorlalte strategii prin principiul respectării particularităţilor de vârstă şi individuale deosebirea calitativă constă, însă, în aceea că în cazul acestui tip de strategii coordonare înseamnă stabilirea unor relaţii de echivalenţă. Fiecărui element al programării interne (structuri psihice) îi corespunde ceva în planul programării externe, sau al predării. De asemenea, aceste strategii realizează o conexiune inversă optimă atât în ceea ce priveşte conţinutul informaţiilor, cât şi operativitatea ce se formează, putându-se interveni la momentul oportun pentru înlăturarea oricăror abateri de la modelul ideal de desfăşurare a procesului de predare-învăţare ce ar putea interveni. Metode şi procedee algoritmice: - Algoritmizarea - Instruirea programată - Exerciţiul Algoritmizarea Este modalitatea de a studia un obiect, fenomen, proces etc. sau de a rezolva o problemă de studiu teoretică sau practică prin intermediul unor prescripţii denumite algoritm. Algoritmul este deci o prescripţie sau o condiţie univocă de rezolvare a unui anumit procedeu de lucru, într- un anumit domeniu de activitate teoretică sau practică şi se exprimă sub formă de reţete, prescripţii, formule, coduri, reguli şi modele tipice univoce de natură matematică, logică, practică. Din acest punct de vedere algoritmizarea se aseamănă cu modelarea, algoritmul fiind într-un fel modele operaţionale care ajută la rezolvarea unor probleme micşorând eforturile şi tipul de efectuare a acţiunilor, în mod deosebit a celor din planul activităţii didactice. Tehnologiile moderne ale învăţământului prin intermediul automatizării, cibernetizării şi informatizării cer într-o măsură tot mai mare algoritmizarea. Pe baza celor de mai sus putem spune că metoda algoritmizării constă în elaborarea şi aplicarea unor scheme, constituite dintr-o succesiune univocă de secvenţe sau operaţii, în vederea rezolvării unor probleme tipice şi a asimilării pe această bază a cunoştinţelor, concomitent cu formarea capacităţilor operaţionale corespunzătoare. Distingem în cadrul acestei metode două nivele complementare, elaborarea algoritmilor şi aplicarea lor în vederea rezolvării unor situaţii tipice. Referitor la clasificarea algoritmilor, literatura de specialitate consemnează mai multe tipologii:  algoritmi didactici;  algoritmi ai învăţării. Algoritmii didactici se referă la activitatea profesorului, aceasta fiind descompusă într-o succesiune de etape, derularea lor producându-se în mod identic ori de câte ori urmează să realizeze o anume categorie de sarcini. Elevii vor fi deprinşi, prin repetare, să procedeze la fel. 134 Prin învăţare, aceşti algoritmi devin tehnici de muncă intelectuală. De exemplu, algoritmul didactic general al rezolvării unei probleme, algoritmul didactic al organizării unui montaj experimental, algoritmul didactic al efectuării unei analize gramaticale etc. Algoritmii învăţării sunt implicaţi în conţinutul celor învăţate. Operaţiile sau secvenţele sunt impuse de înlănţuirea logică a cunoştinţelor. Asemenea algoritmi se întâlnesc, cu precădere, la acele discipline în care ordonarea cunoştinţelor se face după criteriul logic (inductiv sau de- ductiv). Putem vorbi astfel de algoritmi ai învăţării matematicii, fizicii, chimiei, disciplinelor tehnice etc. Există şi alte tipologii ale algoritmicii învăţării. Printre tipurile de algoritmi de învăţare menţionăm: a. algoritmi de percepere, înţelegere, generalizare şi sistematizare a cunoştinţelor, cum sunt: conceptele, judecăţile, raţionamentele, formulele etc.; b. algoritmi de recunoaştere, aşa cum sunt regulile de stabilire a unui anumit tip de probleme (ipotetice, de calcul, de proiectare, aplicative, de investigaţie etc.); c. algoritmi de rezolvare (execuţie) cum sunt: regulile de rezolvare a unui tip de probleme (teorema lui Pitagora, regulile de scoatere a rădăcinii pătrate, instrucţiunile de folosire a unor aparate, maşini etc.); d. algoritmi de programare şi dialogare cu calculatorul, care folosesc diverse limbaje de programare şi codurile de dialogare; e. algoritmi optimali sunt aceia care contribuie la alegerea soluţiei celei mai bune de rezolvare dintr-o serie de variante posibile; f. algoritmi de repetare care se bazează pe anumite reguli de transformare a acţiunilor în reflexe, deprinderi şi chiar obişnuinţe intelectuale şi practice; g. algoritmi de creaţie folosiţi mai ales în învăţarea euristică în cercetarea şi proiectarea inovatoare bazaţi pe gândirea divergentă, productivă şi creatoare. Instruirea programată sau instruirea asistată de calculator. Această strategie constituie o aplicare a principiilor ciberneticii la procesul de învăţământ şi constă în folosirea calculatorului în scop didactic în vederea transmiterii informaţiei, demonstrării şi simulării unor procese, fenomene naturale şi a prezentării unor jocuri didactice, precum şi în evaluarea şi înregistrarea progreselor elevilor/studenţilor. Instruirea programată se realizează şi vizează totodată anumite programe de învăţare dimensionate după mai multe principii (al paşilor mici, al participării active, al întăririi imediate, al respectării ritmului individual de lucru). Din acest punct de vedere se desprind mai multe tipuri şi, evident, mai multe programe utilizate în cadrul acestei activităţi. Vorbind despre acest proces menţionăm că în sens cibernetic el este un sistem dinamic complex, constituit dintr-un ansamblu de elemente şi interrelaţii. Obiectul ciberneticii îl constituie tocmai asemenea sisteme, în abordarea lor făcându-se abstracţie de substratul lor material (existenţial sau energetic). De aceea, principiile pe care le stipulează se aplică unei game variate de sisteme, calitativ deosebite, cum ar fi: maşinile, fiinţele vii şi fenomenele sociale. Printre ele includem şi procesul de învăţământ. Care sunt aceste principii ? Unul dintre ele este cel al comenzii, care constă în transmiterea şi receptarea informaţiei. Toate modificările care au loc în cadrul sistemului sunt determinate de cantitatea şi calitatea informaţiei transmise şi recepţionate. Comanda este astfel un proces informaţional. Aplicând acest principiu procesului de învăţământ instruirea programată realizează o ordonare specială a informaţiei prin divizarea ei în unităţi logice (paşi, secvenţe, cadre, cuante) care urmează să fie asimilate de către elevi. Toate aceste unităţi prezentate într-o succesiune univocă constituie programul activităţii de predare şi învăţare. Comanda se realizează, deci, prin intermediul programului (sau al programării) conceput în acest fel. Un alt principiu este cel al prelucrării şi stocării informaţiei. Prelucrarea presupune, în acelaşi timp, integrarea informaţiei în ansamblul celei stocate şi elaborarea, pe această bază, a unor combinaţii noi care vor impune şi vor determina starea şi comportamentul ulterior al sistemului. În spiritul acestui principiu instruirea programată imprimă prelucrării un sens activ şi 135 neîntrerupt. Elevul este obligat să răspundă fiecărei unităţi logice ce i se prezintă, altfel nu poate trece mai departe. Întrebările (unităţile logice) şi răspunsurile sunt prezentate într-o ordine prestabilită. După parcurgerea fiecărei unităţi elevul este informat dacă a răspuns corect sau nu. Confirmarea răspunsului se face imediat şi automat după ce a fost dat. Din punct de vedere psihologic această confirmare (sau infirmare) este o întărire. Nu întâmplător adepţii teoriilor psihologice ale învăţării care atribuie întăririi un rol determinant sunt, în acelaşi timp, şi susţinători fervenţi ai instruirii programate. Printre aceştia se numără psihologul american B. F. Skinner, considerat părintele modern al instruirii programate. Concepţia sa se concentrează în jurul principiului întăririi. Din punctul său de vedere „a instrui înseamnă a organiza relaţii de întărire” (1971). Instruirea programată i se pare cea mai adecvată modalitate prin care pot fi asignate relaţii de întărire. Aceste relaţii se manifestă pe două planuri: prin cunoaşterea imediată de către elev a performanţelor obţinute, ca întăriri interne, şi prin aprecierile profesorului pe baza mesajelor primite prin conexiune inversă, ca întăriri externe. Toate acestea ridică în mod legitim întrebarea: în ce măsură instruirea programată este o expresie a interpretării cibernetice a procesului de învăţământ sau o aplicare a cuceririlor psihologiei învăţării privitoare la relaţiile de întărire? Este şi una şi alta. Cibernetica oferă cadrul metodologic, iar cuceririle psihologiei explică mecanismele învăţării şi sugerează modalităţi concrete de organizare a ei. Un alt principiu cibernetic este cel al conexiunii inverse, potrivit cărora transmiterea informaţiei se realizează de la efect la cauză, de la receptor la agent în vederea autoreglării sistemului. Răspunsurile corecte ale celor care învaţă, după fiecare unitate logică sau secvenţă, sunt şi mesaje ale conexiunii inverse prin care profesorul este informat asupra modului în care s- a făcut recepţionarea informaţiei transmise. Spre deosebire de învăţământul tradiţional unde conexiunea inversă se realizează la intervale mai mari de timp şi - de regulă - numai parţial, cuprinzând doar o parte din elevi şi vizând numai o câtime din informaţia transmisă, instruirea programată asigură o conexiune inversă imediată şi completă, după fiecare unitate logică şi pentru toţi elevii. Pe această bază profesorul poate face aprecieri diferenţiate asupra muncii elevilor consemnând rezultatele bune şi corectându-le pe cele greşite. După modul în care se asigură acest algoritm de instruire putem delimita mai multe tipuri de programare: Programarea liniară. A fost iniţiată de B. F. Skinner şi are la bază o programă cu răspuns construit. Materia este astfel divizată încât diferenţele dintre secvenţe sunt mici, pentru ca toţi elevii să le poată parcurgă, riscul de a greşi fiind redus la minimum. Răspunsurile la întrebările sau exerciţiile date sunt construite de către elevi. Fiecare secvenţă cuprinde, în principiu, următoarele momente: prezentarea informaţiei, întrebare sau exerciţiu de rezolvat, construirea sau rezolvarea răspunsului, compararea răspunsului construit cu cel corect. Înlănţuirea secvenţelor se prezintă grafic astfel: I1 T1 R1 Comp.R1 Conf.R1/c I2, T2, etc. I1s Conf.R1/g Programarea ramificată. A fost iniţiată de N. Crowder şi se bazează pe o programă cu răspuns la alegere. Specificul ei constă în aceea că în loc ca elevul să construiască răspunsul îi sunt prezentate mai multe răspunsuri (trei sau patru) din care el trebuie să aleagă pe cel care îl consideră corect. Atunci când a ales un răspuns greşit programa îl obligă să parcurgă mai multe secvenţe secundare (sau de corecţie) care, cuprinzând explicaţii suplimentare, au menirea de a-l ajuta să-şi corecteze greşeala comisă. Aici sunt două serii de secvenţe, principale şi secundare, ultimele fiind folosite numai atunci când s-a ales un răspuns greşit. De aceea gradul de dificultate dintre secvenţele principale este mai mare decât în cazul programării liniare. Grafic, înlănţuirea secvenţelor, se prezintă astfel: I1 T1 Alege R1 Alege R1a Conf.R1a/c I2, T2, etc. R1b R1c 136 I1s Conf.R1a/g Programa combinată. Realizează îmbinarea celor două tipuri principale, folosind concomitent atât secvenţe cu răspunsuri construite, cât şi secvenţe cu răspunsuri la alegere. O dată elaborată, programa urmează să fie pusă la dispoziţia fiecărui elev pentru a o parcurge şi a-şi însuşi cele prevăzute în ea. În acest scop pot fi folosite: Manualele programate. Fiecare pagină este împărţită în mai multe casete corespunzătoare secvenţelor din programă. Fiecare casetă cuprinde informaţia şi exerciţiul de rezolvat. Răspunsul corect, de control, este plasat în altă parte, în dreptul secvenţei ce urmează, pe pagina următoare etc. Important este ca elevul să nu vadă acest răspuns decât numai după ce şi-a construit ori şi-a ales un răspuns. Secvenţele secundare sunt plasate pe alte pagini decât cele pe care se află secvenţele principale aici făcându-se trimiterea de rigoare pentru situaţia în care se aleg răspunsuri eronate. Fişele programate. Sunt alcătuite după aceleaşi reguli ca şi manualele, deosebindu-se prin aceea că redau un conţinut mai redus, de obicei, al unei lecţii sau al unor momente ale ei. Maşinile de instruire. Sunt dispozitive mecanice, electromecanice şi electronice cu ajutorul cărora se administrează programul elaborat. Întrucât, după cum am precizat în altă parte, nici o teorie asupra învăţării nu a reuşit încă să epuizeze şi să pătrundă în toate mecanismele acestui proces, înseamnă, implicit, că nu poate fi acceptată o strategie didactică universală. Ca atare instruirea programată are avantajele şi dezavantajele ei. Primul avantaj constă în creşterea randamentului activităţii de învăţare, economisind timp şi asigurând o însuşire conştientă a cunoştinţelor. Calitatea şi promptitudinea controlului pe care îl exercită, asigurarea unui ritm individual de muncă contribuie la optimizarea procesului de învăţământ. Printre dezavantaje trebuie să menţionăm divizarea exagerată a materiei şi evitarea oricăror dificultăţi care înăbuşă spiritul creator şi gândirea independentă a elevilor. Întărirea imediată îi canalizează într-o singură direcţie, apelând mai mult la gândirea convergentă. Importantă este nu atât formularea răspunsurilor, cât modul în care se ajunge la ele. Avantajele şi dezavantajele trebuie privite în corelaţie cu scopurile urmărite prin predarea unui obiect de învăţământ. Când pe prim plan se află asimilarea cât mai multor cunoştinţe, cum este cazul limbilor străine, avantajele sunt incontestabile. Când obiectivul principal al predării este formarea unor capacităţi operatorii, instruirea programată orientează activitatea subiectului într-un sens prestabilit, frânând iniţiativa şi aportul său creator. Exerciţiul. Exerciţiile sunt considerate ca acţiuni motrice sau intelectuale ce se repetă relativ identic cu scopul automatizării şi interiorizării unor modalităţi sau tehnici de lucru de natură motrică (manuală) sau mintală. Dacă asimilarea cunoştinţelor se poate realiza prin contactul nemijlocit cu realitatea sau prin comunicare verbală, formarea deprinderilor motrice sau intelectuale este posibilă numai prin efectuarea repetată a unor acţiuni motrice sau intelectuale. Nu se poate forma deprinderea de calcul mintal doar pe baza unul instructaj verbal, dar numai efectuând de multe ori calcule mintale, deprinderea de mânuire a uneltelor observând doar pe alţii cum fac, ci mânuindu-le în mod repetat etc. A efectua un exerciţiu înseamnă „a executa o acţiune în mod repetat şi conştient, a face un lucru de mai multe ori în vederea dobândirii unei îndemânări, a unei deprinderi” (I. Cerghit, 1980). Această metodă face parte din categoria metodelor algoritmice, deoarece presupune respectarea riguroasă a unor prescripţii şi conduce spre o finalitate prestabilită. Subapreciind acest lucru unii autori extind în mod nejustificat, aria acestei metode până la confundarea ei cu orice opţiune pe care o execută elevii. Numai acele acţiuni sunt exerciţii care se repetă relativ identic şi se încheie cu formarea unor componente automatizate ale activităţii. Aceasta înseamnă 137 că exerciţiul nu se confundă cu repetarea, el presupune o îmbunătăţire continuă a performanţei, de la un moment la altul. Conchidem astfel că exerciţiul constă în aceea că se desfăşoară în mod algoritmic şi se încheie cu formarea unor priceperi, deprinderi şi operaţii ce vor putea fi aplicate în rezolvarea altor sarcini mai complexe. În funcţie de conţinutul lor putem delimita două categorii principale de exerciţii: motrice şi operaţionale. Exerciţiile motrice. Sunt acelea care conduc spre formarea de priceperi şi deprinderi în care predominantă este componenta motrică. Dintre acestea putem menţiona deprinderile de scriere, de muncă productivă (mânuirea uneltelor, maşinilor etc.), deprinderile fizice şi sportive etc. Exerciţiile operaţionale. Sunt acele exerciţii care contribuie la formarea operaţiilor intelectuale. În spiritul psihologiei contemporane operaţiile incumbă anumite trăsături, dintre care două sunt deosebit de importante: reversibilitatea şi asociativitatea. Exerciţiul operaţional are în vedere tocmai aceste trăsături, preîntâmpinând transformarea operaţiilor în stereotipii rigide ale gândirii. Aplicarea operaţiilor „trebuie să fie astfel făcută încât să spargă cadrele rigide ale unei deprinderi care s-ar fi putut forma fără voia elevului, să purifice operaţia şi să o facă mobilă” (H. Aebli, 1973). Pentru realizarea acestui obiectiv exerciţiul operaţional presupune respectarea unor cerinţe în desfăşurarea sa. Este vorba, în primul rând, de corelarea operaţiei directe cu operaţia inversă. Executarea operaţiei în ambele sensuri elimină elementele accidentale, conferindu-i un caracter mobil şi reversibil. De exemplu, calcularea suprafeţei unui dreptunghi, cunoscând lungimea şi lăţimea, corelată cu calcularea unei laturi, cunoscând suprafaţa şi cealaltă latură; corelarea cauzei şi efectului unor fenomene etc. O altă cerinţă a exerciţiului operaţional constă în corelarea operaţiilor asociative, punându-se bazele celeilalte caracteristici - asociativitatea. Ea consemnează posibilitatea de a se ajunge la acelaşi rezultat pe căi diferite. De exemplu, perimetrul dreptunghiului poate fi calculat pe diverse căi (P=2 (B+I); 2B+2I=I+B+I+B=I+I+B+B etc.). Exerciţiul operaţional presupune, totodată, corelarea operaţiilor înrudite pentru a putea distinge şi clarifica sensul unor noţiuni. De exemplu, corelarea suprafeţei şi perimetrului figurilor geometrice, a adjectivului cu adverbul, a complementelor directe şi indirecte etc. Pot fi aplicate două procedee de punere în corelaţie, când una din noţiuni se predă fără aluzie la cealaltă (pregătire proactivă pentru cea de-a doua), când însuşirea celei de-a doua se face prin comparaţie cu prima (se precizează retroactiv prima dintre ele şi se clarifică mai bine semnificaţia celei de-a doua). Toate aceste cerinţe constituie, în acelaşi timp, şi prescripţii cu caracter algoritmic care imprimă exerciţiului o derulare cât se poate de riguroasă. 10.2. Strategii didactice de tip evaluativ Înainte de a analiza această secvenţă vom face în continuare câteva precizări de ordin semantic şi conceptual. Vom spune că estimarea şi evaluarea sunt acte de valorizare ce intervin în toate acţiunile umane. Sensul termenului evaluare permite diferite conotaţii în funcţie de realităţile educaţionale de care încearcă să dea seama. După G. Scallon se disting trei mari planuri de semnificaţie epistemică pentru verbul „a evalua”: a. a concepe o procedură de evaluare; b. a face practic o evaluare; c. a exprima o evaluare. Ştiinţa care se ocupă cu această problematică şi are drept obiect studiul sistematic al examenelor, în particular a sistemelor de notare şi comportamentul examinatorilor şi al examinaţilor este docimologia, iar ştiinţa care studiază rolul pe care îl joacă evaluarea în educaţia şcolară se numeşte doxologie. Docimologia vizează, în esenţă, evaluarea şcolară în raport cu eficienţa învăţământului şi randamentul şcolar. Strategiile didactice de tip evaluativ se referă la această secvenţă a procesului de învăţământ adică a evaluării. Cu ajutorul lor pot fi obţinute o serie întreagă de informaţii 138 privitoare la rezultatele procesului de învăţământ (cunoştinţe stocate, capacităţi formate etc.) care sunt recepţionate, prin conexiune inversă, de factorii ce realizează comanda. Aceştia pot interveni apoi prin intermediul reglării (măsuri sociale şi instituţionale) sau autoreglării (măsuri de corectare întreprinse de profesor) pentru îmbunătăţirea desfăşurării sale. Informaţiile obţinute, prin conexiune inversă au un dublu rol, confirmă sau infirmă rezultatul, reglează desfăşurarea ulterioară a procesului. Ele sunt în esenţă informaţii de evaluare. În sensul său cel mai larg evaluarea se concentrează asupra eficienţei sistemului de învăţământ, considerat ca un subsistem al sistemului social. Ea se pronunţă asupra funcţionalităţii sistemului supraordonat, societatea, şi cel subordonat, învăţământul, prin prisma felului în care acesta din urmă răspunde exigenţelor şi aşteptărilor celui dintâi. „Evaluarea este procesul prin care se stabileşte dacă sistemul (educaţional) îşi îndeplineşte funcţiile pe care le are, adică dacă obiectivele sistemului sunt realizate” (J. Davitz; S. Ball, 1978). Dacă, iniţial, evaluarea se referă doar la rezultatele obţinute de către elevi la procesul de învăţământ, în societatea contemporană aria acestei acţiuni se extinde incluzând multiple aspecte de natură economică şi socială pe care le incumbă sistemul de învăţământ în totalitatea sa. Conţinutul şi instrumentele de evaluare diferă în funcţie de nivelul pe care îl avem în vedere. Din această cauză putem vorbi de o evaluare economică şi de una pedagogică. Cea dintâi vizează eficienţa sistemului de învăţământ prin prisma raportului dintre resursele materiale şi financiare investite de societate şi rezultatele învăţământului, materializate în calitatea forţei de muncă, în contribuţia sa la creşterea productivităţii muncii şi accelerarea progresului social. Ea se realizează la nivel macrosocial fiind luate în calcul toate resursele destinate învăţământului (bază materială, personal didactic, cercetare etc.). Ea oferă prilejul unor aprecieri asupra funcţionalităţii externe a sistemului de învăţământ în relaţiile sale cu societatea. Tipologiile evaluării Evaluarea continuă şi evaluarea cumulativă Evaluarea continuă se aplică pe tot parcursul desfăşurării procesului de învăţământ. Ea este „implicată în proces”, constituie parte componentă a acestuia având un caracter permanent, pe măsură ce procesul se derulează profesorul este preocupat concomitent de ambele operaţii, comanda şi controlul, prin informaţiile pe care le culege despre efectele acţiunii sale, intervenind apoi imediat cu modificările şi ameliorările ce se impun. Evaluarea se realizează din mers, frecvenţa verificărilor fiind mai mare, informaţiile acumulate sunt valorificate imediat, prin intervenţii prompte ale profesorului. Rolul acestei evaluări este de „diagnosticare şi ameliorare”. Nu-i suficient să cunoaştem doar rezultatul final, nivelul de realizare a obiectivelor, ci şi momentele intermediare ce se înscriu pe această traiectorie. Evaluarea continuă cuprinde „pulsul” desfăşurării procesului de învăţământ, resursele favorizante, ca şi eventuale perturbaţii ce intervin în mecanismele sale, iar prin intervenţiile pe care le sugerează preîntâmpină acumularea unor deficienţe ce s-ar putea solda cu dereglări mai profunde. Evaluarea cumulativă sau sumativă se efectuează la intervale mai lungi de timp, la finele unor secvenţe temporale sau tematice (trimestru, an şcolar, ciclu, capitol etc.). Întrucât intervine după parcurgerea de către elevi a acestor secvenţe ea are un caracter retroactiv, oferind informaţii despre o ştiinţă de acţiuni ce au avut loc. Ea oferă posibilitatea aprecierii modului în care au fost realizate obiectivele proiectate la încheierea procesului afectat atingerii lor. Din această cauză eventualele ameliorări nu se răsfrâng imediat asupra elevilor care au beneficiat de instruire şi ale căror rezultate au fost evaluate. „În cazul unei evaluări cumulative, reuşita sau eşecul sunt considerate în manieră globală fie privind ansamblul pregătirii subiecţilor, fie rezultatele obţinute de aceştia la diverse discipline” (idem). Nu întâmplător criticile la adresa acestui tip de evaluare se fac tot mai mult auzite. Esenţa procesului de învăţământ constă în asigurarea unei conlucrări permanent între profesor şi elevi pentru ca aceştia să dobândească cele prescrise în momentul declanşării procesului. O conlucrare autentică nu este posibilă decât urmărind continuu modul în care se elaborează rezultatele, momentele intermediare prin care trec până să se contureze şi să devină componente ale personalităţii. 139 Abordarea problematicii evaluării cunoaşte şi alte tipologii sau, după unii autori, niveluri de concepere şi desfăşurare a acesteia. Se desprind în acest sens următoarele niveluri – tipologii:  evaluarea activităţii de învăţare în termen de achiziţie; este sensul curent şi cel mai utilizat al evaluării;  evaluarea modului de utilizare a structurii de achiziţie pentru a dobândi competenţe şi calificări posibile;  evaluarea modului de funcţionare a structurilor de achiziţie în relaţie cu nevoile, aspiraţiile şi resursele celor care învaţă;  evaluarea obiectivelor pedagogice şi a coerenţei lor într-un sistem de instruire;  evaluarea acţiunii de instruire şi a coerenţei sale în raport cu obiectivele, resursele şi cadrele de referinţă;  evaluarea gradului de adecvare a structurilor de achiziţie la cerinţele structurilor de utilizare;  evaluarea capacităţii structurilor de utilizare de a lua în calcul achiziţiile elevilor din momentul în care aceştia au dobândit competenţele necesare;  evaluarea adecvării structurilor de instruire şi a celor de utilizare a competenţelor la normele şi valorile sociale (vezi Chancerel, 1991). Forme de evaluare Formele de evaluare determinate de perioada de studiu sunt: a. Evaluarea iniţială: obiectiv – diagnosticarea nivelului de pregătire la începutul anului, la începutul predării unei discipline, pentru a cunoaşte de unde se porneşte, ce mai trebuie perfecţionat; se folosesc baremuri minimale de obicei; sunt şi baremuri medii sau de performanţă; b. Evaluarea curentă (continuă, de progres): - obiectiv: asigurarea pregătirii sistematice şi continue, pentru realizarea feedback-ului pas cu pas; nu se programează, nu se anunţă dinainte; învăţarea zilnică este o îndatorire a elevilor; c. Evaluarea periodică (intermediară) – obiectiv: verificarea gradului de restructurare a materiei în modele informaţionale mai mari şi realizarea feedback-ului corespunzător; d. Evaluarea finală (de încheiere, de bilanţ ori cumulativă sau sumativă): - obiectiv: verificarea structurării în sinteze informaţionale a capacităţii de sinteză privind cunoaşterea întregii materii de studiu. Reuşita şcolară anuală se materializează prin promovări. În situaţia insuccesului şcolar anual apar fenomene de: corigenţe (la una sau mai multe discipline); reexaminări – până la începerea noului an şcolar sau cu prelungiri până la anumite date; repetenţie – în caz de nereuşită. Forme de evaluare determinate de procedeele de efectuare: a. Evaluare (ascultare) orală: evaluarea curentă, examene, concursuri; dezavantaje – nu există baremuri controlabile, putându-se strecura subiectivitate, pot apărea inhibiţia, intimidarea; nu se pot recorecta răspunsurile etc.; avantaje – pentru profesor: poate pune întrebări suplimentare; - pentru elev: i se pot pune întrebări ajutătoare etc. b. Evaluare scrisă (teze, probe de control, alte lucrări scrise) – avantaje şi dezavantaje. elevul (studentul) nu este tracasat, tensionat şi poate lucra independent; existând baremuri şi punctaje, pot fi mai obiective la corectare; ceea ce scrie rămâne – se pot recorecta (poate fi avantaj şi dezavantaj pentru elev –student); probele scrise tradiţionale – au numai 2 – 3 subiecte, ceea ce nu oferă cunoaşterea pregătirii întregii materii; se poate copia, în anumite condiţii, situaţie ce se cere prevenită. c. Evaluarea practică: probe practice de laborator, atelier la disciplinele experimental- aplicative, la anumite profile de învăţământ tehnic, medical, economic, pedagogic etc. d. Evaluarea sub formă de examene: are rolul de a asigura promovarea la o disciplină, a unui an şcolar (universitar) sau a unui ciclu de învăţământ; se pot folosi una sau mai multe din modalităţile de evaluare menţionate mai sus: oral, scris şi practic, după caz; 140 e. Concursuri: sunt examene de selecţie a valorilor, în care se confruntă şi se ierarhizează competenţele în funcţie de numărul de locuri sau de baremuri (note de reuşită între 8 – 9 etc.), folosite la: concursuri de admitere (în licee, în şcoli profesionale, în facultate etc.); concursuri pentru ocuparea unor posturi (administrative, ştiinţifice, tehnice, economice, didactice, medicale etc.), în care se folosesc forme de evaluare variate; scrise, îndeosebi, dar după caz, şi probe orale şi practice. Forme de optimizare a evaluării faţă de modalităţile tradiţionale a. Testele docimologice (grilele): (test – proba engleză) – îndeosebi, sunt modalităţi scrise, care conţin 50 – 60 întrebări (chestiuni şi itemuri) la care se dau răspunsuri, determinându-se cele corecte cu ajutorul grilei. Răspunsurile pot fi: binare: da sau nu; alegerea din mai multe răspunsuri din care numai unul este corect; construite de elev (student). Avantaje: chestiuni din întreaga materie; baremuri (punctaje), care duc la o corectare mai rapidă şi mai obiectivă. Dezavantaje: - fragmentează materia şi înlătură verificarea capacităţii de sinteză; se pot cunoaşte dinainte – mai ales cele bazate pe grile. b. Evaluări pe bază de discuţii orale, libere, pe baza unei tematici dinainte stabilite; avantaj: oferă elevului (studentului) posibilitatea de a se exprima degajat; dezavantaj: dificultate în apreciere şi notare, neputându-se realiza baremuri, deci poate apare subiectivitatea aprecierii; c. Evaluări cu ajutorul mijloacelor electronice – calculatoare; pe baza unor programe de evaluare, dispozitivele electronice compară şi apreciază cu note cunoştinţele; dezavantaj: subiectivitatea se menţine, dar se asigură aceeaşi exigenţă (severitate) şi corectitudine pentru toţi examinaţii, în raport cu programa de evaluare; avantaj: egalitate în apreciere şi notare pentru toţi examinaţii ce au dovedit aceleaşi cunoştinţe; diferenţierea (ierarhizarea) valorilor mai obiectivă decât în evaluarea tradiţională; d. Evaluarea (corectarea mai ales) de tip „Delphi” – evaluare (corectare) în echipă în general pentru probele scrise şi, după caz, practice: avantaje – un grup de evaluatori (de cca. 11 experţi) elimină în mare măsură subiectivitatea; dezavantaje. durează foarte mult timp, mai ales la concursuri cu mulţi candidaţi. Metoda „Delphi” ca soluţie simplificată aplicată în învăţământul superior: 2 experţi (corectori) – ce evaluează independent lucrările scrise (practice); 1 expert (supracorector) – în cazul decalajului mai mare de un punct între primii 2 corectori; contestaţiile – adesea duc la obţinerea unei note mai mici, datorită exigenţei corectorilor; se pot uneori obţine şi note mai mari, dar de ordinul zecimalelor, care uneori nu contează prea mult. Măsurare şi evaluare În sensul cel mai larg prin măsurare se înţelege atribuirea de numere unor fapte şi fenomene. Pe baza ei se face apoi evaluarea prin raportarea numerelor atribuite la un etalon sau la o scară stabilită în prealabil fapt ce conduce la o ierarhizare a subiecţilor şi implicit la o apreciere valorică. Măsurarea şi evaluarea sunt deci două operaţii complementare. Prima oferă un suport matematic celeilalte în timp ce aceasta presupune stabilirea condiţiilor necesare efectuării măsurării. Întrucât fenomenele pedagogice sunt, prin excelenţă, de natură calitativă nu pot fi supuse, în totalitatea lor, operaţiei de măsurare. Aceasta nu înseamnă că dacă nu pot fi măsurate nu pot fi nici evaluate. Se impune astfel folosirea unor criterii şi procedee adecvate pentru evaluarea tuturor mesajelor ce se transmit prin conexiune inversă. Operaţia de evaluare se 141 bazează numai parţial pe cea de măsurare ea presupunând şi alte modalităţi de confirmare şi apreciere a mesajelor primite de către profesor. Ocupându-se de această problemă, P. Bourdieu şi J. C. Passeron propun evaluarea randamentului comunicării pedagogice prin raportul: Cantitatea de informaţie emisă de A către B Cantitatea de informaţie primită de A de la B Pentru aceasta se impune folosirea unei game variate de procedee pentru cunoaşterea şi măsurarea cantităţii de la numitor (G. Leroy, 1974). În termeni pedagogici cantitatea de la numitor oferă o imagine globală asupra randamentului şcolar. Aceasta include totalitatea performanţelor obţinute de către elevi, obiectivate în comportamentul lor. 10.3. Metode şi procedee evaluativ-stimulative Observarea şi aprecierea verbală. Constă în urmărirea modului în care elevii participă la asimilarea cunoştinţelor, la îndeplinirea diverselor sarcini şi responsabilităţi cu care sunt investiţi. Avem în vedere asemenea atribuţii cum ar fi: efectuarea unor sarcini, munca independentă, activitatea la lecţie etc. În aceste situaţii elevii trebuie să apeleze la cunoştinţele însuşite anterior, profesorul având astfel posibilitatea să observe cum au fost asimilate şi cum sunt aplicate în condiţii noi. Pe baza celor constatate el face aprecieri verbale. Acestea pot avea rolul unei întăriri pozitive prin sublinierea performanţei obţinute („foarte bine”, „sunt mulţumit”, „ai făcut progrese” etc.). Important este ca aceste aprecieri verbale să fie sincere, deschise şi cât mai obiective. Metoda vizează cu precădere performanţele mai greu cuantificabile, cele care rezultă din interacţiunea variabilelor implicate în obţinerea randamentului şcolar (trăsături de personalitate, conduită morală etc.). Chestionarea orală. Este o formă a conversaţiei prin care profesorul urmăreşte volumul şi calitatea cunoştinţelor, priceperilor şi deprinderilor elevilor şi a capacităţii de a opera cu ele. Eficienţa metodei depinde de modul în care sunt formulate întrebările şi ce se urmăreşte cu precădere, simpla reproducere a cunoştinţelor, interpretarea şi prelucrarea lor, capacitatea de a opera cu ele, de a le aplica în practică etc. Avantajele constau în aceea că permite o verificare directă pe fondul unei comunicări totale (semantică şi ectosemantică). Profesorul poate interveni cu întrebări suplimentare şi stimulative, determinând pe elev să-şi expună cât mai amănunţit tot ceea ce are de spus. De multe ori o întrebare suplimentară poate declanşa un lanţ de raţionamente sau readuce pe elev de pe un drum care se închide. Exigenţe deosebite se impun faţă de răspunsurile elevilor, acestea. trebuie să fie corecte, documentate etc. Se delimitează două forme ale chestionării orale: curentă şi finală. Chestionarea curentă se foloseşte ori de câte ori se iveşte prilejul cu precădere în cadrul lecţiilor. Ea se poate desfăşura frontal, cu toţi elevii, sau individual. Se recomandă ca dialogul dintre profesor şi elevii chestionaţi să nu substituie dialogul dintre profesor şi restul clasei. Chestionarea finală se foloseşte în ore special destinate acestui scop, la sfârşit de capitol, de trimestru sau an şcolar la examene etc. Lucrările scrise. Se desfăşoară în scris şi permit ca într-un timp relativ scurt să se verifice randamentul unui număr mai mare de elevi. Spre deosebire de chestionarea orală, aici elevii au posibilitatea să-şi etaleze în mod independent cunoştinţele şi capacităţile fără intervenţia profesorului. Lucrările scrise acoperă o arie mai vastă de cunoştinţe, iar aprecierea se poate face prin compararea rezultatelor tuturor elevilor. Evaluarea este în acest fel mai obiectivă. 142 Având în vedere momentul în care se foloseşte, se disting lucrări scrise curente (extemporale), lucrări scrise trimestriale şi lucrări scrise de sinteză. Acestea din urmă îmbracă forma unor referate, elaborate pe o temă aleasă de elevi la sugestia profesorului sau indicată de acesta, fără limitare în timp. Lista cu subiectele unor asemenea lucrări se anunţă în prealabil. Pentru întocmirea lor elevii urmează să constituie o bibliografie, recomandată sau depistată de către ei. Acestea pot fi lucrări trimestriale sau anuale. Indiferent de forma acestor lucrări, o atenţie deosebită trebuie acordată alegerii şi formulării subiectului, planificării şi corectării lor. Subiectul trebuie astfel formulat încât să-i oblige pe elevi să opereze cu cunoştinţele asimilate şi nu doar să le reproducă. Corectarea şi notarea să se facă ţinând seama de prevederile programei, de nivelul clasei, de coeficientul de originalitate etc. Planificarea urmăreşte evitarea supraaglomerării şi asigurarea unei dozări raţionale a efortului elevilor. Testele docimologice. Testul docimologic este un set de probe sau întrebări cu ajutorul căruia se verifică şi se evaluează nivelul asimilării cunoştinţelor şi al capacităţilor de a opera cu ele prin raportarea răspunsurilor la o scară de apreciere etalon, elaborată în prealabil. Rigurozitatea definiţiei este relativă, cerinţele ei fiind respectate altfel în cazul „testelor standardizate” faţă de „testele elaborate de către profesor”. De regulă, testele standard sunt rezultatul unor studii şi cercetări prealabile întreprinse de specialişti, totul fiind standardizat (conţinut, itemuri, mod de administrare, cotare etc.). Din această cauză se face abstracţie de particularităţile colectivului căruia i se aplică, şi de stilul de predare al profesorului. Sunt folosite mai frecvent în evaluările sumative. Probele alcătuite de profesor răspund în mai mare măsură acestor factori care diferenţiază o situaţie de învăţare de alta, rezultatele obţinute oferindu-i profesorului o imagine mai clară asupra eficacităţi propriei sale munci, scopul lor fiind acela de a măsura „realizarea obiectivelor într-o secvenţă instrucţională limitată şi specifică” (J. Davitz; S. Ball, 1978). Folosite mai ales în evaluările formative, cerinţa este ca ele să acopere materia prevăzută în documentele şcolare, iar întrebările să fie în concordanţă cu obiectivele pedagogice prevăzute la acest nivel. Din cele de mai sus rezultă că structura unui test docimologic implică două compartimente fundamentale, unul care se referă la stabilirea întrebărilor (probelor), iar alţii la măsurarea şi evaluarea răspunsurilor. Să le analizăm mai detaliat. Stabilirea întrebărilor. Delimitarea ariei pe care o va acoperi testul constituie punctul de plecare. Pe baza programei şcolare se precizează capitolul sau capitolele ce vor constitui obiectul verificării. După aceea se trece la identificarea în interiorul acestei arii a principalelor noţiuni şi operaţii ce urmează a fi testate. Ele constituie obiectivele operaţionale pe care le avem în vedere. În funcţie de aceste obiective se formulează întrebările. Pornind de la obiective avem posibilitatea să întrevedem performanţele şi să identificăm caracteristicile ce urmează a fi măsurate. Pentru fiecare unitate de conţinut se redactează itemi corespunzători, diferenţiaţi, pe categorii, registrul informaţional, capacităţi operaţionale etc. Întrebările pot fi de două feluri, cu răspunsuri deschise şi cu răspunsuri închise. Întrebările cu răspunsuri deschise se caracterizează prin aceea că oferă elevilor posibilitatea de a- şi formula independent răspunsul, de a-şi transpune propriile gânduri într-un înveliş verbal adecvat. Avantajul lor constă în aceea că asigură condiţii prielnice manifestării spontaneităţii, creativităţii şi a altor însuşiri ale personalităţii. Datorită caracterului original şi irepetabil al răspunsurilor se pretează mai greu la măsurare şi evaluare, prin compararea şi raportarea lor la o scară etalon. De obicei aceste întrebări solicită interpretarea unor date, explicarea unor fenomene, argumentarea unor afirmaţii, lansarea unor presupuneri sau ipoteze etc. Pentru înlesnirea măsurării se vor stabili prin consens răspunsul corect, variantele sale posibile, precum şi scorul ce se va acorda acestor variante. Întrebările cu răspunsuri închise sunt acelea care presupun un singur răspuns, fiind acelaşi totdeauna şi în toate condiţiile, după formula adevărat- greşit. O subdiviziune a acestui tip sunt întrebările cu răspunsuri la alegere. Aici se indică două sau mai multe răspunsuri, dintre care numai unul este corect” celelalte fiind incorecte sau plauzibile. Cu cât se dau mai multe răspunsuri cu atât şansa de a alege la întâmplare este mai 143 redusă. Măsurarea aici este mult mai simplă şi exactă, fiecare întrebare presupunând două posibilităţi, răspuns corect sau răspuns fals, fără trepte intermediare între ele. Scorul rezultă din totalitatea răspunsurilor corecte. Cele două categorii de întrebări ar putea fi combinate. Numărul, categoria şi ponderea itemilor unui test depind de volumul materiei ce se are în vedere ca şi de scopul urmărit de către cel care examinează. „Indicele de eficacitate al unui test se dobândeşte în funcţie de măsura în care itemii fac discriminarea între elevii buni si elevii slabi, deci permit stabilirea unei scări de valori între elevi” (I. T. Radu, 1981). Pentru aceasta se impune asigurarea unei gradaţii în formularea itemilor având grijă ca scara lor să fie cât mai extinsă, de la cele mai uşoare până la cele mai grele. Măsurarea şi evaluarea răspunsurilor. Pentru aceasta este necesar ca în prealabil să stabilim o scară sau un etalon de evaluare a măsurii individuale înregistrate, prin însumarea scorurilor tuturor întrebărilor. Dacă se apelează la procedeul punctajului, atunci scara va fi astfel întocmită încât să permită transformarea punctajului în note. Se trece apoi la administrarea testului, se corectează, se totalizează scorurile individuale şi se raportează la scara elaborată, evaluarea consemnându-se în note. Rezultă din cele de mai sus că testele docimologice asigură un grad mai mare de obiectivitate în aprecierea elevilor. Câteva comentarii se impun totuşi. În primul rând, oricât de bine ar fi elaborate aceste instrumente, nu se poate vorbi de o obiectivitate deplină. Formularea însăşi a întrebărilor include un coeficient de subiectivitate, după cum şi stabilirea precisă a răspunsului corect nu întruneşte întotdeauna un consens unanim. Reducerea subiectivităţii în formularea întrebărilor presupune stabilirea unei relaţii cât mai adecvate între sarcină şi procesul psihic solicitat, între obiectivele urmărite şi conţinutul informaţional. De aici diferenţele ce apar între cei ce formulează întrebările. Testele docimologice sunt rezultatul experienţei şi inventivităţii profesorilor. Ele înlătură, într-o mare măsură, subiectivitatea examinatorului, determinată de o serie întreagă de factori personali (indulgenţa, severitatea, starea psihică momentană, simpatii, antipatii etc.). În al doilea rând, gradul de obiectivitate diferă de la un obiect la altul. Obiectele ce permit o delimitare mai riguroasă a subdiviziunilor în interiorul lor (matematică, fizică, chimie, gramatică etc.) se pretează mai uşor la elaborarea şi folosirea testelor, aprecierea cu ajutorul lor fiind mai concludentă. Acolo unde, însă, delimitarea unor secvenţe sau unităţi de instruire este mai dificilă (literatură, istorie etc.), folosirea testelor docimologice dă naştere multor dificultăţi. Aprecierea unei compuneri, de exemplu, cu ajutorul testului este mult mai greu de făcut decât a unei lucrări de matematică. Aceasta nu înseamnă, însă, că nu poate fi folosit şi într-un caz şi în celălalt. În al treilea rând, în cazul notării curente la lecţii nu întotdeauna obiectivitatea maximă are consecinţe pozitive pe plan psihologic şi pedagogic. Cunoaşterea personalităţii celui chestionat, a stării lui momentane, a traiectoriei succesului pe care se plasează sunt factori care influenţează într-o mare măsură calitatea răspunsurilor. De aceea o demarcaţie tranşantă între obiectivitate şi subiectivitate nu numai că nu e posibilă, dar nu este nici utilă din punct de vedere pedagogic. „Între utopia obiectivităţii şi subiectivitatea totală există destul de multe stadii intermediare” (G. Landsheere, 1975). Folosirea testelor docimologice la intervale mai mari şi combinarea rezultatelor obţinute cu ajutorul altor metode de verificare este o condiţie care amplifică valoarea lor pedagogică. Verificarea prin lucrări practice. Este vorba de probele practice folosite în vederea verificării şi evaluării capacităţii elevilor de a aplica cunoştinţele în practică, cât şi gradul de stăpânire a priceperilor şi deprinderilor formate anterior. Aceste probe constau în confecţionarea unor obiecte sau aparate, executarea unor experienţe sau lucrări experimentale, a lucrărilor în atelier sau pe lotul şcolar, efectuarea unor observaţii microscopice, disecţii, întocmirea unor desene, schiţe, grafice etc. Examenele. Înainte de a defini examenele să vedem care este deosebirea dintre examen şi concurs. Reuşita la examen este condiţionată de obţinerea unei note a cărei mărime minimă este fixată în prealabil, în timp ce reuşita la concurs este determinată nu numai de o notă minimă, ci şi 144 de locul ocupat în şirul candidaţilor ce s-au prezentat la concurs şi a numărului de locuri stabilit în prealabil. Reuşita la concurs este în funcţie de rangul ocupat de către candidat şi nu de valoarea minimă a notei obţinute. Examenele marchează, de obicei, încheierea unei etape, în timp ce concursurile deschid o nouă etapă pentru cei reuşiţi. „Aprecierea unul rezultat la examen se limitează la măsurarea gradului de cunoştinţe şi priceperi ale candidatului ca etapă finală a unei curse lungi, ca recapitulare a întregului trecut al candidatului” (V. Pavelcu, 1966). Atât examenul cât şi concursul implică un coeficient de risc cu profunde implicaţii psihologice asupra personalităţii umane. De aici multiplele discuţii în rândul docimologilor privitoare la locul şi semnificaţia examenelor şi concursurilor, ca forme de verificare şi apreciere. Acum putem spune că examenul reprezintă forma organizată de verificare şi evaluare care constă dintr-un set de probe sau întrebări prin care se urmăreşte înregistrarea nivelului de pregătire şi a progresului ce s-a produs în activitatea de învăţare după un interval de timp (trimestru, an şcolar, ciclu, grad de şcoală etc.). Examinarea se realizează cu un evantai de metode şi procedee. Examenul îndeplineşte şi o funcţie socială, rezultatele sale constituind un cadru de referinţă în vederea evaluării şi aprecierii eficienţei sociale a învăţământului şi implicit a activităţii cadrelor didactice. Examenele au fost şi sunt supuse unor ample cercetări docimologice, evidenţiindu-se avantajele şi dezavantajele lor. Printre avantaje se subliniază faptul că obligă la un efort susţinut, pregătindu-i pe elevi pentru a înfrunta greutăţile ce se vor ivi în viaţă, stimulează activitatea de prelucrare a cunoştinţelor şi elaborare a unor sinteze noi oferă candidaţilor prilejul să se confrunte între ei şi să-şi aprecieze mai realist propriile forţe etc. Printre dezavantaje, considerate de către unii drept probe acuzatoare la adresa examenelor, se menţionează faptul că reprezintă o sursă de anxietate şi stres, incumbă un mare coeficient de subiectivitate, generează eşecuri şi au o valoare prognostică destul de scăzută etc. Oricum, examenele au fost şi rămân o formă organizată de verificare şi evaluare, iar majoritatea criticilor ce li se aduc nu vizează desfiinţarea sau înlăturarea lor, ci perfecţionarea în continuare pentru a putea răspunde tot mai bine scopurilor pe care le urmăresc. Scările de apreciere. Sunt instrumente care oferă posibilitatea distribuirii rezultatelor sau răspunsurilor pe o scară cu mai multe intervale, având o limită inferioară şi una superioară. Cu cât scara va avea mai multe intervale cu atât măsurarea va fi mai exactă şi evaluarea mai fidelă. De obicei scara este adaptată unei situaţii concrete şi ca atare cele constatate cu ajutorul ei nu pot fi extinse şi generalizate având o valoare limitată. Scările de apreciere se folosesc atunci când nu avem suficiente criterii pentru a putea face discriminări cât mai fine. Nu este exclusă posibilitatea ca după ce am folosit scara de apreciere să trecem la diferenţierea sau ierarhizarea rezultatelor cuprinse în fiecare interval. Oferim un exemplu de scară cu cinci intervale: f. bine / bine / mijlociu / suficient / insuficient/ Putem construi scări delimitând intervalele cu cifre absolute (pozitive şi negative). Verificarea cu ajutorul maşinilor. Asemănător maşinilor de instruire sau învăţare, maşinile de verificare sunt dispozitive mecanice, electromecanice sau electronice cu ajutorul cărora se administrează programul de verificare şi se înregistrează răspunsurile date de către elevi. Programul cuprinde un set de întrebări sau probe privitoare la ceea ce intenţionăm să măsurăm şi să evaluăm. El se introduce în maşina verificare. Manevrând diverse butoane sau manete, în funcţie de complexitatea maşinii, elevul parcurge programul, maşina înregistrează răspunsurile, iar la sfârşit indicându-i scorul obţinut cu echivalentul în notă. În orice caz rezultatul final depinde de calitatea program întocmit. Maşina este doar un auxiliar care permite parcurgerea simultană a aceluiaşi program de către un număr mai mare de elevi, înregistrând rezultatele obţinute de către fiecare dintre ei. Există şi instalaţii mai complexe când profesorul 145 poate controla şi coordona de la pupitrul de comandă modul în care parcurge programul fiecare elev. Testele docimologice introduse în maşina de verificat devin programe ale acesteia. Notarea şi aprecierea elevilor Aprecierea depinde de măsurare, iar măsurarea, la rândul ei, de fidelitatea cu care reuşeşte să surprindă şi să exprime cu ajutorul numerelor ceea ce este specific şi caracteristic fenomenelor pe care le are în vedere. Forma principală prin care se realizează măsurarea în procesul de învăţământ este nota. „Prin notă vom înţelege o apreciere sintetică ce traduce evaluarea unei performanţe în domeniul învăţământului (G. Landsheere, 1975). Ca indicator sintetic ea concentrează într-o singură cifră o multitudine de rezultate sau determinări individuale. Aprecierea are o sferă mai largă incluzând şi caracteristici ale performanţelor elevilor care nu pot fi măsurate. Important este ca, în limita posibilităţilor, să convertim performanţele în expresii cantitative cu torul măsurării. Suportul aprecierii devine în acest fel mult mai solid. Notarea reprezintă, deci, modalitatea principală de exprimare cantitativă a performanţelor. Sisteme convenţionale de notare a) Prin cifre (5 – 20 trepte): cu 5 trepte – de la 1 – 5, în ţările C.S.I. (fostă U.R.S.S.) etc.; cu 6 trepte – de la 1 – 6, în Germania, Elveţia, Bulgaria; cu 7 trepte – de la 1 – 7, în Suedia, Norvegia; cu 10 trepte – de la 1 – 10, în România, Finlanda şi alte ţări; cu 13 trepte – de la 1 – 13, în Danemarca; cu 20 trepte – de la 1 – 20, în Franţa şi România pentru perfecţionarea medicilor; în România a fost aplicat sistemul de la 1 – 20 în învăţământul superior înainte de cel de-al doilea război mondial, notele de promovare fiind de la 12 în sus. b) Prin calificative: foarte bine, echivalentul notelor de 9 şi 10; bine, echivalentul notelor de 7 şi 8; suficient (satisfăcător), echivalentul notelor de 5 şi 6; insuficient (nesatisfăcător), echivalentul notelor de la 1 la 4. c) Prin intere (notare literală): 6 – 7 litere, în Anglia etc. d) Prin sistem binar: admis sau respins: se practică la anumite probe la perfecţionarea cadrelor didactice (inspecţia specială), la proba practică; în unele concursuri şi la unele probe – cum sunt colocviile etc. e) Cu bile colorate: albe – foarte bine; roşii – suficient; negre – insuficient. f) Cu aprecieri în limba latină: „Magna cum laudae” (cu mare laudă) – pentru foarte bine; „cum laudae” (cu laudă) – pentru bine. g) Cu diplomă de merit: la bacalaureat (s-a folosit, se preconizează din nou; la absolvirea învăţământului superior etc.). Sistemele cu puţine trepte (binar, cu bile colorate, cu calificative, cu puţine cifre etc.) sunt dificile a se converti în sistemele cu multe trepte (la 10, 13, 20), înlăturând ierarhizarea mai precisă a valorilor. Caracteristicile notării corecte a) obiectivitate: exactitate, precizie, corectitudine, responsabilitate şi competenţă docimologică; b) validitate (valabilitate): nota acordată să corespundă poziţiei (treptei) ierarhice din sistemul de notare (cu cifre, calificative etc.); c) fidelitate (constanţă): nota acordată de un examinator se menţine la oricare alt examinator, dacă ar reface evaluarea. Criterii de notare exigentă şi obiectivă Criterii de notare exigentă şi obiectivă (care să respecte normele docimologice de notare): a) luarea în consideraţie a cantităţii şi calităţii cunoştinţelor dobândite în comparaţie cu cantitatea şi calitatea celor prevăzute de documentele şcolare, bibliografia recomandată şi predarea profesorului; b) luarea în consideraţie a calităţilor şi performanţelor capacităţilor intelectuale şi profesionale – după caz, manifestate în abordarea diversă a problemelor, aşa cum sunt calităţile şi performanţele memoriei, gândirii – îndeosebi creative, imaginaţiei, spiritul de observaţie, spiritul critic etc.; 146 c) luarea în consideraţie a greşelilor, îndeosebi a gravităţii acestora, gravitatea determinându-se în corelaţie cu primul criteriu („a”); d) luarea în considerare a rezultatelor pregătirii pe parcursul trimestrului (semestrului sau anului şcolar), în cazul în care frecvenţa este obligatorie; desigur, în situaţia frecvenţei facultative acest criteriu nu mai poate fi aplicat; e) luarea în consideraţie a rezultatelor verificărilor (probelor de evaluare) din timpul trimestrelor (semestrelor), la extemporale, teze, probe de control etc. În practică se manifestă şi procedeul că dacă un tânăr studios şi-a perfectat continuu pregătirea, iar la evaluarea finală obţine rezultate foarte bune, nu se fac medii aritmetice ale rezultatelor anterioare, ci se acordă nota ce i se cuvine la ultima examinare. Aşa se procedează la practica pedagogică. De aceea, notele mari nu sunt întâmplătoare. Studenţii fac eforturi pentru a obţine o pregătire superioară. Se practică şi procedeul: dacă un tânăr studios doreşte să obţină o notă mai mare după o examinare programată, se oferă această posibilitate, fiindcă este în favoarea creşterii eficienţei învăţământului (al învăţării) şi obţinerii unor succese şi satisfacţii mai mari. Acordarea (stabilirea) notelor Acordarea (stabilirea) notelor: obiective, corecte; se poate acorda bonificaţii de până la 50 sutimi; notele finale să fie note întregi, fără minusuri şi plusuri etc. În funcţie de criteriile menţionate se acordă (se stabilesc) notele, astfel: notele de 10 şi 9 se acordă atunci când raportul dintre ceea ce s-a cerut şi ceea ce a dat elevul (studentul) este de 1 1 ; notele de 8 şi 7 se acordă atunci când raportul este de ; notele de 6 şi 5 se 1 −0,9 0,8 − 0,7 1 acordă atunci când raportul este de . 0,6 − 0,5 Cea mai dificilă decizie este atunci când se dă nota 5 (cinci), căci este nota de promovare (în sistemul românesc) şi ca atare stabileşte dacă a învăţat materia la limită. Este o decizie de responsabilitate didactică, etică şi socială. Nota 1 de obicei nu se pune în procesul de învăţământ curent. Ea se pune pentru copiat (în şcoli). În unele cazuri (proba de control, concursuri etc.) se dă din oficiu. Există situaţii când media de promovare este mult mai mare: la bacalaureat: 6 (şase); la definitivat în învăţământ: 7 (şapte); la gradul II în învăţământ: 8 (opt); la gradul I în învăţământ: 9 (nouă); la doctorat şi concursuri pe posturi: 8 (opt). În învăţământul românesc notele de nepromovare, de corigenţă şi repetenţie sunt cele între 4 şi 1. Sunt şi alte sisteme de notare, pe lângă cele obiective, contraindicate, şi anume notarea subiectivă. Această formă de notare mai este denumită şi extradocimologică şi se obiectivează prin: a. fenomenul „halo” (iradiere), când notele mari de la unele discipline influenţează notarea la celelalte discipline, la fel şi notele mici în raport cu notele mari; b. fenomenul de contrast (când aprecierea se face tot pe fondul fenomenului „halo”, elevii/studenţii disciplinaţi primind de obicei note mai mari decât cei care creează probleme şi sunt notaţi prin prisma comportamentelor desfăşurate); c. fenomenul „oedipian” (are la bază anumite prejudecăţi, preziceri, preconceperi, fapt ce încalcă principiile docimologice în apreciere şi notare; d. fenomenul de „ordine” (printr-o exigenţă ieşită din comun în scopul menţinerii disciplinei şi chiar a autorităţii cadrului didactic). După atitudinea şi comportamentul docimologic se desprind mai multe tipologii de profesori examinatori: a. examinatori amorfi, indiferenţi, reci: se caracterizează prin ignorarea trăirilor interioare ale examinaţilor (lipsiţi de capacităţile empatice; neimplicarea efectivă în actul evaluării) şi prin neimplicarea afectivă; b. examinatori egocentrici autoritarişti: se manifestă prin afirmare, dominare, impunerea respectului cu orice preţ, tendinţa de a fi temut, tracasări şi chiar invective adresate 147 examinaţilor, severitate excesivă, deci profesori care induc mai mult teama decât optimismul şi speranţa în promovarea disciplinei respective; c. examinatori de tip uman, optimişti: se implică în actul examinării, trăind şi ei rezultatele acesteia (tristeţe sau bucurie, după caz; îşi amintesc de perioadele când au fost şi ei elevi/studenţi retranspunându-se în această ipostază, fiind mereu tineri – îndeosebi spiritual – ceea ce-i face să comunice şi să înţeleagă mai bine tineretul; sunt optimişti şi au încredere în posibilităţile intelectuale ale tineretului. Asemenea tipologii se corelează şi cu stilurile de predare – educaţionale problematică analizată într-o altă lucrare („Climatul educaţional şi cultura organizaţională şcolară”), aşa că nu vom insista asupra acestei problematici. Se impun câteva precizări de ordin metodologic asupra problematicii evaluării didactice, adică anumite cerinţe referitoare la această acţiune în scopul eficientizării procesului de învăţământ şi implicit al evaluării. În acest sens se evidenţiază următoarele cerinţe:  evaluarea să fie continuă şi sistematică şi să se desfăşoare în urma parcurgerii unor secvenţe limitate de instruire; în acest fel rezultă modul în care progresează fiecare student în parte în raport cu realizarea obiectivelor stabilite, în funcţie de care profesorul îşi reglează programul de instruire, iar studentul exercită acţiuni de autocontrol în rezolvarea lacunelor şi corectarea erorilor; facem referinţă asupra mediului universitar întrucât în învăţământul preuniversitar evaluarea cunoaşte o asemenea cerinţă;  evaluarea continuă trebuie să se realizează pe tot parcursul instruirii şi la orice formă de organizare a învăţământului;  criteriul principal în notare trebuie să fie coroborat cu conţinutul programelor analitice elaborate pe baza planului de învăţământ şi în concordanţă cu inventarul de conţinuturi;  este necesară introducerea probelor de evaluare după anumite reguli docimologice pentru a se reduce subiectivismul în apreciere şi eventualele incertitudini în favoarea obiectivităţii, rigurozităţii, exactităţii şi corectitudinii aprecierii;  utilizarea feedback-ului în vederea stabilirii ulterioare a unor conţinuturi şi strategii didactice care să optimizeze procesul de învăţământ şi succesul şcolar. Se impun în acest sens câteva direcţii de restructurare a strategiilor de evaluare didactică. Una dintre direcţiile de acţiune în modernizarea strategiilor de evaluare este reprezentată de asigurarea caracterului interactiv al evaluării didactice şi a depăşirii empirismului în această activitate. Totodată se impune depăşirea concepţiei clasice tradiţionale asupra evaluării, concepţie ce presupune acţiuni formale şi rigide atât în ceea ce priveşte locul şi rolul evaluării în structura actului instructiv – educativ cât şi la nivelul procesului evaluativ propriu-zis. De aceea evaluarea şi elementele ce le implică aceasta trebuie să se insereze ca părţi integrante în procesul de învăţământ şi nu ca elemente străine – disjuncte ale acestuia. Este necesar, de asemenea, stabilirea unui număr optim de criterii şi asigurarea caracterului flexibil al acestuia în actul evaluativ. Sarcinile propuse spre rezolvare trebuie să capete un caracter mai realist şi mai pragmatic menite să dezvolte abilităţi intelectuale şi comportamentale în scop adaptativ şi integrativ şi nu numai de ordin mnezic. O altă direcţie a strategiilor de evaluare didactică, cunoscută sub denumirea generică de MBO (Management by Objectives) are ca punct de plecare considerarea profesorului ca manager al procesului instrucţional. Sub acest raport evaluarea este concepută ca fiind o activitate de transpunere a sarcinilor implicate de obiectivele educaţionale în termeni de rezultate aşteptate ce urmează să fie folosite ca ghid de măsură al eficienţei activităţilor prestate de către elevi/studenţi. Modernizarea actuală a strategiilor de evaluare didactică include modificări semnificative şi în ceea ce priveşte reconsiderarea ariei competenţelor şi performanţelor viitorilor absolvenţi. Comparativ cu modalităţile tradiţionale de evaluare surprindem o anumită extindere a sferei activităţilor prestate de elevi/studenţi ce urmează să facă obiectul aprecierii şcolare, extindere dublată de redistribuirea importanţei acordate în notare diferitelor tipuri de sarcini. Ne referim în 148 acest sens la luarea în considerare, pe lângă rezultatele înregistrate de către elevi/studenţi la probele tradiţionale, şi la unele aspecte numite în terminologia de specialitate „performanţe efective” cum ar fi: nivelul de prestaţie în cadrul seminariilor sau altor activităţi, creativitatea şi originalitatea în elaborarea anumitor lucrări scrise, deci se notează participarea şi activismul elevului/studentului în diversele forme de organizare şi activitate didactică fapt ce va stimula în ultimă instanţă participarea şi va motiva procesul de învăţare. În principiu, se poate spune că există un evantai larg al strategiilor de motivare. Unele sunt centrate pe motivaţiile individuale, altele sunt centrate pe contextele generatoare; unele vizează în principiu creşterea performanţelor muncii, pe când altele se focalizează pe dezvoltarea şi realizarea umană a membrilor personalului organizaţional. Dintre diversele strategii de motivare semnalate în literatura de specialitate (Vlăsceanu, 1993) şi care pot fi adaptate mediului şcolar, mai semnificative ar fi strategiile motivaţionale sau competiţionale. Strategii motivaţionale În cadrul acestor strategii mai relevante ni se par acţiunile ce vizează:  dezvoltarea încrederii în sine sau potenţarea încrederii în forţele proprii;  dezvoltarea atitudinilor şi sentimentelor apreciative şi pozitive faţă de activitatea desfăşurată;  realizarea concordanţei dintre nivelul expectanţelor-aşteptărilor şi realizarea scopurilor;  crearea raportului de dependenţă dintre stadiile educaţionale şi cele profesionale;  generarea de oportunităţi şi înlăturarea barierelor;  adecvarea obiectivelor educaţionale şi a strategiilor didactice la nivelul cerinţelor sistemice şi a nevoilor individuale; Dezvoltarea încrederii în sine sau potenţarea încrederii în forţele proprii Această strategie se bazează pe principiul că persoanele care n-au încredere în propriile posibilităţi preferă să se angajeze în activităţi simple, necompetitive şi nerecompensatoare, tinzând să fie slab motivate. De aici necesitatea creşterii sentimentului încrederii de sine pe fondul capacităţii de autocunoaştere şi autoevaluare a forţelor proprii fizice şi, mai ales, intelectuale. Această strategie de motivare presupune: • cunoaşterea prealabilă a practicii de autoevaluare; • identificarea unor sarcini de muncă ordonate progresiv şi diferenţiat în funcţie de tipurile de solicitare şi gradele de dificultate; • repartizarea persoanelor diferenţiate pe baza încrederii în sine şi a propriilor forţe pe sarcini de complexitate graduală de muncă; • evaluarea performanţelor obţinute şi gratificarea eforturilor depuse. Scopul este însă acela de a facilita descoperirea capacităţilor individuale şi de a spori încrederea în sine astfel că, treptat, se va ajunge la predominanţa motivaţiei intrinseci. Dezvoltarea atitudinilor şi sentimentelor apreciative şi pozitive faţă de activitatea desfăşurată Această strategie se poate realiza pe două căi principale: a. crearea de oportunităţi pentru obţinerea de satisfacţii şi evitarea insatisfacţiilor în activităţile desfăşurate; b. construirea unui climat de apreciere sau valorizare a muncii bine făcute. 149 Atitudinile faţă de muncă sunt contagioase, adică au proprietatea de a iradia în grup, de a se transmite de la o persoană la alta, mai ales când aparţin şi sunt difuzate de persoane cu poziţii prestigioase şi cu forţă de influenţare. În consecinţă, este necesar să fie cunoscute, iar orientarea atitudinilor să se identifice cu evaluările pozitive şi personale sau cu grupurile considerate ca având poziţii referenţiale pozitive şi de difuzare a atitudinilor. Pe această bază, se procedează la schimbarea atitudinilor negative şi la formarea sau dezvoltarea celor pozitive pentru a le transforma în surse de motivare a muncii-învăţării. O astfel de strategie este centrată mai ales pe grup şi nu pe individ, pentru că tocmai climatul atitudinal al grupului generează atitudinile individului şi de aici rolul educogen al acestuia. Succesul acestei strategii depinde de climatul general de valorizare a muncii, de modelele culturale generalizate. Realizarea concordanţei dintre nivelul expectanţelor-aşteptărilor şi realizarea scopurilor La baza acestei strategii stă eliminarea elementelor disonante dintre scopuri şi finalităţi. Orice angajare umană în activitate este precedată de anumite proiecţii care iau forma aşteptărilor- expectanţelor faţă de condiţiile şi realizările în raport cu scopurile instituite. Cu cât există o concordanţă mai mare între aşteptările şi scopurile individuale, pe de o parte, şi condiţiile de desfăşurare, respectiv de finalizare a muncii, pe de altă parte, cu atât este mai probabil ca motivaţia muncii să fie mai intensă şi mai variată. Aceste raporturi sunt regăsite şi în cadrul învăţământului, ele influenţând motivaţia activităţilor desfăşurate în acest mediu. Strategia de motivare la care ne referim presupune cunoaşterea prealabilă a aşteptărilor şi scopurilor individuale în vederea corelării lor cu cele ale organizaţiei integratoare, un rol deosebit revenind cadrelor didactice. În acest sens, trebuie cunoscut faptul că motivaţia unei activităţi este cu atât mai puternică cu cât activitatea respectivă vine în întâmpinarea aşteptărilor şi scopurilor personale. Astfel, motivele intrinseci şi extrinseci apar ca factori interactivi: odată cu creşterea motivaţiei intrinseci pentru depăşirea eventualelor dificultăţi sau probleme ivite în practicarea activităţii, se reduce necesitatea motivelor extrinseci. Acest principiu poate fi evaluat şi la nivelul cadrelor didactice. Crearea raportului de dependenţă dintre stadiile educaţionale şi cele profesionale Această strategie de motivare trebuie corelată cu vechimea în activitate, expectanţa şi nivelul de calificare ale personalului, pe de o parte, cât şi cu schimbările introduse în tehnologii şi activităţile desfăşurate, pe de altă parte. În acest sens se pot concepe strategii de motivare a receptivităţii faţă de noutăţile tehnologice şi de organizare a activităţilor, mai ales prin permanentizarea învăţării profesionale şi sociale. Unele stări de demotivare pot apare din cauza incompatibilităţii dintre calificare şi noile solicitări ale activităţii sau datorită rutinizării excesive a muncii. Într-un fel sunt motivaţi tinerii să muncească şi altfel persoanele mature sau înaintate în vârstă. Celor dintâi, li se pot oferi noi experienţe, spaţii de manifestare a iniţiativei şi creativităţii, o mai mare mobilitate în muncă, iar celorlalţi, li se poate solicita experienţa deja consacrată, realizarea unor operaţii complexe, gândirea critică, responsabilitatea socială etc. Deşi este relativ dificilă influenţarea tranzacţiilor de la un stadiu sau ciclu de viaţă la altul, strategiile de motivare pot răspunde noilor direcţii sau forţe motivaţionale care se conturează în procesele de tranziţie. În procesul de învăţământ această strategie operează mai mult în realizarea unor dependenţe dintre nivelul pregătirii şi cerinţele ce le reclamă viitorul loc de muncă al absolvenţilor, un rol deosebit revenind educaţiei şi socializării anticipative, problematică asupra căreia vom reveni în altă parte a lucrării. Generarea de oportunităţi şi înlăturarea barierelor între agenţii educaţionali Este o strategie indirectă de motivare a muncii şi constă în multiplicarea şi diversificarea oportunităţilor, adică a situaţiilor concurenţiale de muncă pe baza diversificării sarcinilor şi proiectelor care solicită întregul potenţial psihologic al individului. Aşa cum am arătat, 150 dificultatea şi complexitatea sarcinilor, generează un optim motivaţional şi motivaţii de performanţă care, la rândul lor, se pot constitui în resurse motivogene în pregătirea elevilor şi studenţilor. Această strategie presupune un stil de muncă adecvat şi bazat pe încrederea şi competenţa celor ce exercită anumite sarcini de ordin şi cu impact educaţional. Printre cele mai adecvate şi eficiente strategii educaţionale şi care conduc, totodată, la înlăturarea unor bariere psihologice între agenţii educaţionali, le considerăm a fi pe cele euristice. Adecvarea obiectivelor educaţionale şi a strategiilor didactice la nivelul cerinţelor sistemice şi a nevoilor individuale Prin această strategie se urmăreşte corespondenţa şi compatibilitatea dintre obiectivele şi finalităţile activităţii educaţionale în raport cu cerinţele actuale şi de perspectivă, reclamate de pregătirea generală şi de specialitate, precum şi cu satisfacerea cerinţelor individuale care au fundamentat opţiunea pentru o anumită specializare profesională. Totodată, această strategie vizează corelarea şi adecvarea tehnologiilor didactice utilizate în actul predării, în raport cu conţinutul predat şi de învăţat, corespondenţa dintre aceste raporturi constituindu-se în reale resurse motivaţionale în activitatea didactică. Incompatibilitatea dintre aceste variabile poate conduce la disonanţe, insatisfacţii şi demotivare în procesul de învăţământ, în mod deosebit în actul învăţării. Strategiile competiţionale Pe lângă strategiile motivaţionale, care au un impact direct asupra motivaţiei şi motivării, strategiile competiţionale, în speţă competiţia, deţin o funcţie motivatoare deosebit de importantă, atât în mediul şcolar, cât şi în celelalte medii şi activităţi. Ca strategie de stimulare motivaţională, competiţia se poate organiza între indivizi sau grupuri de muncă în cadrul aceleaşi organizaţii, pe baza definirii clare a criteriilor şi obiectivelor, în conformitate cu un regulament prestabilit. Competiţia se poate stabili atât la nivel intragrupal-intraorganizaţional cât şi la nivel intergrupal-interorganizaţional. Aceste tipuri-niveluri prezintă unele particularităţi. Dacă prin competiţie intraorganizaţională se tinde să se maximizeze propriile realizări pe costul altora (efectele ei globale se diminuează pentru că pune piedici cooperării într-o organizaţie în care interdependenţele sunt fundamentale), prin competiţia interorganizaţională este vizată maximizarea acelor realizări care rezultă din munca bine făcută în condiţii de intensificare a cooperării organizaţiilor surprinse în relaţie. Strategiile de motivare prin intermediul competiţiei se aplică diferenţiat în funcţie de specificul organizaţiei avute în vedere. Nu se poate spune că există o strategie unică şi universală, aplicabilă oricând şi oriunde, şi care să conducă la rezultatele cele mai bune. Cunoaşterea aprofundată a problemelor şi a realităţilor cu care se confruntă o organizaţie şi, mai ales, imaginaţia socială a conducerii de a compatibiliza interesele personale cu cele ale organizaţiei sunt premise care asigură construirea şi aplicarea cu succes a unor strategii de motivare. Strategii coercitive şi noncoercitive În activitatea de motivare, pe lângă strategiile analizate, se desprind şi alte metode şi tehnici de motivare pe care, din raţiuni metodologice, le-am delimita în strategii motivaţionale coercitive şi noncoercitive. Întrucât ultima categorie strategică motivaţională este mai puţin analizată şi mai ales practicată, vom insista în cele ce urmează asupra conţinuturilor şi formelor sale de manifestare. Această strategie face parte din ansamblul strategiilor didactice - educaţionale având un anumit impact asupra motivaţiei şi motivării învăţării. Strategia noncoercitivă şi motivaţia pozitivă şi intrinsecă constă în a determina în individ dorinţa de a întreprinde o anumită acţiune, implicit pe cea de învăţare. În acest sens, cadrelor didactice le revine sarcina de a dezvolta în structurile psihice ale elevilor/studenţilor anumiţi stimuli interni concretizaţi în curiozitate, interes ştiinţific şi practic aplicativ, care să permită crearea presiunilor interne - a unor motive pentru o anumită acţiune. Totodată, acestora le revine misiunea de a crea oportunităţile, condiţiile favorizante ale acţiunii - învăţării şi în acest context 151 să se apeleze la tactul pedagogic concretizat în dăruire, pasiune, calm, răbdare, înţelegere, respect faţă de studenţi-elevi, simţul măsurii în aprecieri, spirit cooperant, principialitate, obiectivitate în aprecieri şi relaţii, precum şi la calităţile ce le implică personalitatea lor, cum sunt:  pregătirea de specialitate (vizând competenţa de specialitate);  pregătirea profesională;  pregătirea psiho-pedagogică - măiestria didactică;  capacitatea de diagnoză - cercetare – evaluare;  profilul moral - deontologia profesională Se observă că asemenea strategii implică în mai mare măsură competenţa didactică - de educator, alături de o serie de capacităţi şi performanţe profesionale. Se subînţelege că o motivaţie puternică (pozitivă, intrinsecă, cognitivă-epistemică şi de performanţă), favorizează obţinerea unor performanţe ridicate. O motivaţie slabă şi/sau lipsa motivaţiei diminuează participarea elevilor şi studenţilor în activitatea de învăţare: slaba motivare conduce la folosirea doar a 20 - 30 % din capacităţile individului. Motivaţia şi implicit motivarea îndeplinesc un rol activator-dinamizator în activitatea de învăţare şi în reuşita şcolară. Potrivit legii lui Yerkes-Dodson, aşa cum am mai arătat, există un nivel optim de activare motivaţională cu consecinţe pozitive asupra performanţei: supramotivarea şi submotivarea conduc la obţinerea unor rezultate mai slabe. Nivelul optim de motivare depinde de conţinutul şi complexitatea sarcinii, precum şi de condiţiile interne ale subiectului. Nu trebuie ignorat faptul că în conduita individului şi în performanţa sau eşecul şcolar acţionează structuri motivaţionale în care se intercondiţionează mai multe tipuri de motive: plăcerea a ceea ce face individul, autorealizarea, autoperfecţionarea, stima şi prestigiul, precum şi alte motive diverse aflate într-o continuă dinamică. De asemenea, interacţionează planul afectiv (satisfacţia, mulţumirea, bucuria împlinirii) cu cel raţional, asupra căruia se pune un accent mult mai mare din partea cadrelor didactice în raport cu primul plan. Această modalitate are şi efecte negative, concretizate în diminuarea motivaţiei intrinseci elevii şi studenţii învăţând mai mult pentru că li se cere din obligaţie, şi nu pentru că ei cer, deci fără vreo dorinţă lăuntrică, pe fondul satisfacţiei şi mulţumirii în raport cu efortul depus, de unde reacţiile de respingere şi discreditare axiologică în raport cu materia predată şi cadrul didactic ce le predă această materie. Efectele motivaţionale ale învăţării şi, mai ales, ale creativităţii, le regăsim şi în cadrul strategiilor didactice de tip euristic, unde activitatea de predare şi învăţare se desfăşoară pe fondul unor relaţii neunivoce, presupunând un oarecare grad de incertitudine între programarea activităţii de predare şi programarea activităţii de învăţare, componentele cele dintâi neavând o corespondenţă totală şi directă în componentele celorlalte (Nicola, 1994). Totodată, în cadrul acestor strategii, logicul interferează cu elementele infralogice, de natură psihologică, stimulând curiozitatea, inventivitatea prin necesităţi, trebuinţe şi imaginaţie. Rolul cadrelor didactice se concretizează în sugerarea şi crearea unor situaţii care oferă mai multe posibilităţi-alternative, profesorul recomandând căi şi soluţii în labirintul creaţiei, metoda oferită fiind de tip persuasiv şi nu imperativ. În acest context, stilul fundamental va fi axat pe grup, dialogul devenind o modalitate fundamentală de lucru. Acest aspect presupune competenţă, probitate ştiinţifică şi profesională din partea cadrelor didactice şi managerilor şi nu numai autoritatea impusă. Strategiile noncoercitive se realizează şi prin aşa numita modalitate de interacţionare şi interactivare dintre cadre didactice şi elevi-studenţi sau dintre aceştia între ei, modalitate numită în psihologie contingenţă comportamentală (Th. Newcomb). Aceasta constă în influenţarea dorinţei la individ de a întreprinde o anumită acţiune, de a se comporta într-un anumit fel. Cadrului didactic îi revine sarcina de a activa condiţiile interne: fondul aptitudinal şi cel al deprinderilor; de a crea oportunităţile şi condiţiile favorizante activităţii de învăţare. Nesatisfacerea trebuinţelor, motivelor, generează stări de încordare, stres, iar suprasatisfacerea facilă, nemeritată aduce fie la stingerea, fie la hiperdezvoltarea acestora. Slaba motivare poate conduce la un stres al incertitudinii viitorului rol-status, generat de o competenţă profesională 152 scăzută ca urmare a unei slabe pregătiri, de aceea supramotivarea devine obligatorie la orice elev şi student. Pe lângă strategiile noncoercitive există şi strategii coercitive, care vizează mai mult motivaţia extrinsecă, negativă, şi nu pe cea pozitivă şi de performanţă. Ele sunt binecunoscute şi concretizate în esenţă în note mici, ameninţări, corigenţe, repetenţii etc. şi au un impact deosebit de negativ în plan atitudinal, afectiv şi motivaţional. Mijloace şi metode de motivare Mijloace de motivare Subordonate acestor strategii motivaţionale, mijloacele de motivare reprezintă aspectul concret - palpabil al modalităţilor de principiu. Ele se definitivează şi corelează cu nivelurile structurilor motivaţionale şi ale celor de motivare. Spre exemplu, stimulentele materiale acţionează şi sunt mai eficiente la nivelurile de jos ale piramidei motivaţionale, iar cele morale mai ales la nivelurile de sus. Cu cât urcăm pe scara ierarhică a nevoilor şi trebuinţelor spre cele culturogene, cu atât mai mult acestea capătă preponderenţă faţă de cele materiale, şi invers cu cât coborâm pe scară, cu atât capătă întâietate cele materiale. Totodată, nevoile de ordin superior nu se manifestă deplin decât atunci când trebuinţele de ordin inferior sunt satisfăcute raţional. Fiecare trebuinţă îl motivează pe om până în momentul când este satisfăcută, moment în care intră în acţiune următoarea trebuinţă (conform legilor lui Maslow). Pe treptele de sus ale structurii motivaţiei acţionează foarte intens trebuinţele de stimă, de consideraţie, motivele morale iar stimulentele de ordin public capătă o mare înrâurire. La treapta trebuinţelor de autorealizare motivele morale acţionează şi mai intens, dar stimulentele din afară îşi pierd din importanţă. Motivele sunt interiorizate pe fondul culturii şi educaţiei şi capătă un caracter intrinsec. La acest nivel oamenii se străduiesc să fie oameni în mod dezinteresat pentru valoarea ce se acordă omului în sine ca realitate împlinită. Aşa cum arătau Ralea şi Herseni, “Oamenii nu reacţionează nemijlocit la stimuli materiali şi sociali ci mai întotdeauna prin intermediul concepţiilor, convingerilor, credinţelor şi deprinderilor prin intermediul unor principii şi reguli de conduită dobândite prin educaţie, cristalizate în datini, obiceiuri, moravuri”. Practica activităţii cotidiene ne permite să constatăm că nu sunt puţine cazurile şi situaţiile în care însemnătatea stimulării omului (materială, morală sau socială) în raport cu acţiunea trece pe prim plan, căpătând note concretizate în rezultatele activităţii şi fiecăruia în funcţie de profesia în cadrul şi prin intermediul căreia se realizează. Realizarea de sine a individului devine astfel o trebuinţă şi un mijloc care-şi menţin capacitatea de a motiva comportamentul şi care se amplifică chiar după ce toate celelalte aspiraţii au fost satisfăcute. Ea se manifestă cu prisosinţă în nevoia de asociere a competenţei, în nevoia de stimă şi nevoia de a fi apreciaţi de ceilalţi. Dacă nevoia de culturalizare nu este sprijinită de instituţie, “se pierde” o sursă de dinamism şi de vigoare. Avem în vedere nu doar o latură sau alta a stimulării, ci acţiunea conjugată a tuturor factorilor stimulativi care include tot ceea ce are menirea de a contribui la angajarea plenară a indivizilor şi colectivităţii umane în acţiune, generând nelipsita satisfacţie sau insatisfacţie încorporată în orice gen de activităţi ale omului. Revenind la modalităţile concrete de stimulare, adică la sistemul stimulativ, atât la stimularea din interior, prin motivaţie, trebuinţe, interese, aspiraţii cât şi la stimularea din exterior, vom face referinţă la o gamă variată de mijloace stimulatorii folosite deliberat în scopul mobilizării individului şi colectivului. În acest sens emitem judecata evaluativă în conformitate cu care stimulentele materiale şi morale, în raportul lor specific şi prin formele lor particulare, acţionează asupra conştiinţei individului influenţând şi direcţionând formarea anumitor structuri valorice. Totodată, acţiunea sistemului normativ exterior va fi ajutată sau dimpotrivă stânjenită de nivelul deja existent al conştiinţei. Conştiinţa individuală nu se constituie într-un element pasiv, intermediar, între semnalul exterior şi comportamentul practic, efectiv, ea modifică acest semnal, îl modelează, îl interpretează şi îl încorporează potrivit structurii sale intime. Mai mult, conştiinţa individuală şi comportamentul realizat vor exercita pe termen lung influenţa cerinţei 153 sociale. Această realitate a dialecticii conştiinţă - stimul, relaţie biunivocă, ne îndeamnă a medita atent la valoarea întregului sistem educaţional, punând în evidenţă însemnătatea educaţiei tineretului, care este în continuă desuetitudine. Rolul activ al conştiinţei asupra activităţii de stimulare, aşa cum am arătat, este determinat în principal de stimulenţii materiali şi/sau morali, aceştia exercitându-şi influenţa asupra unei structuri valorice deja consolidate. Spre exemplu formarea şi direcţionarea unei atitudini considerată optimă pe plan social se face în condiţiile existenţei reale la fiecare individ în parte a unei anumite atitudini particulare. De fiecare dată acţiunea de stimulare nu intervine pe un teren liber, ci acţionează în direcţia formării unui comportament considerat acceptabil în acel moment sau consolidându-l pe cel existent. Totodată, stimulentele materiale şi morale, cointeresarea în general, vizează modificarea în atitudinea individuală, faţă de activitatea desfăşurată de o anumită categorie socio-profesională, în cazul nostru de elevi şi studenţii. Metode motivaţionale în învăţământ Strategiile motivaţionale se exprimă în primul rând prin anumite metode de motivare. Printre cele mai cunoscute metode le evidenţiem pe următoarele: • evaluarea importanţei educaţiei şi motivaţia învăţării; • diagnoza trebuinţelor şi motivelor; • simularea impulsului cognitive; • convergenţa şi captarea interesului; • competiţia şi gratificarea; • evitarea sentimentului de anxietate; • conversaţia euristică. Evaluarea importanţei educaţiei şi motivaţia învăţării Este acea metodă care constă în promovarea, conştientizarea şi dezvoltarea unui punct de vedere realist asupra rolului şi funcţiilor educaţiei, precum şi a unei concepţii despre rolul motivaţiei învăţării în activitatea didactică. Din partea celui care învaţă este necesară evaluarea trebuinţei cognitive şi a motivaţiei de succes, iar cadrului didactic revenindu-i sarcina de a evalua şi stimula substratul motivaţional, preponderenţa trebuinţelor în raport cu personalitatea elevilor şi studenţilor. În acest context se impune corelarea dintre cele mai oportune strategii didactice cu conţinuturile de învăţat. Diagnozei trebuinţelor şi motivelor Constă în cunoaşterea şi stimularea trebuinţelor şi a motivelor necesare şi oportune activităţii didactice, mai ales a celor stenice, în vederea ascensiunii în planul ierarhiei sociale, în conformitate cu idealul de viaţă şi cel educaţional al fiecărui elev-student. Un rol deosebit în cadrul acestei metode revine capacităţii de evaluare a acestor suporturi motivaţionale, a aprecierii legăturii acestora cu activitatea de învăţare. Necunoaşterea acestui registru motivaţional conduce spre o submotivare din partea elevilor şi studenţilor, coroborată cu cea a cadrelor didactice. Stimularea impulsului cognitiv Se realizează în corelare cu elementele motivaţionale regăsite în actul predării, punându- se un accent mai ridicat asupra trebuinţelor cognitive, corelate cu nivelul aptitudinilor şi al capacităţilor de învăţare ale fiecărui elev/student. În acest sens se impune depăşirea unor practici empirice, cum ar fi: bunul simţ-empirismul, descriptivismul facil, redundanţa de idei şi, evident, depăşirea nesemnificativului - banalului în ceea ce se transmite. Psihopedagogia ar recomanda ca tehnici didactice mai stimulative: noutatea în informaţie - ineditul, surpriza, contrastul şi conflictul de idei, contradicţia şi paradoxul logic. 154 Convergenţa şi captarea interesului Presupun cu necesitate capacitate persuasivă şi empatică din partea cadrului didactic, precum şi alte aptitudini didactice din partea acestui agent educaţional, în coroborare cu stimularea interesului pentru învăţare al elevilor şi al studenţilor. Este necesar, în primul rând, să li se prezinte acestora perspectivele profesiei, rolul şi necesitatea dobândirii cunoştinţelor la disciplinele predate şi necesare capacităţilor şi competenţelor pe care le vor dobândi. Din acest punct de vedere sunt recomandate cât mai multe exemple ale personalităţilor din domeniul specialităţii viitoare a absolvenţilor. Se recomandă, de asemenea, entuziasm, trăire intensă a celor prezentate, fără monotonie, plictiseală şi dezinteres din partea celor care predau. Un rol deosebit revine capacităţii intuitive a cadrelor didactice şi, nu în ultimă instanţă, aptitudinilor şi atitudinilor didactice faţă de elev - student şi chiar faţă de şcoală şi educaţie. Competiţia şi gratificarea Se bazează în mare măsură pe stimularea autoafirmării elevilor şi studenţilor, apelându-se cu precădere la o serie de mijloace ce pot stimula activitatea, cum ar fi aprecierile, premiile, recompensele. Această metodă este regăsită mai ales în stimularea pentru creaţie şi creativitate, precum şi în alte tipuri de stimulare. În învăţământ cea mai transparentă metodă de stimulare este gratificaţia prin notare - învăţarea pentru notă, percepută ca o condiţie minimă de promovare şi, totodată, un criteriu de departajare a elevilor şi studenţilor, fără vreun impact deosebit în activitatea profesională. Evitarea sentimentului de anxietate Teama, frica faţă de materia predată, corelate cu personalitatea profesorului care predă respectiva disciplină, se constituie într-un factor deosebit de stresant, având un impact negativ în activitatea de învăţare. Asemenea stiluri şi tactici creează reacţii de respingere faţă de acea materie şi de discriminare în planul evaluării importanţei şi a rolului acesteia, pe fondul unor blocaje psihologice şi al unei comunicări afective scăzute între cadre didactice şi elevi/studenţi. În câmpul relaţional şi educaţional se constată că în asemenea situaţii, în care se regăseşte cu precădere un stil autoritar din partea cadrului didactic, rezultatele sunt mai scăzute, iar motivaţia învăţării şi de performanţă aproape inexistente. În aceste condiţii predomină motivaţia de evitare a eşecului, motivaţie regăsită în mod frecvent în rândurile elevilor şi studenţilor, în raport cu cea de succes şi performanţă. Conversaţia euristică Privită ca modalitate specifică de investigaţie, de activare şi participare a elevilor şi studenţilor în procesul de instruire şi educaţie, conversaţia euristică este o metodă specifică de stimulare a motivaţiei învăţării şi se concretizează într-un schimb de idei între profesor şi elevi- studenţi. Prin intermediul acestei metode elevii şi studenţii sunt stimulaţi şi ajutaţi să analizeze, comenteze, descopere aspecte noi, să-şi exprime opinii - atitudini şi să aducă contribuţii în dialogul purtat. Se desprinde că această metodă îndeplineşte mai multe funcţii, depăşind simplul monolog sau expunere bazată pe expoziţie şi monolog. Această metodă didactică presupune schimbarea raportului dintre instruire şi învăţare, dezvoltând autonomia elevului/studentului, predispunându-l totodată spre tipul-metoda de învăţare prin descoperire şi prin cercetare. Din obiect al educaţiei elevul/studentul devine subiect al acţiunii educaţionale, iar dintr-un receptor pasiv devine un participant activ în instruire şi educaţie. În acelaşi timp profesorul devine, din principala sursă de informaţie, îndrumătorul şi organizatorul activităţii de cunoaştere a elevilor şi studenţilor, ajutând în mai mare măsură în plan metodic în însuşirea tehnicilor muncii intelectuale, a metodelor de investigaţie, a redescoperirii unor adevăruri, creând condiţii care să declanşeze şi să susţină o motivaţie superioară şi de performanţă pentru învăţare. Metoda euristică este o metodă interogativă (derivă de la grecescul „euriskein” - a afla, a descoperi), care solicită efortul personal al elevilor şi studenţilor în procesul de asimilare a 155 cunoştinţelor, de clarificare şi autoclarificare a problemelor şi conţinuturilor de învăţat. Aşa cum arată M. Ionescu (1998), euristica nu se reduce în cadrul procesului de învăţământ la conversaţia euristică, ci reprezintă un principiu călăuzitor în întreaga metodologie didactică. Este o metodă ce implică transferul cognitiv şi inferenţa logică. Prin întrebările puse şi răspunsurile primite se creează relaţia şi interacţiunea dintre profesori şi elevi/studenţi, un anumit feedback ce presupune ajustarea conţinutului de învăţat şi strategia didactică utilizată. Prin informaţiile prelucrate, elevii/studenţii descoperă noi adevăruri, fiind stimulată în acest context trebuinţa de cunoaştere şi de autodepăşire în plan cognitiv. Folosirea alternativă a diverselor tipuri de întrebări, dintr-o perspectivă euristică, asigură un grad sporit de activare şi participare a acestora fiind, prin excelenţă, o metodă interactivă ce presupune dezbatere şi problematizare, precum şi parcurgerea unei bibliografii minimale. În acest sens, autorul citat (1980) într-o altă lucrare de referinţă desprinde următoarele tipuri de întrebări, care angajează şi motivează totodată elevii şi studenţii în activitatea didactică:  frontale (generale, de ansamblu); sunt întrebări ce se aplică întregii clase, de genul: Care este cauza ?; De ce ?  directe; sunt puse unui singur participant, prin ele sunt susţinute şi invocate argumentele necesare în vederea demonstrării unei afirmaţii: Ce te face să susţii acest lucru ?;  inversate-redirijate; apar în situaţia în care un cursant întreabă de exemplu: “Ce se întâmplă dacă ?”, profesorul întrebând şi el la rândul său, “Tu ce părere ai ?”  de releu şi de comunicare; sunt întrebări prin care cursantul adresează întrebarea cadrului didactic, iar acesta o repune unui alt participant (pe fondul declinării de autoritate epistemică), sau când răspunsul este completat de alţi participanţi şi nu de profesor. Prin această metodă este stimulată gândirea şi încrederea în forţele proprii ale elevilor şi studenţilor. De exemplu, elevul întreabă : “Nu credeţi totuşi că există alte universuri ?”, profesorul răspunde prin altă întrebare, incitând “Ce părere aveţi voi despre asta ?”  de revenire; apar atunci când cadrul didactic pune întrebarea reluând o observaţie, o idee, o părere emisă anterior de unul din participanţi, întrebare ce nu devenea oportună până în acel moment, răspunsul fiind lăsat suspendat.  imperative; sunt acele întrebări formulate ce vizează răspunsurile categorice şi necondiţionate: examinaţi cauzele…; explicaţi fenomenul….  de controversă; sunt întrebările ce presupun răspunsuri contradictorii în chestiuni fundamentale: “Geniile se nasc sau se formează ?”; “Omul este muritor sau nemuritor ?”; “Lumea are un sfârşit ?”, În aceste întrebări nu este indicat să se opereze cu răspunsuri tranşante, întrucât inhibă gândirea şi demotivează cunoaşterea. Emil Păun presupune şi alte tipuri de întrebări, cum ar fi:  întrebări de definire a termenilor, conceptelor, funcţiilor şi obiectivelor;  întrebări factuale: de identificare, de recunoaştere, de descriere;  întrebări de interpretare şi extrapolare: găsirea unor echivalenţe verbale, a unor aforisme sau proverbe care să exprime sensul celor învăţate, de exemplu, analogia personajelor dintr-o fabulă cu cele din societate;  întrebări de comparare, care presupun stabilirea relaţiilor de asemănare sau deosebire, a echivalenţelor sau diferenţelor;  întrebări de explicare, unde sunt surprinse relaţiile dintre obiecte, evenimente, fenomene, tipuri de relaţii între legi, principii şi teorii;  întrebări de opinie, care implică formularea unor judecăţi de valoare, solicită idei şi puncte de vedere personale;  întrebări de justificare, întrebări ce presupun formularea unor argumente, explicarea acţiunilor ce stau la baza unor fapte, comportamente, conduite. 156 Din cele prezentate se impune în mod necesar să reţinem următoarele aspecte de ordin strategic didactic. Întrebarea este cu atât mai productivă cu cât solicită efortul de gândire celui căruia i se adresează. Cu alte cuvinte întrebarea trebuie să incite gândirea şi s-o dirijeze pe calea descoperirii adevărului. Este important ca profesorul să ştie să aleagă tipurile de întrebări, să cunoască logica întrebărilor, să stăpânească arta şi tehnica formulării lor. Pe prim plan trebuie să stea problematizarea, frământarea, tensiunea şi nu reproducerea mecanică a informaţiei transmise, deci să primeze întrebările productive şi nu cele reproductive. După cum se poate deduce, metoda conversaţiei euristice est o metodă interactivă şi interogativă ce presupune dezbaterea şi problematizarea, fapt ce impune parcurgerea unei bibliografii minimale în realizarea unui dialog, a unei conversaţii pertinente şi responsabile. Impactul educaţiei în motivarea elevilor/studenţilor Efectele educaţiei în procesul motivării sunt analizate mai mult implicit decât explicit, insistându-se mai mult asupra rolului motivaţiei, structurii şi strategiilor motivaţionale în procesul educaţional, şi nu invers. Obiectivul urmărit de noi constă în surprinderea inversării acestui raport, adică în evidenţierea rolului de influenţare a educaţiei asupra motivaţiei prin conţinutul, obiectivele, strategiile şi tehnologiile didactice. Vom încerca să analizăm acest raport din mai multe perspective, ţinând seama de următoarele dimensiuni şi indicatori coerenţi şi complementari, cum sunt: 1. motivele emergente educaţiei şi activităţii educaţionale; 2. nivelul şi experienţa educaţională; 3. strategiile şi tehnologiile didactice. Motivele emergente educaţiei şi activităţii educaţionale Printre multiplele şi complexele cauze care stimulează motivaţia în pregătirea elevilor şi studenţilor, un rol deosebit le revine structurilor şi funcţiilor educaţiei şi învăţământului. Am denumit aceste motive de ordin mai general, coroborate cu cele ce rezultă din obiectivele, conţinuturile şi strategiile educaţionale, ca a fi motive emergente activităţii educaţionale. Asociate opiniilor şi atitudinilor elevilor şi studenţilor privind rolul şi funcţiile educaţiei în planul consolidării personalităţii, această activitate este percepută atât pozitiv cât şi negativ. În plan pozitiv, şi mai ales deziderativ, educaţia are semnificaţia unor cauze pozitive în planul structurării şi dezvoltării unui suport motivaţional adecvat pregătirii şi motivaţiei şcolare. Din acest punct de vedere, cei mai mulţi elevi şi studenţi evaluează acest raport ca fiind direct proporţional, educaţia înaltă, susţinută şi consolidată dezvoltă idealuri înalte, insuflă aspiraţii superioare, şi invers, nivelurile educaţionale scăzute au impact negativ în plan aspiraţional. Educaţia îşi exercită influenţele sale în plan motivaţional, în primul rând în sfera cognitivă, deschizând orizonturi cognitive, pe fondul impulsului cognitiv, alături de alte trebuinţe, minimalizate din păcate, cum ar fi cele de succes şi performanţă. În acelaşi timp, prin consolidarea unei gândiri profunde, educaţia contribuie la evaluarea şi raţionalizarea suportului motivaţional, oferind o bază solidă şi reală motivaţiei, conducând totodată la socializarea trebuinţelor şi motivelor, nu întotdeauna însă cu efecte pozitive în plan formativ. Între educaţie şi motivaţie se instituie nu numai raporturi unilaterale - unidirecţionale, ci şi de interdependenţă reciprocă. Motivaţia influenţează educaţia, direcţionând-o şi intensificând-o la nivel intelectual, în funcţie de idealul educaţional şi profesional al fiecărui individ. Această funcţie este mai puţin resimţită în cadrul motivaţiei induse în mediul şcolar în raport cu ritmul şi calitatea educaţiei, însuşi idealul educaţional fiind uniformizat şi limitat uneori la cei mai mulţi elevi şi studenţi. Aceasta şi pe fondul unor disonanţe ce apar în această activitate, adâncind discrepanţa dintre aşteptări şi împliniri, lipsa suportului motivaţional având un impact negativ în activitatea educaţională. Ceea ce ne-a consolidat interesul şi convingerea în aprofundarea raportului educaţie - motivaţie (a interdependenţelor dintre acestea), au fost aspectele disfuncţionale ale acestor două 157 componente, aspecte desprinse prin experienţa nemijlocită a autorului în dubla sa calitate de cadru didactic şi cercetător al fenomenelor educaţionale. Imaginea dezolantă a sălilor de curs în care domneşte dezinteresul, inerţia şi ignoranţa, sufletele măcinate de anumite conflicte interioare, dezamăgirile, dezorientările, blazarea şi apatia în faţa unor realităţi contrastante, este locul comun al celor mai multe unităţi şcolare şi unde se regăseşte tendinţa refuzului şi abandonului şcolar, amplificându-se în acest sens fenomenul subculturalizării şi cel al analfabetismului. În acelaşi timp, educaţia, prin conţinuturile, obiectivele şi strategiile sale, pune în mai mică măsură asemenea obiective şi finalităţi de ordin motivaţional, prevalând cantitatea şi nu calitatea. Prin structurile şi mai ales finalităţile lor, educaţia şi învăţământul creează o stare de indiferenţă şi refuz-refractarism. Ceea ce întreprind elevul şi studentul de cele mai multe ori stă sub semnul constrângerilor, mai mult sau mai puţin justificate, fapt ce induce atitudini negative în raport cu educaţia şi mai ales faţă de unele cadre didactice. Totodată, percepţia funcţiilor educaţiei este limitată prin caracterul său pragmatic limitat. Pragmatismul generalizat în societate induce în cea mai mare parte trebuinţe de ordin utilitar şi eficient în planul pregătirii elevilor şi studenţilor. Problematica abordată de unele materii este mai mult de suprafaţă, constituindu-se într-un amalgam de definiţii, clasificări şi teorii fără un suport practic - acţional. Cantitatea de informaţii, descriptivismul factologic şi alte elemente cu conţinut teoretic sunt din ce în ce mai mult repudiate, cei mai mulţi elevi/studenţi revendicând conţinuturi şi informaţii cu caracter practic şi utilitar. Sunt revendicate mai mult componentele praxiologice din sfera educaţională şi mai puţin cele de ordin cognitiv şi teoretic. Interdependenţa dintre strategiile didactice Din cele prezentate în acest capitol desprindem că menirea strategiilor didactice este de a asigura legătura dintre mecanismul reglator şi mecanismul reglat, respectiv dintre activitatea de predare şi activitatea de învăţare. Întrucât fiecare din cele două activităţi implică o multitudine de variabile şi transformări de la un moment la altul, în mod inevitabil şi relaţiile dintre ele au un caracter procesual şi dinamic. Funcţia principală a strategiilor didactice este de a imprima un anumit sens acestor relaţii, astfel încât, în cele din urmă, activitatea de învăţare să se desfăşoare în condiţii cât mai bune. Din acest punct de vedere strategiile didactice sunt modalităţi prin care se realizează o coordonare şi dirijare conştientă a relaţiilor dintre activitatea de predare şi cea de învăţare. Pornind de la specificul relaţiilor dintre cele două activităţi am delimitat două categorii de strategii, euristice şi algoritmice. La acestea se adaugă o a treia categorie, având rolul de a întări, consolida şi consemna rezultatele obţinute prin intermediul celorlalte două. Interdependenţa dintre aceste trei categorii s-ar putea reprezenta grafic ci. ajutorul unui triunghi: Strategii didactice evaluativ-stimulative Strategii didactice de Strategii didactice de tip euristic tip algoritmic Schema interdependenţei între strategiile didactice Strategiile euristice se caracterizează prin aceea că declanşează procesul învăţării, oferind mai multe alternative, impunând căutarea şi explorarea pentru realizarea obiectivelor propuse. Ele răspund în cea mai mare măsură caracteristicilor „obiectului”‚ reglat, personalitatea elevului‚ care, datorită multitudinii de variabile pe care le incumbă şi a imposibilităţii previziunii dinamicii lor, se opune unei reglări totale. „Complexitatea situaţiei de învăţare se sustrage unei proiectări detaliate” (E. Fries, 1973). Strategiile algoritmice se caracterizează prin aceea că asigură legături univoce între activitatea de predare şi cea de învăţare, care vor conduce la realizarea obiectivului stabilit. La 158 prima vedere s-ar părea că aceste strategii ar trebui să constituie „modelul” ideal, dacă ne gândim la procesul de învăţământ considerat ca fiind forma cea mai înaltă de organizare a educaţiei în realitate lucrurile se prezintă altfel. Prin strategiile didactice se realizează o dirijare a procesului de învăţare, or cum acestuia încă nu-i sunt cunoscute toate mecanismele şi implică o multitudine de factori; de aceea nu este posibilă o dirijare algoritmică totală. Dacă la toate acestea mai adăugăm şi faptul că unele mecanisme ale învăţării nici nu se pot supune unei asemenea dirijări, atunci corelarea dintre cele trei categorii de strategii didactice se impune cu necesitate. CURS NR.11 PROIECTAREA ŞI DESFĂŞURAREA ACTIVITĂŢII DIDACTICE STRUCTURA CURSULUI Forme de organizare a procesului de învăţământ Lecţia – formă de bază a organizării procesului de învăţământ Proiectarea activităţii didactice 159 Proiectul de lecţie 11.1. Forme de organizare a procesului de învăţământ În analiza organizării şi proiectării activităţii didactice vom pleca de la teza conform căreia procesul de învăţământ este un proces organizat, la fel ca toate activităţile socio-umane. Definim organizarea ca a fi ansamblul acţiunilor de asigurare ordonată, disciplinată, raţională, coerentă şi eficientă a activităţilor didactice, a forţelor şi mijloacelor umane şi materiale necesare punerii în practică a componentelor esenţiale ale procesului de învăţământ: obiectivele, conţinuturile, strategiile didactice, evaluarea şi formele activităţii didactice. Prin intermediul organizării se articulează în conformitate cu anumite legităţi şi principii care asigură, în cele din urmă, realizarea obiectivelor pedagogice, toate componentele procesului de învăţământ şi ale activităţii didactice. Cadrul în care se realizează articularea dintre aceste componente ale procesului de învăţământ este forma de organizare a activităţii didactice şi se referă la modul, maniera de lucru în care se realizează activitatea binomului profesor – elev (Ionescu M., Radu I, 1995). Ea realizează în consens şi o îmbinare armonioasă între activitatea de predare şi activitatea de învăţare. Aici cele două activităţi cu tot ceea‚ ce implică ele (obiective, principii, mijloace etc.) sunt corelate şi puse de acord printr-o confruntare permanentă dintre ele. În funcţie de modul în care se realizează această conlucrare pot fi delimitate diferite forme de organizare constituite istoric şi diversificate‚ în şcoala contemporană. Această activitate poate să îmbrace formele unui învăţământ frontal, pe grupe sau individual. Cea mai răspândită formă de organizare a activităţii didactice este învăţământul pe clase şi lecţii, fundamentat teoretic de către Comenius, în secolul al XVII-lea şi introdus în România prin Legea Învăţământului din 1864. Germenii unei asemenea organizări şi proiectări a activităţii didactice se regăsesc încă în Renaşterea şi Epoca Modernă căpătând ulterior, desigur, forme şi modalităţi mai complexe şi mai moderne. Forma de organizare nu este ceva exterior conţinutului, care s-ar supraadăuga acestuia, ordonându-i într-un anume fel pentru a putea fi asimilat de către cei care învaţă. Din perspectivă pedagogică, forma de (organizare realizează o sudură specifică între toate componentele sale. Dacă până aici acestea au fost analizate oarecum independente unele de altele, în activitatea practică, forma de organizare le reunifică într-un tot şi le imprimă o finalitate educativă concretă. Aşa că randamentul procesului de învăţământ depinde nu numai de calitatea şi contribuţia diverselor sale componente, ci şi de modul în care interacţionează şi se derulează ele într-un cadru organizatoric dat. A adopta o formă de organizare înseamnă a crea condiţii integrării într-un tot coerent a acestor componente. Funcţia fundamentală a acestui cadru organizatoric este de a imprima un sens unic activităţii profesorului şi elevilor, oferindu-le acestora din urmă posibilităţi de a-şi exprima întreaga personalitate prin solicitări multiple şi diversificate. Coordonata de bază în jurul căreia se concentrează. toate componentele pe care le incumbă forma de organizare este relaţia profesor-elevi. Ea imprimă acea coloratură specifică fiecărei forme de organizare. În funcţie de particularităţile pe care le îmbracă această relaţie, determinate, pe de o parte, de numărul elevilor şi modalităţile de colaborare dintre ei, iar pe de altă parte de atribuţiile cu care sunt investite activitatea de predare a profesorului şi cea de învăţare a elevilor, s-au constituit forme diferite de organizare. Elementele structurale ale organizării şi proiectării procesului de învăţământ Activitatea de organizare şi proiectare a procesului de învăţământ nu se face în mod arbitrar şi nici haotic ci în virtutea unor scopuri şi finalităţi. În esenţă direcţiile stabilite ale acestor activităţi sunt coroborate cu scopurile urmărite, cunoscând următoarea structură:  timpul (durata) de desfăşurare a procesului de învăţământ pe cicluri de studii, anual, trimestrial, semestrial, săptămânal, zilnic şi pe fiecare oră didactică (lecţie); 160  obiectivele didactice şi pedagogice ale fiecărei discipline diferenţiate pe teme, şedinţe şi secvenţe ale lecţiilor;  conţinutul învăţământului (curriculum) selectat pe grupe de discipline, cicluri de studii, clase (an de studiu), profile, specializări, discipline până la fiecare activitate didactică (lecţie);  strategiile didactice: mijloacele (materiale) didactice, metodele de învăţământ, formele de activitate didactică etc.;  modurile de organizare şi desfăşurare a activităţilor didactice – frontal, pe echipe sau individual;  evaluarea rezultatelor şcolare şi realizarea feedback-ului didactic. Scopul sau finalitatea SOCIETATEA Unde trebuie ajuns educaţiei Domeniile sau tipurile AUTORITATEA Pe ce direcţii trebuie de comportament ce EDUCAŢIONALĂ mers trebuie realizate INSTITUŢIA DE Obiectivele educative şi Ce modificări concrete ÎNVĂŢĂMÂNT operaţionale trebuie făcute 11.2. Lecţia – formă de bază a organizării procesului de învăţământ Ca formă de organizare procesului de învăţământ, lecţia este constituită dintr-o succesiune de etape sau secvenţe ce se desfăşoară într-o unitate de timp, în care se asigură o coordonare între activitatea de predare şi cea de învăţare, în vederea realizării finalităţilor procesului, de învăţământ. Lecţia cunoaşte numeroase definiţii printre care evidenţiem şi noi câteva:  este forma de organizare a muncii instructiv – educative în şcoală, folosită de profesor pentru a preda, în limita timpului fixat, unui număr constant de elevi, în clasă, după un orar precis, aplicând diferite metode de predare – comunicare pentru a realiza cerinţele programei şcolare (Dicţionar Pedagogic, 1964);  „lecţia este activitatea desfăşurată de elevi sub conducerea profesorului, prin care îşi însuşesc o temă prin programa şcolară, într-un timp limitat (50 de minute)” (V. Ţârcovnicu, 1975);  „lecţia este acea formă de organizare a procesului de învăţământ în care se desfăşoară activitatea comună de învăţare a clasei de elevi sub conducerea profesorului” (Dancsuly, Ionescu, Radu, Salade, 1979);  „lecţia, ca formă de organizare a procesului de învăţământ. este constituită dintr-o succesiune de etape sau secvenţe ce se desfăşoară într-o unitate de timp” (I. Nicola, 1980). O definiţie mai cuprinzătoare o întâlnim în Dicţionarul Pedagogic ed.1979, care surprinde spre deosebire de celelalte definiţii şi dimensiunea teleologică – finalitatea activităţii. În acest sens este înţeleasă ca activitatea elevilor sub îndrumarea profesorului în vederea asimilării cunoştinţelor şi formării deprinderilor prevăzute de o temă din programa şcolară şi într-un timp determinat...; se constituie ca unitate de muncă didactică cu scop precis, în care se realizează interacţiunea optimă între factorii procesului de învăţământ: scop, elev, profesor, 161 conţinut, metode, tehnologie didactică; este forma de bază a organizării procesului de învăţământ prin care se realizează deopotrivă instrucţia şi educaţia. O perspectivă structuralistă, pe lângă cea funcţionalistă, o regăsim în definiţia dată de M. Călin (1985), acesta definind-o ca a fi un „construct pedagogic” compus din două categorii de componente: ♦ unele de intrare şi care vizează scopurile urmărite, conţinuturile informaţionale; metodele şi mijloacele de învăţământ; normele pedagogice de construire, realizare şi evaluare a lecţiei; elevii cu particularităţile lor de vârstă, sex, nivel de pregătire şi dezvoltare psihică; climatul psihosocial şi educaţional (disciplina şi autocontrolul); profesorii cu particularităţile lor de personalitate şi competenţele acestora; timpul de instruire sau durata lecţiei, mediul fizic de realizare şi logistica didactică (sală de clasă, laborator, atelier, echipamente, mijloace materiale necesare activităţii de predare); ♦ altele de ieşire – cunoştinţele asimilate de către elevi/studenţi, capacităţile intelectuale dezvoltate (de înţelegere, de rezolvare de probleme, de aplicare, de interpretare, de creaţie, deprinderi de calcul, atitudini şi convingeri ştiinţifice, morale, trăsături de voinţă etc.). Schematic această structură a lecţiei poate fi redată în următoarea formă: Flux de intrare Tehnologia Flux de ieşire lecţiei Mijloacele - profesori utilizate sub - cunoştinţe - elevi, studenţi forma asimilate - conţinuturi de - capacităţi predat intelectuale - metode şi metodelor şi dezvoltate mijloace tehnologiilor - atitudini, - norme şi opinii, principii didactice în convingeri pedagogice - competenţe actul predării Prin relaţiile funcţionale care se stabilesc între diversele sale elemente lecţia constituie o „entitate de instruire” relativ independentă, în cadrul căreia se materializează dezideratele acţiunii educaţionale. Succesiunea etapelor pe care le incumbă oferă profesorului posibilitatea de a ordona şi organiza conţinutul informaţional în unităţi mai mici pentru a putea fi asimilate de către elevi, de-a folosi o tehnologie şi strategie corespunzătoare în vederea desfăşurării optime a activităţii de învăţare, toate vizând în cele din urmă realizarea obiectivelor instructiv-educative. Ca „entitate de instruire” sau „microsistem”, lecţia condensează într-un tot unitar elementele şi variabilele predării şi învăţării, conţinutul informaţional, obiective operaţionale, strategii şi mijloace didactice, particularităţile psihice ale elevilor, organizarea psihosocială a colectivului, personalitatea profesorului etc., toate fiind subordonate logicii acţiunii educaţionale. Structura sistemică internă a unei lecţii. Toate elementele şi variabilele unei lecţii se prezintă din punct de vedere sincronic ca părţi constitutive ale unui sistem, între care se stabilesc anumite relaţii de interdependenţă şi condiţionare, iar din punct de vedere diacronic ca un proces cu multiple schimbări şi transformări Obiectiveale acestor relaţii şi ale sistemului în ansamblul său. Vom instructiv-educative prezenta principalele elemente şi variabile pe care le implică lecţia şi care pot lua următoarea formă configuraţională. Strategiile de instruire Lecţia Conţinutul informaţional 162 Personalitatea profesorilor şi a elevilor/studenţilor Obiectivele instructiv-educative ale lecţiei. Ele indică în mod clar, precis şi sintetic ceea ce profesorul îşi propune să realizeze în lecţia respectivă. Putem delimita în cadrul acestor finalităţi, un obiectiv fundamental, care conferă, după cum o să vedem, structura generală a unei mulţimi de lecţii, şi obiective operaţionale concrete, impuse de conţinutul informaţional şi particularităţile psihologice ale învăţării. IDEAL EDUCAŢIONAL OBIECTIV GENERAL DOMENIU DOMENIU DOMENIU DOMENIU MORAL SAU COGNITIV AFECTIV PSIHOMOTOR PSIHOSOCIAL OBIECTIVE SPECIFICE PE DISCIPLINE OBIECTIVE OPERAŢIONALE Pornind de la această taxonomie a obiectivelor, a unui capitol sau a unei teme, profesorul procedează la concretizarea lor sub forma unor cerinţe care se vor transforma prin învăţare în componente ale personalităţii elevilor (cognitive, afective, psihomotorii). Având un caracter predictiv, aceste obiective imprimă un anumit sens întregii activităţi din lecţia respectivă. Ele reprezintă punctul de convergenţă al tuturor celorlalte elemente şi variabile interne ale lecţiei, asigurând în acelaşi timp posibilitatea înlănţuirii unui şir de lecţii. În ipostaza sa de „microsistem” fiecare lecţie este, la rândul său, o verigă dintr-un ansamblu supraordonat, bazându-se şi preluând ceea ce s-a realizat în lecţiile anterioare şi pregătind ceea ce va urma. Or, această continuitate este determinată tocmai de obiectivele urmărite. După cum am văzut, obiectul de învăţământ dispune de o logică proprie, generată de logica ştiinţei. Aceasta impune ca necesitate asigurarea unei succesiuni între diferite lecţii. În acelaşi timp, organizarea microsistemică a lecţiei nu are numai o determinare logică, ci şi una psihologică. Înţelegerea presupune stabilirea unor corelaţii între cunoştinţele noi şi cele asimilate anterior, integrarea 163 unora în altele şi elaborarea, pe această bază a unor structuri superioare în care vechile cunoştinţe câştigă noi dimensiuni şi valenţe operaţionale. Activitatea de predare urmează să răspundă acestei cerinţe prin asigurarea coerenţei interne între elementele microsistemului, prin integrarea acestuia într-un ansamblu supraordonat. De aceea, teoria pedagogică recomandă conceperea şi integrarea într-un tot a unor tipuri şi variante de lecţii prin care să se realizeze o gamă mai largă de obiective. Unitatea şi „individualitatea” fiecărei lecţii previne monotonia şi stimulează interesul elevilor pentru activitatea de învăţare. Redăm mai jos clasificarea obiectivelor pe domenii şi clase comportamentale. 6. EVALUARE REACŢIE 5. CARACTE- COMPLEXĂ SINTEZĂ RIZARE AUTOMATISM 4. ORGANIZARE ANALIZĂ REACŢIE 3. VALORIZARE DIRIJATĂ APLICARE DISPOZIŢIE 2. REACŢIE COMPREHENSIUNE PERCEPERE 1. RECEPTARE ACHIZIŢIA CUNOŞTINŢELOR C. DOMENIUL PSIHOMOTOR A. DOMENIUL B. DOMENIUL AFECTIV (SIMPSON) COGNITIV (B. (D. KRATHWOHL) BLOOM) Conţinutul informaţional al lecţiei. Pe baza programei şcolare se delimitează cantitatea şi calitatea informaţiei cu care se va opera în lecţia respectivă, ea constituind mijlocul principal pentru realizarea obiectivelor propuse. Predarea supune acest conţinut unei preluări pentru a putea fi înţeles şi asimilat de către elevi. Strategii de instruire Constă în stabilirea constelaţiei de metode şi procedee care să declanşeze activitatea de învăţare a elevilor. Această strategie poate fi, din perspectiva profesorului, predominant expozitivă, euristică, experimentală, problematizată, algoritmică etc., iar din perspectiva învăţării bazată pe memorare, pe acţiune, pe explorare, pe execuţie, pe repetare etc. Obiectivele urmărite vor determina în ultimă instanţă strategia necesară. Personalitatea profesorilor şi a elevilor/studenţilor Ca subiect sau agent al acţiunii, profesorul se impune prin stilul de predare. El este cel care, conştientizând imperativele sociale şi legităţile psihopedagogice ale procesului de învăţământ, asigură condiţiile necesare desfăşurării lecţiei în concordanţă cu aceste imperative şi legităţi. La polul celălalt, elevul/studentul se diferenţiază în funcţie de rolul său psihologic. Organizarea colectivului de elevi. Reprezintă o altă variabilă internă a lecţiei. După cum am văzut, elevii unei clase constituie un grup social. Parametrii comportării acestuia, determinaţi de mărime, relaţii interpersonale, coeziune şi dinamică, ca expresie a sintalităţii, îşi vor pune amprenta asupra desfăşurării lecţiei şi realizării obiectivelor propuse. Pe parcursul lecţiei, între elevi se declanşează relaţii de cooperate sau competiţie. Ponderea unora sau altora din aceste relaţii conduce la instaurarea unui spirit de emulaţie sau rivalitate cu consecinţe directe asupra motivării activităţii de învăţate. Funcţionarea relaţiilor de cooperare sau competiţie depinde, la rândul său, de stilul predării, adoptat de profesor, de modalităţile folosite în gruparea elevilor. Se diferenţiază în acest sens, predarea frontală în care colectivul de elevi se află într-o relaţie de dependenţă faţă de profesor, cu posibilităţi minime de comunicare între ei, de cea grupală unde elevii sunt împărţiţi în grupuri mici, cu posibilităţi sporite de interacţiune socială. Şi într-un caz 164 şi în altul profesorul poate adopta o atitudine democratică sau autoritară. Organizarea socială a clasei de elevi este deci o variabilă multidimensională, premisă şi rezultat, al funcţionării reţelelor de comunicare. Fiecare lecţie include apoi anumite elemente de conexiune inversă, destinate înregistrării şi măsurării performanţelor obţinute de către elevi. Asemenea elemente sunt presărate pe tot parcursul lecţiei ca şi la finele ei pentru consemnarea rezultatelor finale. Ca microsistem lecţia include o serie întreagă de momente sau secţiuni de lucru ce se derulează succesiv, într-o unitate de timp. Variabila temporală surprinde caracterul procesual al lecţiei, în fiecare secvenţă urmărindu-se realizarea unor obiective specifice, proiectarea lecţiei urmând să se facă şi în funcţie de succesiunea acestor secvenţe. În fine, variabila fizică include toate elementele ambianţei în care se desfăşoară lecţia (sală de clasă, laborator, atelier, lot experimental etc.). Grupând toate aceste variabile şi elemente în trei categorii, funcţională, structurală şi operaţională, I. Cerghit obţine un model tridimensional al lecţiei (1983): Funcţională: - obiectiv fundamental Operaţională: - obiective cognitive - strategii - obiective psihomotorii - evaluare - obiective afective - procese, operaţii - mijloace Structurală: - profesor - studenţi - colectiv - conţinut - timp - mediu fizic - relaţii profesor-student Tipuri şi variantă de lecţie. Pe fondul multiplelor sarcini ce se realizează în cadrul fiecărei lecţii, una este cea care domină sau care constituie obiectivul ei principal, orientând şi concentrând în acelaşi sens activitatea profesorului şi elevilor. Acest obiectiv este cunoscut în didactică sub denumirea de sarcină didactică fundamentală (sau dominantă). Asemenea sarcini fundamentale pot fi: comunicarea de cunoştinţe, formarea de priceperi şi deprinderi, sistematizarea, verificarea etc. Acest factor constant determină tipul lecţiei, prin care se înţelege un anumit mod de organizare şi desfăşurare a acesteia în vederea realizării sarcinii didactice fundamentale. Deoarece aceeaşi sarcină didactică dominantă presupune de fiecare dată diverse obiective operaţionale, ce pot fi realizate prin modalităţi diferite, în cadrul fiecărui tip de lecţie avem de-a face cu o infinitate de variante, determinate de factorul sau factorii variabili ce intervin în organizarea şi desfăşurarea lecţiei. Înţelegem, deci, prin variantă structura concretă a unei lecţii impusă, pe de o parte de tipul căruia îi aparţine, iar pe de altă parte de factorii variabili ce intervin. Tipul unei lecţii nu este o schemă abstractă şi invariabilă, el concretizându-se şi realizându-se prin variantele sale. De aceea stabilirea unor tipuri de lecţii nu poate fi interpretată ca o şablonizare a activităţii didactice. Nu există tip de lecţie în sine care ar presupune un cadru rigid sau o înlănţuire uniformă de secvenţe pe care profesorul ar trebui să le parcurgă în mod mecanic. Există, însă, întotdeauna o anumită variantă, corespunzătoare unui tip, ce are o structură proprie şi urmăreşte un obiectiv fundamental, concomitent cu alte obiective adiacente şi subordonate. Aşadar, varianta rezultă din adaptarea şi particularizarea tipului în funcţie de factorii variabili care intervin. Deoarece aceştia nu pot fi prevăzuţi şi epuizaţi în totalitatea lor, înseamnă că, în cadrul fiecărui tip, putem avea o infinitate de variante. Înţelegând în acest mod relaţia dintre tip şi variantă de lecţie putem spune că activitatea creatoare a profesorului nu cunoaşte oprelişti şi îngrădiri. Creativitatea se manifestă, în acest 165 sens, prin preocuparea de a găsi cele mai bune căi de adaptare a tipului la factorii variabili şi de a ajunge, în acest fel, la acea variantă care răspunde cel mai bine situaţiei concrete în care se va desfăşura lecţia. Factorii variabili ce intervin şi impun variante diferite de lecţii sunt generaţi de: conţinutul- lecţiei, gama obiectivelor operaţionale ale lecţiei, pregătirea anterioară a elevilor, strategiile şi mijloacele folosite, sursele de informaţie la care se apelează, locul pe care lecţia îl ocupă în sistemul de lecţii, particularităţile procesului de învăţare, mărimea colectivului de elevi, formele muncii cu elevii (frontale, pe grupe, individuale), locul unde se desfăşoară lecţia (clasă, atelier, laborator etc.), nivelul dezvoltării psihice a elevilor, stilul de predare al profesorului etc. Datorită acestor factori, în cadrul fiecărui tip vor putea fi concepute o multitudine de variante, fiecare având propria structură, constituită într-o serie de evenimente, etape sau secţiuni de lucru. Mai recent acestea sunt considerate ca reprezentând „evenimentele” instruirii. Fiecare secvenţă presupune o schimbare în modul de lucru al celor doi poli, profesorul şi elevii, schimbare care marchează un eveniment în procesul realizării obiectivelor propuse. „Evenimentele includ un set de comunicări şi acţiuni care intervin în intervalul de timp rezervat lecţiei, cu scopul de a stimula şi întreţine realizarea optimă a procesului învăţării”. (I. Cerghit, 1983). Ele se referă, deci, la schimbările ce intervin şi modalităţile de transmitere a informaţiei, a mijloacelor folosite în acest sens, a organizării activităţii de învăţare a elevilor etc. Evenimentele instruirii ce se derulează pe parcursul unei lecţii îndeplinesc anumite funcţii care după R. Gagné (1977) ar putea fi sistematizate astfel: Captarea şi păstrarea atenţiei. Vizează asigurarea acelei stări de concentrare interioară asupra stimulilor prezentaţi şi acţiunilor întreprinse de elevi. Starea de atenţie favorizează readucerea şi menţinerea în „câmpul” preocupărilor a sarcinilor impuse de obiectivele urmărite în cadrul lecţiei, concomitent cu detaşarea de stimulii colaterali şi perturbatori. Priceperea de a capta atenţia ţine de arta profesorului. Dintre multiplele procedee folosite în acest sens putem menţiona: gama mesajelor ectosemantice folosite, varietatea stimulilor, utilizarea comunicării nonverbale (ilustraţii, scheme, imagini etc.), introducerea elementelor de noutate şi surpriză, imprimarea unui ritm optim de lucru, individualizarea învăţării, stimularea substratului motivaţional (interes, curiozitate etc.). Captarea şi menţinerea atenţiei se realizează în primul rând prin mijloace didactice (conţinutul şi calitatea comunicării, tehnologia folosită, organizarea activităţii elevilor etc.) şi în mai mică măsură prin mijloace disciplinare (forme ale dezaprobării). Informarea elevilor cu privire la obiectivele urmărite. Este necesar ca elevii să cunoască performanţele pe care urmează să le atingă în lecţia respectivă. Comunicarea acestui lucru se realizează diferenţiat în funcţie de conţinutul lecţiei. Cunoaşterea scopurilor şi obiectivelor urmărite are un efect motivaţional pozitiv asupra activităţii de învăţare. Stimularea reactualizării elementelor şi capacităţilor învăţate anterior. Această reactualizare se referă atât la informaţiile asimilate anterior (reprezentări, cunoştinţe, idei, legi, teorii etc.) cât şi la operaţiile şi capacităţile intelectuale pe care informaţiile respective le presupun (deprinderi intelectuale, concepte, strategii cognitive etc.). Achiziţiile anterioare reprezintă premisa pentru realizarea unei noi învăţări. „O structură cognitivă poate să devină o veritabilă matrice ideatică şi organizatorică pentru încorporarea, înţelegerea şi fixarea unor noi ansambluri de cunoştinţe şi idei noi” (I. Cerghit, 1983). Reactualizarea se referă cu predilecţie la acele elemente şi capacităţi care sunt indispensabile pentru înţelegerea celor ce se vor transmite în lecţia respectivă. Învăţarea nouă preia şi restructurează experienţa anterioară contribuind la elaborarea unor noi structuri în cadrul cărora datele anterioare capătă semnificaţii noi. Prezentarea materialului - stimul. Acest eveniment include organizarea şi transmiterea conţinutului informaţional. Din perspectiva învăţării informaţiile îndeplinesc rolul de stimuli. Rezultatele învăţării îmbracă forma performanţelor, Stimulii vor fi astfel prezentaţi încât să conducă la obţinerea performanţelor implicate în învăţare. Ocupându-se de această problemă a prezentării stimulilor în procesul de învăţământ J. S. Bruner distinge trei modalităţi: prezentarea acţională (prin intermediul acţiunii), prezentarea iconică (prin intermediul imaginii), prezentarea simbolică (prin intermediul limbajului şi al altor semne convenţionale). Dacă din punct de vedere 166 ontogenetic cele trei forme de însuşire a realităţii de către copil apar într-o anume succesiune, în primele etape predominând modalitatea acţională căreia îi urmează cea iconică şi ulterior, odată cu interiorizarea limbajului, cea simbolică, în cadrul lecţiei ele se combină într-un mod specific, succesiv sau alternativ, în funcţie de conţinutul celor transmise, experienţa şi nivelul dezvoltării psihice a elevilor (1910). Asigurarea „dirijării învăţării”. Include toate intervenţiile profesorului în direcţia organizării activităţii de învăţare astfel încât ea să conducă la obţinerea performanţei scontate. Prin dirijare se urmăreşte antrenarea diferitelor componente psihice în funcţie de conţinutul celor învăţate. Intervenţiile pot fi directe sau indirecte, categorice sau sugestive, continue sau intermitente, sensul este însă acela de a-l menţine pe elev pe „traseul dorit” (R. Gagné). Dirijarea are menirea de a stimula efortul de învăţare pe tot parcursul lecţiei. Obţinerea performanţei. Este evenimentul în care elevul demonstrează că a ajuns la performanţa urmărită de profesor, convingându-se el însuşi că a dobândit obiectivele formulate şi comunicate în prealabil. Este vorba mai mult de o primă impresie pe care şi-o formează cu privire la performanţa obţinută. Asigurarea conexiunii inverse. Se înscrie în continuarea evenimentului anterior urmărind, de data aceasta, nu numai corectitudinea performanţei obţinute, ci şi întărirea ei, prin confirmare sau infirmare de către profesor. Conexiunea inversă nu urmăreşte doar să înregistreze sau să consemneze performanţa realizată de către elev. Ea realizează în acelaşi timp şi funcţia de întărire prin consemnarea corectitudinii rezultatelor (întărire pozitivă) sau prin corectarea şi ameliorarea unora dintre ele (întărire negativă). Atunci când rezultatele sunt confirmate sau infirmate de către profesor avem de-a face cu o conexiune inversă externă, iar atunci când, acest fapt este conştientizat de către elev avem de-a face cu o conexiune inversă internă. Conexiunea inversă oferă, deci, profesorului şi elevilor înşişi informaţii în legătură cu evoluţia activităţii de învăţare. Evaluarea performanţelor. Dacă conexiunea inversă oferă posibilitatea consemnării rezultatelor, evaluarea presupune măsurarea cât mai riguroasă a acestor rezultate şi aprecierea lor prin note. Ea se face prin raportarea rezultatelor obţinute la obiectivele operaţionale stabilite în prealabil. Intensificarea procesului de retenţiei şi transfer. Este momentul prin care se urmăreşte fixarea celor învăţate (retenţie) şi aplicarea lor în condiţii noi (transfer). Din acest punct de vedere se face distincţia între fixarea iniţială, inclusă în chiar actul transmiterii şi înţelegerii noului material şi fixarea finală, realizată la anumite intervale de timp. Dacă aceste evenimente sunt valabile pentru toate tipurile de lecţii, numărul, ponderea şi succesiunea lor diferă de la o variantă la alta, imprimându-i acesteia un profil individual şi irepetabil, profesorul fiind acela care decide, pe baza unei analize prealabile, structura ce o va adopta. Aceasta nu înseamnă că‚ odată stabilite, ele nu se modifică pe parcursul desfăşurării lecţiei. Deducem astfel că variantele de lecţii au şi caracter flexibil, oferind posibilităţi multiple de nuanţare a activităţilor didactice. După forma şi conţinutul, obiectivele şi strategiile didactice se desprind mai multe tipuri de lecţii şi structuri orientative specifice unor variante ale tipurilor pe care le redăm şi noi în tabelul de mai jos. Tipuri de lecţii Variante ale tipurilor de lecţii Structura orientativă Lecţia de comunicare a • lecţii introductive • momentul organizatoric noilor cunoştinţe • • reactualizarea cunoştinţelor • anterioare • • comunicarea noilor cunoştinţe • fixarea noilor cunoştinţe 167 • tema pentru acasă Lecţia mixtă (combinată) • lecţii de descoperire pe cale • momentul organizatoric inductivă/deductivă a • reactualizarea cunoştinţelor cunoştinţelor anterioare • • pregătirea elevilor pentru • asimilarea noului conţinut • • comunicarea noilor cunoştinţe • sistematizarea şi fixarea cunoştinţelor dobândite • conexiune inversă • tema pentru acasă Lecţia de fixare şi • lecţii bazate pe exerciţii şi • momentul organizatoric consolidare a probleme • fixarea şi consolidarea cunoştinţelor • cunoştinţelor • • concluzii şi realizarea feedback- ului tema pentru acasă Lecţia de recapitulare şi • lecţii pe baza planului • formularea unui plan de sistematizare a întocmit de profesor sau în recapitulare şi comunicarea lui cunoştinţelor colaborare cu clasa • momentul organizatoric • • recapitularea şi sistematizarea • cunoştinţelor • realizarea feedback-ului şi concluzii • tema pentru acasă Lecţia de formare a • lecţia cu caracter aplicativ în • momentul organizatoric priceperilor şi atelierul şcolar • precizarea temei şi a obiectivelor deprinderilor • activităţii • • actualizarea sau însuşirea unor • cunoştinţe necesare desfăşurării activităţii • demonstraţia sau execuţia modelului • efectuarea de exerciţii, lucrări, aplicaţii • aprecierea performanţelor elevilor şi concluzii Lecţia de verificare şi • prin lucrări scrise • precizarea conţinutului ce apreciere a rezultatelor • urmează a fi verificat şcolare • • verificarea cunoştinţelor, • priceperilor şi deprinderilor • aprecierea rezultatelor şi precizări privind completarea lacunelor Dacă notăm cu „T” mulţimea finită a tipurilor de lecţie şi cu „V” mulţimea infinită a variantelor, obţinem următoarea combinaţie: T1 : T1V1, T1V2, T1V3, T1V4.....................T1Vn T2 : T2V1, T2V2, T2V3, T2V4, T2V5 .............. T2Vn . . . 168 T5 : T5V1, T5V2, T5V3, T5V4, T5V5, T5V6........T5Vn Deoarece unei mulţimi finite de tipuri (T1—T5) îi corespunde o mulţime infinită de variante (V1-Vn), putem spune că avem de-a face cu o organizare dinamică şi divergentă a procesului de învăţământ. Urmează ca profesorul să folosească în activitatea lui cât mai multe variante de lecţii în funcţie de factorii variabili ce apar în procesul de învăţământ. Restrângerea sferei acestor variante până la confundarea iar cu tipurile de bază este un indiciu al alunecării pe panta şablonismului. Diversele tipuri ale lecţiei sunt delimitate în funcţie de obiectivele, finalităţile şi caracteristicile ei. Din acest punct de vedere se desprind: A. Tipul lecţiei mixte sau combinate. Caracteristica fundamentală a acestui tip este aceea că urmăreşte realizarea, aproximativ în aceeaşi măsură, a mai multor sarcini didactice (comunicare, sistematizare, fixare, verificare etc.), fiecăreia din acestea fiindu-i rezervată o verigă sau un eveniment al instruirii. Sarcinile asupra cărora se concentrează activitatea profesorului şi a elevilor se află aproximativ pe acelaşi plan. Diferenţierea unui număr mai mare de evenimente, fiecare urmărind realizarea unei alte sarcini didactice este mult mai pronunţată. Succesiunea acestor evenimente este variabilă. Ele pot alterna şi îşi pot schimba locul între ele, în consecinţă realizarea sarcinilor didactice nu se face într-o ordine constantă. Principalele evenimente sau secţiuni de lucru ale acestui tip de lecţie ar putea fi: - Organizarea clasei pentru lecţie şi captarea atenţiei elevilor. Este destinată rezolvării unor activităţi de natură organizatorică (asigurarea ordinii şi disciplinei, pregătirea mijloacelor şi materialelor necesare, crearea unei stări psihologice favorabile desfăşurării lecţiei etc.). - Actualizarea elementelor învăţate anterior se realizează prin verificarea temei de acasă, a nivelului de cunoştinţe, priceperi şi deprinderi însuşite anterior. - Pregătirea elevilor pentru însuşirea noilor cunoştinţe. Se face prin conversaţie- introductivă insistându-se asupra cunoştinţelor necesare înţelegerii noilor cunoştinţe ce urmează a fi transmise, precum şi a condiţiilor psihologice solicitate de activitatea care urmează (crearea unei stări de aşteptare, a unei situaţii-problemă, trezirea interesului, curiozităţii etc.). - Comunicarea şi asimilarea noilor cunoştinţe. Este evenimentul în care se realizează coordonarea activităţii profesorului şi a elevilor în vederea realizării obiectivelor educaţionale, asimilarea de noi informaţii, integrarea lor în sisteme tot mai largi, dezvoltarea proceselor şi însuşirilor psihice, a personalităţii umane în ansamblul său. - Fixarea cunoştinţelor predate. În această etapă profesorul insistă asupra stabilizării cunoştinţelor prin sistematizarea lor, prin organizarea unor exerciţii aplicative, prin reluarea într-un alt context a esenţialului din cunoştinţele predate etc. - Conexiunea inversă. Se realizează pe tot parcursul desfăşurării lecţiei, prin întrebări adecvate, formulate intermitent profesorul având astfel posibilitatea să urmărească modul în care elevii participă la realizarea evenimentului respectiv. Datele obţinute constituie cadru de referinţă pentru măsurarea şi aprecierea performanţelor obţinute. Datorită succesiunii mai multor evenimente şi implicit a schimbărilor intervenite în activitatea elevilor de la o secţiune la alta, a faptului că volumul cunoştinţelor ce urmează a fi predat este mai redus, acest tip de lecţie se utilizează cu precădere la clasele mai mici. În funcţie de factorii variabili ce intervin putem delimita mai multe variante. Acestea se diferenţiază în funcţie de strategia dominantă, mijloacele de învăţământ folosite, modul în care se întrepătrunde activitatea frontală cu cea pe grupe şi individuală, ordinea evenimentelor instruirii etc. B. Tipul lecţiei de comunicare. Nota definitorie a acestui tip de lecţie constă în concentrarea activităţii didactice în direcţia dobândirii de către elevi a unor cunoştinţe şi dezvoltării, pe această bază, a proceselor şi însuşirilor psihice, a capacităţilor instrumentale şi operaţionale. Momentul comunicării deţine ponderea hotărâtoare, rezervându-i-se cea mai mare parte din lecţie. De cele mai multe ori acest eveniment este divizat într-o serie de secvenţe, cum 169 ar fi pregătirea elevilor în vederea asimilării noilor cunoştinţe, anunţarea subiectului şi obiectivelor ce urmează a fi realizate, stabilirea de asociaţii cu cunoştinţele însuşite anterior, fixarea finală prin formularea generalizărilor şi concluziilor. Variantele se diferenţiază în funcţie de modul în care profesorul concepe realizarea momentului comunicării, respectiv a activităţii de predare-învăţare. Prezentăm câteva variante posibile: - Lecţii de descoperire pe cale inductivă. Se folosesc atunci când elevii au posibilitatea să observe diverse obiecte şi fenomene, pentru ca, pe baza prelucrării informaţiilor culese, să ajungă la formularea unor generalizări. Rolul profesorului este de a dirija procesul de observare şi de elaborare a generalizărilor. - Lecţii de descoperire pe cale deductivă. Specific acestor variante este faptul că procesul de predare-învăţare se realizează prin treceri de la adevăruri generale (noţiuni, legi; axiome etc.) spre adevăruri particulare. - Lecţii introductive. Se realizează la începutul tratării unui capitol. Obiectivul urmărit este de a forma elevilor o privire de ansamblu asupra problematicii capitolului respectiv. - Lecţii prelegere. Expunerea se realizează apelând la diverse procedee pentru antrenarea elevilor în activitatea de învăţare. Ele se încheie cu formularea unor concluzii. - Lecţii-seminar. Se bazează pe studierea în prealabil de către elevi a manualului sau a altor surse. Profesorul formulează la început câteva întrebări orientative care au darul de a-i antrena pe elevi în dezbaterea tematicii respective. - Lecţii problematizate. Aici comunicarea se realizează parcurgând secvenţele pe care le presupune învăţarea prin problematizare. Punctul de plecare constă în crearea unei situaţii-problemă, urmată de elaborarea ipotezelor şi rezolvarea ei, prin confruntarea răspunsurilor obţinute. - Lecţii-dezbatere. Se realizează în clasele mari la disciplinele socio-umane. Se urmăreşte, cu predilecţie, transmiterea unor elemente de natură informaţională în plan atitudinal şi comportamental. Prin schimbul de opinii ce se produce în cadrul ei se asigură înţelegerea sensului celor transmise. Elevilor li se oferă posibilitatea să-i valorifice experienţa de viaţă prin argumentarea celor dezbătute cu exemple, fapte şi întâmplări din realitatea cotidiană. - Lecţii de asimilare a noilor cunoştinţe prin activitatea pe grupe. Elevii sunt împărţiţi pe grupe, după criteriile specifice acestei metode repartizându-li-se apoi sarcini diferenţiate sau comune (observaţii, experienţe, măsurători, rezolvări de probleme etc.). Se formulează în încheiere concluzii şi se fac aprecieri asupra muncii depuse. - Lecţii de comunicare pe baza instruirii programate. Evenimentul comunicării se realizează cu ajutorul textului programat. - Luând în considerare relaţia ce se stabileşte între ponderea activităţii profesorului şi activitatea independentă a elevilor putem distinge mai multe variante. Lecţii în care profesorul expune sau explică aproape tot materialul, lecţii în care profesorul expune doar problemele de bază, restul urmând să fie întregit de elevi prin muncă independentă, lecţii în care profesorul face doar o introducere în conţinutul lecţiei, lecţii care încep cu anumite expuneri ale elevilor etc. C. Tipul lecţiei de formare a priceperilor şi deprinderilor sau tipul lecţiei de muncă independentă. Specific pentru acest tip de lecţie este ponderea pe care o ocupă activitatea independentă a elevilor consacrată rezolvării sarcinilor de învăţare în vederea elaborării unor componente acţionale (priceperi, deprinderi, algoritmi etc.). Ca structură acest tip de lecţie presupune, în principiu, anunţarea subiectului şi obiectivelor lecţiei, reactualizarea cunoştinţelor teoretice indispensabile exersării practice demonstrarea modului de execuţie, activitatea independentă a elevilor, analiza rezultatelor. După cum se observă, toate aceste secvenţe se concentrează în jurul activităţii de exersare a elevilor, 170 asigurându-se condiţiile psihologice elaborării unor componente acţionale. În acelaşi timp, aceste lecţii favorizează transferul specific. Este vorba de utilizarea unor tehnici automatizate (deprinderi, algoritmi) în rezolvarea sarcinilor ulterioare cu un grad mai mare de complexitate. Întrucât activitatea independentă a elevilor este diversificată ca tematică (exerciţii, aplicaţii, lucrări practice etc.) şi forme de realizare (colectivă, pe grupe, individuală etc.) pot fi concepute o multitudine de variante. - Lecţii pe bază de exerciţii aplicative. Favorizează crearea unui alt context de operare pe plan mintal şi practic cu cunoştinţele asimilate. Fiecare obiect de învăţământ induce diverse categorii de exerciţii; în funcţie de care se stabileşte structura lecţiei. - Lecţii de muncă independentă cu ajutorul textului programat. Se folosesc atunci când urmărim formarea unor algoritmi de muncă intelectuală. - Lecţii practice în atelierul şcolar sau pe lotul experimental. Sunt destinate formării deprinderilor practice de mânuire a unor unelte şi instrumente indispensabile executării unor lucrări. - Lecţii de muncă independentă cu ajutorul fişelor. Fişele pregătite în prealabil cuprind teme şi exerciţii diferenţiate pe grupe de elevi sau cu destinaţie individuală. Se delimitează în acest sens fişe de dezvoltare, fişe de recuperare, fişe de exersare (R. Dottrens). - Lecţii de muncă independentă pe baza lucrărilor de laborator. Obiectivele urmărite vizează formarea priceperilor şi deprinderilor de mânuire a aparatelor şi instrumentelor de laborator, de familiarizare cu tehnica muncii experimentale etc. - Lecţii de creaţie. Activitatea independentă a elevilor se concentrează în direcţia efectuării unor sarcini cu caracter aplicativ cum ar fi: compunerile libere, elaborarea unor lucrări artistice, creaţii tehnice, conceperea unor probleme originale etc. D. Tipul lecţiei de recapitulare şi sistematizare (de fixare sau consolidare). Obiectivul fundamental urmărit este fixarea şi consolidarea cunoştinţelor prin stabilirea de noi corelaţii între cunoştinţe, prin elaborarea unor generalizări mai largi, prin relevarea unor structuri logice între diverse cunoştinţe, toate acestea stimulând mecanismul transferului cu cele două forme ale sale, specific şi nespecific. „Învăţarea, susţine J. S. Bruner, nu trebuie doar să ne conducă undeva: ea trebuie să ne permită să continuăm mai uşor în etapa următoare” (1970). Dacă în tipul anterior pe prim plan se afla transferul specific, în cadrul acestui tip pe prim plan se află transferul nespecific. Anumite idei generale o dată învăţate vor putea fi folosite în vederea rezolvării sarcinilor ulterioare, asigurându-se astfel nu numai corelaţii între cunoştinţe, ci şi aprofundarea lor. Recapitularea nu poate fi redusă la reluarea identică a cunoştinţelor, la simpla reproducere a celor învăţate anterior, ea presupune reorganizarea cunoştinţelor în jurul unei idei centrale. Introducerea „elementului de noutate” se impune cu necesitate în cadrul acestui tip de lecţie. Ca structură această lecţie debutează cu elaborarea unui plan de desfăşurare pe baza căruia se realizează recapitularea şi sistematizarea propriu-zisă. În funcţie de factorii variabili pot fi organizate o multitudine de variante: - Lecţii de sinteză. Se planifică la încheierea unui capitol, la finele trimestrului sau anului şcolar. După metodele şi mijloacele folosite de profesor putem deosebi lecţii de sinteză pe bază de conversaţie, lecţii de sinteză cu ajutorul mijloacelor audiovizuale, lecţii de sinteză prin efectuarea exerciţiilor aplicative, lecţii de sinteză combinare cu activitatea pe grupe etc. - Lecţii de recapitulare cu ajutorul textului programat. Elevii parcurg, în mod individual, textul elaborat special în vederea fixării. - Lecţii de recapitulare şi sistematizare cu ajutorul fişelor. Asigură individualizarea activităţii elevilor. Fişele sunt concepute în funcţie de nivelul dezvoltării lor intelectuale. - Lecţii de recapitulare şi sistematizare pe bază de referat. La sugestia profesorului un elev sau grup de elevi întocmesc, în prealabil, un referat pe baza 171 consultării manualului şi a altor surse de informaţii. Lecţia constă în prezentarea referatului şi discutarea lui cu ajutorul elevilor. Profesorul conduce discuţiile şi formulează concluziile. E. Tipul lecţiei de verificare şi apreciere (de control şi evaluare). Scopul fundamental urmărit este acela al controlului şi evaluării randamentului şcolar. Prin astfel de lecţii se urmăreşte, pe de o parte, verificarea bagajului de informaţii asimilate concomitent cu capacitatea de aprofundare, înţelegere şi operare cu aceste informaţii, iar pe de altă parte să măsurăm şi să evaluăm cele constatate. În aceste lecţii se efectuează o diagnosticare a modificărilor ce s-au produs în personalitatea elevilor în urma transmiterii unei cantităţi de informaţie într-un interval de timp. Lecţiile destinate special verificării şi evaluării se realizează la intervale mai mari de timp. Ca atare, evaluările pe care le facem cu aceste ocazii trebuie să se înscrie pe o traiectorie temporală, prin prisma trecutului profesorul putându-şi autoevalua rezultatele propriei sale munci, prin prisma viitorului lansând diverse presupuneri în legătură cu evoluţia elevilor, descoperind în constatările actuale sensuri şi semnificaţii ce se vor materializa într-o etapă ulterioară. Numai încadrându-se într-o astfel de viziune lecţiile de acest tip sunt eficiente şi necesare din punct de vedere pedagogic. Referitor la structura lor, veriga sau secţiunea centrală este rezervată verificării şi evaluării. Ea poate fi precedată de anunţarea tematicii şi a modului de desfăşurare şi succedată de observaţiile şi concluziile profesorului. În funcţie de factorii variabili, cum ar fi tematica supusă verificării formele de verificare adoptate (oral; scris, lucrări practice, teste etc.), particularităţile de vârstă şi individuale, pot fi concepute şi organizate o mulţime de variante: - Lecţii de verificare prin chestionare orală. Pe baza tematicii anunţate în prealabil profesorul lansează întrebări, angajându-i astfel pe elevi în discutarea lor. Verificarea se poate realiza individual, frontal, combinat. - Lecţii de verificate prin teste scrise (lucrări de control şi lucrări trimestriale). Subiectul pentru lucrarea de control curentă va fi din lecţia de zi, în timp ce subiectul pentru lucrările scrise trimestriale se formulează dintr-o tematică mai largă. - Lecţii destinate analizei lucrărilor scrise. Pe baza rezultatelor obţinute profesorul face anumite aprecieri generale asupra conţinutului lucrărilor, relevând lucrările tipice, cu frecvenţa cea mai mare, analizează câteva lucrări reprezentative (foarte bune, bune, slabe), în încheiere elucidează împreună cu elevii cauzele greşelilor. - Lecţii de verificare şi evaluare prin lucrări practice. Elevii au ca sarcină să efectueze o lucrare practică. Evaluarea se face pe baza cantităţii şi calităţii muncii efectuate. - Lecţii de verificare şi evaluare cu ajutorul testelor docimologice şi al fişelor. Aceste instrumente sunt elaborate în prealabil de către profesor. Se administrează şi apoi se evaluează rezultatele obţinute. Dacă în cadrul celorlalte tipuri de lecţii fişele sunt adaptate în funcţie de nivelul şi cunoştinţele elevilor (fişe de dezvoltare, de recuperare), aici trebuie să fie identice, concepute în funcţie de nivelul mediu al clasei, pentru ca rezultatele obţinute să poată fi evaluate prin note. Din succinta prezentare a tipurilor de lecţii, cu variantele lor, deducem că ele au o funcţie orientativă şi nu sunt nici pe departe nişte scheme rigide sau tipare fixe. Profesorul are latitudinea ca, potrivit situaţiei concrete în care se află, să elaboreze cele mai adecvate şi eficiente variante de lecţii. Alte forme de organizare a activităţii didactice Pe lângă forma clasică de organizare şi desfăşurare a activităţii didactice prin intermediul lecţiei, în literatura de specialitate şi practica pedagogică se mai utilizează şi alte forme, cum sunt: - Excursiile şi vizitele didactice 172 - Excursii şi vizite - Excursii şi vizite organizate în vederea comunicării de cunoştinţe noi - Excursii şi vizite finale (de consolidare şi fixare) - Lucrările practice în - atelierul şcolar, întreprinderi, pe lotul şcolar Cercurile de elevi care pot fi: - Cercuri cultural-artistice. Aici includem cercurile de literatură şi folclor, cenaclul literar, cercuri dramatice, cercuri de artă plastic de muzica, coregrafie etc. - Cercuri ştiinţifice. Se organizează pe discipline de învăţământ (matematică, fizică, chimie, biologie, geografie, astronomie etc.) - Cercuri tehnico-aplicative. Sunt profilate pe diferite domenii tehnice (radiotehnică, foto, aeromodele şi navomodele, electronică etc.). - Cercurile sportive. Se diferenţiază pe ramuri de sport (atletism, volei, şah etc.). Consultaţiile şi meditaţiile. Seminarul. PROIECTAREA ŞI DESFĂŞURAREA ACTIVITĂŢII DIDACTICE PARTEA a II-a 173 11.3. Proiectarea activităţii didactice Proiectarea reprezintă acţiunea complexă de concepere anticipată, într-o viziune sistemică, a modelelor activităţii didactice în funcţie de care vor fi îndeplinite la un nivel ridicat de competenţă şi eficienţă componentele procesului de învăţământ, obiectivele, conţinuturile, strategiile, evaluarea şi în mod deosebit formele de activitate didactică. Proiectarea didactică sau „designul organizaţional” reprezintă un demers complex şi sistematic de anticipare a desfăşurării activităţii instructiv-educative. În funcţie de orizontul de timp luat ca referinţă se disting două tipuri de proiectare didactică: ♦globală (concretizată în elaborarea planurilor de învăţământ şi a programelor şcolare); ♦eşalonată (concretizată în proiectarea activităţii anuale/trimestriale sau a unei activităţi didactice); De asemenea, putem realiza proiectarea didactică în funcţie de anumite nivele ale proiectării care se circumscriu ultimului tip al proiectării – cea eşalonată. Redăm mai jos nivelele proiectării şi obiective urmărite prin aceste nivele. Nivele ale proiectării eşalonate Ce se precizează • proiectarea anuală • obiective generale şi specifice urmărite prin predarea disciplinei • succesiunea unităţilor mari de conţinut (capitole, teme) • eşalonarea în timp (pe semestre) • tipuri de activităţi (predare/recapitulare/evaluare etc.) • proiectarea trimestrială • obiective pedagogice urmărite • conţinutul (capitole, teme) • repartizarea în timp (nr. de ore, data) • tehnologia instruirii (metode şi mijloace) • evaluare • proiectarea unei activităţi didactice • obiective operaţionale • unităţi de conţinut • metode şi mijloace de învăţământ • modalităţi de evaluare Se desprind mai multe modele ale proiectării didactice, cum ar fi: modelul tradiţional al proiectării şi modelul curricular care se prezintă sub forma următoarelor configuraţii: ? o m c m f.f. f.f. c o ? ? Conceperea, organizarea şi proiectarea didactică presupune eanumite cerinţe şi reguli care, e în esenţă ar fi: a. cunoaşterea locului şi importanţei specifice disciplinei de învăţământ în pregătirea elevilor/studenţilor în funcţie de clasa (anul de studiu), profilul şi specializarea pregătirii; 174 b. cunoaşterea conţinutului programei analitice, a manualului şi bibliografiei obligatorii şi facultative a disciplinei de învăţământ pentru fiecare capitol şi temă ale lecţiei ; c. asigurarea relaţiilor interdisciplinare; d. stabilirea felului de activitate didactică (teoretică sau practică a formei de organizare a acestei activităţi); e. elaborarea structurii specifice formei de organizare; f. stabilirea obiectivelor generale, didactice şi operaţionale; g. stabilirea conţinutului temei noi ca şi a conţinutului altor verigi ale lecţiei (reactualizarea, verificarea, activitatea independentă etc.); h. stabilirea modului de desfăşurare a activităţilor didactice, asigurând îmbinarea adecvată şi judicioasă a muncii didactice frontale, cu munca în echipă şi munca individuală independentă; i. stabilirea timpului pentru fiecare etapă – secvenţă a lecţiei. În întreaga activitate de concepere, organizare, proiectare şi desfăşurare a lecţiilor este necesar să se aibă în vedere cunoaşterea şi aplicarea adecvată şi creatoare a principiilor şi strategiilor didactice, urmărindu-se obţinerea unui nivel şi performanţe calitative ridicate şi o eficienţă sporită în pregătirea elevilor. Proiectarea lecţiei Proiectarea activităţilor didactice cunoaşte mai multe etape, ca cele pe care le redăm în sinteză mai jos: I. DEFINIREA OBIECTIVELOR DE CE ? II. DETERMINAREA CONŢINUTULUI CE ? ELABORAREA STRATEGIILOR ŞI CUM ? CU III. STABILIREA MIJLOACELOR CE ? STABILIREA INSTRUMENTELOR CÂT DE IV. DE EVALUARE BINE ? Integrarea tuturor elementelor şi aspectelor lecţiei într-un tot unitar, privite în desfăşurarea lor concretă, se obţine prin elaborarea unui plan sau proiect de lecţie. Vom putea spune astfel că proiectarea lecţiei de către profesor presupune o suită de acţiuni sau preocupări orientate în direcţia prefigurării, prin descriere detaliată, în concordanţă cu principiile şi legităţile psihopedagogice, a întregului program de desfăşurare a lecţiei. Multiplele aspecte său detalii pe care le incumbă un asemenea program ar putea fi grupate în jurul a trei elemente-cheie, formulate interogativ, la care profesorul trebuie să răspundă prin proiectul pe care îl elaborează: spre ce tind ?, cum să ajung acolo ?, cum voi şti când am ajuns? (R. Gagné, 1977). Asemenea întrebări ce pot prefigura prin răspunsurile lor anumite etape ale proiectării didactice şi Precizarea care incumbă o anumită obiectivelor taxonomie a obiectivelor educaţionale 1. Ce voi se urmărite facemai ? regăsesc în literatura de specialitate. Raportându-le la întrebările puse şi ale activităţii didactice obiectivele precizate acest algoritm ar putea lua forma de mai jos: Întrebări AnalizareaEtape resurselor educaţionale 2. Cu ce voi face ? disponibile 3. Cum voi face ? Elaborarea strategiei educaţionale 175 4. Cum voi şti că s-a Stabilirea metodologiei de evaluare realizat ce trebuia ? În funcţie de aceste etape şi demersuri didactice întreprinse se vor delimita următoarele obiective pe care le redăm mai jos: DOMENII PSIHO- CE SE URMĂREŞTE A SE CONSTRUI PEDAGOGICE STRUCTURI CUNOŞTINŢE STRUCTURI DE COGNITIVE, ACŢIUNE AFECTIVE ŞI DE PERSONALITATE 1. Obiective - operaţii şi procese Cunoştinţe Capacităţi cognitive intelectuale operaţionale în - factologice diferite domenii de cunoaştere - metodologice - teorii 2. Obiective afective Sentimente: Cunoştinţe despre... - intelectuale - morale - estetice - trăiri afective 3. Obiective psiho- Deprinderi şi abilităţi Cunoştinţe despre... motorii psiho-motorii 4. Obiective morale Trăsături de personalitate Cunoştinţe despre Capacitate de şi psiho-sociale personalitate interacţiune umană Aptitudini psiho-sociale Revenind la întrebările formulate de R. Gagné, răspunsurile date prefigurează obiectivele şi activitatea propriu-zisă a proiectării lecţiei. - „Spre ce tind ?” sau ce obiective vom urmări în cadrul lecţiei. Este vorba de gama obiectivelor operaţionale pe care elevii le vor dobândi în cadrul lecţiei. Formularea lor urmează să se facă astfel încât să poată fi identificate în comportamentul performativ al elevilor, respectiv în ceea ce ei cunosc şi reuşesc să facă. Pentru aceasta profesorul se va orienta după taxonomia obiectivelor operaţionale. Proiectarea obiectivelor unei lecţii este o operaţie complexă, ea 176 presupunând cunoaşterea rezultatelor obţinute în lecţiile anterioare, precum şi a condiţiilor concrete implicate în activitatea de învăţare ce se va realiza în lecţie (nivelul dezvoltării psihice, resursele materiale de care dispunem). O atenţie deosebită trebuie acordată obiectivelor care, după cum am văzut, nu se obiectivează în manifestări comportamentale observabile şi măsurabile. Ne gândim la asemenea obiective cum ar fi: formarea convingerilor, a atitudinilor, dezvoltarea creativităţii, a imaginaţiei, declanşarea unor trăiri şi sentimente etc. Cerinţa este ca în limita posibilităţilor şi aceste obiective să fie delimitate prin anumiţi indicatori pentru a putea fi urmărite şi înregistrate de către profesor. Obiectivele proiectate nu se prezintă în mod izolat, ele formează o adevărată constelaţie în cadrul căreia se pot delimita diverse categorii, principale (fundamentale) şi secundare, informative şi formative, obiective care se bazează pe cele învăţate anterior şi obiective inedite etc. Cunoaşterea categoriei din care face parte un obiectiv sau altul este indispensabilă pentru proiectarea celorlalte elemente ale lecţiei. - „Cum să ajung acolo ?” sau ce tehnologie se va folosi pentru ca elevii să atingă obiectivele propuse ? Cu acest prilej se procedează ia prefigurarea amănunţită a tot ceea ce va întreprinde profesorul pentru a-i conduce pe elevi spre materializarea ţelurilor urmărite. Este vorba de organizarea conţinutului informaţional, de metodele, procedeele şi mijloacele utilizate pentru transmiterea lui, de exerciţiile folosite în acest scop; într-un cuvânt de totalitatea condiţiilor externe şi interne ale învăţării implicate în realizare obiectivelor formulate. Organizarea conţinutului constă în prelucrarea şi ordonarea informaţiilor în concordanţă cu posibilităţile de asimilare ale elevilor şi cerinţele demersului didactic, propriu secvenţei de instruire ce se parcurge. După aceea se proiectează strategia didactică pentru transmiterea lui. - „Cum voi fi când am ajuns” sau cum voi şti dacă au fost atinse obiectivele stabilite ? Răspunsul la această întrebare este posibil prin informaţiile care circulă prin argumentul conexiunii inverse. În acest sens vor trebui prefigurate instrumente şi tehnici adecvate de înregistrare şi măsurare a rezultatelor. Important este din punct de vedere didactic ca intervalul dintre cele două blocuri ale procesului de învăţământ, comanda şi controlul, să fie cât mai redus. Ca atare, conexiunea inversă urmează să se realizeze pe tot parcursul lecţiei, prin metode şi procedee adecvate. Pentru aceasta, odată cu formularea obiectivelor vom preciza itemii şi indicatorii cu ajutorul cărora vom măsura cantitativ şi calitativ rezultatele obţinute. Răspunsurile la cele trei întrebări-cheie se detaliază în funcţie de evenimentele (momentele) lecţiei. Proiectarea ne apare în acest fel ca o prefigurare a radiografierii procesului de predare -învăţare ce se derulează în cadrul lecţiei. 11.4. Proiectul de lecţie Proiectul de lecţie este documentul în care se reflectă „scenariul” didactic, adică felul în care se va desfăşura activitatea didactică, astfel încât obiectivele propuse să fie îndeplinite. Orice proiect didactic, după cum am văzut, cunoaşte mai multe etape care sunt: I. precizarea obiectivelor şi se realizează prin trei operaţii: 1. se precizează ce se va şti – cunoaşte sau ce va şti să facă elevul/studentul la sfârşitul activităţii; 2. se va confrunta şi verifica operaţia 1. prin comparare cu programa analitică sau manualul; 3. se verifică dacă timpul alocat este suficient. II. analiza resurselor – operaţiilor care cunoaşte de asemenea trei operaţii: 1. se evaluează disponibilităţile psihologice (gândire, memorie, motivaţie, imaginaţie etc.) ale elevilor; 2. se analizează condiţiile materiale (spaţiu, loc, dotări) în care se desfăşoară activitatea; 3. se analizează locul şi rolul disciplinei şcolare în funcţie de numărul de ore, volum de cunoştinţe, profilul şcolii, interesul elevilor/studenţilor şi al cadrelor didactice; III. elaborarea strategiei de predare, care cuprinde următoarele operaţii: 177 1. se selectează conţinutul ce urmează a fi predat şi se realizează organizarea lecţiei; 2. se aleg metodele de învăţământ prin care se pot realiza obiectivele propuse; 3. se stabilesc materialele – logistica didactică – necesare predării lecţiei; 4. se aleg mijloacele de învăţământ prin care se pun în valoare materialele didactice şi metodele utilizate; 5. se gândeşte cum să se combine metodele cu materialele – mijloacele utilizate în vederea creşterii eficienţei lecţiei; 6. se elaborează proiectul didactic propriu-zis al lecţiei; IV. elaborarea unui sistem de evaluare specific conţinutului şi obiectivelor formulate la nivelul formei de activitate didactică proiectată şi care vizează următoarele operaţii: elaborarea probelor, formelor şi metodelor care să permită măsurarea, aprecierea şi evaluarea a ceea ce se propune prin obiectivele formulate. Proiectarea didactică cunoaşte mai mulţi timpi – etape după cum urmează: - timpul 1 este prognoza – predicţia şi constă în anticiparea a ceea ce urmează să se realizeze. Frecvent ia forma proiectului didactic sau al planului de lecţii; - timpul 2 – realizarea (aplicarea) şi constă în desfăşurarea efectivă a activităţii pe baza proiectului şi implică corecţiile care se produc instantaneu sau spontan; - timpul 3 – evaluarea vizează rezultatele obţinute şi se realizează fie ca operaţie de finalizare sau ca acţiune distinctă, prin formele specifice cum sunt: examenele, colocviile, verificările, tezele, extemporalele sau verificările spontane. Orice proiect didactic presupune anumite obiective:  didactice, reprezentând categoria fundamentală a pedagogiei care desemnează intenţionalitatea sau finalitatea prestabilită a procesului educativ;  fundamentale (generale) prin care se urmăresc modificări de comportament cu caracter general ce se vor obţine la încheierea unei etape pregătitoare;  operaţionale care sunt enunţuri care descriu rezultatele concrete, planificate, observabile şi măsurabile. Obiectivele îndeplinesc mai multe funcţii şi caracteristici. Printre caracteristici evidenţiem faptul că orice obiectiv, ca enunţ cu caracter finalist, indică o intenţie care constă în realizarea performanţelor sau competenţelor de către elevii/studenţii implicaţi în procesul de învăţământ şi vizează o schimbare în comportamentul acestora. O altă caracteristică a obiectivului constă în faptul că acesta vizează o anumită schimbare la nivelul personalităţii elevului/studentului. Printre funcţiile obiectivelor mai relevante ar fi:  funcţia de orientare valorică a procesului de învăţământ şi constă în natura obiectivului care vizează valoarea formativă a învăţământului şi activităţilor didactice din cadrul acesteia;  funcţia evaluativă care se bazează pe posibilitatea aprecierii comportamentelor formate prin comparare pe baza unor criterii;  funcţie de reglare a procesului de învăţământ coroborată cu obiectivul stabilit;  funcţie de anticipare a rezultatelor şcolare. Obiectivele cuprinse în activitatea de proiectare didactică se clasifică după criteriul domeniului care se delimitează cel puţin dintr-o perspectivă dihotomică în:  cognitiv care implică, la rândul său, următoarele categorii de obiective: - asimilarea cunoştinţelor; - înţelegerea; - aplicarea în practică a cunoştinţelor; - analiza; - sinteza; - evaluarea; 178  domeniul psihomotor (se au în vedere categoriile de obiective în relaţie cu procesul de formare a priceperilor şi deprinderilor) şi vizează: - perceperea; - dispoziţia (starea de pregătire pentru a face ceva); - reacţia dirijată; - automatismele (stereotipii dinamice); - reacţiile complexe (coordonarea mişcărilor); Orice obiectiv presupune mai multe elemente, deci o anumită structură. Aceste elemente diferă de la un anumit tip de obiectiv la altul. Spre exemplu, obiectivul general presupune ca elemente:  locul;  termenul;  mijloacele didactice;  limitările. Obiectivul operaţional presupune ca elemente:  subiectul;  comportamentul;  performanţa;  restricţia la comportament. Formularea obiectivelor impune anumite cerinţe:  să fie formulat cu ajutorul unor verbe ce indică un comportament observabil, controlabil şi măsurabil: să fie în măsură să enunţe, să judece, să compare, să evalueze, să standardizeze, să definească, să distingă, să tipologizeze, să clasifice etc.;  fiecare obiectiv trebuie să vizeze o operaţie singulară pentru uşurarea realizării lui;  să fie clar formulat în cuvinte puţine şi să vizeze rezultatul. Pentru fiecare secvenţă de instruire se va formula cel puţin un obiectiv operaţional.  să nu depăşească posibilităţile elevilor/studenţilor;  să nu descrie activitatea cadrului didactic. În încheiere vom prezenta un model de proiect didactic cu secvenţele şi detaliile strategice – metodologice ce le impune un asemenea instrument. APROB ŞEF CATEDRĂ, 179 MODEL DE PROIECT DIDACTIC TEMA NR. .......................................................................... (se trece titlul temei din Programa analitică). ŞEDINŢA NR. .................................................................... (se trece titlul şedinţei – subsecvenţei temei) OBIECTIV DIDACTIC FUNDAMENTAL .................(se prezintă modificările generale ale comportamentului elevilor/studenţilor ce se vor obţine la sfârşitul lecţiei: să cunoască, să ştie, să-şi însuşească, să înveţe etc.) OBIECTIVE OPERAŢIONALE .................................. (se evidenţiază obiectivele în funcţie de obiectivul fundamental – al temei şi şedinţei – şi obiectivele desprinse de la fiecare secvenţă a lecţiei predate în conformitate cu cerinţele precizate anterior) DETALII ORGANIZATORICE DURATA .............................................. (în minute); LOCUL DE DESFĂŞURARE............... (sala de clasă, amfiteatru, laborator etc.) FORMA DE ORGANIZARE .......................... (se precizează tipul lecţiei: lecţie de transmitere a cunoştinţelor, şedinţă practică, seminar, verificare etc.) METODE DIDACTICE...................................... (se precizează metodele utilizate: expunere, demonstrare, conversaţie, problematizare, jocul rolurilor, simulare etc.) MOD DE ORGANIZARE A LUCRULUI .......... (frontal, pe funcţiuni, pe grupe etc.) MIJLOACE LOGISTICE..................................... (mijloace audiovizuale, planşe, dispozitive, calculatoare etc.) BIBLIOGRAFIE........... TITULARUL POSTULUI, Pentru a fi mai operaţionali vom prezenta detaliile strategiei didactice şi indicaţiile metodice ale unui virtual Proiect de lecţie. DETALII ALE STRATEGIEI DIDACTICE Indicaţii metodice materiale SECVENŢA INTRODUCTIVĂ (5’) - verificarea prezenţei - convorbire - verificarea cunoştinţelor însuşite anterior a nivelului de formare a priceperilor şi deprinderilor sau a modului de îndeplinire a sarcinilor de muncă independentă SECVENŢE DE INSTRUIRE (42’) - enunţarea: temei, şedinţei, scopului didactic fundamental - expunere - prezentarea modului de organizare a şedinţei - conversaţie euristică SECVENŢĂ DE INSTRUIRE Nr.1 (20’) conţinutul din Programa analitică - expunere de motive 1.1. captarea atenţiei – întrebuinţarea unor procedee didactice care asigură motivarea imediată a participanţilor şi menţinerea trează a atenţiei până la îndeplinirea obiectivelor operaţionale propuse. 1.2. anunţarea obiectivelor operaţionale – modificările din comportament ce se vor obţine la sfârşitul secvenţei de instruire; „ce vor şti” sau „ce vor şti să facă studenţii (elevii)”. - vizează conştientizarea studenţilor (elevilor), obţinerea aderării la actul pedagogic. (Ex.: să definească, să enumere, să monteze, să explice). 1.3. reactualizarea cunoştinţelor – se reactualizează cunoştinţele însuşite anterior care au legătură cu noul conţinut în scopul asigurării continuităţii învăţării şi pentru sporirea gradului de accesibilitate şi temeinicie a celor însuşite. Ex.: întrebare-răspuns; rezolvări de probleme, scheme etc. 1.4. transmiterea noului conţinut 1.5. dirijarea învăţării – aceste evenimente ale învăţării se produc de - problematizare regulă concomitent, având afectat cea mai mare parte din timpul - culegere exerciţii-probleme destinat şedinţei; - retroproiector 180 - prin utilizarea metodelor şi procedeelor didactice active, respectând - tablă, cretă colorată legile şi principiile învăţământului, folosind cele mai adecvate mijloace, - planşele nr. … cadrul didactic îi pune pe elevi/studenţi în situaţiile cele mai favorabile îndeplinirii obiectivelor operaţionale 1.6. obţinerea performanţei – îndeplinirea obiectivelor operaţionale propuse. Ex.: rezolvarea de situaţii-problemă; probleme etc. 1.7. realizarea feedback-ului – culegerea datelor, informaţiilor privind îndeplinirea obiectivelor propuse în scopul reglării permanente a activităţii didactice. Ex.: întrebare-răspuns, exemple prezentate de elevi, rezolvarea de probleme etc. 1.8. evaluarea performanţei – se realizează de cele mai multe ori - întrebări concomitent cu realizarea feedback-ului - vizează stabilirea gradului de îndeplinire a obiectivelor operaţionale 1.9. intensificarea retenţiei – sublinierea esenţialului, a elementelor de - conversaţie euristică bază structurale, schematizarea în scopul întipăririi trainice a cunoştinţelor; concluzionarea de către cadrul didactic 1.10. asigurarea transferului – prezentarea situaţiilor când şi cum vor fi aplicate în practica funcţiei pentru care se pregătesc elevii/studenţii la alte categorii de pregătire. Ex.: rezolvări de probleme şi situaţii-problemă, exemplificări, jocuri distractive etc. SECVENŢA DE INSTRUIRE NR.2 (20’) SECVENŢA FINALĂ (5’) - desfăşurarea bilanţului: - reamintirea conţinutului temei şi şedinţei; - prezentarea conţinutului temei şi şedinţei; - prezentarea bibliografiei; - verificarea a 2 – 3 elevi/studenţi asupra modului de însuşire a cunoştinţelor predate; - prezentarea modului de îndeplinire a obiectivelor operaţionale; - evidenţieri pozitive şi negative; - aprecierea ordinii şi disciplinei; - sarcini de muncă independentă; - anunţarea temei şedinţei viitoare. ÎNTOCMIT, Proiectul de lecţie are un caracter strategic, precizând ceea ce urmează să întreprindă profesorul împreună cu elevii obiectivele fiecărui eveniment fiind întemeiate pe ceea ce s-a realizat anterior, constatat prin intermediul conexiunii inverse. În timpul desfăşurării lecţiei pot apărea întâmplări neprevăzute, profesorul fiind obligat să se abată de la cele stabilite şi prevăzute în proiect. Proiectul îl obligă pe profesor să mediteze asupra tuturor detaliilor pe care le implică lecţia, prin prisma obiectivelor generale urmărite, ferindu-l de improvizaţie. Elaborarea proiectului şi realizarea lui constituie două momente cu semnificaţii diferite, primul evidenţiind efortul profesorului pentru concretizarea unor teze şi legităţi ştiinţifice la o situaţie concretă de instruire, iar cel de al doilea capacitatea lui de transpunere în practică a celor proiectate. Modelul teoretic pe care îl reprezintă proiectul nu se transformă automat în modelul praxiologic pe care îl reprezintă lecţia. Fiind un model „viu”, acesta din urmă se desfăşoară în mod probabilist, datorită varietăţii combinaţiilor posibile între variabilele lecţiei şi apariţiei unor „stări” imprevizibile. Depăşirea şi rezolvarea lor rămâne în seama profesorului, în asemenea situaţii deciziile fiindu-i sugerate de experienţă şi în mai mică măsură de cele anticipate în proiect. În consecinţă, elaborarea proiectului se face în limitele legităţii dinamice, în timp ce realizarea lui se subordonează legităţii statistice. „Educaţia constituie în mare parte rezultatul unor evenimente neaşteptate, al unor întâlniri şi hazarduri” (M. Debesse, 1981). Oricât de 181 minuţios ar fi elaborat proiectul nu poate anticipa toate fenomenele lecţiei, în virtutea legităţii dinamice el surprinde legăturile esenţiale şi necesare între obiectivele formulate şi tehnologia propusă pentru atingerea lor. Asemenea legături, anticipate teoretic, se înfăptuiesc, însă, pe fondul unor evenimente întâmplătoare şi imprevizibile, cărora profesorul trebuie să le vină în întâmpinare cu metode şi procedee adecvate. Tocmai în aceasta constă măiestria sa pedagogică. Proiectul conferă activităţii didactice un suport ştiinţific şi imprimă procesului de predare- învăţare un caracter normativ şi tehnic. Realizarea lui într-o situaţie concretă este opera profesorului, respectiv rezultatul artei sale didactice. Aşa că, gândit pe plan mental sau elaborat în scris, proiectul constituie o fundamentare ştiinţifică a măiestriei pedagogice, a artei didactice. Pe lângă lecţia de predare propriu-zisă un rol deosebit în activitatea didactică şi care intermediază relaţia dintre agenţii educaţionali – profesori – elevi/studenţi îl deţine seminarul. Relaţiile profesor-elevi în cadrul activităţii didactice Procesul de învăţământ, cu formele sale de organizare, nu este conceput în afara unui dialog permanent între profesor şi elevi. „Procesul de învăţământ, susţine Kierkegaard, începe când tu, profesor, înveţi de la elev, când tu, situându-te în locul lui, înţelegi ceea ce a înţeles el în felul în care a înţeles” (G. Leroy, 1974). Care este natura şi conţinutul acestui dialog şi care-i sunt implicaţiile asupra rezultatelor procesului de învăţământ iată câteva întrebări ce au declanşat multe cercetări în ultimul timp (pedagogice, psihologice, sociologice etc.). Problema relaţiei profesor-elevi a constituit de fapt obiect de reflecţie pentru teoreticienii tuturor timpurilor. Prin prisma acestei viziuni istorice putem distinge două tendinţe extreme, magistro-centrismul şi pedocentrismul, după cum accentul s-a deplasat spre unul dintre cei doi poli. Magistrocentrismul se bazează pe o concepţie autocratică, profesorul este cel care dispune şi impune totul, elevul supunându-se şi conformându-se dispoziţiilor acestuia. Activitatea de predare presupune folosirea unor astfel de metode şi procedee care să conducă spre ascultare şi supunere. Relaţia are un caracter coercitiv, exercitată de o persoană adultă, investită cu autoritate socială asupra unei „fiinţe imperfecte” care este copilul. La cealaltă extremă se situează pedocentrismul. Relaţia profesor-elevi îmbracă forma liberalismului pedagogic. Copilului trebuie să i se creeze toate condiţiile în vederea unei dezvoltări spontane, fără nici un fel de constrângere sau dirijare exterioară în ambele cazuri este vorba de o restrângere a funcţiilor celor doi poli şi implicit de o denaturare a relaţiei pedagogice. Readucerea în centrul problematicii pedagogice a relaţiei dintre profesor şi elevi se datorează cercetărilor din domeniul sociologiei şi psihologiei sociale. BIBLIOGRAFIE Bârsănescu, Şt., Văidean, - „Educaţia estetică”, Editura Didactică şi Pedagogică, Bucureşti, Gh. 1961 Antonescu, G.G. - „Pedagogia generală”, Bucureşti, 1930 182 Ausubel, D.P., Robinson, - „Învăţarea în şcoală”, Editura Didactică şi Pedagogică, Bucureşti, F.G. 1981 Babanski, I.K. - „Optimizarea procesului de învăţământ”, Editura Didactică şi Pedagogică, Bucureşti, 1979 Bârzea, C. - „Arta şi ştiinţa educaţiei”, Editura Didactică şi Pedagogică, Bucureşti, 1995 Berger, G. - „Omul modern şi educaţia sa”, Editura Didactică şi Pedagogică, Bucureşti, 1974 Bruner, J.S. - „Procesul educaţiei intelectuale”, Editura Ştiinţifică, Bucureşti, 1970 Călin, M. - „Teoria educaţiei. Fundamentarea epistemică şi metodologică a acţiunii educaţiei”, Editura ALL, Bucureşti, 1996 Călin, M. - „Teoria educaţiei”, Editura ALL, Bucureşti, 1996 Cerghit, I. - „Metode de învăţământ”, Editura Didactică şi Pedagogică, Bucureşti, 1997 Cerghit, I. - „Perfecţionarea lecţiei în şcoala modernă”, Editura Didactică şi Pedagogică, Bucureşti, 1972 Comenius, I.A. - „Didactica magna”, Editura Didactică şi Pedagogică, Bucureşti, 1970 Constantin, M., Cosma, - „Reconstrucţie pedagogică”, Editura ANKAROM, Iaşi, 1996 T. Cosmovici, A., Iacob, L. - „psihologie şcolară”, Editura Polirom, Iaşi, 1998 (coord.) Creţu, C. - „Curriculum diferenţiat şi personalizat”, Editura Polirom, Iaşi, 1997 Creţu, D. - „Psihopedagogie. Elemente de formare a profesorilor”, Editura Imago, Sibiu, 1999 Creţu, T. - „Psihologia vârstelor”, Editura Universităţii, Bucureşti, 1994 Cristea, S. - „Pedagogie generală. Managementul educaţiei”, Editura Didactică şi Pedagogică, Bucureşti, 1996 Cucoş, C. - „Pedagogie”, Editura Polirom, Iaşi, 1996 D’Hainaut, L. - „Programe de învăţământ şi educaţie permanentă, Editura Didactică şi Pedagogică, Bucureşti, 1981 Dancsuly, A., Ionescu, - „Pedagogie, Editura Didactică şi Pedagogică, Bucureşti, 1979 M., Radu, M., Salade, D. Davitz, J., Ball, S. - „Psihologia procesului educaţional”, Editura Didactică şi 183 Pedagogică, Bucureşti, 1978 Debesse, M. - „Etapele educaţiei”, Editura Didactică şi Pedagogică, Bucureşti, 1981 Demeter, A. - „Bazele fiziologice şi biochimice ale formării deprinderilor motrice”, Editura Sport-Turism, Bucureşti, 1982 Dewey, J. - „Trei scrieri despre educaţie. Studiu de Viorel Nicolescu”, Editura Didactică şi Pedagogică, Bucureşti, 1977 Durkeihm, E. - „Educaţie şi sociologie”, Editura Didactică şi Pedagogică, Bucureşti, 1980 Epuran, M. - „Psihologia educaţiei fizice”, Editura Sport-Turism, Bucureşti, 1976 Erăchide, M., Ieniştea, - „Învăţământul pe drumul spre mai bine”, Editura Napoca Star, Cluj, O., Salade, D., 2000 Dăscălescu, R. Faure, E. şi alţii - „A învăţa să fii”, UNESCO, Editura Didactică şi Pedagogică, Bucureşti, 1974 Gagné, M.R. - „Condiţiile învăţării”, Editura Didactică şi Pedagogică, Bucureşti, 1975 Geissler, E.E. - „Mijloace ale educaţiei”, Editura Didactică şi Pedagogică, Bucureşti, 1977 Golu, P. - „Învăţare şi dezvoltare”, Editura Ştiinţifică şi Enciclopedică, Bucureşti, 1985 Herbart, Fr. I. - „Prelegeri pedagogice”, Editura Didactică şi Pedagogică, Bucureşti, 1976 Hilgard, E., Bower, G. - „Teoriile învăţării”, Editura Didactică şi Pedagogică, Bucureşti, 1975 Huberman, A.M. - „Cum se produc schimbările în educaţie: contribuţie la studiul inovaţiei”, Editura Didactică şi Pedagogică, Bucureşti, 1978 Ieniştea, O. - „Dificultăţile la învăţătură”, Editura Medicală, Bucureşti, 1982 Ionescu, I. - „Sociologia şcolii”, Colegium, Editura Polirom, Iaşi, 1997 Ionescu, I. (coord.) - „Educaţia şi dinamica ei”, Editura Tribuna Învăţământului”, Bucureşti, 1998 Ionescu, M. - „Lecţia între proiect şi realizare”, Editura Dacia, Cluj-Napoca, 1982 Ionescu, M., Chiş, V. - „Strategii de predare şi învăţare”, Editura Ştiinţifică, Bucureşti, 1992 184 Ionescu, M., Radu, I. - „Didactica modernă”, Editura Dacia, Cluj-Napoca, 1995 Jinga, I. - „Educaţia permanentă”, Editura Ştiinţifică şi Enciclopedică, Bucureşti, 1979 Jinga, I., Istrate, E. - „Manual de pedagogie”, Editura All Educational, Bucureşti, 1998 Jinga, I., Negreţ, I. - „Învăţarea eficientă”, Editura Editis, Bucureşti, 1994 Landsheare, de Viviane, - „Definirea obiectivelor educaţiei”, Editura Didactică şi Pedagogică, Landsheare, de Gilbert Bucureşti, 1979 Leroy, G. - „Dialogul în educaţie”, Editura Didactică şi Pedagogică, Bucureşti, 1974 Marcus, S., David, T., - „Empatia şi relaţia profesor – elev”, Editura Albatros, Bucureşti, Predescu, A. 1987 Mialaret, G. - „Introducere în pedagogie”, Editura Didactică şi Pedagogică, Bucureşti, 1981 Mitran, Gh., Mogoş, Al. - „Dezvoltarea calităţilor motrice”, Editura Ştiinţifică, Bucureşti, 1977 Mitrofan, N. - „Aptitudinea pedagogică”, Editura Didactică şi Pedagogică, Bucureşti, 1988 Monteil, J.M. - „Educaţie şi formare, perspective psihosociale”, Colegium, Polirom, Iaşi, 1997 Mureşan, P. - „Învăţarea eficientă şi rapidă”, Editura Ceres, Bucureşti, 1990 Narly, C. - „Pedagogie generală”, Editura Didactică şi Pedagogică R.A., Bucureşti, 1996 Neacşu, I. - „Motivaţie şi învăţare”, Editura Didactică şi Pedagogică, Bucureşti, 1978 Neacşu, I. - „Instruire şi învăţare”, Editura Ştiinţifică, Bucureşti, 1990 Neveanu, P.P., Zlate, - „Psihologie şcolară”, Editura Universităţii, Bucureşti, 1987 P.M,. Creţu, T. Nicola, I. - „Pedagogie”, Editura Didactică şi Pedagogică, Bucureşti, 1994 Nicola, I. - „Tratat de pedagogie şcolară”, Editura Didactică şi Pedagogică, Bucureşti, 1996 Niculescu, N.G., - „Învăţământul românesc la o răscruce”, Editura Polirom, Iaşi, 1999 Adumitresei, I.D. Okón, V. - „Didactica generală”, Editura Didactică şi Pedagogică, Bucureşti, 1974 185 Oprea, O. - „Tehnologia instruirii”, Editura Didactică şi Pedagogică, Bucureşti, 1979 Pavelcu, V. - „Principii de docimologie. Introducere în ştiinţa examinării”, Editura Didactică şi Pedagogică, Bucureşti, 1968 Păun, E. - „Socio-pedagogie şcolară”, Editura Didactică şi Pedagogică, Bucureşti, 1982 Petrescu, I. - „Metodica predării managementului”, Editura Lux Libris, Braşov, 2000 Piaget, J. - „Psihologie şi pedagogie”, Editura Didactică şi Pedagogică, Bucureşti, 1972 Piaget, J. - „Psihologia inteligenţei”, Editura Ştiinţifică, Bucureşti, 1965 Piaget, J., Inhelder, B. - „Psihologia copilului”, Editura Didactică şi Pedagogică, Bucureşti, 1970 Planchard, E. - „Introducere în pedagogie”, Editura Didactică şi Pedagogică, Bucureşti, 1976 Planchard, E. - „Pedagogia şcolară contemporană”, Editura Didactică şi Pedagogică, Bucureşti, 1992 Platon, - „Opere II”, Editura Ştiinţifică şi Enciclopedică, Bucureşti, 1976 Potolea, D. - „Stilurile pedagogice” în Revista Pedagogică nr.12, 1987 Radu, I. - „Psihologie şcolară”, Editura Ştiinţifică, Bucureşti, 1974 Radu, I. (coord.) - „Psihologia educaţiei şi dezvoltării”, Editura Academiei R.S.R., Bucureşti, 1983 Radu, I.T. - „Psihologia învăţării”, Editura Enciclopedică Română, Bucureşti, 1969 Roşca Al., Zörgö, B. - „Aptitudinile”, Editura Ştiinţifică, Bucureşti, 1972 Rousseau, J.J. - „Emile sau despre educaţie”, Editura Didactică şi Pedagogică, Bucureşti, 1973 Salade, D. - „Didactica”, Editura Didactică şi Pedagogică, Bucureşti, 1982 Salade, D. - „Educaţie şi personalitate”, Editura Casa Cărţii de Ştiinţă, Cluj- Napoca, 1995 Salade, D. - „Dimensiuni ale educaţiei”, Editura Didactică şi Pedagogică, Bucureşti, 1998 Simionescu, T. - „Randamentul şcolar. Metode şi tehnici de obiectivare a notării”, Editura Didactică şi Pedagogică, Bucureşti, 1976 186 Stoian, S. - „Educaţie şi societate”, Editura Politică, Bucureşti, 1971 Stoian, S. (coord.) - „Domenii ale pedagogiei”, Editura Didactică şi Pedagogică, Bucureşti, 1983 Stoica, D., Stoica, M. - „Psihopedagogia şcolară”, Editura Scrisul românesc, Craiova, 1982 Şchiopu, U., Verza, E. - „Psihologia vârstelor”, Editura Didactică şi Pedagogică, Bucureşti, 1997 Toma, S. - „Profesorul: factor de decizie”, Editura Tehnică, Bucureşti, 1994 Ţârcovnicu, V. - „Pedagogie generală”, Editura Facla, Timişoara, 1975 Urbànczyk, F. - „Didactica pentru adulţi”, Editura Didactică şi Pedagogică, Bucureşti, 1975 Uşinski, K. D. - „Opere pedagogice alese”, Editura , Bucureşti, 1956 Văideanu, G. - „Educaţia la frontiera dintre milenii”, Editura Politică, 1988 Vianu, T. - „Estetica”, Bucureşti, 1968 Vrabie, D. - „Atitudinea elevului faţă de aprecierea şcolară”, Editura Didactică şi Pedagogică, Bucureşti, 1975 Zisulescu, Şt. - „Adolescenţa”, Editura Didactică şi Pedagogică, Bucureşti, 1968 *** - „Praxiologia educaţiei militare”, Buletin metodic nr.1, 1999, editat de Centrul de Cercetări Psihopedagogice şi de Perfecţionarea Personalului din Învăţământul Militar *** - „Psihologia educaţiei şi dezvoltării”, Editura Academiei, Bucureşti, 1983 187 